VON au Y 


Wu Jingzi 


ÎNTÂMPLĂRI DIN 
LUMEA 
CĂRTURARILOR 


Volumul II 


Traducere din limba chineză, 
tabel cronologic şi note de 


MIRA şi CONSTANTIN LUPEANU 


Editura MINERVA 
Colecţia BIBLIOTECA PENTRU TOŢI, nr. 1.129 
București, 1982 


WU JINGZI 

RULIN WAISHI, 

EDITURA LITERATURA POPORULUI 
R.P. CHINEZĂ, BEIJING, 1962 


CAPITOLUL XXVIII 


La sosirea lui Tingxi în Suzhou, A San i-a ieșit în întâmpinare. Era 
însoţit de un om ducând ofrande în coşurile suspendate pe o 
cobiliță: carne din trei animale sacrificate, lingouri de argint, cai de 
hârtie și altele. 

— Spune-mi, A San, s-a interesat Bao Tingxi, fratele meu mai 
mare este la Yamen? lar omul acesta unde duce ofrandele? 

— În sfârşit, iată-vă aici, domnule! a răsuflat uşurat A San. După 
ce s-a întors din Nanjing, stăpânul a trimis pe cineva la Beijing după 
soție, însă omul s-a întors destul de repede și i-a spus că stăpâna 
noastră plecase în lumea morţilor cu vreo lună mai înainte. Stăpânul 
a fost atât de zdrobit de pierderea stăpânei că a căpătat o boală care 
l-a ros pe dinăuntru și nu după mult timp ne-a părăsit şi el. Sicriul 
cu corpul său neînsuflețit l-am dus dincolo de oraș, iar eu m-am 
mutat de la Yamen, unde stăteam înainte, la un han. Astăzi se 
împlinește săptămâna şi am luat câteva lucruri pentru sacrificiu pe 
mormântul lui. 

La această veste, ochii lui Tingxi au ieșit puternic din orbite şi 
parcă nu mai putea să vorbească. 

— Ce spui? Fratele meu a murit? a îngăimat el. 

— Da. Stăpânul nu mai este printre cei vii. 

Bao Tingxi a izbucnit în plâns, apoi l-a cuprins brusc o slăbiciune 
nesfârșită şi a căzut la pământ. A San l-a ajutat să se ridice. Apoi n- 
au mai intrat în oraș, ci s-au dus direct la locul unde fusese așezat 
sicriul. Au aşezat ofrandele alături, le-au stropit cu alcool şi au ars 

bani de hârtie. 

— Fratele meu, sufletul tău se află poate prin apropiere, se 
tânguia Bao Tingxi; mi se rupe inima că am ajuns prea târziu și nu 
ţi-am mai văzut măcar o dată faţa! 

Şi a continuat să plângă amarnic. 

În cele din urmă, A San l-a liniștit şi l-a condus la han. 

A doua zi, Bao Tingxi a cumpărat, din banii săi de călătorie, şi 
mai multe ofrande pe care le-a sacrificat la mormântul fratelui. A 
mai stat câteva zile în acel han, până i s-au împuţinat banii, apoi s- 
au mutat şi el şi A San. 

Fără să se gândească ce ar fi mai bine să facă în acele momente, el 
şi-a amanetat roba nouă de mătase, făcută special pentru această 
călătorie şi s-a hotărât ca înainte de orice să se ducă la Yangzhou la 
Ji Weixiao. A luat o barcă, a coborât în Yangzhou și s-a dus direct la 
Templul Renaşterii Religiei, unde stătea Ji. 

— Căutaţi pe cărturarul Ji? s-a arătat mirat un călugăr. Astăzi îl 
găsiți la Wucheng, dincolo de Compania de sare, la familia You. S-a 
însurat cu una din domnișoare. 

Poarta familiei You era împodobită festiv, iar una din cele trei 
încăperi principale era plină cu oaspeţi. Pe masa centrală erau 
aprinse două lumânări roşii, iar pe peretele din spatele mesei, dintre 
candele, era agăţată o pictură înfățișând „o sută de copii”, flancată 
de următoarele versuri: 


Rămână neschimbate și vântul liniştit şi argintata lună 
Când o frumoasă fată şi-un cărturar ales fac o pereche bună 


Ji Weixiao îşi întreținea oaspeţii. Purta o bonetă nouă și o robă de 
un roșu scânteietor. Când l-a văzut pe Tingxi a părut surprins, apoi 
a venit spre el, s-a plecat ceremonios și l-a rugat să ia loc. 

— Veniti direct de la Suzhou, unchiule? l-a chestionat el. 


— Da. Aflând că vă însurațţi, mi-am zis să vin să gust din băutura 
fericirii. 

— Cine este onorabilul domn? s-au interesat ceilalți. 

— Este unchiul meu Bao, a răspuns Ji. 

— Unchiul lui? Ce plăcere! Ce plăcere! 

— Aş putea cunoaște pe acești stimați domni? a întrebat apoi 
Tingxi. 

— Dumnealor sunt domnii Xin Dongzhi şi Jin Yuliu, a început să- 
i prezinte Ji, arătând spre doi bărbaţi care ocupau locurile de onoare. 
Cei mai renumiți cărturari din Yangzhou. Nimeni nu compune și 
nici nu a compus vreodată, din cele mai vechi timpuri și până astăzi, 
poezii mai frumoase decât dânșii. Cât priveşte arta caligrafiei, nu 
există un al treilea care să-i egaleze. 

Atunci a fost adusă mâncarea. Au luat loc la aceeaşi masă, cei doi 
poeți stând în capul mesei, Bao Tingxi alături şi, după el, alte câteva 
persoane, aparținând familiei miresei. După masă, neamurile s-au 
dus împreună cu Ji Weixiao în camerele interioare, să pregătească 
întreaga ceremonie a căsătoriei. Tingxi a rămas cu musafirii de 
onoare. 

— Cât sunt de compătimiţi aceşti negustori de sare din Yangzhou 
care s-au umplut de bani! a comentat cărturarul Xin. Să luăm cazul 
bătrânului Fang, care stă în josul râului. El are realmente sute de mii 
de liang de argint. Eu am venit aici de la Weizhou la rugămintea lui. 
După o jumătate de an i-am spus: „Singurul mod prin care ai putea 
să-ţi manifeşti stima ta față de mine este să-mi oferi două-trei mii de 
liang”. Dar n-am văzut nici un capăt de aţă de la el! Atunci, am spus 
la toată lumea: „Negustorul Feng o să-mi dea sigur acești bani.” 
Cum?! După moarte n-o să poată duce cu el în mormânt nici măcar 
un bănuţ de aramă din sacii lui plini cu bani. Va fi şi el un suflet 
sărac ca oricare. lar când Împăratul iadului îi va construi palatul 
subteran, va avea nevoie de o inscripţie și va apela la mine. Atunci îi 

voi pretinde zece mii de arginți! Îi voi da și lui câteva mii, să aibă de 
cheltuială. De ce să-l las sărac?” 

S-au pus toți pe râs. 

— E adevărat ce spuneţi, a intervenit Jin Yuliu. În urmă cu două 
zile, familia Feng mi-a comandat un poem de douăzeci și două de 
caractere și mi-a trimis printr-o slugă optzeci de liang în semn de 
mulțumire. l-am spus slugii: „Du-te şi spune-i stăpânului tău că 
preţul versurilor scrise și caligrafiate de mine a fost stabilit de către 
cancelariile imperiale din capitală: un liang pentru caracterele mici și 
zece liang pentru cele mari. Poemul comandat de el face exact două 
sute douăzeci de liang de argint, niciun bănuţ în minus!” Omul s-a 
întors acasă și i-a spus stăpânului, iar animalul de Feng, ca să-mi 
demonstreze că are bani, a venit chiar el, într-o lectică, şi mi-a adus 
suma cerută. Am luat banii şi i-am înmânat ruloul pe care 
caligrafiasem poemul. Dar el l-a rupt în două în faţa mea. Supărat, 
am desfăcut şi eu pachetul cu banii şi i-am aruncat pe toți în stradă, 
să-i culeagă cerșetorii şi alți gură-cască! Şi acum vă întreb, domnii 
mei, cum pot să fie aceşti oameni atât de nemernici? 

Între timp, Ji Weixiao s-a întors. 

— Vă distraţi cu anecdote despre negustorii de sare? a întrebat el 
râzând. Am auzit zilele acestea că în Yangzhou sunt „şase esențe”. 

— De unde șase? Sunt numai cinci! a protestat Xin Dongzhi. 

— Eu vă spun că sunt „şase esențe”! Ascultaţi: Stăpânii din lectică 
sunt datori vânduți; slugile care-i poartă sunt boi; însoțitorii sunt 
nulități; portarii angajaţi la ei sunt nebuni, iar femeile lor sunt 
demoni. lată „cinci categorii de esențe”. În vremurile noastre, 
negustorii de sare au început să poarte bonete pătrate, pe care au 
fixat un cristal, iar acest ansamblu alcătuiește „cea de a șasea 
esență”. 

Asistenţa s-a amuzat copios. Apoi s-a adus din nou mâncare. 

— Am auzit, a întrebat Bao Tingxi în timp ce mâncau, că atunci 

când un negustor de sare plin de bani poposeşte la un birt, comandă 
un singur fel de mâncare, din care îmbucă puţin şi restul îl dă 
însoţitorilor. Este oare adevărat? 

— Cum să nu fie! a adeverit domnul Xin. 

— De fapt ei nu mai pot mânca, pentru că înainte de a merge la 
birt se îndoapă acasă cu orez fiert! a completat domnul Jin. 

Au tăifăsuit toți patru până ce s-a înserat şi Ji Weixiao a fost dus 
cu muzică la camera nupţială. Musafirii s-au așezat din nou la masă 
şi au chefuit până târziu. 

Bao Tingxi a plecat și el împreună cu ceilalți musafiri, închiriind 
pentru o noapte o cameră într-un hotel. A două zi s-a dus să-i 
prezinte lui Ji urările sale de bine. 

— Spuneţi-mi, i-a spus el ginerelui, cu voce înceată, din câte ştiu, 
primei soții nu i s-a întâmplat nimic. Atunci de ce v-aţi căsătorit din 
nou? 

Ji Weixiao a arătat spre poezie. 

— „Când o frumoasă fată şi un cărturar ales...” a citat el. Pentru un 
romantic ca mine, a adăugat, important este realizarea cuplului 
ideal, indiferent câte soţii aş avea. 

— Înţeleg. Dar de unde aţi avut bani? 

— Inspectorul Xun mi-a trimis o sută douăzeci de liang de argint 
de cum am sosit la Yangzhou, și m-a însărcinat cu strângerea taxelor 
vamale. Mi-am luat o altă soție, fiindcă voi sta probabil aici câțiva 
ani buni! Vă întoarceţi la Nanjing, unchiule? 

— De fapt, pot să vă spun: la Suzhou n-am mai întâlnit ruda pe 
care o căutam şi mă întorc la Nanjing, dar n-am bani de drum. 

— Nimic mai uşor. Vă voi da toți banii trebuincioși pentru 
călătorie, cu rugămintea să-mi duceți o scrisoare la Nanjing. 

În acel moment, şi-au făcut apariţia poeții Xin şi Jin, împreună cu 
un preot taoist și încă un bărbat. Ji Weixiao le-a ieșit în întâmpinare 
şi după schimbul de cuvinte de salut s-au așezat cu toții. 


— Acest drag prieten taoist se cheamă Lai, iar numele mic este 
Xiashi. Este unul dintre poeţii orașului, a făcut domnul Xin 
prezentarea noilor sosiți. Dânsul este domnul Guo Tiebi din Wuhu, 
un fin gravor de sigilii. M-am gândit să-i aduc să vă cunoaşteţi în 
aceste momente fericite. 

Ji Weixiao i-a întrebat pe noii sosiți unde locuiesc. 

— Vă voi întoarce vizita la timp, a promis el. 

— Domnul Bao este din Nanjing, din câte am înţeles, a spus 
domnul Xin. Când se întoarce acasă? 

— Într-o zi-două, a răspuns Ji. 

— Ne pare rău că nu putem călători împreună, s-a scuzat domnul 
Jin. Cum în acest oraş mercantil nu se recunosc valorile reale, va 
trebui în curând să venim și noi la Nanjing. 

În cele din urmă, cei patru musafiri au plecat împreună așa cum 
sosiseră. 

— Cui să-i duc scrisoarea la Nanjing? a întrebat Bao Tingxi. 

— Unui om din Anqing, pe nume Ji - Ji Tianyi. Deşi purtăm 
acelaşi nume de familie, nu suntem rude. A plecat de-acasă odată cu 
mine, dar nu e bun de nimic şi urmează să se întoarcă acasă. Îi voi 
scrie că eu rămân aici. 

— Aţi compus scrisoarea? 

— Nu încă, dar o voi scrie astă seară. Unchiule, dacă veniţi mâine, 
veți lua scrisoarea și banii de drum şi poimâine puteţi pleca spre 
Nanjing. 

Bao Tingxi a căzut de acord și a plecat. Seara, Ji Weixiao a scris 
răvaşul şi a pregătit banii pentru călătorie. 

A doua zi, în zori, un bărbat sosit într-o lectică s-a anunţat prin 
următoarea carte de vizită: „Zong Ji, un coleg din primăvara vieţii”. 
leşindu-i în întâmpinare, Ji a fost frapat de aerul demn al 
vizitatorului. 

— De unde vine distinsul oaspete? a întrebat Ji Weixiao, după ce 

au luat loc. 

— Eu sunt din Hu Kuang, dar am trăit multă vreme în capitală. 
Am fost meditator la prinţul Zhao, împreună cu domnul Xie Maozin. 
Auzind de marea dumneavoastră reputaţie, în drum spre casă, m- 
am oprit să vă prezint omagiile mele. Am și un mic portret, v-aş 
ruga să-i scrieți o dedicație. Nu peste mult timp mă voi duce la 
Nanjing, şi voi solicita faimoșşilor cărturari de acolo să-şi alăture 
pana. 

— Oh, dar faima dumneavoastră îmi este de mult cunoscută, pe 
măsura tăriei tunetelor văzduhului, a răspuns Ji. Tare mi-e teamă că 
umila mea persoană va trece drept importantă în fața 
dumneavoastră. 

Au sorbit un ceai, apoi Ji l-a condus pe vizitator până la lectica sa. 
Chiar atunci a sosit Bao Tingxi, care a luat scrisoarea şi banii promiși, 
mulțumind gazdei. 

— Odată ajuns la Nanjing, unchiule, vă rog să nu uitaţi să-l 
căutaţi pe prietenul meu și să-l grăbiţi să se întoarcă acasă. Nanjing, 
acest loc, poate duce ușor pe oameni la pieire! El în nici un caz nu e 
bine să mai rămână acolo! 

După acest îndemn, s-au despărţit. Cu banii primiţi, Bao Tingxi a 
urcat pe o corabie și s-a întors în Nanjing. Încă din ușă a prins să-i 
povestească soţiei întâmplările amare pe care le trăise, stârnindu-i 
iarăşi mânia. Apoi cenzorul Shi le-a pretins banii pentru casă, iar ei, 
cum nu aveau cu ce să plătească, s-au mutat, pierzând și cei 
douăzeci de liang arvuniţi la început. Au închiriat o cameră la o 
rudă a soţiei, pe nume Hu, lângă Podul Interior. Peste câteva zile, 
Bao Tingxi a dus scrisoarea adresată lui Ji Tianyi. După ce a citit-o, 
gazda i-a oferit un ceai. 

— Vă mulțumesc, domnule Bao. Cunosc prea bine aceste lucruri. 

Bao Tingxi și-a luat rămas bun şi a plecat. 

Acest Ji Tianyi era atât de lipsit de bani, încât nu-şi putuse 

închiria nici măcar o cameră. De cei opt bănuţi pe care-i câștiga 
zilnic, cumpăra patru lipii, din care mânca la prânz și seara, iar de 
înnoptat, înnopta pe taraba unei prăvălii de sigilii. Disperat de 
veştile primite de la Ji Weixiao şi neavând bani pentru a se întoarce 
singur în Anqing, stătea zile întregi în prăvălie, nefăcând nimic. 

În dimineaţa unei zile, când se părea că nu va avea bani nici de o 
lipie, i-a trecut pragul un bărbat purtând bonetă pătrată şi robă 
neagră. După salut Ji Tianyi l-a invitat să ia loc pe o banchetă de 
lemn. 

— Cum vă numiţi? a întrebat străinul. 

— Nefericitul meu nume este Ji. 

— Vă rog să-mi spuneţi, aș putea găsi vreun cărturar cunoscut 
pentru a compila nişte eseuri? 

— Sunt foarte mulți! Wei Tishan, Sui Ceran, Ma Chunshang, Qu 
Xianfu, Kuang Chaoren, ca să nu mai vorbim de Ji Weixiao, care a 
locuit împreună cu mine până nu demult. Toți sunt cărturari 
renumiți. Pe cine preferaţi? 

— Pe oricare. Eu dispun de două-trei sute de liang de argint 
pentru a redacta o culegere de eseuri. Sunteţi atât de bun să-mi 
găsiți un specialist cu care să pot colabora? 

— Îmi puteţi spune numele şi locul de baștină? 

— Mă numesc Zhuke şi sunt din judeţul Suyi. Îndrăznesc să cred 
că au auzit de mine. Alegeţi dumneavoastră pe cine credeţi de 
cuviință. 

Ji l-a rugat să aștepte şi el a ieșit în stradă. „Toţi acești cărturari 
trec des pe la prăvălie, dar de unde să-i iau eu acum? N-am nici o 
idee unde i-aş putea găsi. Ce păcat că Ji Weixiao m-a părăsit. Dar de 
ce mă îngrijorez eu pentru el? Am să merg pe strada principală și pe 
cine voi întâlni primul, pe acela îl voi aduce cu mine.” 

Hotărând ce avea de făcut, a luat-o spre Poarta Shuixi, unde a 
văzut un om, cu bagajul pe spate, intrând în oraș. Privind mai bine 

l-a recunoscut pe Xiao Jinxuan din Anging. 

— Ei, bravo! a exclamat el. Când ai sosit, frate Jin? 

— Să fie chiar fratele Tian? a replicat acesta. Weixiao este încă cu 
tine? 

— El e de mai multă vreme la Yangzhou. Sunt singur aici. Dar ai 
sosit exact la timp! Am o treabă minunată pentru tine - numai să nu 
uiţi să mă răsplătești! 

— Ce treabă? 

— Ei, lasă, că o să afli. Mai bine vino repede cu mine și-ți 
garantez câteva zile plăcute! 

Xiao Jinxuan l-a ascultat şi l-a urmat la prăvălia de sigilii. 

— Domnule Zhuke, a strigat tare Ji Tianyi, observând că 
musafirul îşi pierduse răbdarea, în timp ce el fusese plecat. Am adus 
un cărturar faimos! 

Întâlnindu-se, cei trei s-au plecat până la pământ, au lăsat bagajul 
lui Xiao Jinxuan și s-au dus la o ceainărie. 

Aici s-au salutat din nou şi abia apoi au luat loc. Au urmat 
prezentările. 

— Zhuke Tianshen. 

— Xiao Jinxuan. 

Ji Tianyi a explicat că musafirul său dorea să redacteze o carte de 
eseuri, pentru care putea cheltui două-trei sute de liang de argint. 

— Eu ştiu câte ceva despre această activitate, a spus Zhuke 
Tianshen. Dar sosind într-o adevărată citadelă a culturii, m-am 
gândit să apelez la o personalitate, care să mă primească sub aripa 
sa protectoare. Astăzi, întâlnindu-l pe domnul Xiao, mă simt 
întocmai ca peştele care a dat de apă proaspătă! 

— Tare mi-e teamă că slabele mele cunoștințe nu vor fi la 
înălțimea acţiunii întreprinse de dumneavoastră, a spus Xiao 
Jinxuan. 

— Nu vă purtaţi din cale afară de politicos, i-a întrerupt Ji Tianyi. 


12 


Veţi ajunge destul de curând buni prieteni! Eu aș sugera domnului 
Zhuke să ne invite la o masă intimă, unde să punem totul la punct, 
până în cele mai mici detalii. 

— Uite o propunere rațională, a aprobat musafirul. Unde am 
putea mânca bine? 

Cei trei bărbaţi au plătit ceaiul și au plecat, alegând un salon la 
etajul unui birt din strada Trei Munţi. Xiao a ocupat scaunul de 
onoare. Ji s-a așezat alături, Zhuke oficiind pe locul gazdei. Ji Tianyi 
a comandat burtă de porc, rață şi peşte alb - urmau să fie servite la 
început ultimele două feluri, bine stropite cu băutură şi să încheie cu 
burta de porc şi o supă ieftină. Mai întâi au fost umplute paharele. 

— Primul lucru pe care trebuie să-l facem, a reluat Ji Tianyi 
discuţia, este să închiriem niște camere spaţioase într-un loc liniştit. 
Apoi, să ducem şi meşterii gravori acolo, pentru a lucra sub 
supraveghere. 

— Locul cel mai prielnic este Templul Bunătăţii Răsplătite, care 
se află dincolo de Poarta Apusului, a spus Xiao. Camerele sunt mari, 
liniștite şi destul de ieftine. După masă, am putea merge să le 
vedem. 

După ce au golit mai multe ulcele cu băutură, au fost aduse burta 
de porc, bolurile de orez şi supa. Ji Tianyi a mâncat pe săturate. La 
sfârşit au coborât scările, au plătit masa și s-au întors la prăvălia de 
sigilii, pentru a lăsa bagajul lui Xiao în pază. Apoi au apucat-o spre 
Poarta Apusului, punctul cel mai aglomerat al orașului, cu şiruri 
lungi de vehicule ca nişte dragoni şi caii mulți cât apa fluviului! 
Celor trei bărbaţi le-a trebuit timp îndelungat până să se strecoare 
dincolo de poartă. Ajunși la templu, Ji s-a grăbit să spună: 

— Să căutăm un loc mai aproape de ieşire. 

— Nicidecum, a negat Xiao. Camerele din spate sunt mai liniștite. 

Au mers în curtea din spate, au trecut de chiliile călugărilor 
bătrâni și au bătut la ușa unei clădiri. Le-a deschis un călugăr tânăr, 

interesându-se ce doresc. Auzind că au venit pentru camere, i-a 
poftit înăuntru. Acolo le-a ieșit în întâmpinare un călugăr bătrân, cu 
ochii cârpiţi de somn, îmbrăcat într-un anteriu de mătase, cu bonetă 
de voal alb pe cap şi ţinând în mână șiragul de mătănii. l-a poftit să 
ia loc, întrebându-i apoi cum se numesc și de unde vin. 

— Avem destule camere. La noi vin toți funcționarii care trec prin 
oraș. Poftiţi şi alegeţi chiar dumneavoastră. 

Noii veniți au văzut trei camere și s-au întors la călugăr, 
întrebând cât cere pe lună. El a pretins de la bun început trei liang de 
argint și nu a mai lăsat deloc din preţ. Domnul Zhuke i-a oferit peste 
doi liang, dar el nici nu l-a luat în seamă, ocărându-l pe tânărul 
călugăr: 

— N-ai măturat! Cenzorul Shi va oferi mâine un banchet aici la 
noi şi când va vedea în ce stare sunt camerele!... 

— Camerele sunt bune, a spus Xiao, dar cam departe de piaţă. 

— Cei care vin la noi au câte doi oameni care-i îngrijesc: un 
bucătar şi o slugă care face cumpărăturile! 

— Noi o să avem, pe lângă bucătar, un cărăuş cu un catâr chel! cu 
care să se ducă la piață, pentru a face treaba repede! a replicat Xiao 
râzând. 

Călugărul i-a privit cu niște ochi tâmpi. 

— Acum plecăm, dar o să revenim mai târziu să hotărâm, au 
spus ei. 

Călugărul i-a condus, fără o vorbă. 

Cei trei au mers mai departe vreo doi li, până la un mic templu. 
Călugărul ieşit în întâmpinare avea fața toată numai zâmbet. l-a 
condus în camera principală, le-a turnat ceai proaspăt și a adus 
nouă farfurii cu dulciuri, inclusiv cu prăjituri de casă făcute cu 
sâmburi de piersici și miere. Când a venit vorba de închirierea unor 


1 Aluzie la călugării budiști, care sunt raşi în cap. 

camere, gazda le-a răspuns: 

— Desigur. Rog pe excelenţele Voastre să alegeți camerele care vă 
plac şi să vă aduceţi bagajele. 

Ei au întrebat cât este chiria. 

— Ce să mai vorbim? Eu sunt onorat de prezența Excelenţelor 
Voastre; contribuiţi și dumneavoastră cu cât puteți pentru santal. 
Unde aţi mai văzut călugăr care să se târguie? 

— Sper că nu vă supărăm, părinte, dacă vă oferim doi liang de 
argint pe lună, pentru deranjul pe care vi-l facem, a răspuns Xiao, 
impresionat de purtarea călugărului. 

Călugărul a acceptat. Ji Tianyi s-a întors după bagaje, iar ceilalți 
doi au rămas la templu. Călugărul a chemat pe cineva să deretice 
prin camere și să mai aducă mobilă trebuincioasă, iar el a schimbat 
ceaiul şi le-a ținut companie oaspeţilor. Spre seară, când bagajele au 
sosit, el s-a retras. Xiao i-a spus domnului Zhuke să cântărească doi 
liang de argint, pe care i-a împachetat și i-a trimis călugărului. 
Acesta a revenit imediat, adresându-le mulţumiri. Cei trei bărbaţi au 
aprins opaiţele, gândindu-se cu ce să încheie ziua. Zhuke i-a dat 
bani lui Ji să cumpere băutură şi mâncare. El a plecat iarăși în oraș, 
întorcându-se acompaniat de un om ducând patru ulcele cu băutură 
şi patru platouri conținând salam asortat, creveţi, pulpă de pui de 
baltă și peşte conservat, toate suficiente să umple o masă. Venit de 
la ţară, Zhuke nu mai văzuse salam. 

— Ce-i asta? a întrebat. Porc sau pasăre? 

— De ce întrebi? Mai bine gustă, a răspuns Xiao. 

— E slănină! s-a grăbit Zhuke, cu gura încă plină. 

— Iarăşi! Slănina are piele de jur împrejur? E salam făcut din 
carne de porc! 

Zhuke nu mâncase nici conserve de peşte. 

— Dar astea ce mai sunt? Au gust bun. Altădată să luăm mai 
multe. 

După masă au continuat să bea, până au terminat băutura, apoi s- 
au dus la culcare. lar cum Ji nu avea de nici unele, Xiao i-a 
împrumutat o scoarță cu care să se acopere. 

A doua zi de dimineaţă, călugărul a venit la ei. 

— Excelenţele Voastre au sosit ieri. Astăzi, bietul călugăr pe care 
l-aţi onorat a pregătit o masă sărăcăcioasă în cinstea dumneavoastră, 
apoi el vă va conduce prin templul nostru. 

— De acord, a venit răspunsul. 

Călugărul i-a invitat într-o cameră la parterul altei clădiri din 
templu, unde au fost aduse îndată patru mari platouri cu delicatese. 
După masă, au ieşit cu toţii alene afară. 

— Să mergem să vedem Altarul învățatului Xuan Zhuang? a spus 
călugărul, conducându-i spre o clădire înaltă, pe care era scris cu 
litere de aur: „Altarul primului strămoş”. 

Au trecut prin două săli și au urcat nişte trepte mărginite de o 
balustradă până la etaj, de unde nu se mai vedea nimic. Dar 
călugărul a deschis o ușă dublă în spate și i-a invitat să treacă pragul, 
ajungând pe o imensă bucată de pământ, înaltă cât o casă mare, și 
oferind priveliști minunate spre cele patru puncte cardinale. În 
mijlocul locului se ridicau copaci bătrâni, care parcă atingeau cerul 
şi mii de trunchiuri de bambuși, ale căror frunze foşneau plăcut în 
adierea vântului. lar printre aceşti copaci se ridica pagoda care 
păstra urna celui care a fost învățatul și călugărul Xuan Zhuang din 
dinastia Tang. Peste o vreme, călugărul i-a invitat în salon, unde au 
rămas până seara, ospătându-se din cele nouă platouri cu mâncare. 

— N-am invitat încă pe nimeni, de când am fost numit în acest 
post, le-a spus la un moment dat călugărul, între două pahare cu 
băutură. Dar am pregătit un banchet pentru poimâine, la care am 


2 Xuan Zhuang (596-664) a studiat budismul în India şi a tradus şaptezeci și cinci 
de sutre, contribuind la răspândirea acestei religii în China. 

chemat și actori. Vă rog să veniţi și dumneavoastră, dacă nu vi se 
pare o povară. 

— Vom fi acolo să vă felicităm. 

A treia zi au sosit musafirii, vreo cincizeci-şaizeci de oficiali din 
oraș și de la judeţele limitrofe. Bucătarii, ospătarii şi actorii, distins 
îmbrăcaţi, se pregătiseră din vreme. 


CAPITOLUL XXIX 


Călugărul stătea de vorbă cu cei trei chiriaşi ai săi, când a fost 
strigat de-afară: 

— Părinte, flăcăul acela a venit din nou! 

— Cine? Dragonul? a întrebat călugărul, ieșind în grabă. 

— El. Acum e gata să vă joace o festă! Părinte, haideţi să vedeţi! 

Călugărul a coborât în grabă cele câteva trepte, a trecut pe lângă 
ospătarii care întrețineau focul în vetrele special amenajate și a 
intrat în camera centrală. Flăcăul stătea pe un scaun. Era tuciuriu la 
față, cu ochii negri bătând în galben şi cu o barbă stufoasă. Avea pe 
cap o pălărie ciudată tăiată din hârtie şi era îmbrăcat cu o bluză 
albastră din bumbac, fustă albă şi pantofi cu feţele din pânză cu 
broderie, ca femeile. Dincolo de ușă aşteptau băieții cu lectica, 
reclamând plata. 

Văzându-l pe călugăr, tânărul a zâmbit larg. 

— Am venit cât mai degrabă, stăpâne, să supraveghez treburile 
casei în această zi fericită. Vrei să-mi plătești lectica? 

— Dragonule, băiatule, ce-i cu tine aici? a întrebat călugărul, 
ridicându-şi sprâncenele. Şi cum poţi să arăţi! 

A scos în grabă bani pentru lectică şi a continuat: 

— Dragonule, scoate-ţi repede hainele astea! O să te creadă lumea 

nebun! 

— N-ai inimă în tine, stăpânul meu! Ai ajuns mare și nu mi-ai 
cumpărat pălărie cu phoenicşi de aur şi nici rochie roşie de mătase, 
cum au toate soțiile oficialilor. Eu mi-am croit singură o pălărie din 
hârtie. Ce dacă o să râdă lumea? Sunt sau nu soţia ta? De ce să mă 
dezbrac? 

— Gluma-i glumă și treaba-i treabă! Vei fi tu supărat că nu te-am 
invitat şi pe tine astăzi, dar măcar să fi venit îmbrăcat decent. Ce 
rost are să te maimuţăreşti astfel? 

— Stăpânul meu suprem, iar greşeşti! „Ura care-i cuprinde pe 
soți nu trebuie să depăşească zidul casei”, zic înțelepții. De ce m-aș 
mânia eu, oare? 

— Recunosc că am greșit. Nu te-am invitat şi tu te-ai simțit 
insultat. Dar acum dă-ți jos frumuşel hainele acestea şi stai cu noi, să 
mănânci şi să bei. Acum vor veni invitaţii şi or să râdă de tine ca de 
un nebun! 

— Fireşte că eu sunt de vină! Sunt soţia ta și se cuvine să stau în 
camerele rezervate femeilor, supraveghind pregătirile. Cine a mai 
auzit ca o nevastă să vină în camera de primire a musafirilor! Ce-or 
să zică oamenii? 

Terminându-și vorba, Dragonul s-a ridicat și s-a îndreptat spre 
camerele interioare. 

— Dragonule! l-a implorat călugărul, luându-se după el. Pleacă 
odată cu toate mascările astea! Dacă o să te vadă vreun mandarin, o 
s-o pățim amândoi! 

— Linişteşte-te, stăpâne! Amintește-ți vorba veche: „Mandarinii 
nu se amestecă în disputele familiei”. 

Călugărul se înfuriase la culme, dar Dragonul își păstrase calmul. 
Așezându-se, a cerut: 

— Aduceţi ceaiul stăpânei casei! 

Călugărul nu știa cum să procedeze. S-a învârtit mânios prin 

cameră, apoi a ieșit afară şi a dat nas în nas cu chiriașii săi: Xiao, 
Zhuke şi Ji, pe care n-a mai putut să-i împiedice să intre în cameră. 

— Ei! a exclamat Jin Tianyi. De unde a apărut această doamnă? 

— Luaţi loc, domnii mei! i-a invitat Dragonul, ridicându-se. 

Călugărul nu mai putea scoate o vorbă, de furie, iar cei trei 
bărbaţi n-au reușit să-și reţină râsul. 

— A sosit Excelenţa Sa domnul You, de la Yamen, a anunţat 
cineva. 

Călugărul a ieșit să-l întâmpine. Doi funcţionari de la Yamen, 
You şi Kuo, au intrat în încăperea principală, s-au salutat cu 
călugărul și s-au aşezat să soarbă câte o ceașcă cu ceai. Apoi, auzind 
vorbe în camera alăturată, s-au ridicat să vadă cine este, iar gazda n- 
a reuşit să-i oprească. Dar au rămas în prag, speriaţi, pentru ca pe 
urmă să izbucnească în râs, laolaltă cu ceilalți. 

— E un escroc, domnilor! a rostit călugărul, disperat. A venit să 
mă facă de poveste şi să mă șantajeze. 

— Cum îl cheamă? a întrebat You, printre hohote de râs. 

— Dragonul. 

— Dragă Dragon, a intervenit Kuo, astăzi este o zi deosebită 
pentru părintele. De ce cauţi ceartă? Dă-ţi repede jos hainele și 
pleacă de aici. Ai înţeles? 

— Domnilor, nu se cade să vă amestecați în treburile familiei, a 
replicat Dragonul. 

— Ce tot spui! Vrei să-l escrochezi, dar nu-ţi merge! 

— Să-i dăm cu toţii ceva bani ca să plece, a spus Xiao Jinxuan. 
Altfel o să avem de furcă cu el! 

Dragonul nu voia să plece. 

— Excelenţa Sa domnul Dong şi Excelenţa Sa domnul Jin. 

Până să se dezmeticească gazda, cei doi au intrat. 

— Dragonul! l-a recunoscut imediat pe flăcău domnul Jin. Câine 
afurisit! În capitală mi-ai smuls zeci de liang cu trucul ăsta. Acum îl 

practici aici? Escrocul tot escroc rămâne! 

Apoi s-a întors către slujitorul care îl însoțea. 

— la-i pălăria, dezbracă-l și dă-l afară! 

De data aceasta, Dragonul şi-a pierdut capul. S-a dezbrăcat 
singur. 

— Vă aşteptam, Excelenţă, a îngăimat el. 

— Pe cine aşteptai tu? s-a repezit Jin Dongya. Ai venit să-ți baţi 
joc de gazdă noastră. Altădată, poate că am să-l povăţuiesc să-ți dea 
ceva bani cu care să te pui și tu pe picioare, să începi o afacere. Dar 
dacă mai umbli cu asemenea lucruri, te voi trimite direct la Yamen! 

Dragonul n-a mai îndrăznit să spună nimic. l-a mulțumit 
domnului Jin şi a plecat. Călugărul şi-a condus oaspeţii în camerele 
din față i-a salutat încă o dată şi i-a mulţumit domnului Jin. 

Ospătarii au servit ceaiul. 

— Domnul Jin a stat mult timp în capitală. Când aţi sosit la noi în 
sud? 

— M-am hotărât să mă retrag, fiindcă în ultima vreme am 
cheltuit prea mulți bani ca dregător. Ajuns acasă, fiul meu tocmai 
intrase la un colegiu, dar am avut de tras destule din această cauză. 
Deşi adevărul triumfă întotdeauna, am cheltuit totuşi ceva argint. 
Apoi m-am dus la Yangzhou, la inspectorul Xun, care-mi este un 
vechi prieten din capitală. El m-a recomandat la breasla negustorilor 
de sare, de unde mi-au ieșit câteva sute de liang de argint. 

— Ştiţi ce a păţit inspectorul Xun, domnule Jin? a întrebat Dong. 

— Nu. Ce anume? 

— A fost reținut acum câteva zile pentru delapidare. 

— Asta este! Vedeţi? „Bogăția trece”. 

— Unde locuiţi, domnule Jin, a întrebat funcţionarul Kuo. 

— Domnul Jin a cumpărat o casă lângă Podul Norocului Trecător. 

— Vom veni să vă vizităm. 

Domnul Jin a întrebat cine sunt cei trei chiriași ai călugărului, iar 

aceștia s-au recomandat singuri. 

— Oameni cu renume, a apreciat Jin. Am şi eu unele comentarii și 
am să vă rog să vă spuneţi părerea. 

Au mai sosit câțiva zeci de oaspeţi, iar ultimii au fost trei bărbaţi 
purtând bonete pătrate, acompaniaţi de un taoist. Dar nimeni nu-i 
cunoștea. 

— Cine este domnul Ji Tianyi? a întrebat unul dintre cărturari. 

— Eu. Cu ce vă pot fi de folos? 

— Prietenul nostru Ji Weixiao vă trimite salutări, a spus el şi i-a 
întins o scrisoare pe care a scos-o din mâneca robei sale largi. 

Ji a luat scrisoarea, a deschis-o şi a citit-o împreună cu Xiao 
Jinxuan şi Zhuke Tianshen, aflând din cuprinsul acesteia că ultimii 
sosiți erau: Xin Dongzhi, Jin Yuliu, Guo Tiebi şi Lai Xiashi. 

— Luaţi loc, a spus el. 

Dar cărturarii se gândeau să plece, pentru a nu deranja. 

— Veniţi de departe, a intervenit călugărul, iar eu sunt onorat de 
prezenţa dumneavoastră. Luaţi loc. 

Cei patru bărbaţi au acceptat. 

— Este adevărat ce i s-a întâmplat lui Xun? s-a interesat Jin 
Dongya de soarta inspectorului de sare. 

— A fost arestat chiar în ziua când am plecat noi din Yangeou, a 
precizat Guo Tiebi. 

În timpul banchetului, actorii au jucat o piesă. Spre înserat, Xin 
Dongzhi şi Jin Yuliu s-au întors în oraș, având reținute camere la 
Templul Grădina Răsăriteană. 

Treptat, oaspeţii s-au retras, numai Guo Tiebi și Lai Xiashi au 
rămas să înnopteze în camera lui Zhuke. A doua zi, Lai s-a dus la 
Templul Plăcerii Divine să vadă un prieten, iar Guo Tiebi a închiriat 
o cameră peste drum de Templul Bunătăţii Răsplătite, pentru a 
deschide o prăvălie de sigilii. 

Ji Tianyi şi prietenii săi au deschis un cont la Birtul Norocul, aflat 

lângă templu, cheltuind zilnic patru-cinci bănuţi de argint. Când au 
terminat selecția eseurilor, au angajat şapte-opt tipografi, au 
cumpărat pe credit vreo sută de baloturi de hârtie, pregătindu-se 
pentru imprimare. În patru-cinci luni, s-a dovedit că cei peste două 
sute de liang de argint erau insuficienţi, însă ei au continuat să 
mănânce bine, pe credit. 

Într-o zi, pe când se plimba împreună cu Xiao Jinxuan prin curtea 
templului, Ji Tianyi a spus: 

— Banii domnului Zhuke sunt pe sfârşite şi avem destule datorii. 
La urma urmelor nu putem şti dacă eseurile se vor vinde bine. Ce ne 
facem? 

— El a pornit această afacere, fără să-l forțeze cineva! Când va 
termina banii, n-are decât să se întoarcă acasă să mai ceară. Îl 
priveşte! 

În acest moment s-a apropiat Zhuke şi ei au tăcut. S-au mai 
plimbat puţin, apoi au luat-o spre camerele lor. Atunci au zărit o 
lectică, urmată de doi oameni purtând bagajele pe cobiliță. Pânza de 
la lectică era trasă şi ei au putut vedea călătorul - un tânăr cu o 
bonetă pătrată și cu o figură care i-a părut lui Zhuke familiară. 

Numai că lectica a trecut ca vântul pe lângă ei. 

— Cred că-l cunosc pe omul din lectică, le-a spus Zhuke 
prietenilor săi. 

A grăbit pasul, a ajuns din urmă un slujitor şi l-a întrebat: 

— Din ce parte sunteți? 

— Stăpânul este Cel de-al șaptesprezecelea domn Du din 
Tianchang. 

După ce Zhuke s-a întors, cei trei au mai apucat să vadă cum 
lectica a intrat în curtea rezervată călugărilor pustnici. 

— Este nepotul ministrului Du din Tianchang și unul din cei mai 
faimoşi învăţaţi din părțile noastre. Eu l-am cunoscut, iar mâine voi 
merge să-l salut. Dar oare cu ce treburi a venit aici? 

A doua zi, când Zhuke s-a dus să-l viziteze, nu l-a găsit acasă. 
Peste alte trei zile, învățatul Du s-a prezentat să-i întoarcă vizita, cei 
trei ieşindu-i cu toții în întâmpinare. Era o zi calmă, de început de 
vară, iar domnul Du îmbrăcase o robă oranj, purta pantofi de 
mătase și în mână ţinea un evantai care avea caligrafiat pe el un 
poem. Faţa-i era albă parcă dată cu pudră, ochii aveau strălucirea 
lacului negru şi întreaga lui făptură emana grație și distincție. 
Înfăţişarea-i plăcută şi talentul robust îl situau pe primele locuri 
printre cărturarii din bazinul Fluviului Albastru. S-au salutat după 
ceremonial, s-au aşezat, apoi domnul Du a dorit să cunoască numele 
şi originea celorlalți doi tineri. 

— Eu mă numesc Du Shenging, a spus el cu simplitate. Nu te-am 
văzut de la examenele de anul trecut, frate Zhuke. 

— Anul trecut am avut un concurs de poezie patronat de 
examinatorul Shen, pentru toate cele douăzeci şi șapte de judeţe din 
subordinea prefecturii noastre. Locul întâi a fost ocupat de domnul 
Du, s-a grăbit Zhuke să le explice celorlalți. 

— A fost ceva de moment, a precizat domnul Du, zâmbind, nici 
nu trebuie amintit. Luasem tocmai niște medicamente, căci nu mă 
simțeam bine și am scris poezia cât am putut de repede. 

— Dumneavoastră aparțineţi unei familii vechi şi distinse, al 
cărui renume a străbătut toate provinciile ţării, a spus Xiao Jinxuan. 
Iar talentul dumneavoastră străluceşte ca un astru deasupra întregii 
familii. Astăzi am norocul să vă cunosc şi vă rog să-mi acordați 
sprijinul și sfatul în toate domeniile. 

— Dar sunteţi cu toţii cărturari renumiţi. Eu se cuvine să învăţ de 
la dumneavoastră! 

Au servit ceai, apoi au trecut în încăperea alăturată, unde mesele 
erau de-a dreptul invadate de șpalturi, a căror corectură executată 
cu tuş roșu dădea camerei o tentă plăcută. Du Shenging a privit 
peste texte, s-a aşezat într-o parte şi a descoperit o poezie scrisă în 

ajun de Xiao Jinxuan, intitulată: Promenadă în primăvară la Balta 
Dragonului Negru. 

— Are ceva proaspăt în ea, a spus domnul Du, citind-o. Este a 
dumneavoastră? domnule Xiao. 

— Umila mea persoană a scris aceste rânduri, vă rog să mă 
îndrumați, domnule Du. 

— Dacă nu mi-o luaţi în nume de rău, aș îndrăzni să fac o 
observație sumară. Poezia are întotdeauna ceva măreț în ea. Dar 
aceste versuri ale dumneavoastră: 

25 

Oare supărarea înroșeşte floarea / suavă de piersic şi-o pierde? / 
Dintr-odată, salcia și-a sfâşiat / inima care picură verde. / Nu vi se 
par prea mult lucrate? În schimb, dacă simplificați primul vers, veţi 
avea un perfect vers în stilul ciô. Dar dumneavoastră aţi ținut cu 
orice preţ să fie shi‘ şi aţi forțat nota prin încărcarea distihului. 

Scurtul comentariu l-a îngheţat pe Xiao. 

— Judecând după opiniile dumneavoastră poetice, a intervenit Ji, 
vă asemănați cu ruda mea, Ji Weixiao. 

— Sunteţi rude? l-am citit câteva poeme şi recunosc că are ceva 
fler. 

Peste puţină vreme, domnul Du a plecat. A doua zi, au primit o 
invitaţie: „Au înflorit bujorii şi am pregătit în grădină o gustare, la 
care vă rog să participaţi”. Cei trei și-au schimbat în mare grabă 
veștmintele și au dat curs invitaţiei. L-au găsit pe domnul Du stând 
de vorbă cu un om. După ce s-au salutat, l-au invitat pe străin să 
ocupe locul de onoare. 

— Prietenul Bao este de-al casei, nu vă formalizați, a spus 
domnul Du. 


3 ci - Formă de poezie diferind ca metrică. 


1 shi - Formă de poezie diferind ca metrică. 

Abia acum Ji şi-a dat seama că era aceeaşi persoană care îi 
adusese scrisoarea de la Ji Weixiao. 

— Dar dânsul este unchiul lui Ji Weixiao! a exclamat. 
Dumneavoastră, aici? l-a întrebat el. 

— Domnule Ji, a spus Bao Tingxi zâmbind, familia mea a depins 
de familia Du de generaţii. Tatăl meu şi cu mine am cunoscut marea 
bunătate a bătrânului domn Du. Așa că la venirea celui de-al 
șaptesprezecelea domn Du în orașul nostru, nu puteam să nu vin să- 
l salut. 

— Câtă risipă de vorbe! a intervenit domnul Du. Ar fi bine să ni 
se aducă ceva de băut. 

Bao, împreună cu un slujitor, au tras mai aproape masă joasă. 

— Am hotărât să renunţ pentru astăzi la platourile obișnuite, a 
anunţat domnul Du. Am numai pește de sezon de la noi, vişine și 
bambus, care să acompanieze băutura în timp ce stăm de vorbă. 

Într-adevăr, au fost aduse numai câteva platouri, în timp ce 
cupele au fost umplute cu cel mai bun lichior de mandarine, 
comandat la Depozitul „Liniştea Eternă”. Du Shenging ţinea la 
băutură și n-a mâncat mai nimic. A ridicat doar beţișoarele, dând 
semnalul începerii mesei, şi a luat numai câteva felii de bambus și 
vişine. Cupele erau umplute din nou imediat ce se lăsau jos din 
mână. 

Pe la amiază, domnul Du a comandat desertul și s-au adus 
prăjituri diferite, făcute cu grăsime de porc, rață și gâscă, din fiecare 
câte un platou. Apoi au sorbit câte o ceaşcă cu ceai liniştitor, 
preparat cu apă de ploaie. Du Shenging a mâncat o singură prăjitură, 
iar după ce a băut ceaiul a ordonat să se curețe masa şi să se aducă 
lichiorul de mandarine. 

— Când buni prieteni se întâlnesc să guste farmecul acestor 
celebre flori, a spus Xiao, nu se poate fără poezie. Alegem rimele? 

— Ştiu obiceiul societăţilor de poezie, domnul meu, a răspuns Du 

zâmbind. Mie mi se pare însă destul de vulgar şi cred că nu întrece 
nici pe departe taifasul intim. 

Du a aruncat o privire spre Tingxi. 

— Să-mi încerc, dacă-i aşa, puterile, a spus acesta. 

S-a ridicat, a intrat în clădire, şi s-a întors cu un fluier. A dat la o 
parte broderia de mătase de pe masă, s-a așezat și a început să cânte. 
Atunci a apărut un tinerel, care s-a dus lângă Tingxi, şi-a împreunat 
mâinile și a cântat Linişte de Li Bai. Cânta plăcut şi avea o voce 
ascuţită, producând senzaţia unor nori străpunși de munte. 

Oaspeţii au lăsat jos cupele, ascultând cu atenţie. Numai Du a 
continuat să bea. A apărut luna aureolând bujorii cu un nimb 
nepământean şi învăluind un copac într-o lumină groasă de zăpadă 
argintie. Cei trei înțeleseră că e clipa să se retragă. Domnul Du se 
îmbătase de-a binelea. Chiar atunci călugărul s-a apropiat de ei cu 
paşi uşori, aducând o cutie capitonată cu mătase, din care a scos o 
pocnitoare. 

— Umila mea persoană a venit să vă trezească. 

A aşezat-o pe masă și i-a dat foc, pocnitura izbucnind cu putere. 
Stând încă pe scaunul său, domnul Du a râs. Fumul înecăcios i-a 
învăluit. Cei trei s-au ridicat și-au luat rămas bun, mișcându-se bizar, 
neavând siguranţa de totdeauna a picioarelor. 

— Eu sunt beat, a îngânat domnul Du, nu pot să vă conduc. 
Tingxi, fii bun şi fă oficiile de gazdă, apoi să te întorci să dormi la 
mine. 

Bao Tingxi a luat un lampion şi i-a condus pe oaspeţi până la 
poartă. Aceștia au ajuns acasă ca prin vis. A doua zi, negustorul de 
hârtie le-a pretins banii, însă n-a primit nimic, iar ei s-au ales cu o 
ceartă bună. După el a venit şi patronul birtului, căruia i-au dat 
totuşi ceva bani, urmând ca socoteala totală s-o facă altădată. S-au 
gândit în schimb cum să-i întoarcă ospitalitatea domnului Du 
Shenging şi au hotărât să-l invite la un local. 

Peste câteva zile, vremea s-a îndreptat din nou, așa că, după 
micul dejun, cei trei s-au grăbit spre domnul Du. În curte au întâlnit 
o femeie cu picioare mari stând de vorbă cu un flăcăiandru, care a 
venit imediat în întâmpinarea lor. 

— Cine este femeia? a întrebat Ji Tianyi. 

— Shen Picior Mare, mijlocitoarea. 

— Și ce caută aici? 

— Are nişte treburi, a răspuns tânărul evaziv. 

Bănuind că domnul Du îşi caută o concubină, n-au mai insistat și 
au intrat în casă. Domnul Du trândăvea pe verandă, dar s-a ridicat 
numaidecât, i-a poftit să se aşeze şi a poruncit ceai. 

— Astăzi este o zi minunată, a vorbit Zhuke. Am venit să vă 
scoatem la plimbare. 

Domnul Du l-a luat şi pe tinerel și s-au dus cu toţii la birt. Ştiind 
că domnul Du nu preferă banchetele bogate, Ji a comandat rață, 
pește, burtă de porc şi a cerut de băut. După primele două pahare, ei 
l-au forțat să mănânce puţină rață, pe care însă acesta a vomat-o 
imediat, spre mâhnirea lor. Fiind încă devreme, orezul a fost adus 
după numai câteva pahare. Domnul Du a turnat puţin ceai peste 
orez și a luat câteva înghiţituri, apoi i-a dat bolul tânărului său 
slujitor. La terminarea mesei au coborât la parter, au plătit și au ieşit. 

— Frate Shenging, a îndrăznit Xiao Jinxuan, am putea merge 
până la Muntele Ploaia de Flori. 

— Foarte bine, a aprobat domnul Du. 

Au urcat muntele ușor, oprindu-se în fiecare templu și admirând 
altarele în cinstea miniștrilor Fang și Jing? şi au ajuns aşa până în 
vârf, de unde se vedea orașul cu miile de case îngrămădite laolaltă, 
Fluviul Albastru - întocmai unei cingători albe, şi scânteierea 


5 Miniştri Fang Xiaoru şi Jing Qing au sprijinit pe Jian Wen împotriva 
uzurpatorului Yong Le, dinastia Ming. 

Pagodei glazurate. Domnul Du a mers în pavilionul clădit pe 
punctul cel mai înalt al muntelui și a rămas vreme îndelungată 
nemișcat, privindu-şi propria umbră. Ceilalţi s-au aşezat în iarbă. 
Zhuke Tianshen a zărit o stelă de piatră la distanţă și s-a dus să 
citească inscripţia. 

— Pe stelă sunt săpate cuvintele: „Locul unde au fost stârpite 
zece spiţe ale neamului”, a spus el la întoarcere, așezându-se. 

— În realitate nu au fost „Zece spiţe”, domnii mei, a spus domnul 
Du. Încă în dinastia Han, cea mai cruntă pedeapsă era „stârpirea a 
trei spiţe”, adică: a tatălui, a mamei şi a nevestei. Cele nouă spiţe 
executate odată cu ministrul Fang au fost familiile: stră-străbunicul, 
străbunicul, bunicul, tatăl, fiii, nepoţii, strănepoții şi străstrănepoții. 
Dar cu toţii reprezentau o spiță, aceea a tatălui. Spiţele mamei și 
soției nu au fost atinse şi cu atât mai puţin favoriţii lor, care ar 
reprezenta „a zecea spiță”. Și apoi, Yong Le nu a fost chiar atât de 
crud. Dacă nu era el să se revolte şi se încredea în neputinciosul Jian 
Wen, imperiul ar fi ajuns tot atât de slăbit și divizat ca în vremea 
regatelor Qi şi Liang‘. 

— Ce părere aveţi despre ministrul Fang? l-a incitat Xiao. 

— Fang nu era un om practic. Pe vremea lui erau o mulțime de 
chestiuni importante, iar el aborda în cuvântările sale numai 
succesiunea corectă la tron. A fost executat în costumul de curtean, 
evidențiindu-se tocmai incapacitatea sa. 

Au rămas acolo până ce soarele a coborât spre apus, când doi 
gunoieri s-au oprit și ei în vârful muntelui, punându-și jos căldările 
goale, să se odihnească. 

— Frate, s-a adresat unul celuilalt, lovindu-l ușor cu palma peste 
umăr, ne-am terminat munca pe ziua de astăzi, ce-ar fi să sorbim o 
licoare la Izvorul liniştii eterne? Pe urmă ne putem întoarce să 


* Referiri la perioada Nanbei Chao, a dinastiilor de nord și de sud. 

privim apusul soarelui. 

— La Nanjing toată lumea e cultă! a subliniat domnul Du, cu 
veșnicul său zâmbet pe buze. Să ne întoarcem la templu. 

— Puteţi veni puţin în camerele noastre? l-a invitat Zhuke pe 
domnul Du. 

— Cum să nu. 

Au intrat, iar din prag l-au zărit pe Ji Weixiao, aşteptându-i. 

— Frate Wei, ai sosit! a exclamat bucuros Ji Tianyi. 

— Te-am căutat la prăvălia de sigilii și mi-au spus că te-ai mutat 
aici. Aş putea cunoaște pe distinșii domni care te însoțesc? 

— Domnul Zhuke Tianshen este din Suyi. Domnul Xiao Jinxuan 
este din județul nostru, se poate să nu-l ştii? 

— Locuiţi lângă Poarta Nordului? 

— Exact. 

— lar dânsul? 

— O să fii și mai fericit când o să afli cine este. Se numește Du 
Shenging şi este cel de al șaptesprezecelea nepot al ministrului Du 
din Tianchang. 

— Domnul Du ale cărui poeme s-au clasat anul trecut pe locul 
întâi? a întrebat Ji Weixiao plin de respect. Am dorit de mult să-l 
cunosc, dar n-am avut prilejul. 

Weixiao s-a înclinat până la pământ. Domnul Du i-a întors salutul, 
apoi s-au felicitat reciproc şi toată lumea a luat loc. În clipa aceea a 
intrat în cameră un om, râzând în hohote. 

— Domnilor, iarăși la băutură!? a strigat el. 

Ji Weixiao l-a recunoscut pe Bao Tingxi. 

— Unchiule, ce căutați aici? 

— Eu? Eu sunt în serviciul familiei Du, iar Excelenţa Sa este Al 
șaptesprezecelea domn Du din Tianchang. 

— Suntem cu toţii foarte buni prieteni! a spus Xiao. 

— Deși sunt tânăr, a reluat Ji Weixiao când toată lumea s-a așezat 

din nou, am călătorit mult şi am întâlnit destui oameni. Dar 
niciodată nu mi-a fost dat să văd un bărbat atât de distins ca 
dumneavoastră, domnule Du. Parcă aţi fi un nemuritor! Stând aici, 
în fața dumneavoastră, mă simt în al nouălea cer! 

— Cunoştinţa dumneavoastră, i-a răspuns domnul Du, îmi 
amintește de călătoria peste ocean a lui Cheng Lian”. Este o ocazie 
rar întâlnită! 


CAPITOLUL XXX 


Du Shenging și Ji Weixiao s-au împrietenit pe loc, dar cum Ji 
reținuse camere în oraş, s-a grăbit să se întoarcă înainte de a se 
întuneca. Bao Tingxi a plecat cu domnul Du. 

— Ce fel de om este fratele Ji? s-a interesat domnul Du. 

Tingxi i-a povestit cu lux de amănunte cum Ji s-a plasat pe 
primul loc la concursul prefectural şi s-a însurat, devenind nepotul 
lui, cu nepoata intendentului șef al prefectului Xiang; cum în acest 
an inspectorul Xun i-a dăruit câteva sute de liang de argint el şi-a 
mai luat o nevastă, înrudindu-se cu familia Yiu din Yangzhou. 

Domnul Du s-a arătat amuzat, a râs şi i-a dat să bea din belșug, 
apoi l-a oprit la el peste noapte. Atunci Tingxi i-a mai vorbit despre 
marea bunătate a prefectului Xiang față de familia sa, 
impresionându-l pe amfitrion. l-a povestit și câte a îndurat de pe 
urma soției sale, lucru care l-a făcut pe domnul Du să râdă cu 


4 Cheng Lian, un cărturar din epoca „Primăvară-Toamnă”, pentru a sprijini pe 
unul din discipoli să stăpânească instrumentele de coarde, l-a dus pe o stâncă în 
mijlocul mării, pentru a învăța de la natură. Discipolul, pe nume Bo Ya, a devenit 
astfel un mare muzician. Aluzia la Cheng Lian a fost folosită în semn de înaltă 
prețuire a meritelor artistice ale partenerului. 

lacrimi. Târziu, în noapte, s-au dus la culcare. 

A doua zi, Ji s-a înapoiat împreună cu Zong Ji, care servise la 
cancelaria prințului. Imediat după schimbul ceremonios al salutului, 
Zong a adus vorba despre participarea sa, alături de prințul Zhao, la 
concursurile de poezie ale „Celor șapte”?. 

— Fengzhou şi Yulin sunt unchii mei, a remarcat domnul Du. lar 
Zong Zixiang a fost coleg cu tatăl meu. 

Zong a spus că el era rudă cu dregătorul Zong Zixiang, 
aparţinând aceleiași generaţii. Domnul Du n-a replicat. Slujitorul a 
adus ceaiul, apoi Zong a plecat. 

— Dacă ai şti, frate Wei, cât mă indispun oamenii care deschid 
gura numai pentru a se lăuda! Acest Zong zice că este văr cu 
numitul dregător şi poet, iar eu mă întreb dacă acela l-ar recunoaște! 

Între timp a fost servită masa. 

— Doamna Shen este afară şi vrea să vă vorbească, domnule, a 
anunțat tânărul slujitor. 

— Cheam-o înăuntru! 

Flăcăul a condus-o în cameră, iar domnul Du a cerut să i se dea 
mijlocitoarei un scaun. 

— Acest domn?... a întrebat neîncrezătoare Shen Picior Mare. 

— Domnul Ji din Anging. Ai aranjat? 

— De aceea am venit. Am căutat aproape prin tot Nanjingul și 
mă temeam că n-am să găsesc o fată cum trebuie pentru un domn 
atât de perfect că Excelenţa Voastră. Dar astăzi, după toate 
cercetările făcute, am găsit această fată la Arcul Florii. Familia ei se 
numeşte Wang şi are câteva războaie de țesut. Fata este o adevărată 
zână a frumoaselor. Are șaptesprezece ani şi ce să mai vorbim 
despre ea, dacă fratele ei, cu un an mai mic, aranjat şi pudrat cu grijă, 


8 Societate literară faimoasă din dinastia Ming, reprezentată de Wang Fengzhou, 
Li Yulin, Xie Maogin, Zong Zixiang, Liao Youyu, Xu Zhongsing și Guolun. 

bate de departe pe oricare actor” din cele zece trupe de teatru de la 
Podul Huaiqing? Ştie să interpreteze arii din opere și joacă destul de 
bine. Fata este perfectă, vă rog să mergeţi s-o vedeți. 

— Bine, dacă-i aşa. Spune-i să se gătească, voi merge mâine s-o 
văd. 

Shen Picior Mare a aprobat, apoi s-a retras. 

— Felicitări! a spus Ji. 

— O fac numai pentru continuarea familiei, a spus domnul Du, 
încruntându-se. Altfel, pentru ce mi-ar trebui o concubină? 

— „O frumoasă fată și-un cărturar ales...!” De ce vorbiţi astfel? E 
bine să vă distraţi cât sunteți tânăr! 

— Cuvintele tale dovedesc că nu mă cunoşti frate Wei! Primul 
nostru împărat a spus: „Dacă n-aş fi născut din femeie, aş stârpi 
toate femeile din lume!” Ai întâlnit vreo nevastă ideală? Femeile mă 
deranjează atât de tare, încât le simt îngrozitorul miros de la trei 
camere distanţă. 

Ji era pe punctul de a-l întreba ceva, când băiatul a adus o carte 
de vizită. 

— A venit un domn, numit Guo, din Wuhu. 

— Nu-l cunosc! 

Ji şi-a aruncat ochii pe cartea de vizită. 

— Guo Tiebi ţine o prăvălie de sigilii în faţa porţii templului, a 
intervenit el. Poate că vă aduce vreun sigiliu. Ar fi bine să-l primiţi. 

Domnul Du a acceptat. Imediat după salut, Guo s-a angajat într-o 
cuvântare pompoasă: 

— Distinsa dumneavoastră familie a dat trei cărturari care s-au 
situat pe locul întâi; şi şase miniștri în patru generaţii. Discipolii 
formaţi de familia dumneavoastră sunt răspândiţi în toată ţara, 
servind ca: guvernatori, magistrați, ofițeri etcaetera, etcaetera, iar 


? Se referă la actorii care interpretau roluri feminine. 

numărul lor este infinit. Chiar administratorii dumneavoastră, la 
încheierea slujbei, ajung ofiţeri de rangul nouă! Domnule Ji noi de 
mici am auzit spunându-se: „Excelenţa Sa domnul Du este un geniu 
fără pereche pe această lume şi va câștiga odată și odată şi primul 
loc în examenele de la Palat”. 

Scoţând din mâneca robei o cutie conținând două sigilii pătrate, 
el a întins-o cu ambele mâini domnului Du, care a primit-o, a 
schimbat câteva fraze uzuale cu oaspetele, apoi l-a expediat. 

— S-a comportat corect, dar ce l-a apucat să vorbească atât de 
dezgustător? 

— Oricine cunoaște familia dumneavoastră! i-a replicat Ji. 

Domnul Du l-a oprit pe Ji la masă. După ce a fost turnată băutura, 
au început să discute. 

— Ce iubiți mai mult - escaladarea munţilor sau plimbările pe 
lacuri? a întrebat Ji. 

— Sănătatea mea nu-mi permite excese în aceste direcții. 

— Vă place muzica? 

— Ocazional. Prea multă muzică îmi irită timpanele. 

După câteva pahare, domnul Du s-a amețit puţin. 

— Frate Wei! a spus el, oftând. De la începutul lumii și până în 
zilele noastre, oamenii au căzut pradă iubirii şi n-au reuşit să 
elimine cuvântul „amor”! 

— Nimic nu este mai măreț ca dragostea dintre un bărbat și o 
femeie. Dar am înţeles că pe dumneavoastră nu vă pasionează 
femeile. 

— Oare adevăratele sentimente de dragoste pot exista numai 
între bărbat și femeie? Prietenia este mai puternică decât dragostea 
dintre sexe. Să ne amintim numai de şalul brodat al prințului E”. 


1 În antichitate prinţul E din satul Chu, a fost cucerit de farmecul unui cântăreţ 
din țara vecină Yue. În timpul unei excursii pe lac, prințul l-a acoperit pe tânărul 
cântăreț cu propriul său şal de mătase. Acest gest, ca şi legenda dorinţei de a 

Apoi, eu apreciez că în toată istoria noastră nu a existat decât o 
singură iubire adevărată, aceea dintre împăratul Ai din dinastia 
Han și sfetnicul său Dong Xian”. Prietenia care i-a legat pe Yao” și 
Shun nu depăşeşte gestul împăratului Ai. Ce păcat că în zilele 
noastre nimeni nu mai înțelege aceste lucruri! 

— Așa este. N-aţi avut nici un prieten care să vă înțeleagă? 

— Dacă ar exista un astfel de bărbat, care să fie gata să trăiască şi 
să moară împreună cu mine, m-ar părăsi desele mele stări de tristeţe 
şi deprimare. Numai că eu nu sunt atât de norocos să întâlnesc un 
om adevărat, şi așa se explică stările de melancolie care mă învăluie 
cel mai adesea. 

— Cred că puteţi găsi un prieten printre actori. 

— Dragul meu frate Wei, propunerea ta este deplasată. Să cauţi 
un adevărat prieten printre actori echivalează cu găsirea unei 
virtuoase fete printre curtezane. Nimic mai imposibil! Ceea ce caut 
eu presupune o afinitate spirituală, dincolo de plăcerea cărnii! Şi 
asemenea însușiri se pot întâlni numai la bărbaţii cei mai desăvârşiți. 

Domnul Du şi-a lovit, uşor genunchiul cu palma, oftând. 

— Dar nu există astfel de oameni! Nu, cerul l-a condamnat pe Du 
Shenging la melancolie şi singurătate! 

Lacrimile au prins să-i brăzdeze obrajii. „Este posedat”, s-a 
gândit Ji. „Ce-ar fi să-i joc o festă?” 


abdica a împăratului Ai (vezi mai jos), au căpătat semnificația unor legături 
amoroase anormale. 

11 Împăratul Ai (6-1 î.H.), în cadrul unei recepții, a exprimat dorinţa sa de a oferi 
tronul, sfetnicului Dong Xian, dar a fost oprit prin formula: „Fiul Cerului nu 
glumeşte”. 

12? Yao şi Shun, ultimii doi din cei cinci împărați legendari ai Chinei. Lui Yao i se 
atribuie o naştere şi o ascendență miraculoasă. A urcat pe tron în 2.357 î.H. şi, 
după o domnie de 70 de ani, a abdicat în favoarea lui Shun, căruia i-a dat în 
căsătorie propriile sale fiice: Nu Ying şi E Huang. 

— Nu aveţi dreptul să spuneți că nu există oameni desăvârşiți, a 
spus el cu voce tare. Eu cunosc un tânăr care nu este nici actor şi nici 
cărturar, ci călugăr taoist. Este fermecător și elegant, o adevărată 
frumuseţe masculină, fără a avea nimic din graţia feminină. Eu 
ajung la disperare când aud vorbindu-se că un bărbat frumos 
trebuie să semene a femeie. E cât se poate de ridicol! Frumuseţea 
feminină o găseşti cu prisosință la femei. Însă există și o frumuseţe 
masculină, numai că oamenii nu o înţeleg îndeajuns. 

— Cât adevăr de necontestat! a strigat domnul Du, bătând cu 
pumnul în masă. Dar, spune-mi, cum este acel bărbat? 

— Este un om atât de minunat, încât mulți au încercat zadarnic să 
se apropie de el. Apreciază oamenii de talent. Eu sunt cu câţiva ani 
mai în vârstă şi mă simt imperfect în fața lui, de aceea n-am 
îndrăznit niciodată să-i fac avansuri. Frate bun, doriţi să întâlniți 
acest om? 

— Când ai putea să-l aduci aici? 

— Dacă l-aş aduce aici, nu ar fi un bărbat atât de extraordinar 
cum am spus, a răspuns Ji. Este mai bine să vă duceţi la el. 

— Unde locuiește? 

— La Templul Plăcerii Divine. 

— Cum se numește? 

— Nu pot să-i spun numele acum. Dacă aude ceva, se ascunde și 
nu-l veți întâlni niciodată. Eu îi voi scrie numele pe o hârtie, pe care 
v-o dau numai după ce o sigilez bine. Nu aveţi voie s-o deschideţi 
decât după ce aţi intrat pe poarta templului. Apoi îl veţi căuta şi vă 
veţi întâlni. 

— De acord! a acceptat Domnul Du cu un zâmbet. 

Ji Weixiao a trecut singur în camera de alături, a închis ușa și a 
scris ceva timp îndelungat. Apoi a împăturit hârtia, a sigilat-o și a 

caligrafiat pe ea două semne: Qi Ling”. 

— Acum eu trebuie să plec, a spus Ji, înmânându-i plicul. Mâine, 
după întâlnirea cu acest bărbat minunat, mă voi întoarce să vă felicit. 

După ce l-a condus până la intrare, domnul Du s-a întors și i-a 
poruncit slujitorului său: 

— Mâine dimineaţă să te duci să-i spui peţitoarei Shen Picior 
Mare că n-am timp s-o văd pe fata de la Arcul Florii, dar mă voi 
duce poimâine. Cheamă o lectică pentru mâine în zori; mă duc să 
văd un prieten la Templul Plăcerii Divine. 

Seara a trecut liniştită, fără nimic deosebit. A doua zi, domnul Du 
s-a spălat bine cu săpun, și-a pus veşminte noi, s-a parfumat, a pus 
în mâneca hainei hârtia primită de la Ji Weixiao și a pornit spre 
templu, în lectică. A spus hamalilor să-l aștepte la poartă, iar el a 
desfăcut în grabă hârtia, imediat ce a pășit în curtea templului. 
„Mergeţi pe culoarul nordic până la extrema cealaltă, la Pavilionul 
cuişoarelor. Acolo întrebaţi de Lai Xiashi, sosit de curând din 
Yangzhou. El este omul căutat”, a citit el. A auzit muzică dintr-o 
clădire aflată aproape de intrare, iar prin ușa larg deschisă a zărit că 
era compusă din trei camere. În cea din mijloc stătea un eunuc gras, 
îmbrăcat cu o robă având pe ea brodat un dragon“. La stânga sa, pe 
niște bănci de lemn, stăteau vreo duzină de actori, iar în partea 
dreaptă erau șapte-opt tineri muzicanți, îmbrăcaţi în costume taoiste. 
„Oare Lai Xiashi o fi printre ei?” s-a întrebat domnul Du, privindu-i 
pe fiecare în parte. Dar neîntâlnind pe nici unul mai remarcabil, s-a 
uitat şi la actori, cu acelaşi rezultat, „Lai Xiashi se respectă prea mult 
pentru a se amesteca printre acești oameni, și-a zis. Mai bine să 
merg, direct la Pavilionul cuişoarelor. Ajuns, a bătut în ușă, iar un 


13 Formulă magică taoistă, pentru demoni și spirite. 
14 Dragonul este simbolul puterii imperiale, acest amănunt indicând faptul că, 
eunucul aparținea Palatului. 

călugăr i-a deschis, poftindu-l înăuntru. 

— ÎI caut pe Excelenţa Sa, domnul Lai Xiashi. 

— Se află sus, la etaj. Luaţi loc, vă rog, eu mă duc să-l înștiințez. 

Nu după mult timp, un taoist gras, de vreo cincizeci de ani, a 
coborât scările. Purta boneta ordinului său călugăresc și o robă 
închisă la culoare. Avea fața negricioasă și unsuroasă, sprâncene 
stufoase, nas mare şi barbă bogată. Ajuns în fața domnului Du, 
taoistul s-a înclinat, întrebând: 

— Pot să cunosc distinsul dumneavoastră nume? 

— Mă numesc Du. Vin de la Tianchang. 

— Aparţineţi familiei Du care ne-a făcut atâtea donații 
însemnate? 

— Da. 

— Umila-mi persoană nu a ştiut că vă aflaţi aici, altfel soseam 
numaidecât să vă prezint omagiile, s-a grăbit taoistul să se scuze. De 
ce v-aţi deranjat pentru mine? 

Apoi i-a spus călugărului să aducă ceai și ceva gustări. 

„Cred că acesta este duhovnicul lui Lai Xiashi”, s-a gândit 
domnul Du. 

— Lai Xiashi este discipolul dumneavoastră? a întrebat. 

— Eu sunt Lai Xiashi. 

— Oh! s-a speriat domnul Du. Chiar dumneavoastră? 

Şi nemaiputându-se stăpâni, şi-a acoperit faţa cu mâneca largă a 
robei, râzând înfundat. Neînţelegând, taoistul a aranjat platourile pe 
masă și a turnat ceai. Pe urmă a adus un rulou de hârtie, cu poeme 
proprii, rugându-l pe domnul Du să le citească. Domnul Du a citit, a 
sorbit puțin ceai şi s-a ridicat. Taoistul a ținut morţiş să-l conducă 
până la ieşire, sprijinindu-l de braţ. 

— Locuiţi la Templul Bunătăţii Răsplătite? Voi veni mâine să stau 
câteva zile în preajma dumneavoastră. 

A rămas în poartă, privindu-l pe domnul Du urcând în lectică şi 

îndreptându-se spre casă. Domnul Du a râs în hohote până acasă. 
„Ce câine nesuferit este acest Ji Weisxiao. Și-a bătut joc!” 

— Sunteţi așteptat, stăpâne! l-a anunţat feciorul, imediat ce s-a 
întors la templu. 

La intrarea sa, Xiao Jinxuan, Xin Dongzhi, Jin Yuliu şi Jin Dongya 
s-au ridicat să-l salute. Fiecare îi adusese câte un dar: Xin o caligrafie, 
Yuliu un catren, Jin Dongya o copie după Comentarii la cele patru 
cărți. Au schimbat câteva cuvinte, au băut ceai și s-au despărțit. 

— Un notar, s-a adresat el încruntat tânărului său slujitor, își 
părăseşte slujba pentru a scrie despre clasici. Parcă clasicii pe el îi 
aşteptau! 

În acest timp, un slujitor al familiei Zong i-a adus o scrisoare, prin 
care i se cerea să aştearnă o dedicație pe un portret. Exasperat, 
domnul Du a fost obligat totuși să consimtă. A doua zi s-a dus să 
vadă fata, a hotărât s-o ia de concubină, oferindu-i cadouri după 
datină și fixând să fie adusă la el în trei zile. Apoi a fost destul de 
ocupat cu mutarea sa de la templu într-o casă de pe malul fluviului, 
unde urma să primească fata. Primul sosit în noua casă pentru a-l 
felicita a fost Ji Weixiao. 

— Scuzaţi-mă că nu am sosit chiar ieri pentru a vă ura noroc 
alături de soție. 

— Dar nici nu eram pregătit ieri! 

— L-aţi întâlnit alaltăieri pe acel bărbat minunat? 

— Câine ce-mi ești! Ai merita o bătaie, dar gluma ta n-a fost chiar 
rea! 

— Pentru ce? Eu am spus clar, că este o frumuseţe masculină şi 
nu feminină! Am avut dreptate? 

— Dacă insiști, chiar că te bat! 

Râdeau amândoi în hohote, când și-a făcut apariţia taoistul, 
împreună cu Bao Tingxi şi cu greu au reuşit să se abțină. După ce s- 
au salutat reciproc, plini de respect, domnul Du i-a reținut pe toţi la 

masă. După masă, domnul Du a spus că la Templul Plăcerii Divine 
văzuse un eunuc și o trupă de actori. 

— Cum se pot împăca actorii cu un astfel de om? s-a mirat Ji. Este 
jalnic! 

— Frate Weixiao, a spus domnul Du, vreau să te consult într-o 
chestiune destul de amuzantă. 

— Care? 

Domnul Du s-a întors către Tingxi 

— Câte companii de teatru sunt pe aici? 

— Peste o sută treizeci. 

— Mă gândesc la un concurs pentru toţi actorii din cadrul acestor 
companii, care interpretează roluri feminine. Eu, împreună cu 
fratele Wei, îi vom urmări și vom lua note despre fiecare, iar în 
câteva zile vom afișa o listă, înscriindu-i după frumuseţe şi talent. 
Strădaniile lor nu vor fi gratuite. Voi da fiecărui actor o jumătate de 
liang de argint, două genţi și un evantai pe care va fi caligrafiat un 
poem. Va fi interesant? 

Ji Weixiao a sărit în sus de bucurie. 

— De ce nu mi-aţi spus mai demult această idee extraordinară? 
Nici n-am cuvinte s-o calific! 

— Le voi transmite eu, s-a oferit Bao. Vor câştiga ceva, iar după 
ce veţi afişa rezultatele, vor deveni celebri. Nu îmi este uşor să vă 
spun, dar să știți că cei care vor fi primii pe listă, oricât ar fi de buni 
patronii lor, tot îi vor plăti mai bine! Când le voi spune ce plănuiţi, 
se vor întrece să fie prezenţi la concurs! 

— Într-adevăr, va fi minunat! a spun Lai Xiashi, frecându-și 
palmele. Numai să trăim până atunci! Îmi veţi permite şi mie să iau 
parte? 

— Desigur. Vom invita pe toţi prietenii. 

— Întâi să hotărâm unde va avea loc concursul, a sugerat Ji. 

— Eu locuiesc la Poarta Shuixi și cunosc bine locurile. Aș putea 

închiria pavilionul de pe Lacul Mogiu. Este un loc întins şi răcoros. 

— Unchiul Bao îi va înștiința pe actori. Dar tot trebuie să dăm un 
anunţ. Ce zi să alegem? a întrebat Ji. 

— Astăzi suntem în a douăzecea zi din luna a patra, a spus 
taoistul Lai. Domnul Bao va avea nevoie de vreo zece zile pentru a-i 
anunţa pe toți. Să fixăm ziua de trei a lunii a cincea. 

— Frate Wei, a spus domnul Du, ia un carton roşu, iar eu îţi voi 
dicta anunţul. 

Ji Weixiao a luat un carton şi o pensulă, iar domnul Du a dictat: 
„Ji Weixiao din Angirig şi Du Shenging din Tianchang organizează 
un concurs în pavilionul de pe Lacul Mogiu în ziua a treia a lunii a 
cincea. Poate lua parte orice actor din această provincie, urmând să 
interpreteze într-un rol feminin un fragment dintr-o operă, la 
alegere. Fiecare participant va primi o jumătate de liang de argint, 
două genţi, un prosop şi un evantai pe care va fi caligrafiat un poem. 
Prezenţele remarcabile vor fi onorate separat. Concursul nu se va 
amâna în caz de vreme proastă. Prezentul afiş serveşte drept 
înştiinţare.” 

Anunţul a fost dat lui Bao Tingxi, iar slujitorul a fost trimis 
imediat să facă rost de evantaie, pe care, cei prezenţi le-au împărţit 
între ei pentru a caligrafia pe ele câte un poem. Ji a întocmit pe loc 
lista invitaţilor: domnii Zong și Jin, Jin Dongya, Jin Yuliu, Zhuke și 
Ji Tianyi, Guo Tiepi, călugărul, taoistul, Bao Tingxi. 

Împreună cu cei doi organizatori, făceau cu toții treisprezece 
persoane. Apoi au fost scrise cele unsprezece invitații oficiale. Toată 
această activitate le-a luat destul timp, fiind ocupați până la sosirea 
fratelui concubinei, Wang Liuke. Acesta venise să-şi vadă sora şi a 
adus, cu ajutorul unei slugi, câteva daruri: două rațe, două găini, o 
gâscă, o pulpă de porc, opt varietăți de prăjituri şi o sticlă cu 
băutură: 


— Ai sosit la timp, l-a întâmpinat domnul Du, în timp ce tânărul 

s-a aplecat până la pământ. 

Domnul Du l-a tras mai la lumină, l-a examinat cu atenţie, 
observând că era chiar mai frumos decât sora sa. l-a spus că după 
ce-și vede sora să se întoarcă în încăperea principală, apoi a ordonat 
să se pregătească păsările recent primite. Când Wang Liuke s-a 
întors, domnul Du i-a vorbit despre concurs. 

— Ce minunat! Voi veni şi eu! s-a entuziasmat tânărul. 

— Vrei să ne cânțţi chiar astăzi o arie? a întrebat Ji. 

Wang Liuke a râs. Au mâncat și au băut până târziu, apoi Tingxi 
a luat un fluier, taoistul a hotărât să-i acompanieze la castaniete, iar 
tânărul le-a cântat aria Despărțirea din pavilion. Muzica era de un 
farmec greu de definit, iar tânărul a cântat timp îndelungat, cam cât 
s-ar servi trei mese. S-au despărțit numai după ce toată lumea se 
îmbătase bine. 

În ziua stabilită, două lăzi mari de lemn au fost duse la Lacul 
Mogiu. Ji şi Du au sosit primii, apoi au început să apară invitații. 
Bao Tingxi a reușit să convoace şaizeci-șaptezeci de actori care 
interpretau roluri feminine. Domnul Du le-a oferit o masă, după 
care actorii s-au machiat, s-au plimbat un timp prin fața 
pavilionului, pentru a fi observați bine și au urcat pe scenă. 
Cărturarii au constatat că pavilionul este deschis pe toate cele patru 
părţi, ferestrele dând spre apă. Un vânticel cald vălurea uşor fața 
netedă a lacului. După ce se îmbrăcau, actorii trebuiau să treacă 
peste un mic podeţ de lemn. Domnul Du a ordonat să se închidă ușa 
din mijloc, astfel că actorii pătrundeau în pavilion trecând de pe pod 
printr-un coridor care ducea direct la intrarea de est şi ieșeau din 
scenă pe ușa vestică, astfel că spectatorii aveau timp mai mult la 
dispoziţie să-i privească. 

Recuzita tuturor actorilor era nouă. Când au început să defileze 


15 Arie din opera Însemnări din camera sud-vestică de Li Rihua. 


41 


prin faţa spectatorilor, Ji şi Du au prins imediat să-și ia note. 
Invitaţilor li s-au adus platouri cu delicatese şi s-a turnat băutură în 
pahare. Când defilarea actorilor a luat sfârşit, s-au auzit primele 
acorduri ale muzicii şi întâiul interpret a urcat pe scenă. Fiecare, a 
jucat altceva: „primirea oaspeților”, „cântăreața beată”, 
„împrumutul ceaiului”, „uciderea tigrului” 1* şi multe altele. La 
căderea serii, au fost aprinse sute de lampioane, unele agățate sus, 
altele aşezate, pe pământ, astfel că era lumină ca ziua. Văzduhul 
răsuna de muzică. În oraş, se răspândise vestea că pe lacul Moqiu 
avea loc un concurs şi funcționarii de la Yamen, negustori şi alți 
oameni care aveau bani închiriaseră bărci pescăreşti, pe care 
montaseră acoperișuri, agățaseră lampioane, astfel că priveau, din 
mijlocul lacului, spectacolul. La scenele reușite, aplaudau și strigau. 
Noaptea a fost petrecută astfel, și toată lumea s-a întors acasă a doua 
zi în zori, după ce porţile orașului s-au redeschis. 

În două zile, rezultatele au fost afişate la Poarta Shuixi. Primul pe 
listă a fost înscris Zhen Kuikuan, al doilea Ke Laikuan, iar al treilea 
Wang Liuke. Ceilalți peste şaizeci de actori au fost aranjaţi după 
merit. Imediat după afișare, Bao Tingxi l-a condus pe actorul 
câştigător la domnul Du, care a luat doi liang de aur şi i-a dat să fie 
duși la aurar pentru a face o cupă de aur cu inscripția: „Mai 
strălucitor decât Ying Tao”. Cupa reprezenta trofeul câștigătorului 
concursului. Ceilalţi doi au primit argint și diferite lucruri în dar. 

Actorii care obținuseră primele zece locuri au fost serbați de 
prieteni și cunoscuți, astfel că banchetele s-au ţinut lanţ vreo trei- 
patru zile în şir, prin case particulare sau în restaurante. Vestea 
concursului fără precedent s-a răspândit în tot orașul, iar faima 
Celui de al șaptesprezecelea domn Du s-a întins în întregul bazin al 


1€ Scene renumite din opere clasice, ale căror personaje principale sunt femei. 


17 Favorita prinţului Shi Hu (secolul IV), în traducere - Cireșica. 

Fluviului Albastru. 


CAPITOLUL XXXI 


Ușşurinţa cu care domnul Du cheltuise o mulțime de bani pentru 
concurs îl pusese pe gânduri pe Bao Tingxi. „Oare n-aş putea și eu 
să profit de generozitatea lui, cerându-i împrumut câteva sute de 
liang de argint? s-a gândit el. Cu aceşti bani aş putea să-mi înjgheb o 
nouă trupă de teatru.” Hotărât să procedeze astfel, Bao își găsea 
zilnic de lucru în casa domnului Du, încât acestuia i-a încolțit 
gândul că este obligat față de el. Într-una din nopţile târzii pe care le 
petreceau împreună, după plecarea slugilor, au discutat deschis. 

— Din ce trăieşti, maestre Bao? Ar fi bine să te apuci de o afacere, 
a spus domnul Du Shenging. 

La aceste cuvinte, Bao a căzut în genunchi în faţa lui, însă 
domnul Du, surprins, l-a ajutat să se ridice. 

— Ce înseamnă asta? l-a dojenit. 

— Bunătatea dumneavoastră este înaltă cât cerul și groasă ca 
pământul. Dar eu nu ştiu nimic altceva decât să conduc o trupă de 
teatru. Dacă Excelenţa Voastră este interesată de umila mea 
persoană, m-aţi putea oare împrumuta cu câteva sute de liang, să 
pun pe picioare o nouă trupă? Imediat ce voi câştiga banii, vi-i 
înapoiez. 

— Ce-mi ceri este simplu. Stai jos să discutăm. Pentru o companie 
bună de operă nu-ţi ajung câteva sute, ai nevoie de cel puţin o mie 
de liang de argint. Suntem numai noi doi aici şi pot să-ți vorbesc 
deschis. Eu am bani, dar acum nu pot să cheltuiesc din ei. De ce? 
Fiindcă într-un an-doi am să trec concursul de la Palat și în acel 
moment voi avea nevoie de bani. Dar știu pe cineva care te poate 

ajuta şi va fi ca şi cum ai primi banii de la mine. Numai să fii atent, 
să nu-i spui că eu te-am îndrumat spre el. 

— Cine altul ar mai putea s-o facă? 

— Nu spune prostii. Ascultă! Familia noastră cuprinde şapte 
ramuri principale. Eu fac parte din ramura a cincea, a ministrului de 
ceremonii. Două generaţii înaintea mea, capul celei de a șaptea 
ramuri a ieşit primul la examenul de la Palat, iar fiul său a fost 
prefect în Jiangxi. Prefectul îmi era unchi, iar unicul său fiu este cel 
de-al douăzeci și cincilea văr al meu. Îl cheamă Shaoging, este mai 
mic cu doi ani decât mine şi este, ca şi mine, licenţiat prefectural. 
Unchiul a fost un funcționar cinstit și nu a adăugat nimic la averea 
familiei, ba chiar a pierdut ceva pământ şi n-a lăsat decât vreo zece 
mii de liang de argint. Dar acest văr al meu este puțin nebun, se 
comportă de parcă ar avea sute de mii! Nu cunoaște valoarea 
banilor şi se poartă ca un vechi mandarin. Orice om care a suferit în 
viaţă poate fi sigur că Shaoqing o să-l răsplătească. De aceea zic să 
rămâi cu mine până începe vremea să se răcorească, apoi am să-ţi 
dau bani de drum până la Tianchang, unde te vei alege cu mia de 
liang de argint. 

— Îmi veţi da o scrisoare de recomandare? 

— Nici gând! Lui îi place să fie singura persoană care ajută pe 
cineva aflat la necaz. Dacă te-aș recomanda eu, el ar crede că te-am 
mai ajutat cu câte ceva și nici n-o să te bage în seamă. Vei fi deci 
nevoit să cauţi mai întâi o altă persoană. 

— Pe cine? 

— ÎI ştii pe Shao, bătrânul lor servitor? a întrebat domnul Du. 

— A venit la noi într-o zi pe când mai trăia tatăl meu, a răspuns 
Tingxi după un moment de gândire. Ne-a chemat să organizăm un 
spectacol de ziua bătrânei stăpâne! Atunci l-am cunoscut și eu pe 
domnul prefect. 

— Foarte bine. Servitorul Shao nu mai trăieşte. Noul 

administrator este unul, Wang Mustaţă, un escroc cum rar se 
întâlnește, dar în care Shaoging are o încredere fără margini. Vărul 
meu mai are acest defect: stimează pe oricine declară că l-a cunoscut 
pe tatăl său, prefectul, chiar dacă acela ar fi un câine! Tu îl vei căuta 
mai întâi pe acest Wang Mustaţă. Escrocul iubeşte băutura și e bine 
să-l ospătezi din belșug şi să-l faci să-i vorbească stăpânului său că 
ai fost în grațiile prefectului, pe vremuri. Atât e de ajuns ca vărul 
meu să-ţi dea banii. Mai este ceva, a continuat domnul Du. Vărului 
meu nu-i place să-i spui Excelenţă, trebuie să i te adresezi cu 
„tânărul stăpân”. lar când vorbeşti cu el, să nu aduci vorba de 
oameni care se îmbogăţesc sau care ajung mari. Şi să nu-i spui în 
nici un caz cât de bine s-a purtat prefectul Xiang cu familia ta. 
Important este să arăţi că el este singurul mandarin adevărat din 
țară. În cazul în care te întreabă dacă mă cunoști, să răspunzi 
negativ. 

Sfaturile domnului Du l-au făcut fericit pe Bao Tingxi. El a rămas 
pe lângă casa acestuia încă vreo două luni, până la sfârşitul lunii a 
şaptea, când vremea a început să se înăsprească. Atunci a 
împrumutat câțiva arginţi de la Cel de al şaptesprezecelea domn Du, 
şi-a făcut bagajul şi a trecut Fluviul Albastru, în drum spre 
Tianchang. 

Prima noapte, Bao Tingxi a petrecut-o în judeţul Liuhe. A doua zi 
s-a sculat devreme și a mers vreo câteva zeci de li, până la locul 
numit Dâmbul Numărul Patru. Acolo a tras la un han, şi tocmai se 
spăla când o lectică a oprit la intrare. Un bătrân purtând bonetă de 
cărturar, robă de brocart și încălțări din mătase de culoare roşie, 
având un nas roşu de beţivan şi barbă mare, albă ca argintul, a 
coborât din lectică și a pășit în han. 

Hangiul s-a grăbit să-i iasă în întâmpinare, oferindu-se să-i ia 
bagajele. 

— Excelenţa Sa, domnul Wei Al Patrulea! a strigat el. Poftiţi şi 

luaţi loc! 

În camera principală, Tingxi s-a ridicat şi l-a salutat pe noul sosit, 
care i-a răspuns la salut. 

— Vă numiţi Wei, Excelenţă. Aș putea şti din ce judeţ sunteţi? a 
întrebat Bao, după ce l-a îndrumat să se așeze pe locul de onoare. 

— Mă numesc într-adevăr Wei și sunt din orășelul Wuyi din 
Chuzhou. Dumneata? 

— Numele meu este Bao și sunt din Nanjing. Acum sunt în drum 
spre Tianchang. Merg în vizită la Excelenţa Sa domnul Du, al cărui 
bunic a câștigat, pe vremuri, concursul de la Palat. 

— Care din ei? Shenqing sau Shaoging? 

— Shaoging. 

— În familia Du sunt vreo şaizeci sau șaptezeci de bărbaţi, dar 
numai ei doi ţin casă deschisă pentru musafiri. Ceilalți stau cu uşile 
închise și învaţă toată ziua pentru examene. Eu îi cunosc şi de aceea 
te-am întrebat la care din cei doi domni Du mergi. Amândoi sunt 
renumiți de-a lungul întregului bazin al Fluviului Albastru. 
Shenging este cultivat şi de talent, dar prea efeminat pentru gustul 
meu. Shaoging este însă un adevărat mandarin de odinioară. Eu mă 
duc tot la el, vom putea merge împreună. 

— Dumneavoastră sunteţi din familie? 

— Eu am fost coleg și frate de cruce cu prefectul Du, prieteni 
intimi. 

Bao Tingxi a devenit şi mai respectuos. 

După ce au mâncat, Wei a urcat în lectică, iar Bao Lingzi a 
închiriat un măgar și au continuat astfel drumul laolaltă. La intrarea 
în Tianchang, domnul Wei a coborât. 

— Domnule Bao, să mergem împreună la casa familiei Du. 

— Rog pe Excelenţa Voastră să meargă înainte, eu trebuie să-l 
văd întâi pe administrator şi abia apoi îi voi prezenta respectele 
mele domnului Du. 

— Bine, s-a învoit Wei. 

Portarul a anunţat sosirea domnului Wei şi Du Shaoging s-a 
grăbit să-l întâmpine. 

— Unchiule, chiar mă gândeam să plec până la Wuyi, să aflu cum 
o mai duceţi cu sănătatea, dumneavoastră și mătuşa, a spus 
Shaoging, salutându-și musafirul și invitându-l în încăperea 
centrală. 

— Suntem bine. Acum, la începutul toamnei, neavând nici o 
treabă și amintindu-mi admirabila voastră grădină, cuișorii!* care 
trebuie să fi înflorit, m-am hotărât să te vizitez, să ciocnim împreună 
un pahar cu băutură. 

— Serviţi ceaiul şi poftiți în bibliotecă, l-a îmbiat Shaoging. Un 
slujitor a turnat ceaiul. Duceţi bagajele Excelenței Sale Wei Al 
Patrulea în bibliotecă, i-a spus slujitorului. Plătiţi pentru lectică și 
lăsaţi oamenii să plece. 

Printr-un coridor aflat imediat în spatele camerei centrale, 
Shaoging l-a condus pe musafir în grădină. Chiar la intrare, se 
găseau trei camere cu deschidere spre răsărit. În stânga, era 
biblioteca, într-o clădire-pavilion cu un etaj, prevăzută cu o curte 
largă, împodobită cu bujori și arbori de cuișoare, a căror aromă se 
răspândea în aerul din jur. În partea opusă, erau alte trei încăperi 
care erau locuite vara, fiind răcoroase, şi o altă bibliotecă orientată 
spre sud, având în față un iaz cu lotuși. Peste lac, un pod de lemn 
ducea spre alte trei camere izolate, unde obişnuia Du Shaoging să se 
retragă pentru studiu. 

Shaoging i-a oferit lui Wei Al Patrulea biblioteca orientată spre 
sud. Ferestrele îi dădeau chiar peste doi arbuşti de cuișoare. 


18 cuișor n., pl. oare. Cui mic. Pl. (cp. cu vâzdoagă). Boboci ai plantei eugenia 
caryophyllata, sin. cu caryophyllus aromâticus. (E un arbore mirtaceu perpetuu verde, 
care creşte în insulele Moluce. Bobocii lui uscați, care seamănă a cuișoare, de unde 
le şi vine numele, se vând ca aromatic). 

— Bătrânul Lou este încă aici? a întrebat Wei după ce s-a aşezat. 

— În ultima vreme se simte tot mai rău și l-am mutat în biblioteca 
interioară. Abia acum a luat medicamentele şi a adormit. De aceea 
nu v-a ieșit în întâmpinare. 

— Dacă bătrânul are sănătatea precară, de ce nu-l trimiți acasă? 

— l-am adus aici fiii şi nepoţii ca să-i prepare leacurile și să-l 
vegheze. Eu însumi merg și dimineaţa și seara să-l întreb cum se 
simte. 

— Este în serviciul familiei de peste treizeci de ani, poate că a 
strâns ceva bani. Are avere? 

— Când tatăl meu a fost numit prefect în Kangzhou, i-a 
încredințat unchiului Lou registrele cu situația tuturor proprietăţilor 
noastre. El s-a ocupat cu toate tranzacţiile financiare ale familiei, iar 
tatăl meu nu l-a controlat niciodată. Primea patruzeci de liang de 
argint pe an şi nu se atingea de nici o centimă peste această sumă. 
Toamna, se ducea chiar el la ţară să strângă renta de la țărani, iar 
când i se pregăteau două feluri de mâncare, mânca un singur fel și 
pe celălalt îl înapoia. Rudele care veneau să-l vadă nu puteau să stea 
la noi mai mult de două zile, fiindcă le zorea să se întoarcă acasă. 
Nimeni nu primea un ban în plus pe lângă banii de drum și se 
ocupa el însuși de pregătirile plecării, ca nu cumva vreun slujitor să 
le dea totuşi mai mult decât se cuvenea. Dar când ridica renta sau 
dobânzile de la oameni, dacă observa că prieteni sau rude mai 
îndepărtate n-aveau cu ce plăti, făcea tot ce putea ca să-i ajute. 
Alteori le ardea pur şi simplu notele de plată, iertându-i. Tata aflase 
şi-l aproba tacit. Acum însă a îmbătrânit, are doi copii şi patru 
nepoți şi acasă nu au altceva decât sărăcia lucie. Eu sunt cu adevărat 
mâhnit de această situaţie. 

— Un adevărat bărbat cinstit din timpurile vechi! a exclamat Wei. 
Shenging este acasă? Se simte bine? 

— Vărul meu e plecat la Nanjing. 

Afară, în fața ferestrei, şi-a făcut apariția Wang Mustaţă, ţinând în 
mână o carte de vizită roşie, ezitând totuși să intre. 

— Wang, ai ceva să-mi spui? Ce ascunzi în mână? 

Administratorul a intrat și i-a înmânat cartea de vizită. 

— Un om din Nanjing, pe nume Bao, a anunţat el. Este director 
de teatru. A fost plecat de mulți ani de acasă, iar acum, a trecut 
Fluviul numai ca să vă prezinte omagii. 

— Dacă e din teatru, spune-i că am oaspeţi şi nu-l pot primi. 
Sfătuieşte-l să-și vadă de drum. 

— Zice că a fost foarte bine tratat de bătrânul stăpân şi ţine cu tot 
dinadinsul să vă vadă, domnule. 

— A fost ajutat de tatăl meu? 

— Da, a răspuns Wang Mustaţă. Odată bătrânul Shao l-a invitat 
cu trupa lui de teatru aici şi bătrânul stăpân l-a apreciat foarte mult 
pe acest Bao Tinxi şi i-a promis că o să-l ajute oricând la nevoie. 

— Dacă-i aşa, cheamă-l, a ordonat Shaoging. 

— La venire l-am întâlnit şi eu pe domnul Bao din Nanjing, a 
confirmat Wei. 

Wang Mustaţă a ieșit și l-a adus îndată pe Bao Tingxi, care l-a 
însoţit plin de sfială. Grădina i s-a dezvăluit imensă, încât i s-a părut 
fără capăt. Ajuns în pragul bibliotecii, l-a văzut pe Du Shaoging de 
vorbă cu un oaspete. Gazda purta bonetă pătrată, robă ușoară din 
mătase în culoarea jadului, pantofi bătuţi cu perle. Cu pielea feţei 
gălbuie, sprâncenele trase drept ca nişte săbii, el semăna cu Zeul 
războiului. 

— Acesta este tânărul stăpân, i-a spus Wang Mustaţă. Poţi să intri. 

Bao Tingxi a trecut pragul şi a îngenuncheat. 

— Noi suntem prieteni vechi, a spus Shaoging, ajutându-l să se 
ridice. Ce rost au aceste gesturi ceremonioase? 

Bao s-a ridicat și s-a înclinat cu respect. Atunci l-a zărit pe Wei Al 
Patrulea. Shaoging l-a invitat să ia loc. 

— Umila persoană din faţa dumneavoastră s-a bucurat de 
gratitudinea bătrânului stăpân, încât nici dacă m-aș lăsa să fiu făcut 
fărâme nu aş ajunge să mă plătesc, a început Tiangxi. Numai că, de 
câţiva ani, am dus-o tot şi mai greu, câştigându-mi hrana departe de 
casă și nu am putut veni să-mi aduc omagiile tânărului stăpân. Azi 
sunt aici să vă urez multă sănătate şi să cer iertăciune pentru 
purtarea mea lipsită de respect. 

— Wang Mustaţă mi-a vorbit mai înainte că tatăl meu te iubea 
foarte mult şi că te-a ajutat. Deocamdată rămâi cu noi şi voi vedea 
ulterior ce pot să fac pentru tine. 

— Masa este gata, a anunțat Wang Mustaţă. Unde dorește 
stăpânul să fie servită? 

— De ce nu aici? a sugerat Wei. 

— Ar fi bine să mai chemăm pe cineva, a spus Shaoging, după un 
moment de ezitare. Du-te și cheamă-l și pe doctorul Zhang, a 
ordonat el tânărului Jia Qie. 

Sluga a plecat şi s-a întors împreună cu un bărbat cu ochi mari şi 
mustață bătând în galben, având capul acoperit și îmbrăcat cu o 
haină largă de pânză. Bărbatul înainta încet, parcă imitând înadins 
mersul cărturarilor, apoi a făcut o plecăciune, s-a așezat și Wei a 
intrat în vorbă cu el. 

— Aş putea să vă cunosc, domnule? a întrebat Wei. 

— Învăţăcelul dumneavoastră se numeşte Zhang Chunmin. Eu 
îngrijesc de mult timp familia Du. Am învăţat puţină medicină, iar 
de curând tânărul stăpân mă cheamă zilnic să-l văd pe bătrânul Lou. 
Astăzi cum se mai simte? 

Shaoging l-a trimis pe Jia Qie să vadă ce face bolnavul. 

— După ce a luat doctoriile, a dormit puţin, iar acum este treaz. 
Se simte mai bine, a spus băiatul la întoarcere. 

— Cine este domnul? a întrebat atunci doctorul. 

— Domnul Bao este un prieten din Nanjing, a răspuns gazda. 

Masa a fost adusă şi s-au așezat în ordinea: Wei Al Patrulea, 
Zhang Chunmin şi Bao Tingxi, Du Shaoging fiind gazdă. Cupele au 
fost umplute și ei au băut. Mâncărurile, toate gătite în casă, erau 
delicioase. În mijlocul mesei era şuncă veche de trei ani și crabi mari 
cât un pui, scoşi din carapace înainte de a fi prăjiți. 

— Am impresia că sunteți un bun practician, i-a spus Wei 
doctorului, în timp ce mâncau. 

— Simplul studiu al lucrărilor lui Wang Ji” nu egalează ani 
întregi de experiență personală. Sper să nu vă dezamăgesc, dar eu 
am practicat mai mult decât am studiat şi sunt foarte căutat. De 
curând, mulțumită sfatului tânărului stăpân, apreciez mai mult 
lectura cărților. Am un fiu, dar nu-i predau încă medicina. l-am luat 
un meditator; scrie compoziţii literare şi eu le arăt tânărului stăpân, 
care le corectează. Acasă citesc şi eu cu atenţie corecturile și am 
ajuns să înțeleg puţină literatură. În doi ani, îmi trimit fiul la 
examenele județene și uite-aşa, trecut prin ciur şi prin dârmon, cum 
se zice, când va începe să practice medicina se va putea numi medic 
adevărat, cu studii! 

Wei a râs în hohote, amuzat de discursul doctorului. 

Wang Mustaţă a intrat, anunțând: 

— Mâine, negustorul de sare Wang, de lângă Poarta de Nord, îşi 
serbează ziua de naştere. A invitat pe magistrat şi pe 
dumneavoastră, stăpâne. Ţine morțiş să vă duceți. 

— Spune-i că eu am oaspeți și nu mă pot duce. Acest om este de- 
a dreptul ridicol! Dacă-i plac banchetele zgomotoase, de ce nu invită 
pe noii câştigători la concursurile imperiale? Am eu timp de pierdut 
să-i țin companie! 

Wang Mustaţă a luat aminte şi s-a retras. 


1 Wang Ji sau Wang Shuhe este un renumit medic din antichitate (dinastia Jin), 
ale cărui cărţi: Despre circulația sângelui şi Metoda circulației au devenit opere de 
referință de-a lungul mai multor secole în literatura chineză de specialitate. 

— Unchiule Wei, știu că ţineţi la băutură, a spus gazda, doar 
beaţi cu tatăl meu până târziu, după miezul nopții. Astăzi se cuvine 
să petrecem o seară plăcută. 

— Bine grăit, prietene, numai că eu am o vorbă, pe care mi-e greu 
s-o spun. Mâncarea este delicioasă, dar băutura este cumpărată de 
pe piaţă și nu e îndeajuns de pură. În casă e o amforă cu băutură 
veche de opt-nouă ani şi mă gândesc să o deschidem. Desigur, dacă 
mai există! 

— Eu nu ştiu nimic, a răspuns Shaoging. 

— Nici nu ai cum. În anul în care tatăl tău a fost numit prefect în 
provincia Jiangxi, eu l-am condus, la plecare, până la corabie, iar el 
mi-a spus: „Am îngropat în casă o amforă cu băutură şi a vom bea 
amândoi la întoarcerea mea, după ce termin cu dregătoria”. De 
atunci ştiu de ea. Mergi și întreabă pe ai casei. 

După ce Du Shaoging a ieşit, Zhang Chunmin a spus râzând: 

— Se vede că tânărul stăpân nu ştie nimic. 

— Este încă tânăr, dar este unul dintre cei mai de treabă 
mandarini din părţile noastre, a spus Wei. 

— Este bun cu toată lumea, a continuat ideea doctorul. Poate e 
chiar prea mână-spartă. Oricine îi cere sprijinul primeşte bani cu 
nemiluita. 

— Eu unul n-am auzit să fie cineva mai generos pe lumea asta! a 
adăugat Bao. 

Du Shaoging s-a dus mai întâi în camerele interioare să-şi întrebe 
soția dacă ştie ceva despre amforă, dar nici ea nu știa. S-a interesat 
atunci printre slugi, însă nimeni nu-şi aducea aminte. Ultima 
chestionată a fost Shao, dădaca lui. 

— Eu ştiu amfora aia. În anul când stăpânul a fost numit prefect, 
a îngropat-o într-o cămăruţă din fundul curții a şaptea, spunând că 

o păstrează pentru domnul Wei. Băutura am făcut-o din doi dou? 
de orez dulce şi zece jin-uri de orez fermentat. Am turnat peste orez 
alte zeci de jin-uri de alcool ars şi niciun strop de apă. Se fac astăzi 
aproape nouă ani și șapte luni de când a fost îngropată. Dar trebuie 
să fie mult prea tare şi poate aduce chiar moartea! Să nu beți din ea, 
tinere stăpân! 

— Ştiu, a răspuns Shaoging. 

El i-a cerut doicii să ia cheia și să deschidă uşa la acea cămăruţță, 
iar el a adus două slugi, a dezgropat amfora și a dus-o în bibliotecă. 

— Ţi-am găsit băutura, unchiule! 

— Asta este! a strigat Wei. 

S-au ridicat cu toţii în picioare să o admire. Au deschis capacul şi 
au luat o cupă. Băutura stătea în pahar ca uleiul şi avea un buchet 
puternic. 

— Excelent! a exclamat Wei. Această băutură nu se bea oricum. 
Frate, trimite pe cineva să cumpere zece jin-uri de băutură nouă s-o 
împreunăm cu asta. Însă astăzi n-o să putem bea din ea. O lăsăm o 
zi şi mâine o începem laolaltă cu aceşti doi domni. 

— Vă vom ţine companie, a acceptat doctorul. 

— Dacă eu, un om de rând, am ajuns să beau din această băutură 
a bătrânului stăpân, înseamnă că trăiesc cea mai frumoasă zi din 
viața mea, a spus Bao. 

Jia Qie a fost chemat să-l conducă pe doctor acasă, cu un lampion. 
Tingxi a dormit în bibliotecă cu domnul Wei. Gazda a așteptat până 
au plecat toţi și abia atunci s-a retras. 


A doua zi, Bao Tingxi s-a trezit în zori şi s-a dus în camera lui 
Wang Mustaţă. Mai erau acolo Jia Qie şi încă un slujitor. 
— Domnul Wei s-a sculat? a întrebat administratorul. 


% Un dou este egal cu aproximativ 10 kg. 

— S-a sculat. Acum se spală, a răspuns Jia Qie. 

— Tânărul stăpân s-a trezit şi el? l-a întrebat administratorul pe 
celălalt slujitor. 

— S-a sculat de mult. Acum este în cameră la domnul Lou, 
supraveghează prepararea doctoriilor. 

— Tânărul stăpân era un om extraordinar! a comentat 
administratorul. Bătrânul Lou a fost de fapt doar un simplu 
funcționar al prefectului. Acum, că s-a îmbolnăvit, era de ajuns dacă 
îi dădea câţiva liang de argint şi îl trimitea acasă. Dar noi îl hrănim şi 
îl îngrijim ca pe un bunic, iar tânărul stăpân se duce şi dimineaţa şi 
seara să-l vadă. 

— De ce vorbeşti așa, unchiule Wang? a spus sluga. Noi îi 
pregătim bolnavului mâncarea și ceaiul și nu ajunge că ne 
controlează fiii şi nepoţii lui, dar vine însuși tânărul stăpân să vadă 
dacă îl hrănim cum trebuie. Cutia cu ren shen stă numai în cameră la 
stăpâna şi ea i-l prepară, ca să nu mai vorbesc de leacuri! Dimineaţa 
şi seara, dacă nu poate veni tânărul stăpân la bolnav să-i aducă ren 
shen-ul atunci vine stăpâna. Să nu te audă tânărul stăpân ce gânduri 
ai, că o să te ocărască! 

— Unchiule Wang, a strigat portarul intrând în cameră, du-te 
repede şi anunţă-l pe domnul Sang Al Treilea. Așteaptă în camera 
centrală. 

— Du-te tu, i-a spus administratorul slugii, că tânărul stăpân e în 
camera bătrânului. Eu nu mă duc acolo să-l întreb pe Lou de 
sănătate! 

— Acest lucru probează din nou bunătatea tânărului stăpân, a 
declarat Bao. 

După ce slujitorul l-a înștiințat, Shaoging s-a dus în încăperea 
centrală şi s-a înclinat în fața musafirului. 

— Nu te-am văzut de câteva zile, Frate Al Treilea, l-a întâmpinat 
el. Societatea ta literară tot zgomotoasă este? 

— Da. Am auzit că ai oaspeţi de departe. La Nanjing, Shenging, se 
distrează bine, încât a şi uitat să se mai întoarcă. 

— A venit unchiul Wei din Wuyi. Astăzi pregătesc un festin în 
cinstea lui şi e bine să rămâi. Vino cu mine în bibliotecă. 

— Stai puţin, am să-ţi vorbesc ceva, a spus Sang. Magistratul 
Wang de la judeţ este profesorul meu şi mi-a spus de nenumărate 
ori, cât de mult te admiră. Eu m-am gândit să te iau să-l întâlneşti. 

— Dacă e mentorul tău, Frate Al Treilea, du-te și salută-l. Uite, nu 
mai zic cum era pe vremea bunicului și a străbunicului, dar numai 
cât trăia tatăl meu am întâlnit atâţia magistrați care au venit la noi! 
Dacă el mă admiră sincer, de ce nu vine să mă viziteze, ci cere să mă 
duc eu să-l salut pe el? Ştiu, din păcate am trecut examenul judeţean 
şi se zice că trebuie să-l socotesc pe magistrat drept mentorul meu. 
Acest magistrat al nostru, Wang, este un cărturar destul de prăfuit și 
chiar dacă ar veni la mine ca profesor, te întreb, de ce l-aş primi? 
Negustorul Wang, de la Poarta de Nord, m-a invitat pentru astăzi la 
un banchet, să-l întâlnesc pe magistrat, şi am refuzat. 

— Tocmai de aceea sunt eu aici! Magistratul Wang nu ar fi primit 
invitaţia negustorului de sare dacă acesta nu i-ar fi spus că tu vei fi 
acolo. Dacă tu nu te duci, magistratul o să fie dezamăgit. Lasă-l pe 
musafir să te aștepte astăzi acasă, o să te ocupi de el mâine. Sau, 
dacă vrei, rămân eu cu el în locul tău, iar tu răspunde invitațţiei 
negustorului. 

— Frate Al Treilea, nu insista. Acest scump profesor al tău nu 
onorează din cale afară talentele, ci îi place să accepte discipoli ca să 
primească daruri. Se gândeşte la mine! Spune-i să se trezească din 
visurile sale! În orice caz, eu astăzi am oaspeţi. Am fript o rață de 
șapte jin-uri şi am descoperit o băutură veche de nouă ani! 
Negustorul de sare nu-mi poate oferi asemenea delicii. Dar să nu 
mai vorbim! Vino cu mine în bibliotecă! 

Shaoging a tras de el. 

— Opreşte-te! De ce te grăbești? Eu nu l-am mai întâlnit niciodată 
pe acest bătrân domn Wei și trebuie să scriu o carte de vizită cu 
numele meu. 

— Acum ai dreptate. 

Shaoging a cerut pensulă, călimară și o carte de vizită. Sang a 
scris: „Sang Tu, ruda şi elevul dumneavoastră” şi i-a dat cartea de 
vizită slujitorului, să i-o dea înainte de intrarea lor în bibliotecă. 
Domnul Wei a ieșit la ușa principală şi l-a salutat. 

— Care vă este numele mic? a întrebat Wei. 

— ÎI cheamă Liaozhai, este un cărturar eminent și bun prieten cu 
Shenging. 

— Încântat, încântat, l-a salutat din nou domnul Wei. 

— De mult doream să vă întâlnesc, domnule, i-a răspuns Sang. 

Sang îl cunoştea pe doctor, dar a întrebat cine este Bao Tingxi. 

— Dacă vii din Nanjing, îl cunoşti pe Shenging? 

— L-am întâlnit pe Cel de al şaptesprezecelea stăpân. 

Au servit împreună gustarea de dimineaţă. Apoi, Wei Al Patrulea 
a cerut să fie dusă afară amfora, a mai adăugat zece jin-uri de 
băutură nouă și a comandat un foc de cărbune între arborii de 
cuişoare. A agăţat apoi amfora deasupra flăcărilor. Amfora s-a 
încălzit treptat, iar cam cât timp ar fi servit o masă, băutura s-a 
înfierbântat bine. Doctorul Zhang Chunmin a ajutat slujitorii să dea 
jos cele şase rame ale ferestrelor şi au pus masa pe terasa formată 
astfel. S-au așezat şi au fost aduse câteva mâncăruri. Shaoging a 
cerut să se aducă o cupă de aur şi patru de jad, care au fost umplute 
cu băutură din amforă. Ridicând sus cupa de aur, Wei exclamă de 
fiecare dată după ce o golea: 

— Excelentă băutură! 

După o vreme, Wang Mustaţă, însoțit de patru slugi, care duceau 
o ladă, s-a apropiat de masă. Shaoging l-a întrebat ce este în ladă. 

— Sunt hainele noi, de toamnă, pentru tânărul stăpân, stăpâna și 

fiul vostru. Abia au fost făcute și le-am adus să le încercați. Am 
plătit croitorul. 

— Lasă-le aici. Le voi încerca după masă, a hotărât Shaoging. 

Abia fusese pusă lada jos şi s-a apropiat croitorul. 

— Croitorul Yang, a anunţat Wang Mustaţă. 

— Ce doreşte? 

Shaoging s-a ridicat şi l-a văzut pe croitor în mijlocul curţii, în 
genunchi, plecându-se până la pământ și plângând. 

— Ce s-a întâmplat, meșştere Yang? a întrebat Shaoging speriat. 

— Am lucrat pentru tânărul stăpân în ultima vreme, dar azi 
dimineaţă, când am luat banii, n-aveam de unde să ştiu că mama mi 
s-a îmbolnăvit și a murit dintr-o dată. De unde să știu eu, sărmanul 
de mine, ce s-a întâmplat acasă, aşa că am dat toți banii pe lemne și 
orez. Acum n-am niciun ban, nici pentru sicriu și nici pentru haine. 
Neavând încotro, m-am întors să-l rog pe tânărul stăpân să mă 
împrumute cu ceva bani şi am să lucrez pentru el mai târziu. 

— Câţi îţi trebuie? 

— Eu sunt un om sărman, cum aș îndrăzni să cer mulți bani? Cel 
mult şase liang, cel puţin patru, dacă nu vă supăraţi. Vă voi da totul 
înapoi cosând pentru dumneavoastră şi familie. 

— Nu ţi-i cer eu înapoi! a răspuns Shaoging, îndurerat. Acum vei 
fi fiind tu la necaz, dar părinţii reprezintă tot ce avem mai de preț și 
nu e bine să-i tratezi oricum. Altfel, ajungi să regreţi toată viața. Ce 
să faci cu câţiva liang de argint? Îţi trebuie şaisprezece liang numai 
pentru un sicriu bun. Apoi hainele de doliu şi celelalte, în total vreo 
douăzeci de liang de argint. Numai că eu nu am acum în casă nici un 
ban. Dar, stai! Lada asta cu haine face vreo douăzeci de liang şi ceva. 
Wang Mustaţă! Dă-o în contul meşterului Yang şi să-i dai toți banii 
pe care-i iei pe lucruri. Meştere Yang, nu este bine să ţii acest gest în 
inimă. Mai bine, uită-l. Tu nu iei aceşti bani ca să bei sau să-i joci, ci 
pentru decesul mamei tale, o chestiune cât se poate de importantă! 

Cine nu are mamă? Este o datorie a mea, în această situaţie. 

Yang, croitorul a luat lada împreună cu Wang Mustaţă şi s-a 
îndepărtat, plângând. 

Du Shaoging s-a întors la masă şi s-a așezat. 

— Ai făcut un lucru minunat, prietene! i-a spus Wei. 

— Amida Buddha! a exclamat Bao Tingxi. Unde s-ar mai găsi un 
al doilea om în toată lumea largă! 

Ei au continuat festinul. Pe la amiază Sang Al Treilea, care nu 
ţinea la băutură, a vomat şi a plecat acasă, condus de un slujitor. 
Domnul Wei şi ceilalți au băut până după miezul nopții şi s-au 
despărțit numai după ce amfora s-a golit. 


CAPITOLUL XXXII 


Domnul Wei a dormit până dimineaţa târziu, apoi i-a spus lui 
Shaoging că trebuie să plece. 

— Sunt pregătit să-i vizitez şi pe alţi unchi şi veri ai tăi, a motivat 
el. Dar n-am să uit niciodată acel plăcut festin pe care l-ai pregătit 
ieri! Cred că n-o să mai petrec atât de minunat în altă parte. Eu plec, 
dar nu i-am întors vizita amicului Sang. Salută-l din partea mea. 

Du Shaoging l-a mai reţinut o zi, apoi a închiriat o lectică, a luat o 
cupă de jad și două haine care aparținuseră perfectului de 
Kangzhou și s-a dus în camera lui Wei Al Patrulea. 

— Unchiule, sunteţi singurul frate de cruce al tatălui meu, a spus. 
Aș dori să veniți mai des în vizită, iar eu o să-mi fac de mai multe 
ori drum până la dumneavoastră, să vă întreb de sănătate. Vă 
dăruiesc această cupă de jad, din care să beți de acum înainte, și 
aceste două haine care au aparținut tatălui meu. Când vă voi vedea 
îmbrăcat în ele, voi crede că-mi văd tatăl. 

Wei Al Patrulea s-a bucurat, Bao Tingxi li s-a alăturat; au ciocnit 
un pahar și au servit masa. Shaoging și Tingxi l-au condus apoi pe 
domnul Wei până la ieşirea din oraş și l-au salutat, până ce lectica s- 
a îndepărtat. 

Ajunşi acasă, Shaoging a mers direct în cameră la bătrânul Lou, 
care i-a spus căl se simte mai bine și vrea să reţină lângă el numai 
un fiu. Shaoging a acceptat, apoi, amintindu-și că nepotul 
bătrânului Lou n-are bani de drum, l-a chemat pe Wang Mustaţă. 

— Vinde omului acela pământul de lângă dig, i-a ordonat. 

— EI vrea să cumpere foarte ieftin, a replicat administratorul. Aţi 
cerut o mie cinci sute de liang şi el v-a oferit numai o mie trei sute. 
Eu n-aş vrea să mai tratez cu el. 

— Acceptă o mie trei sute. 

— Eu am vrut să clarific acest aspect, stăpâne, să nu fiu înjurat, 
mai târziu. 

— Cine te blesteamă? Grăbește-te să-l vinzi, căci am nevoie de 
bani. 

— Tinere stăpân, sluga dumneavoastră mai vrea să spună ceva: 
când veţi avea banii, să-i folosiţi cu folos. E păcat să vindeţi lotul 
familiei ca banii pe el să-i dați altora, fără nici un motiv. 

— Ai văzut tu că n-am avut motiv? Poate vrei să câștigi ceva bani, 
de vorbeşti atâta! Pleacă mai repede! 

— Eu mi-am spus părerea, a spus Wang Mustaţă şi a ieşit, 
ducându-se direct la Bao Tingxi. 

— Până acum e bine. Sunt speranțe. Azi mă duc să vând 
pământul şi când mă întorc găsesc eu cum s-o scoatem la capăt. 
Peste câteva zile, Wang Mustaţă s-a înapoiat acasă cu un săculeț în 
care erau cei o mie şi câteva sute de liang de argint. 

— Argintul este numai nouăzeci şi cinci la sută curat tinere 
stăpân, a spus el. lar cântarul pieţii arată că ar fi mai puţin cu mai 
bine de o zecime de liang. Eu am mai cheltuit douăzeci şi trei de 

liang şi ceva pentru, intermediar şi încă douăzeci-treizeci pentru 
martori. Restul argintului se află în săculeț. Aduc cântarul să vă 
convingeți. 

— Cine are răbdare să calculeze acum cu tine! a spus Shaoding. 
Dacă ai adus banii, de ce să-i mai cântărim? Lasă-i aici și am 
terminat! 

— Sărmanul de mine! Eu am vrut să clarific... 

Shaoging a luat banii și l-a invitat pe nepotul bătrânului Lou în 
bibliotecă. 

— Pleci mâine? l-a întrebat. 

— Da. Bunicul mi-a spus să plec acasă. 

— Îţi dăruiesc o sută de liang de argint, dar să nu-i spui nimic 
bunicului tău. Tu nu ai tată şi cu acești bani poţi să te apuci de un 
mic negoţ, din care să trăieşti împreună cu mama ta. Când domnul 
Lou se va înzdrăveni şi se va putea întoarce acasă, îi voi da şi lui o 
sută de liang. 

Bucuros, tânărul a ascuns banii și i-a mulțumit tânărului stăpân. 
A doua zi, la plecare, bătrânul Lou n-a permis să i se dea mai mult 
de trei argințţi, banii de drum. 

După plecarea nepotului lui Lou, întorcându-se în încăperea 
centrală, Shaoging a dat peste un om, care i s-a înclinat până la 
pământ. 

— Eşti cumva Huang Cel Mare, care îngrijește de templul nostru 
strămoșesc? l-a întrebat. Pentru ce ai venit? 

— Tinere stăpân, sluga ta credincioasă a locuit într-o casă de 
lângă templu, pe care mi-a vândut-o bătrânul stăpân. După atâţia 
ani, casa trebuia reparată, şi eu am tăiat câțiva copaci uscați, din 
jurul mormântului, ca să schimb stâlpii de susţinere. Dar când au 
auzit domnii din familia dumneavoastră, m-au făcut hoț şi m-au 
bătut de m-au învineţit. Apoi au trimis oameni și au scos stâlpii de 
la casă, de mi-au dărâmat-o de tot. Sărmanul de mine, acum nu mai 

am unde să-mi odihnesc trupul şi mă rog luminăţiei voastre să 
puneţi o vorbă bună pentru mine, ca să-mi dea un ajutor din 
fondurile publice cu care să-mi repar cât de cât casa. Altfel rămân pe 
drumuri. 

— Familia mea! a izbucnit Shaoging. Nu se poate vorbi cu 
nimeni! Dar dacă tatăl meu ţi-a vândut casa, atunci trebuie să o 
repar eu. Dacă acum e la pământ, de câți bani ai nevoie ca s-o ridici 
din nou? 

— O casă nouă face în zilele noastre o sută de liang, tinere stăpân. 
Dar dacă o repar manual o scot la capăt cu cincizeci, şaizeci de liang. 

— Fie. N-am prea mulți bani acum, dar ia cincizeci de liang de 
argint. Dacă nu-ţi ajung, vino și spune-mi. 

El i-a înmânat banii, iar Huang Cel Mare a plecat. 

Peste puţin, portarul i-a adus două invitaţii. 

— Domnul Sang Al Treilea invită pe tânărul stăpân la un banchet 
în cursul zilei de mâine. A doua invitaţie este pentru domnul Bao. 

— Spune-i curierului că accept. Să-i transmită salutări lui Sang Al 
Treilea. 

A doua zi, a plecat împreună cu Bao Tingxi spre casa familiei 
Sang, unde îi aștepta o masă încărcată cu bucate. Sang Liaozhai i-a 
invitat, plin de respect, să ia loc, le-a turnat chiar el băutura în 
pahare și au început să flecărească. Spre sfârşitul mesei, Sang a 
umplut un pahar, pe care l-a ridicat în sus, cu ambele mâini, apoi s-a 
ridicat şi a făcut înconjurul mesei, până în dreptul lui Du Shaoging, 
căruia, cu o plecăciune, i-a oferit paharul. Apoi a îngenuncheat şi a 
spus: 

— Frate, fă-mi favoarea şi lasă-mă să te întreb ceva. 

Surprins, Shaoging a pus în grabă paharul pe masă, s-a aplecat și 
l-a prins de brat. 

— Ţi-ai pierdut minţile, frate Al Treilea? Ce înseamnă asta? 

— Nu mă ridic până nu bei tot paharul şi nu-mi promiţi că mă 

ajuţi. 

— De unde să știu eu la ce te referi? Ridică-te și vorbește! 

Bao Tingxi s-a apropiat și el, ajutându-l să se ridice. 

— Promiţi? a întrebat Sang. 

— Cum aș putea să nu promit? a spus Shaoging. 

— Atunci golește paharul, a insistat gazda. 

— Bine, îl beau. 

— Aştept până îl goleşti. 

Abia apoi, Sang s-a ridicat şi s-a aşezat pe locul său. 

— Spune, te ascult, l-a îndemnat domnul Du. 

— Examinatorul imperial se află acum iar în Luzhou. De acolo va 
sosi la noi. Mai demult am încercat să cumpăr cuiva un titlu de 
licenţiat și i-am dat unui agent al examinatorului trei sute de liang 
de argint. Numai că agentul a venit la mine și mi-a spus: „Șefii sunt 
foarte aspri şi nu îndrăznesc să-ţi vând acest titlu. Dar dacă ai trecut 
peste preliminarii, îți pot oferi un loc de licenţiat plătit”. Eu i-am 
spus numele meu, nu al omului pentru care făcusem pe 
intermediarul şi uite aşa am devenit un licenţiat plătit pe anul în 
curs. Însă acum, omul meu care dorise titlul de licenţiat, îmi cere 
banii înapoi, iar dacă nu-i dau, face publică întreaga afacere! E vorba 
de viață și de moarte, tocmai de aceea ţi-am împărtășit totul, frate! 
Dă-mi trei sute de liang din banii primiți pe pământ şi o să ţi-i dau 
treptat. Mi-ai promis că mă ajuţi! 

— Ei! a exclamat Shaoging. Credeam că cine știe ce s-a întâmplat 
şi uite despre ce este vorba! Pentru ce te-ai mai frământat şi ai 
îngenuncheat? O să-ţi trimit mâine banii! 

— Câtă francheţe! Câtă francheţe! a aplaudat Bao Tingxi. Pentru 
gestul acesta, să bem cu paharele mari! 

Au umplut paharele mari și au băut. Du Shaoging se îmbătase. 

— Frate Al Treilea, a întrebat, spune-mi, la ce bun să primeşti acel 
loc de licenţiat plătit? 

— Tu n-ai cum să ştii! Licenţiaţii plătiți au mai multă trecere la 
examinările ulterioare şi, deci, şanse mai multe să ajungă dregători. 
Chiar dacă nu reușesc să treacă de treapta următoare, după vreo 
zece-cincisprezece ani devin licenţiaţi plini și pot să dea examen la 
Curte, după care sunt numiţi magistrați sau judecători. Uite aşa voi 
putea şi eu să încalț pantofi cu talpă în formă de melc, să stau la 
Yamen, să dau edicte și să pedepsesc poporul. lar când o excelență 
aşa ca tine va încerca să ridice vreo pretenţie, o voi închide şi-i voi 
da, timp de o lună, să mănânce numai brânză de soia, până o să 
moară! 

— Bandit ce ești! a râs Shaoging. Eşti execrabil! 

— Bună! Bună! a aprobat Bao. Vă rog, domnilor, să goliți fiecare 
câte un pahar în semn de pedeapsă! 

Târziu, în noapte, s-au despărțit. 

A doua zi în zori, Shaoging l-a chemat pe Wang Mustaţă, 
spunându-i să-i ducă lui Sang o cutie cu bani şi i-a dat şi lui șase 
liang în semn de comision. La întoarcere, administratorul s-a oprit la 
o pescărie și l-a întâlnit acolo pe Zhang Chunmin. 

— Vino și ia masa cu mine! l-a invitat doctorul. 

Administratorul s-a aşezat şi a cerut o porţie de peşte proaspăt cu 
tăiţei. 

— Te rog să mă ajuţi într-o chestiune, a început doctorul. 

— Ce anume? Doriţi un cadou pentru că l-aţi înzdrăvenit pe 
bătrânul Lou? 

— Nu, boala bătrânului este incurabilă. 

— Cât mai are de trăit? 

— Cel mult o sută de zile. Dar să nu-i spui. Te rog să mă ajuţi. 

— Ascult. 

— Examinatorul imperial va sosi în curând în orașul nostru, iar 
fiul meu vrea să participe la concurs. Mi-e teamă să nu-l respingă, 
cum nu este din partea locului. Roagă-l pe tânărul stăpân să 

vorbească cu examinatorul. 

— Așa ceva nu se poate. Stăpânul meu nu vrea să aibă de-a face 
cu aceşti oameni. Şi nici nu-i place să audă vorbindu-se de examene. 
Dacă-i spuneţi, o să vă sfătuiască să nu-l lăsaţi pe băiat să participe! 

— Atunci? l-a întrebat doctorul. 

— Ar mai fi o cale. Am să-i spun că băiatul nu are dreptul să 
participe. Dar clădirea în care se ţine concursul, în Fengyang, a fost 
ridicată de bătrânul stăpân şi nimeni nu-l poate opri pe tânărul 
stăpân să recomande un candidat. Dacă-l incităm în acest fel, o va 
face, chiar dacă ar fi să cheltuie bani! 

— Domnule Mustaţă, procedează cum crezi de cuviință. Îţi 
rămân recunoscător. 

— Nu-mi trebuie recunoştinţă! Băiatul îmi e ca şi nepot şi aș fi 
fericit dacă vine şi se înclină în faţa bătrânului său unchi, purtând 
bonetă pătrată și robă nouă, albastră. 

Zhang Chunmin a plătit consumaţia și au plecat. 

— Unde se află tânărul stăpân? a întrebat Wang Mustaţă imediat 
ce a ajuns acasă. 

— În bibliotecă. 

— Am dus argintul, domnului Sang Al Treilea, a anunţat el. Era 
foarte emoţionat şi m-a rugat să vă spun că l-aţi salvat cu adevărat, 
dându-i posibilitatea să devină dregător. Nimeni n-ar fi fost în stare 
să procedeze ca tânărul stăpân. 

— Oare ce îmi spui tu este atât de presant? De ce intri la mine să- 
mi spui lucruri de mult ştiute? 

— Am altceva să vă transmit, tinere stăpân. Dumneavoastră ați 
plătit pentru domnul Sang Al Treilea și ați construit casa omului 
care îngrijește Templul strămoşilor. Dar se apropie ziua examenelor 
şi iar or să vă caute pentru repararea clădirii. Bătrânul stăpân a 
cheltuit mii de arginţi pentru această clădire și alţii trag foloasele. 
Dacă dumneavoastră ați recomanda un candidat, ar îndrăzni cineva 

să se opună? 

— Nu este nevoie. Oricine poate candida. 

— Dacă sluga dumneavoastră ar avea un fiu pe care l-aţi 
recomanda, cine s-ar împotrivi? 

— Mă mir că mai discuţi! Cărturarii aceștia sunt mai rău decât 
sclavii! 

— Doctorul Zhang, a spus atunci administratorul, are un fiu care 
vrea să înveţe carte. De ce nu-l recomandaţi dumneavoastră? 

— El nu este din partea locului şi nu are dreptul. 

— Vrea să candideze! 

— Spune-i să-şi trimită fiul la concurs. Dacă vreun licenţiat are 
ceva de spus, anunţă-l, că eu îl recomand. 

— Aşa voi face. 

Cu aceasta, administratorul s-a retras. 

Peste câteva zile, boala bătrânului Lou a luat o turnură rea, iar Du 
Shaoging a chemat alt doctor. Din ziua aceea îşi petrecea timpul 
numai în casă, supărat. 

Într-o zi, Sang Al Treilea i-a făcut o vizită şi i-a spus de cum a 
venit, stând în picioare: 

— Ai auzit? Magistratul judeţean Wang a păţit-o. Ieri i-au retras 
sigiliul imperial, iar succesorul îl presează să plece de la Yamen. 
Însă nimeni nu-i oferă găzduire, știindu-l cât este de corupt. S-a 
sfârşit cu el! 

— Şi ce face? 

— Dacă până mâine nu pleacă, își pierde orice prestigiu. Dar cine 
o să-i închirieze lui casă? Mai bine s-ar muta la Azilul bătrânilor. 

— Este adevărat ce spui? 

Du Shaoging a trimis o slugă după administrator. 

— Mergi degrabă la Yamen și spune slujbașilor de acolo să-l 
informeze pe magistratul Wang că dacă nu are unde să stea, îl invit 
să stea la mine, într-una din locuinţele din grădină. El are nevoie 

urgentă de casă, deci grăbeşște-te! 

Wang Mustaţă a plecat numaidecât. 

— Mai înainte nu doreai să-l întâlneşti, s-a mirat Sang, iar azi îl 
găzduieşti aici? Să nu te amestece în necazul lui şi să-ți distrugă 
poporul grădina! 

— Tatăl meu a făcut multe pentru acest judeţ. O știe oricine, a 
replicat gazda. De-aș ascunde şi un bandit și tot nu-mi va distruge 
nimeni casa. Fii liniștit, frate. Cât despre cărturarul Wang, el mi-a 
purtat respect și acest lucru îl ajută. Dacă l-aș fi vizitat mai înainte, 
se putea interpreta că o fac pentru titlul lui. Astăzi însă, în situația în 
care se află, fără locuinţă, este o datorie să-l ajut. Va veni imediat ce i 
se va aduce la cunoştinţă invitaţia mea. Mai rămâi puţin şi vei 
discuta cu el. 

În acest moment, a intrat portarul. 

— A sosit doctorul Zhang. 

Zhang Chunmin a intrat şi a îngenuncheat, plecând capul. 

— Ce s-a întâmplat? a întrebat Shaoging. 

— Am venit pentru fiul meu, tinere stăpân. Solicit bunătatea 
voastră. 

— Am vorbit să-l sprijine. 

— Cărturarii n-au mai zis nimic, auzind că este recomandat de 
dumneavoastră. Numai că îmi cer să plătesc eu reparația clădirii - o 
sută douăzeci de liang de argint. De unde să iau eu aceşti bani? Am 
venit să solicit sfatul vostru. 

— Ajung o sută douăzeci? 

— Ajung. 

— Atunci se rezolvă. Voi plăti eu. Tot ce trebuie să faci este să 
scrii o cerere pentru admiterea fiului, promițând că vei contribui la 
cheltuielile de reparaţii. Frate Al Treilea, să duci tu cererea, iar banii 
să-i iei de la mine. 

— Azi n-am timp, i s-a adresat Sang doctorului. Mergem mâine 

amândoi. 

Doctorul a mulţumit și s-a retras. 

Peste puţin, Wang Mustaţă a intrat ca o vijelie în cameră. 

— Excelenţa Sa, domnul Wang a venit să vă salute. Este la poartă, 
a coborât din lectică, a anunţat el. 

Du Shaoging şi Sang Liaozhai i-au ieşit în întâmpinare. 
Magistratul aveal o bonetă de mătase și un costum obișnuit. A 
intrat şi s-a plecat cu respect. 

— Am ţinut de mult să vă cunosc, dar am fost nenorocos. Astăzi, 
aflat la necaz, mărinimia dumneavoastră m-a adus sub acest distins 
acoperământ. Învățăcelul dumneavoastră se simte și mai nevolnic. 
Permiteţi-mi mai întâi să vă exprim gratitudinea mea, apoi să vă cer 
sfatul. Ce fericire, că prietenul meu Sang se află de față! 

— Excelenţă, o nimica toată, nu merită atâta osteneală, a răspuns 
Shaoging. Părăginitul meu adăpost era gol şi vă rog să vă mutați 
când doriți. 

— Eu venisem să-l iau pe prietenul meu în vizită la profesor şi 
nici prin gând nu mi-ar fi trecut că vom primi noi vizita domniei lui, 
l-a întâmpinat Sang. 

— Să nu mai vorbim! a spus magistratul, apoi s-a înclinat din nou, 
a urcat în lectică şi a plecat. 

Du Shaoging l-a reținut pe Sang până i-a dat cei o sută douăzeci 
de liang de argint, rugându-l ca a doua zi să rezolve necazul 
doctorului Zhang. Sang Al Treilea a plecat cu argintul acasă la el. În 
zori, magistratul s-a mutat. Peste încă o zi, doctorul a dat o masă în 
casa domnului Du, la care a invitat și Sang şi pe Bao Tingxi. 

— E timpul să acţionezi, i-a șoptit administratorul lui Tingxi. 
După calculele mele, o să termine cât de curând banii. Dacă mai 
întâlneşte un singur om pe care să-l ajute, nu-ți mai rămâne nimic. 
Vorbeşte-i chiar în seara aceasta. 

Când oaspeţii au sosit, masa a fost pusă în camera centrală din 

corpul bibliotecii. S-au așezat la masă toţi patru. La primul pahar, 
doctorul i-a mulțumit lui Shaoging, iar la cel de-al doilea domnului 
Sang. În timpul mesei au discutat întâmplări comune. 

— De o jumătate de an, de când sunt aici, a început la un moment 
dat Bao Tingxi să vorbească, am asistat cum tânărul stăpân a 
cheltuit banii ca apa. Chiar servitorul a plecat cu braţele încărcate. 
Sărmanul de mine, eu n-am văzut însă un ban, în șapte-opt luni de 
zile, dacă nu socotesc ce brumă am mâncat şi am băut. Cred că nu 
are rost să mai rămân. Să-mi şterg lacrimile și să merg altundeva să 
plâng. Mâine vă părăsesc. 

— Maestre Bao, de ce nu mi-ai spus mai devreme acest lucru? 
Cum să ştiu eu ce te doare? Era mai bine dacă vorbeai! 

Tingxi a umplut ochi un pahar şi i l-a trecut lui Shaoging. 

— Tatăl meu şi cu mine ne-am ocupat cu teatrul, a explicat el. Din 
nefericire, părintele meu nu mai este, iar eu, în loc să câștig ceva, mi- 
am pierdut capitalul. Acasă mă aşteaptă bătrâna mea mamă, dar nu 
am cu ce s-o îngrijesc. Mai bine aş muri. Dar poate că tânărul stăpân 
îmi dă un capital cu care, întorcându-mă la ai mei, să pot să-mi 
hrănesc mama. 

— Ce admirabil că un om din teatru poate să probeze atâta 
pietate filială! Sigur că am să te ajut. 

Bao s-a ridicat. 

— Câtă bunătate dovediţi, tinere stăpân! 

— Stai jos. Cât îţi trebuie? 

Bao Tingxi a privit spre Wang Mustaţă, care stătea jos pe 
duşumea. Administratorul s-a ridicat și a intervenit: 

— Îţi trebuie bani, nu glumă, maestre Bao! Ca să alcătuiești o 
trupă și să cumperi recuzită îţi sunt trebuincioși măcar cinci sute sau 
șase sute de liang. Tânărul stăpân însă nu mai are atâţia; cel mult 
câţiva zeci de liang, cu care să treci fluviul şi să întreprinzi ceva. 

— Câteva zeci sunt puţini, a spus Shaoging. Eu îţi dau o sută, cu 

care să înjghebezi o trupă. Când termini banii, să vii să-ţi mai dau. 

Bao Tingxi a îngenuncheat, mulțumind. 

— Ţi-aş fi dat mai mulţi, i-a spus Du Shaoging oprindu-l, dar 
boala bătrânului Lou s-a înrăutățit și trebuie să fiu pregătit pentru 
orice. 

Toată seara, Sang și Zhang au lăudat generozitatea gazdei, apoi 
masa s-a sfârșit. 


Boala bătrânului Lou se înrăutăţea de la o zi la alta. Într-o zi, Du 
Shaoging stătea lângă bolnav, când bătrânul i-a spus: 

— Marele nostru învăţat, până acum m-am agăţat de speranţa că 
mă voi însănătoși. Astăzi înțeleg însă că acest lucru nu este posibil și 
vă rog să mă trimiteţi acasă. 

— N-am fost vrednic să fac tot ce era posibil. De ce totuși vrei să 
mergi acasă, unchiule? 

— Nu vorbiţi astfel! Eu am fii, am nepoți. Mi-am trăit viața 
departe de familie, dar vreau să-mi dau obștescul sfârşit în casa mea. 
Credeţi că o să vi se reproşeze că nu m-aţi reținut? 

— Dacă-i așa, nu insist, a spus Shaoging, cu lacrimi în ochi. Eu 
pregătisem un sicriu, dar acum e inutil, căci nu e ușor de dus. Vă 
dăruiesc câțiva zeci de liang de argint pentru un sicriu. Veşmintele și 
celelalte sunt gata. Te rog să le iei, unchiule. 

— lau banii pentru sicriu și hainele, dar nu primesc nici un ban în 
plus pentru ai mei. Doresc să plec în trei zile, iar dacă nu mă pot 
ridica, să fiu dus cu patul. Mâine mergeţi la templul tatălui 
dumneavoastră și spuneţi-i spiritului său că plec acasă. Am rămas 
în această casă treizeci de ani, ca unul dintre prietenii de inimă ai 
bătrânului stăpân. De la dispariţia lui, tratamentul vostru a fost 
ireproşabil. Purtarea voastră aleasă, studiile făcute n-au egal în lume. 
Și fiul vostru este remarcabil şi se cuvine să fie crescut pentru a 
ajunge un om adevărat. Totuși, nu sunteți un bun șef de familie, nu 

ştiţi să vă alegeţi prietenii și nu peste mult timp vă veţi ruina. 
Generozitatea voastră, faptele bune mă bucură, dar este mai bine să 
observi ce fel de oameni sunt cei care ştiu să spună vorbe frumoase! 
Purtarea voastră a făcut să fiți înşelat de oameni care nu vă vor fi 
recunoscători în veci. Sigur, spunem că fapta bună nu aşteaptă 
răsplată, dar trebuie întotdeauna distins între ceea ce merită şi ce nu. 
Această rudă, Sang Al Treilea şi doctorul Zhang Chunmin sunt 
oameni fără scrupule. Recent, li s-a alăturat acest Bao Tingxi. În 
teatru nu există oameni buni, pentru ce îl sprijini? Cât despre Wang 
Mustaţă, el este şi mai putred! Banii sunt un lucru minor, iar după 
moartea mea, amândoi - dumneavoastră și fiul, va trebui să vă 
imitaţi tatăl în tot ce întreprindeţi. Un om virtuos nu suferă nici 
când nu are ce să mănânce. Ştiu că cel mai apropiat vă simţiţi legat 
de vărul Shenging. El este un cărturar strălucit, dar nu este bine să 
vă încredeţi prea mult în el. Dacă veţi şti să învăţaţi de la tatăl 
vostru, nu veţi da peste nici un necaz în viitor. Câtă vreme n-aveţi 
ochi nici pentru dregători, nici pentru propria familie, viața pe acest 
pământ va fi îngrozitoare. Nanjingul este o mare metropolă, iar dacă 
vă veţi duce acolo, veţi avea nevoie de prieteni care să vă aprecieze 
talentul și să vă ajute să încropiți ceva. Ce v-a mai rămas din averea 
familiei este prea puţin! 

Luminăţia voastră, dacă vă veți încrede în aceste cuvinte ale mele, 
voi muri fericit! 

— Sfaturile tale sunt preţioase, unchiule, a răspuns Du Shaoging 
cu lacrimi în ochi. Voi ţine cont de ele. 

Shaoging a ieşit apoi și a ordonat să fie închiriate două ricșe, care 
să-l ducă pe bătrânul Lou, prin Nanjing, până la Tao Hong. I-a dat 
fiului lui Lou o sută de liang de argint să aibă pentru funeraliile 
tatălui său, iar în a treia zi bătrânul Lou a plecat de la el. 

CAPITOLUL XXXIII 


După plecarea bătrânului Lou, Du Shaoging împărțea banii cu şi 
mai multă largheţe. La terminarea banilor precedenţi, a mai vândut 
un lot de pământ pentru două mii și ceva de liang de argint, pe care 
i-a dat la fel de repede. Bao Tingxi a primit şi el o sută de liang şi s-a 
întors acasă. Magistratul Wang a plecat imediat ce s-a liniştit 
scandalul. Peste încă o jumătate de an, visteria familiei Du era 
epuizată şi atunci Shaoging s-a gândit să ofere casa părintească 
clanului său și el să se mute la Nanjing. Soţia sa a fost de acord și, 
deși s-au găsit oameni care l-au sfătuit să rămână, el nu i-a ascultat. 

După şase luni zgomotoase, casa a fost dată, toate datoriile plătite, 
el rămânând cu peste o mie de liang de argint. 

— Întâi plec eu, i-a spus el soţiei. În Nanjing, voi sta la nepotul Lu 
până voi găsi o casă, apoi te chem şi pe tine. 

Shaoging i-a luat cu el pe Wang Mustaţă și pe tânărul slujitor Jia 
Qie și a trecut Fluviul Albastru, în drum spre Nanjing. Wang 
Mustaţă era tot mai nemulțumit de întorsătura lucrurilor, a pus 
mâna pe douăzeci de liang de argint şi a dispărut. Du Shaoging a râs 
amuzat, şi a continuat drumul numai cu Jia Qie. Când a ajuns la 
casa rudelor mamei sale, nepotul său, Lu Huashi, i-a ieșit în 
întâmpinare şi l-a invitat în încăperea centrală, unde s-au salutat 
după ritual. Apoi, Shaoging a urcat scările şi s-a plecat în fața 
altarului bunicilor, după care a vizitat-o pe mama lui Lu, cerându-i 
slujitorului să-i ducă şunca, ceaiul și alte produse locale pe care i le 
adusese în dar. 

Lu Huashi l-a invitat pe Shaoging în bibliotecă, ospătându-l, 
acolo fiind de față și noul său meditator. Shaoging a primit salutul 
profesorului, apoi l-a invitat să stea pe locul de onoare. 

— Distinsul dumneavoastră nume, domnule? a întrebat Shaoging. 

— Chi Hengshan. Dumneavoastră? 

— Unchiul meu Du, din Tianchang, a răspuns Lu. 

— Domnul Du Shaoging? a exclamat meditatorul. Actele 
dumneavoastră nobile sunt arhicunoscute! Am auzit de faima 
dumneavoastră, însă nu v-am întâlnit până astăzi. Este o mare 
onoare pentru mine, domnule. 

Chi s-a ridicat și a făcut din nou mai multe temenele. 

Shaoging l-a examinat bine. Era subţire la trup şi avea nişte ochi 
fascinanţi, subliniați de niște sprâncene lungi, care aproape că se 
uneau în mijlocul frunții. Se simţea că nu este un om obişnuit și l-a 
tratat de la început în consecință. 

În timpul mesei, a venit vorba de casă. 

— Oare n-ar fi bine să vă alegeţi o casă cu mai multe camere 
aproape de râu? a spus Chi, luminat la față. 

— Frumoasă idee! a aprobat Shaoging. Propun să mergem 
împreună să o căutăm și să ne plimbăm de-a lungul râului Qin Huai. 

Meditatorul l-a sfătuit pe Huashi să rămână acasă și el a plecat cu 
Shaoging. Într-o librărie au văzut expuse mai multe cărți, iar una de 
eseuri comentate era semnată: „Ma Chunshang din Chuzhou și Qu 
Xianfu din Jiaxing.” 

— Qu Sianfu este nepotul prefectului din Nanchang. Suntem 
rude, a spus Shaoging. Dacă este aici de ce nu l-aș saluta? 

A intrat urmat de Chi. Qu Xianfu le-a ieșit înainte și au schimbat 
cuvintele uzuale de salut. Ma Chunshang s-a ivit şi el. 

— Cu cine am onoarea? a întrebat. 

— Domnul Du Shaoging este din familia ministrului Du din 
Tianchang, care a fost primul în concursul de la Palat. Dânsul este 
cărturarul Chi Hengshan din Jiurong, a făcut Qu Xianfu prezentările. 
Amândoi sunt cărturari de frunte şi regret că i-am întâlnit abia 
astăzi. 

Au servit câte o ceașcă de ceai. 

— Domnul Shaoging caută o casă, a spus Chi, aşa că nu vom 
putea rămâne prea mult aici. Trebuie să ne despărțim. 

Au ieșit toți în stradă şi au văzut un om stând pe o tarabă și citind 
un poem. 

— Aceasta este opera mea, striga omul. 

Cei patru au înaintat spre el și au descoperit un evantai de hârtie 
pe care era caligrafiat un poem. Qu Xianfu a deschis evantaiul şi a 
citit: „Domnul Lanjiang”. 

— Jing Lanjiang! a strigat Qu Xianfu, râzând. 

Omul s-a uitat abia atunci la cei patru străini, s-a înclinat și s-a 
interesat cum se numesc. 

— Să mergem după casă şi ne întoarcem mai târziu, i-a spus 
Shaoging meditatorului. 

Dincolo de podul Huai Qing, Chi Hengshan era familiarizat cu 
locurile şi a mers direct la un agent de case care le-a arătat mai 
multe clădiri libere, dar n-au găsit una potrivită decât dincolo de 
poarta Dongshui. Chiriile erau ridicate, fiindcă era anul în care se 
ţineau examenele judeţene și se găseau mulți solicitanți. Chiria casei 
alese era opt liang pe lună. 

— Merge, a spus Du Shaogding. Întâi o închiriez şi o voi cumpăra 
mai târziu. 

În Nanjing era obiceiul de a se plăti chiria cu două luni înainte. 
Agentul și proprietarul au mers la familia Lu, au scris contractul şi 
au primit şaisprezece liang. Seara, neamurile au organizat o masă la 
care l-au invitat din nou pe meditatorul Chi. Cum cheful s-a 
prelungit, el a rămas peste noapte acolo. 

A doua zi în zori, când abia se spălau, s-au auzit strigăte din 
poartă: „Este domnul Du Shaoging acasă?”. 

Du şi ceilalți s-au grăbit spre poartă, dar noul venit, un bărbat 
străin, a înaintat plin de îndrăzneală. 

— Nu vă recomandaţi, a spus el repede, Lăsaţi-mă să ghicesc. 

Un moment i-a privit cu atenţie pe toți bărbaţii, apoi a făcut un 
pas înainte şi a spus: 

— Sunteţi cu siguranţă Du Shaoging. 

— Aşa este, a aprobat acesta, râzând. Dânsul este domnul Chi 
Hengshan, iar el este nepotul meu. Dumneavoastră cum vă numiţi? 

— Sunteţi o figură legendară și personalitatea dumneavoastră, 
deosebită totuși de maturitatea demnă a domnului Chi, m-a fascinat. 
Aceasta explică faptul că v-am recunoscut. Umilul meu nume este Ji 
Weixiao. 

— Domnul Ji? Doream de atâta vreme să vă cunosc! 

— Vărul dumneavoastră a plecat în nord, i-a spus el lui Shaoging. 

— Când? 

— Acum trei-patru zile. L-am condus până la Pasul Fluviului 
Dragonului. E în drum spre capitală, pentru a se prezenta la concurs. 
Am auzit că aveți bani cu duiumul și m-am întrebat deseori pentru 
ce vă ascundețţi în provincie, în loc să staţi aici în Capitala Sudului?! 
să trăim clipe fericite? 

— Uite-mă sosit! Am achiziționat o casă lângă râu, unde îmi voi 
aduce familia. 

— Minunat, minunat! Am să caut două camere lângă 
dumneavoastră, pentru a fi vecini şi am s-o trimit pe soție să-i țină 
companie doamnei dumneavoastră. Casa însă o s-o plătiţi 
dumneavoastră. 

— Natural, a răspuns simplu Shaoging. 

Masă a fost servită și Ji Weixiao a fost reţinut la ea. În timp ce 
mâncau, Ji le-a povestit gluma cu vizita lui Shenging la taoist şi au 
râs toți până la lacrimi. Mai târziu, au fost anunţaţi Ma Chunshang, 
Qu Xianfu și Jing Lanjiang. După o scurtă vizită, oaspeţii au plecat, 
însă au sosit Xiao Jinxuan, Zhuke Tianshen, Ji Tianyi. Ji Weixiao a 


21 Nanjing. 

mai rămas puţin cu acești noi oaspeţi, apoi a plecat odată cu ei. Du 
Shaoging a scris acasă și a trimis un om după nevastă. 

A doua zi, pe când Shaoging se pregătea să răspundă vizitelor 
din ajun, au sosit Guo Tiebi şi taoistul Lai. Shaoging i-a salutat şi la 
vederea veșmintelor taoiste nu și-a putut reține un zâmbet, 
amintindu-şi gluma lui Wei Xiao. După câteva cuvinte agreabile, 
taoistul i-a înmânat lui Shaoging un rulou cu poezii, iar Tiebi o cutie 
cu două sigilii. Shaoging a acceptat darurile şi le-a servit ceai. După 
plecarea lor, Du a ieșit și el să-i viziteze pe prietenii din ajun. 

Du Shaoging a stat vreo săptămână în casa Lu și, discutând mai 
tot timpul despre muzică și ritmuri cu meditatorul, s-a apropiat 
foarte mult de el. Când i-a sosit soţia, aducând lucrurile casei în 
patru bărci, Shaoging s-a mutat în locuinţa de lângă râu. 

În ziua următoare, prietenii au sosit pentru a-i prezenta felicitări. 
Era la începutul lunii a treia? când casele din acest cartier erau 
renovate şi sunete plăcute de muzică puteau fi auzite de 
pretutindeni. Du Shaoging a organizat un dineu. Ji Weixiao, Ma 
Chunshang, Qu Xianfu, Ji Tianyi, Chi Hengshan, Lu Huashi, Jing 
Lanjiang, Zhuke Tianshen, Xiao Jinxuan, Guo Tiebi și Lai Xiashi 
aveau pregătite patru mese joase. Jin Dongya, care locuia prin 
împrejurimi, a fost de asemenea invitat. Primii au sosit bucătarii şi 
ospătarii. Apoi a venit Bao Tingxi, cu actorii din trupa să, numită 
„Compania Trei Izvoare”. Ei au îngenuncheat în fața tânărului 
stăpân şi a soției sale, și au fost serviţi cu fructe. După el, s-a 
prezentat proprietarul, aducând o florăreasă, pe nume Farmec. Pe la 
prânz, oaspeţii sosiseră şi au fost deschise larg ferestrele care 
dădeau spre fluviu. Musafirii s-au aşezat după preferinţă: în casă ori 
pe balcon, pentru a privi râul. Discutau aprins, servind ceaiul, 
cotrobăiau prin cărți sau stăteau jos, lejer, fiecare după bunul plac. 


22 Aproximativ în luna mai. 

Mai târziu, o lectică, urmată de Bao Tingxi, s-a oprit în poartă. 

Tingxi îşi adusese nevasta, pe doamna Wang, să o salute pe 
tânăra stăpână. 

— Această doamnă Wang este cunoscută de tot Nanjingul, i-a 
spus florăreasa Farmec tinerei stăpâne, zâmbind sfidător. Cum de 
îndrăznește să vină aici? 

Dar doamna Wang s-a arătat destul de reținută și a fost oprită la 
masă. Când tânărul stăpân a intrat în camerele femeilor, florăreasa 
și doamna Wang s-au înclinat cu respect. Bao Tingxi, în fața 
numeroasei asistențe, a spus numai glume reuşite. Fiind toate 
pregătirile sfârșite, Du Shaoging i-a invitat pe musafiri să ia loc la 
cele patru mese și petrecerea a durat până în zori. Ducând în mână 
un lampion, Bao Tingxi a plecat și el, escortând litiera nevestei. 

Peste câteva zile, tânăra stăpână, care venise pentru prima oară în 
Nanjing, a vrut să vadă împrejurimile. 

— Foarte bine, a acceptat imediat Shaoging. 

El a închiriat mai multe lectici şi a invitat-o și pe Farmec să-i 
însoţească. Două-trei slujnice şi bucătarul au cărat mâncare şi 
băutură în grădina Splendorii de pe Muntele Răcoros. Grădina era 
extrem de mare și se pătrundea în ea printr-o poartă de răchită. 
Aleile erau pavate cu pietriș alb şi mărginite cu balustrade roşii, 
culori menite să evidenţieze verdele crud al arborilor. Au trecut pe 
lângă o clădire cu trei camere, ajungând în locul unde se servea 
băutură, însă de data aceasta nu era nimeni. De aici, o potecă urca 
până în vârful muntelui, unde se ridica un pavilion octogonal. 
Slujitorii s-au apucat să pregătească masa în pavilion, în timp ce 
tânăra stăpână şi florăreasa Farmec contemplau peisajul. Pe o latură 
se înălța, Muntele Răcoritor, adumbrit de pâlcuri dese de bambuși 
înalți şi puieţi. În partea cealaltă, se întrezărea silueta îndepărtată a 
unui templu, cu zidurile vopsite în roșu. Nu peste mult timp, Du 
Shaoging a sosit în lectică, aducându-și cupa sa de aur, pe care a 

așezat-o pe masă și a umplut-o cu băutură. Prinzând cupa plină în 
mână, Shaoging a înaintat prin briza primăvăratecă până la 
balustradă și a prins să bea cu nesat. Târziu, încălzit bine de băutură, 
și-a prins nevasta de mână și a pornit-o pe munte în jos, ţinând în 
cealaltă mână cupa de aur gălbui-roșiatic şi râzând fericit. A mers 
aşa peste un li, urmat de însoțitori, veseli și ei. Oamenii îi priveau 
amuzați și uimiți. Apoi tinerii stăpâni au urcat în lectici, iar 
florăreasa și slujitorii au împodobit lecticile cu flori de piersic şi i-au 
urmat spre casă. 

Au ajuns la casa de lângă râu când se însera. Lu Huashi îi aştepta 
încă. 

— Unchiul Zhuang de la Poarta de Nord dorește să vă 
întâlnească. Vă roagă să rămâneți mâine acasă, pentru a veni, să vă 
salute. 

— Eu l-am considerat întotdeauna pe domnul Zhuang mentorul 
meu. Acum câteva zile, nu l-am invitat pentru că nu-l puteam 
amesteca printre acei poeți. Plănuisem să-i fac o vizită, n-am să-l las 
să se deranjeze până aici. Nepoate, du-te repede acasă și trimite-i 
vorbă că mâine voi fi eu la el. 

Huashi a aprobat şi a plecat. Shaoging l-a condus până la poartă, 
a închis-o și s-a întors, însă a auzit imediat bătăi puternice. A 
deschis o slugă, care a anunţat: 

— A sosit cărturarul Lou. 

Du Shaoging a ridicat capul și l-a zărit pe nepotul bătrânului Lou, 
îmbrăcat în doliu. A căzut la pământ de cum a intrat, plângând. 

— Ne-a părăsit bunicul, a spus. Am venit numai ca să vă anunţ. 

— De mult? 

— Pe douăzeci și şase din luna trecută. 

Pe Shaoging l-au podidit lacrimile. A dat ordin să se pregătească 
sacrificii chiar în aceeași noapte și în dimineața următoare a plecat 
cu lectica spre orășelul Tao Hong. 

Odată ajuns, Shaoging s-a dus direct la sicriu şi s-a prosternat de 
mai multe ori, plângând. Apoi a dat bani să se facă slujbe budiste 
câteva zile la rând, pentru spiritul defunctului. 

A rămas acolo patru-cinci zile, cu sufletul cernit. Vestea sosirii 
sale în orăşel s-a răspândit din om în om. 

— Ce om bun! 

— Bătrânul Lou a avut un caracter integru și trebuie să se 
comporte astfel. 

Du Shaoging le-a dat rudelor încă câteva zeci de liang de argint 
cu care să cumpere un loc de veci, faptă pentru care i-a mulțumit 
întreaga familie, bărbaţi și femei, înainte de întoarcere, el s-a mai 
prosternat odată în fața sicriului. 

Acasă, tânăra stăpână l-a întâmpinat, spunându-i: 

— Imediat ce ai plecat, un curier de la provincie și un portărel de 
la județul Tianchan te-au căutat. Le-am spus că nu ești acasă şi s-au 
retras. Locuiesc la hotel, dar vin în fiecare zi, întrebând dacă te-ai 
întors. Eu nu ştiu de ce te caută. 

— Curios! a rostit Shaoging. 

Tocmai se gândea ce ar putea fi, când sluga i-a anunţat pe cei doi 
slujbași. Du Shaoging a ieşit afară, le-a dat bineţe şi s-a aşezat. 
Curierul l-a salutat cu respect, iar portărelul i-a înmânat un mesaj. 
Plicul era deschis. 

Du a citit: „Guvernatorul Li - în legătură cu recomandarea unui 
om talentat. Din ordinul împăratului, s-a investigat printre 
cărturarii țării și s-a constatat că Du Shaoging, din Tianchang, este 
un bărbat integru și cult. Yamen-ul judeţean are ordin să-l invite de 
grabă în capitala provinciei pentru un test, de unde va merge în 
audienţă la Palat pentru a fi numit dregător. Urgent! Urgent!”. 

„Guvernatorul Li a fost elevul tatălui meu, a reflectat Shaoging. 
Îmi poate fi unchi. Este clar pentru ce m-a recomandat pe mine. 
Cum să accept? Însă guvernatorul s-a arătat plin de amabilitate față 

de mine și se cuvine să mă pregătesc să-l vizitez pentru a-i 
mulțumi”. El l-a oprit pe curier la masă și i-a oferit câteva zeci de 
liang de argint pentru drum. l-a dat şi portărelului doi liang de 
argint și l-a lăsat să se ducă. 

Dar cum nu mai avea bani pentru călătorie, a amanetat cupa de 
aur pe treizeci de liang și a pornit-o cu servitorul său spre Anqing. 
Guvernatorul era plecat din capitala provinciei cu anumite pricini şi 
s-a întors abia peste câteva zile. Când Du Shaoging i-a trimis cartea 
de vizită, a fost imediat primit şi invitat în bibliotecă. Shaoging l-a 
salutat, l-a întrebat de sănătate, iar guvernatorul l-a rugat să ia loc. 

— M-am gândit adesea, după moartea mentorului meu, ce a 
devenit fiul său și ceilalți din familie, a început guvernatorul. Am 
auzit multe despre talentul și virtutea ta, iar când guvernul a 
adoptat vechea practică de a oferi posturi unor cărturari care trăiesc 
retraşi, am hotărât să te numesc. Să nu cumva să refuzi! 

— Cultura și talentul meu sunt infime, a replicat Shaoging. Mă 
supraestimaţi, Excelenţă și mi-e teamă că am să vă dezamăgesc. 

— Nu fi prea modest. Voi aranja eu la judeţ. 

— Sunt extrem de mișcat de onoarea pe care mi-o faceți. Dar eu 
am un caracter docil și m-am obișnuit cu viața de la ţară. Apoi, în 
ultimii ani am fost bolnav. Rog pe Excelența Voastră să găsiți pe 
altcineva. 

— De ce oare refuză să devină dregători, copiii mandarinilor? 
Investigaţiile mele sunt însă exacte şi insist în a te recomanda. 

Du Shaoging n-a mai îndrăznit să spună nici un cuvânt. 
Guvernatorul Li l-a oprit la el peste noapte și i-a cerut părerea 
despre multe poezii și eseuri scrise de el. 

A doua zi, Shaoging şi-a luat rămas bun de la magistrat. Avusese 
cu el puţini bani de drum, stătuse în Anging mai mult decât 
plănuise, iar la Yamen cheltuise destui bani cu micii funcţionari. 
Acum, nu-i mai rămânea decât să se întoarcă la Nanjing cu o barcă, 

dar îi lipseau chiar şi cei trei arginţi necesari. Au avut vânt potrivnic 
şi au făcut patru-cinci zile până la Wuhu. Acolo barca n-a mai putut 
înainta, iar proprietarul a cerut bani pentru orez. Du Shaoging i-a 
spus slugii să caute bani, dar acesta n-a mai găsit decât o jumătate 
de liang. Shaoging se gândea că va fi obligat să amaneteze o haină. 
Posomorât, a coborât pe mal şi s-a plimbat puţin, apoi s-a îndreptat 
spre Templul Norocului, să vândă ceva. Mai întâi s-a așezat la o 
masă într-o ceainărie, a băut o ceaşcă cu ceai fierbinte și a mâncat 
trei prăjituri, fiind lihnit de foame. 

Consumaţia făcea şase bănuți şi nu mai putea ieşi fără să 
plătească. Atunci a zărit un călugăr taoist, care i se părea cunoscut. 
Taoistul, la rândul său, l-a recunoscut imediat ce l-a observat și s-a 
grăbit spre el. 

— Ce căutaţi aici, domnule Du? 

— Lai Xiashi! a exclamat Shaoging. Staţi jos şi luaţi un ceai. 

— De ce sunteți singur? 

— Când aţi venit? 

— După frumoasele clipe petrecute în casa dumneavoastră, am 
primit o invitaţie de la magistratul județului Wuhu. Scriem versuri 
şi le comentăm împreună. Dorm în Pavilionul Bărcii, de unde am o 
panoramă splendidă a fluviului. Veniţi la mine să mai stăm de 
vorbă. 

— Eu am fost în vizită la un prieten în Anging. Ne-am oprit aici 
în drum spre casă, din cauza vântului. Sunt fericit că v-am întâlnit. 

Lai Xiashi a plătit ceaiul şi celelalte și au ieșit. Călugării de la 
templu s-au interesat şi ei de cinstitul oaspete. Lai le-a spus cine este, 
iar călugării s-au ploconit plini de respect, rugându-i să ia loc până 
ce va fi adus ceaiul. Du Shaoging a citit un poem despre Pavilionul 
Bărcii, agăţat pe perete. Era scris de Wei Xixuan şi dedicat taoistului 
Lai. 

— Poemul aparține domnului Wei din Wuyi, a spus Shaoging. 


80 


Când a fost aici? 

— Domnul Wei este chiar acum aici. Sus la etaj. 

— Să mergem la el! s-a grăbit Shaoging. 

— Domnule Wei! a strigat taoistul. A venit Domnul Du din 
Tianchang. 

— Cine? a întrebat el şi a coborât scările. 

— Unchiule! a strigat Shaoging. Nepotul tău este prezent. 

Domnul Wei şi-a netezit părul cu ambele mâini și a râs zgomotos. 

— Întrebam cine e şi, când colo, Shaoging! Ce vânt te aduce prin 
aceste ținuturi sterpe? Stai jos până fierbem un ceai şi povestește-mi 
cum o mai duci. Dar la urma-urmei, de unde vii? 

În câteva cuvinte, Du Shaoging i-a spus despre oferta 
guvernatorului Li. 

— Nici n-am luat bani de ajuns cu mine, a încheiat el, și mai am 
numai o jumătate de liang de argint. Domnul Lai mi-a plătit mai 
înainte ceaiul la ceainărie. N-am bani nici pentru călătorie, nici 
pentru hrană. 

— Bravo! Excelent! Acesta-i deci sfârşitul marelui patron! a spus 
domnul Wei, râzând. Dar un tânăr mândru ca tine nu trebuie să se 
întristeze. Rămâi să ne ospătăm cum se cuvine. Un învățăcel de-al 
meu din Wuhu a câștigat concursul acum câteva zile și eu am venit 
să-l felicit. El mi-a oferit douăzeci şi patru de liang de argint. Mai 
întâi să ne ospătăm și mai apoi vom vedea cum e vântul. Dacă s-a 
schimbat în bine, îți dau zece liang ca să poţi pleca. 

Au prânzit în trei, prelungind cu mult masă după ora prânzului, 
urmărind prin fereastra pavilionului bărcile de pe fluviu. Încet-încet, 
fanioanele și-au schimbat direcţia. 

— Așa! a exclamat Wei Al Patrulea. Vântul s-a schimbat! 

S-au dus la fereastră şi au privit o vreme fluviul. Soarele cobora 
spre asfinţit, învăluind într-o lumină roşiatică miile de catarge și 
pânze de pe fluviu. 

— Cerul e senin, iar vântul bate pe direcția nord-est, a spus 
Shaoging. Unchiule, nepotul tău trebuie să se îmbarce. 

Wei al Patrulea a scos zece liang de argint şi i-a înmânat lui Du 
Shaoging, apoi l-a condus împreună cu taoistul Lai Xiashi, care l-a 
rugat să transmită salutări prietenilor săi din Nanjing. Apoi s-au 
despărţit. Shaoging a petrecut o noapte pe barcă, iar spre dimineaţă, 
deși bătea un vânticel dinspre sud-vest, barcagiul a pornit-o la drum. 
Cu vânt bun în spate, într-o jumătate de zi au ajuns la Râul Alb. 
Shaoging a plătit barca şi-a luat bagajele și a coborât pe mal, 
închiriind o lectică. 

Tânăra stăpână, care îl aştepta nerăbdătoare, s-a distrat de 
minune aflând că nu a avut bani să vină direct în lectică. 

Cu prima ocazie, Du Shaoging s-a dus să-l viziteze pe Zhuang 
Shaokuang de la Poarta de Nord. 

— Stăpânul nu este acasă, i s-a spus. Guvernatorul Xu din 
provincia Zhejiang l-a invitat într-o excursie pe Lacul Apusului. Se 
va întoarce peste câteva zile. 

Atunci Shaoging s-a dus la familia Lu, să-l întâlnească pe Chi 
Plengshan. A fost invitat la masă, iar Shaoging și Hengshan a putut 
sta de vorbă. 

— Ce păcat că învățații de astăzi studiază numai patru examene, 
a spus Chi. Li se părea extraordinar că ştiu să rimeze două versuri, 
iar ei sunt nişte ignoranţi în materie de ştiinţe practice, ceremonii, 
muzică, militărie sau agricultură! Primul împărat al dinastiei 
noastre a realizat o operă comparabilă cu a înaintaşilor săi Tang și 
Wu”, pacificând ţara și punând bazele dinastiei Ming. Dar din 
nefericire nu a reînființat sistemul riturilor și muzicii. Frate 
Shaoging, acum, că aţi fost recomandat la Curte, poate îndepliniţi o 
operă exemplară, care să justifice întreaga noastră generaţie de 


% Tang şi Wu, întemeietorii dinastiilor antice, respectiv Shang şi Zhou. 

cărturari. 

— Am refuzat orice numire, a replicat Shaoging. Mi-e teamă că n- 
am să reușesc să realizez nimic și se va râde de mine. De aceea, mi- 
am zis că este mai bine să nu accept. 

Chi Hengshan a adus un rulou de hârtie din camera sa. 

— Vreau să vă cer un sfat, i-a spus. 

— Ce anume? 

— Nanjingul nostru a produs un singur om cu adevărat mare: Tai 
Bo, dar nici până astăzi nu are un templu dedicat lui. lar temple 
închinate literaturii şi războiului întâlnim peste tot. Eu încerc să 
strâng, câţiva prieteni care să contribuie la ridicarea unui templu 
închinat lui Tai Bo, în care să facem sacrificii și să oficiem ceremonii 
cu muzică de două ori pe an, primăvara și toamna. În felul acesta, 
oamenii vor învăța puţină muzică şi vom putea să creştem tineri 
cărturari în stare să servească cu folos patria. Întreaga construcție 
costă însă câteva mii de arginţi. Eu am redactat o listă, pe care îi trec 
pe toți cei care doresc să contribuie. Cât dați? 

— Admirabil, a exclamat Shaoging, a luat papirusul, l-a desfăcut 
și a scris: Du Shaoging din Tianchang oferă trei sute de liang. 

— Bună donaţie, a aprobat Chi. Eu voi da două sute, economisiți 
de ani de zile, din munca de meditator. Huashi, ar fi bine să dai și tu 
cincizeci de liang de argint. 

S-au înscris şi ei, apoi au închis papirusul și au continuat 
conversaţia. Într-un târziu, un slujitor venit de acasă i s-a adresat lui 
Shaoging. 

— Tinere stăpân, un mesager de la Yamen din Tianchang cere să 
vă vadă. 

Du Shaoging s-a sculat și-a luat rămas bun și s-a întors acasă. 

CAPITOLUL XXXIV 


— Ce spunea acel mesager? l-a întrebat Du Shaoging pe slujitor. 

— Spunea că v-au sosit documentele, tinere stăpân. Excelenţa Sa, 
guvernatorul Li i-a ordonat magistratului Deng să vă ceară să 
mergeţi în capitală să vă faceți dregător. Magistratul stă la Templul 
Favorii Imperiale şi a trimis să vadă dacă sunteţi acasă, urmând să 
vină chiar dânsul să vă aducă documentele. 

— Dacă-i așa, n-am să intru pe poarta din față, a hotărât el. 
Închiriază repede o barcă și am să urc dinspre terasă. 

Băiatul a închiriat o mică barcă cu pânza și Du Shaoging s-a 
întors astfel acasă, a îmbrăcat în grabă niște haine vechi, s-a legat la 
cap cu o batistă, s-a culcat în pat şi a chemat sluga la el. 

— Du-te şi spune-i mesagerului că am căzut bolnav la pat și că-l 
rog pe magistratul Deng să nu se deranjeze acum. Imediat ce mă 
însănătoşesc îl voi căuta eu, să-i mulțumesc. 

Sluga l-a expediat pe mesager. 

— Eşti invitat la Palat să devii dregător şi tu refuzi. Pentru ce? l-a 
întrebat soția. 

— Nu fi absurdă! Să las eu un loc minunat cum este Nanjingul? 
Nu este mai bine să rămân acasă şi să mergem împreună, primăvara 
și toamna, să admirăm florile și să ne distrăm? Ce te determină să 
mă trimiţi la Beijing? Crezi că te iau şi pe tine? În nord, clima este 
rece, iar tu ești delicată şi te poți îmbolnăvi. Ce e bun în asta? Mai 
bine refuz! 

Între timp, băiatul revenise în cameră. 

— Magistratul Deng a sosit, a anunţat el. S-au introdus în camera 
dinspre râu. Insistă să vă vadă, tinere stăpân. 

Ordonând la două slugi să-l sprijine, Shaoging a luat o înfăţişare 
disperată, înaintând cu greu. S-a aplecat să-l salute pe magistrat, dar 

imediat a căzut jos. Magistratul s-a repezit să-l ajute. După ce s-au 
așezat a spus: 

— Curtea imperială a emis un decret important, iar guvernatorul 
Li vă roagă să-l sprijiniți. Eu nu ştiam că sunteţi atât de bolnav. 
Când credeţi că vă veţi întrema puțin şi veți putea călători? 

— Mă tem că boala mea este incurabilă și-mi cereţi imposibilul, a 
replicat Shaoging. Cer înălțimii Voastre să mă scuze. 

A scos o petiție din mâneca largă a robei și i-a dat-o magistratului, 
care, în asemenea circumstanţe, n-a mai vrut să-şi prelungească 
șederea. 

— Eu trebuie să plec, domnule, a spus el, se pare că v-am obosit. 
Voi face un raport superiorilor mei şi voi aștepta hotărârea 
guvernatorului Li. 

— Vă rămân recunoscător, înălțimea Voastră. Scuzaţi-mă că nu 
vă pot conduce până la ieșire. 

Magistratul şi-a luat rămas bun, a urcat în lectică și a plecat. 
Guvernatorul Li i-a trimis acest text: „Du Shaoging este grav bolnav 
şi nu poate călători”. Din fericire, guvernatorul fusese transferat în 
altă provincie, iar lucrurile s-au oprit aici. Aflând de plecarea 
guvernatorului, Shaoging jubila: „Excelent! Acesta a fost sfârșitul 
carierei mele de licenţiat. Pe viitor, nu mă voi prezenta la concursul 
provincial și nici la alte teste. Îmi voi trăi viaţa şi mă voi îndeletnici 
numai cu ce îmi va face plăcere”. 


Prefăcându-se bolnav în faţa magistratului, Du Shaoging a trebuit 
să rămână mai multă vreme în casă. A refuzat chiar o invitaţie din 
partea bogătașului Xue, de pe strada Turnul Tobei. Primul sosit la 
banchetul bogătașului Xue a fost Chi Hengshan. Apoi au venit Ma 
Chunshang, Qu Xianfu şi Ji Weixiao. Erau toți așezați, când au sosit 
încă doi oaspeţi: unul era Xiao Boquan din Yangzhou, celălalt Yu 
Hesheng din Caishi - ambii tineri cărturari. Erau amândoi pudrați și 

cu buzele înroșite. 

Au intrat plini de sine, îmbrăcaţi după ultima modă şi mirosind a 
parfum. Avea fiecare câte o poreclă: „Domnișoara Xiao” și „Efebul 
Yu”. Tinerii s-au înclinat în fața celorlalți. 

— L-am invitat în seara aceasta și pe prietenul meu, domnul Qian 
de la Podul Huai Qing, însă este ocupat şi nu poate veni, a anunţat 
gazda. 

— Unchiule, este cumva actorul Qian Cânepă? a întrebat Weixiao. 

— Da. 

— Când invitaţi cărturari la un banchet, permiteţi unui actor să ia 
loc la aceeaşi masă? a spus cu reproş Chi Hengshan. 

— În zilele noastre nu se mai ţine cont. L-am invitat și pe domnul 
Gao, căruia îi place foarte mult să stea de vorbă cu acest actor. 
Acesta a fost motivul principal. 

— Cine este acest domn Gao? s-a interesat Chi. 

— El este din Liuhe, iar acum este lector la Academia Han Lin, a 
spus Weixiao. 

În acest moment, servitorul l-a anunțat pe domnul Gao. 
Bogătașul Xue i-a ieșit în întâmpinare. Îmbrăcat într-o robă brodată 
cu dragoni, pe cap cu o pălărie de voal, domnul Gao s-a plecat 
reverențios, apoi a ocupat locul de onoare. Văzându-l pe Weixiao, 
pe care îl cunoștea, i s-a adresat: 

— Frate Ji, îmi pare rău că n-am fost acasă când m-ai căutat, acum 
câteva zile. Dar încă n-am găsit timp să-ți citesc poemele. Cine sunt 
aceşti stimați tineri cărturari? 

Domnișoara Xiao și Efebul Yu s-au prezentat. Apoi ceilalți. După 
ce ceaiul a fost servit de trei ori, oaspeţii și-au dat jos robele 
exterioare, de stradă, şi au trecut în bibliotecă. Fiind cel mai în 
vârstă, s-ar fi cuvenit ca domnul Gao să se poarte mai ceremonios, 
însă era cel mai vesel, glumind și discutând cu toată lumea. 

— Unde este bătrânul meu prieten Qian? a întrebat de îndată ce 

au ajuns în bibliotecă. 

— Nu a putut veni, a răspuns gazda. 

— Păcat! Păcat! a exclamat Gao. Toată seara o să fie nereușită. 

Gazda i-a invitat să se așeze în jurul celor două mese. S-a discutat 
despre cărturarii din Zhejiang, despre frumusețea Lacului Apusului 
şi despre protejaţii fraţilor Lou. 

— Eu nu prea gust aceste povești, a izbucnit la un moment dat, 
Efebul Yu. Dacă mă interesează ceva, atunci acest ceva este sora 
Roşu Aprins din casa domnului Qu. Uite, numai ce amintesc de ea 
şi-mi lasă gura apă. 

— Logic! Sunteţi frumos și vă plac fetele frumoase, a spus Ji. 

— Toată viața mea, a remarcat Xiao, am admirat redactorii de la 
Academia Han Lin. Ce păcat că n-am apucat să-l întâlnesc pe 
redactorul Lu! Am auzit că comentariile sale erau neasemuit de 
bogate, iar el se purta ca un adevărat bărbat. Dacă l-aș fi întâlnit, i-aş 
fi cerşit învăţătura. Din nefericire, nu mai este printre noi. 

— Eu nu cunosc oameni mai galanţi decât unchii mei Lou, a spus 
Qu Xianfu. 

— Ce vreţi să spuneți? a replicat Weixiao. Verii Du din Tianchang 
îi întrec cu mult în mărinimie pe unchii dumitale. 

— lar Shaoging este cel mai bun, a întărit Chi. 

— Vă referiţi la odrasla prefectului de Kangzhou, domnii mei? a 
întrebat Gao. 

— Desigur. ÎI cunoaşteţi? 

— Tianchang și Liuhe sunt două județe vecine. Iar dacă-mi dați 
voie să o spun, apoi acest Shaoqing este primul învins din familia 
Du. Strămoşii săi au fost cărturari care au practicat de zeci de 
generaţii virtutea şi au acumulat proprietăți. Prin bunicul lor, au 
ajuns cunoscuţi în toată țara, dar nici acesta nu a reușit să strângă 
nici un ban ani de zile, cât a fost în slujba împăratului. Tatăl lui 
Shaoging a luat examenul de la Palat, dar n-a fost, decât prefect şi s- 

a mai purtat și ca un bezmetic; cât a fost în funcţie, nu manifesta 
deloc respectul pe care-l datora superiorilor, ci din contră era 
binevoitor cu mulțimea. Ca să nu mai vorbesc de nonsensul: „să 
nutrim pietate filială şi dragoste frățească, încurajând muncile 
agricole”. Asemenea vorbe sunt bune pentru articole și eseuri, dar el 
le lua în serios și astfel şi-a deranjat superiorii și a fost scos din 
funcţie. Acest băiat este însă și mai irațional decât tatăl şi își risipește 
timpul înhăitându-se cu călugări budişti și taoişti, artizani și 
haimanale. N-are nici un prieten mai de ispravă! A tocat în mai 
puţin de zece ani cei șaizeci-şaptezeci de mii de liang de argint 
moșteniți și fiindcă nu mai putea să rămână în Tianchang, a venit la 
Nanjing, unde își cară zilnic după el nevasta prin taverne, defilând 
cu o cupă de alamă în mână, ca un cerşetor! Cine şi-ar fi închipuit că 
în familia lor se va naşte un asemenea om! În familia mea, nepoții îl 
cunosc ca un exemplu negativ. Fiecare are însemnată pe masa de 
lucru următoarea maximă: „Feriţi-vă să imitați pe Du din 
Tianchang”. 

Chi Hengshan s-a înroșit tot. 

— A fost chemat de curând la Palat pentru a fi numit dregător, a 
spus. Dar el a refuzat. 

— Greşeşti, dragul meu! Dacă ar fi tobă de carte, ar fi trecut toate 
examenele! Oare se poate acorda vreo importanţă acestor numiri în 
afara concursului? 

— Dumneavoastră aveţi dreptate! a spus Xiao. Apoi, către ceilalți. 
Pentru noi, tânăra generaţie, cuvintele bătrânului domn Gao trebuie 
să fie lege! 

Au mai băut şi au discutat o vreme, apoi banchetul a luat sfârșit. 
Primul a plecat Gao, cu o lectică. Ceilalţi au mers pe jos. 

— Discursul domnului Gao, a spus Chi către ceilalți, este o 
defăimare evidentă a domnului Du Shaoging! Dar, domnilor, din 
antichitate, puţini oameni au fost atât de străluciți ca Du Shaoging. 

— A spus totuși și unele lucruri exacte, a insistat Ma. 

— Nu-i nimic, a spus Ji Weixiao. Casa de lângă râu este un loc 
minunat. Să mergem mâine cu toţii la el să bem ceva! 

Toţi au căzut de acord. 

A doua zi, Du Shaoging abia se sculase şi stătea în camera 
principală, când vecinul său, Jin Dongya, a venit cu o carte de 
ceremonii, cerându-i sfatul. Dar numai după câteva pasaje au sosit 
ceilalți. 

— N-am ieșit din casă vreme îndelungată, li s-a adresat Shaoging 
și mi-au lipsit sfaturile dumneavoastră. Îmi face mare plăcere că aţi 
venit. Dumneavoastră cum vă numiţi? 

Yu şi Xiao s-au prezentat. 

— Jing Lanjiang de ce nu a venit? 

— A deschis un alt magazin de pălării pe strada Trei Munţi, a 
răspuns Qu. 

Slugile au servit ceaiul. 

— Acum nu este ora ceaiului, a protestat Weixiao. Noi am venit 
să bem. 

— Vine şi băutura, dar mai întâi să discutăm puţin, i-a asigurat 
gazda. 

— Alaltăieri mi-aţi dat nişte Comentarii la Cartea poemelor”, pe care 
le admir sincer. Aţi putea să ne spuneţi câteva din principiile 
generale care au stat la baza lor? 

— Aţi studiat numai bucăţile admise la examene? a întrebat Xiao. 

— Eu cred că ați pornit de la ediţiile publicate în actuala dinastie, 
a spus Ma. 

— Mai bine să-l ascultăm pe Shaoging, a sugerat Chi. 


24 Shi Jing - Cartea poemelor, prima culegere de versuri din China, datând din 
secolul 5 î.H. 

— Zhu Xi% a adnotat cărțile clasice, exprimând punctele sale de 
vedere şi a lăsat la latitudinea urmașilor să-l compare cu alți 
cărturari. În prezent, comentariile clasice au fost uitate şi Zhu Xi a 
rămas singura autoritate. Poate fi el învinuit pentru obtuzitatea 
urmașilor? Eu am studiat unele comentarii străvechi și am chiar 
unele opinii asupra cărora doresc să vă chestionez. În Suflă vântul 
blând, de exemplu, interpretarea veche după care mama a șapte 
băieți ar dori să se mărite din nou, mie mi se pare greșită. În 
antichitate fetele se măritau la douăzeci ele ani, iar dacă eroina 
crescuse mari şapte copii, înseamnă că depăşise vârsta de cincizeci 
de ani. Cum se mai putea gândi la asemenea lucruri? Tocmai de 
aceea, pasajul „nemulțumită de propria-i casă” poate să însemne 
foarte simplu că nu-i plăceau hrana și veșmintele, iar fiii ei se 
simțeau vinovați. Această opinie este nouă. 

— Mi se pare logică, a aprobat Chi Hengshan, meditativ. 

— Sau: ce părere aveți dumneavoastră despre „Cântă cocoşii?” 

— Această piesă aparţine secțiunii „Poemele țării Zheng”, a spus 
Ma Chuhshang. Ce ar putea să însemne decât că femeia nu este 
lacomă? 

— Sigur, a intervenit Chi. Şi totuşi este greu să înțelegem sensul 
profund al poemului. 

— Eu zic nu, a vorbit atunci Shaoging. Doar toţi cărturarii care 
nutresc pe ascuns dorinţa de a ajunge dregători se poartă mai întâi 
arogant cu propriile lor soţii. La rândul lor, nevestele, avide spre a 
deveni înalte doamne, se înăcresc şi se ceartă cu bărbaţii din te miri 
ce. Pe când cuplul din poezie nu are nici cea mai mică intenţie spre 
mărire! Ei cântă și beau, fericiți. Astfel înțelegeau bărbaţii din 
timpurile vechi să trăiască, ei și familiile lor. Însă nimeni până azi 
nu a făcut un astfel de comentariu. 


% Filozof chinez (1130-1200). 

— Foarte elegant! a aprobat Qu Xianfu. 

— După opinia mea, a continuat gazda, „Pe malul râului” 
prezintă un soţ şi o soție în plimbare, nefiind vorba de o dragoste 
nelegitimă. 

— Nu e de mirare că dumneavoastră ați petrecut atât de bine în 
grădina „Splendorii”, împreună cu soţia, a remarcat Weixiao. Aţi 
preluat tradiţia clasică de a cânta la un instrument, a bea cot la cot 
cu soţia şi de a oferi flori! 

Au izbucnit cu toţii în râs. 

— Shaoging ne îmbată cu opiniile sale, de parcă ar turna în noi 
un elixir. 

— A venit elixirul! a exclamat Efebul Yu. 

Într-adevăr, slujitorul adusese băutura. Mesele au fost umplute 
cu pahare şi platouri, iar cei opt bărbaţi s-au aşezat în jurul lor. Ji 
Weixiao a golit pahar după pahar şi s-a ametit. 

— Frate Shaoging a spus, vă consider cel mai mare romantic al 
tuturor timpurilor. Uite, eu m-aș plictisi de moarte să fac chefuri și 
să admir florile cu propria soţie, care să mai aibă şi peste treizeci de 
ani! Cu talentul și reputaţia pe care le aveţi și posedând această casă 
minunată, de ce nu luaţi o fermecătoare concubină care să aibă şi 
înclinații literare? În felul acesta, am putea spune în cuvintele 
poetului: „o frumoasă fată și un cărturar ales fac o pereche bună”. 

— Amintește-ţi, frate Weixiao, ce scria Yanzi%; „Soţia mea este 
astăzi bătrână şi lipsită de nuri, dar eu trăiesc în închipuire zilele 
când era tânără și pătimașă”. Ca un om umil ce sunt, eu apreciez 
instituţia concubinajului a fi dăunătoare voinţei Cerului. În lume 
există un număr fix de oameni, iar dacă un bărbat deține mai multe 
femei, în mod categoric alți bărbați rămân fără soții. Eu aş decreta 
următoarea lege: un bărbat ajuns la patruzeci de ani fără niciun 


26 Cărturar şi dregător din secolul 6 î.H. 

moștenitor poate să-și ia o singură concubină. lar dacă nici aceasta 
nu-i dăruiește un fiu, s-o lase să plece la alt bărbat. Numai în felul 
acesta va fi eliminat fenomenul existenţei bărbaţilor celibatari și va 
fi întărită moralitatea. 

— Domnul ne-a exemplificat un capitol de guvernare romantică! 
a exclamat Xiao. 

— Eu zic că dacă toți mandarinii şi-ar lua îndatoririle în serios, a 
răspuns Chi, în lume ar fi armonie. 

Au mai băut o vreme, au glumit și s-au despărţit. 

Câteva zile mai târziu, Chi Hengshan a venit la Du Shaoging 
acasă. 

— Proiectul pentru templul lui Tai Bo câştigă tot mai mulți 
cărturari, a spus el cu entuziasm. Eu am conceput ceremonia şi 
muzica ce vor fi practicate și vreau să vă cer părerea. 

Du a luat caietul şi a citit. 

— E bine să mai apelăm la opinia unui om, a zis el. 

— La cine vă referiți? 

— La Zhuang Shaokuang. 

— S-a întors alaltăieri din sud. 

— Eram chiar pe punctul de a-i face o vizită. Să mergem 
împreună! 

Au luat amândoi o barcă până la Podul Porții de Nord, au 
coborât pe mal şi au mers direct spre o casă cu fața spre sud. 

— Casa lui, a anunţat Chi. 

După ce au intrat pe poarta centrală, au fost anunţaţi de către 
portar şi stăpânul le-a ieşit în întâmpinare. 

Zhuang se trăgea dintr-o familie veche de cărturari din Nanjing, 
iar pe la unsprezece-doisprezece ani compusese o odă cuprinzând 
șapte mii de caractere, şi ea îl făcuse cunoscut în toată țara. 

Ajuns la patruzeci de ani, era în culmea gloriei, dar stătea mai 
mult în casă studiind, manifestându-se cu parcimonie între prieteni. 

Noii veniți au observat că el purta o pălărie pătrată, o robă fină de 
culoare albastră şi avea barbă rară şi fața gălbuie. S-au salutat 
ceremonios între ei. 

— Nu v-am văzut de ani de zile, frate Shaoging și am fost fericit 
la vestea că locuiţi pe malul râului Qin Huai, sporindu-i frumuseţea. 
Trebuie să vă spun că v-aţi sustras destul de abil din necazul de 
acum câteva zile. 

— Aş fi venit să vă văd mai demult, dar am pierdut un prieten şi 
n-am avut vreme. lar când m-am întors eu, plecaseţi în sud. 

— Fratele Hengshan a fost însă acasă. Ce l-a împiedicat? 

— Eu am fost ocupat cu afacerea templului pentru Tai Bo. Acum 
planul a prins să se materializeze și am adus un proiect cu 
ceremonia și muzica ce vor putea fi folosite, așteptând să cunosc 
opinia dumneavoastră critică. 

Chi Hengshan a scos caietul ascuns în mâneca robei și i l-a 
înmânat. Zhuang Shaokuang a citit cu atenţie toate însemnările, de 
la început până la sfârşit. 

— Puteţi conta pe sprijinul meu în această privinţă, a spus el, 
numai că eu voi lipsi mai mult de-acasă. Mă voi întoarce peste trei 
luni, dacă nu chiar peste două. Atunci vom putea discuta mai în 
amănunt. 

— Unde mergeţi? 

— Am fost recomandat la Palat de către guvernatorul provinciei 
Zhejiang, Excelenţa Sa Xiu, care a fost promovat în cadrul 
Ministerului pentru ceremonii. Acum n-am altă alegere, trebuie să 
plec. 

— Veţi veni destul de târziu, a conchis Chi. 

— E mai bine să vă liniștiți a răspuns Zhuang, voi reveni cu 
siguranţă şi nu voi pierde ceremonia sacrificiului de la templul lui 
Tai Bo. 

— Fără dumneavoastră nu vom putea hotărî ceremonia, a 

replicat Du Shaoging. Sper să vă întoarceţi cât mai curând. 

Chi a cerut să vadă chemarea oficială şi un slujitor a fost trimis s- 
o aducă. „Recomandarea unui cărturar strălucit de către ministrul?” 
Xu - Prin decret imperial, Zhuang Shaokuang este chemat în 
capitală pentru audiență”. După ce au citit-o, Du şi Chi și-au luat 
rămas bun. 

— Vom reveni în ziua plecării dumneavoastră în capitală, au 
spus. 

— Ne vom vedea chiar mai repede, i-a asigurat Zhuang. 

În acea seară, Zhuang avea programată o masă intimă cu soţia, 
pentru apropiata despărțire. 

— Tu n-ai aspirat niciodată la dregătorii, ce s-a întâmplat de 
astăzi alergi la primul semn? l-a întrebat ea. 

— Doar nu suntem pustnici. Dacă a fost emis un decret pentru 
mine, regulile impun să mă prezint la Curte. Tu să nu te neliniștești, 
totuși, fiindcă voi reveni. 

A doua zi, când funcţionarii locali au venit la Zhuang pentru a-i 
grăbi plecarea, el era gata. Destul de liniștit, a chemat o lectică, a 
luat cu el un slujitor şi un hamal care să ducă bagajele și a ieșit prin 
spate, îndreptându-se spre Poarta de Apus. A călătorit pe apă până 
la Fluviul Galben, a trecut pe malul stâng și de acolo a închiriat o 
șaretă spre provincia Shandong. Cale de patruzeci de li după 
Yangzhou, a oprit în satul numit Familia Xin, pentru a bea un ceai. 
Era încă lumină și a cerut însoţitorilor să mai facă câţiva zeci de li, 
însă hangiul l-a sfătuit: 

— Excelenţă, să nu vă supere sfatul meu, însă prin locurile 
noastre bântuie bandiții. Călătorii care trec pe aici pornesc 
dimineaţa târziu și se culcă devreme. Chiar dacă nu sunteţi un 


27 În limba chineză shi lang, grad funcţionăresc la Palatul Imperial, având întinderi 
diferite de la o epocă la alta. Echivalent cu funcţia actuală de ministru-adjunct. 

negustor bogat, tot e bine să fiți atent. 

— Deshamă caii, a ordonat atunci Zhuang. 

Sluga a ales o cameră potrivită la han, a scos o pătură din bagaje 
şi a întins-o pe cuptor, apoi a adus ceaiul. După puţin timp, de-afară 
s-au auzit sunete de clopot şi un convoi cu peste o sută de catâri s-a 
oprit la han. Șeful convoiului părea a fi militar. Însoţitorul său, un 
bătrân de vreo şaizeci de ani, înalt de peste cinci chi, cu părul 
încărunţit şi o pălărie de fetru pe cap, purta un costum de arcaș, iar 
încălțările îi erau din piele de bivol. La mijloc avea prins un arc. Cei 
doi au coborât şi au intrat în han, cu bicele în mână. 

— Noi transportăm în capitală impozitele din provincia Sichuan, 
i-au spus hangiului. Fiindcă se înserează, rămânem aici peste noapte 
și vom porni la drum mâine devreme. Purtaţi-vă cu grijă. 

Hangiul a acceptat în mare grabă. Militarul a supravegheat 
aducerea lăzilor cu galbeni în han, apoi, după ce catârii au fost duși 
în grajduri, el a agăţat biciul în cui și s-a înapoiat cu însoţitorul cel 
vârstnic, înclinându-se în faţa lui Zhuang. 

— Sunteţi o escortă oficială dinspre Sichuan? a întrebat Zhuang. 
Cum vă numiţi? 

— Cu plecăciuni, Excelenţă! Eu mă numesc Sun, a răspuns 
militarul. Prietenul meu Xiao este din Chendu. 

Ei s-au interesat de motivul călătoriei lui spre capitală, iar 
Zhuang Shaokuang le-a povestit întreaga istorie. 

— Ştiu de multă vreme că Zhuang Shaokuang din Nanjing, este 
unul dintre faimoşii cărturari din zilele noastre, a spus Xiao. Nici 
prin gând nu mi-ar fi trecut că aș putea să vă întâlnesc astăzi. 

Xiao a dat glas admiraţiei sale profunde, iar Zhuang a rămas 
încântat de bătrânelul atât de demn şi remarcabil. 

— Pacea domneşte de multă vreme în ţară, a spus el, dar 
dregătorii locali sunt lipsiți de putere. „Bandiţii acționează în voie, 
iar autoritățile nu încearcă nici o măsură să le pună capăt”. Am 

auzit că dincolo de han pândesc bandiții și va trebui să fim atenți. 

— Liniștiţi-vă, dragă domnule, a răspuns Xiao. Eu sunt destul de 
dibaci: pot să dobor orice ţintă pe o rază de o sută de metri şi nu 
irosesc nici o săgeată. Dacă ne atacă bandiții, e de ajuns să-mi 
strunesc arcul şi ei or să-şi piardă vieţile, una după alta. 

— De nu vă încredeți în dibăcia prietenului meu, a spus Sun, 
puteți să vă convingeţi cu proprii dumneavoastră ochi. 

— Atunci, dacă nu vă este cu supărare, aş fi încântat să asist la o 
demonstrație. 

— Vai de mine! Mie îmi place să-mi arăt îndemânarea, s-a 
mândrit Xiao. 

El şi-a luat arcul, a ieșit înaintea celorlalţi în curtea hanului și și-a 
pregătit două săgeți. Când Zhuang Shaokuang a ajuns afară însoțit 
de militar, a văzut cum Xiao a luat săgețile, a slobozit una către 
văzduhul înalt, apoi, a tras-o pe a doua, care a întâlnit-o pe prima în 
aer şi s-au frânt deasupra capetelor lor. Zhuang nu mai înceta cu 
laudele, iar hangiul, care asistase şi el, tremura de frică. Bătrânul 
Xiao şi-a legat arcul şi cu toţii s-au întors în han, au mai discutat o 
vreme, apoi s-au despărțit pentru masă și odihnă. 

A doua zi, înainte de a se lumina de ziuă, militarul Sun s-a sculat 
și i-a grăbit pe ai săi la drum, apoi a cărat argintul la convoiul de 
afară, a plătit hangiului și a plecat. Zhuang Shaokuang s-a trezit şi el, 
s-a spălat pe față, a ordonat slujitorului să strângă bagajele, a făcut 
plata şi a luat-o pe urmele convoiului imperial. Înaintaseră zece li şi 
stelele încă nu se șterseseră de pe cer. 

Deodată, prin pădurea întunecată din fața lor au observat oameni. 

— Vai de noi! Tâlharii! au strigat argaţii care mânau catârii și au 
împins căruțele într-o viroagă de lângă drum. 

În aceeași clipă, bătrânul Xiao a prins arcul cu o mână, iar Sun și- 
a tras spada. La vâjiitul unei săgeți slobozite dinspre pădure, ca la 
un semnal de atac, bandiții au năvălit galopând în întâmpinare, 

mulți ca frunza. Cu un strigăt, Xiao şi-a încordat arcul, însă săgeata 
n-a mai plecat, iar sfoara s-a rupt în două. Vreo zece bandiți se 
îndreptau spre ei, chiuind sălbatic. Militarul Sun, înspăimântat, a 
întors calul şi a gonit înapoi. Argaţii, hamalii și ceilalți oameni s-au 
aruncat la pământ, iar bandiții au mânat convoiul pe o cărăruie spre 
inima pădurii. Zhuang stătea fără să spună o vorbă în șareta sa, 
neînțelegând exact ce se întâmplase. Cu arcul rupt, Xiao nu mai 
avea nici o putere, aşa că a luat-o și el în galop pe drumul pe care 
venise. Ajungând la un mic han, hangiul a priceput imediat că 
fusese jefuit. 

— Unde ați tras ieri noapte, Excelenţă? a întrebat hangiul. 

lar după ce a aflat, a precizat: 

— Tocmai acela este omul căpeteniei bandiţilor, omul lui Zhao 
Cel Mare. Fl trebuie să vă fi stricat arcul peste noapte, Excelenţă. 

De disperare, Xiao a recurs la singură scăpare: a tăiat o șuviţă din 
propriul păr? legând cu ea pe loc, arcul, apoi a zburat ca vântul 
înapoi şi l-a întâlnit pe Sun, care i-a spus că bandiții o luaseră pe o 
potecă spre est. Se luminase de-a binelea. Xiao a îndemnat calul cât 
a putut de repede și, nu după mult timp, bandiții i-au apărut în față, 
chinuind catârii pentru a înainta cât mai repede. Xiao s-a apropiat 
de ei şi atunci a prins arcul, săgețile lui abătându-se asupra 
bandiţilor ca grindina peste lotușşi. Tâlharii își ascundeau capetele ca 
șobolanii, apoi îngroziți au abandonat prada și s-au împrăștiat. Le- 
au trebuit destul timp celor doi pentru a aduce carele în drumul 
mare. Întâlnindu-l pe Zhuang, i-au povestit tot ce s-a întâmplat. 
Zhuang Shaokuang nu şi-a putut ascunde admiraţia. Au mers 
împreună o vreme, apoi, cum bagajele lui Zhuang erau uşoare, s-au 
despărţit, el luând-o înainte. 


28 Moda veche permitea bărbaţilor că și femeilor să poarte părul lung, dar făcut 
coc și fixat cu nişte ace lungi. Acest obicei național chinez a fost interzis în urmă 
cu trei sute de ani, la începutul dinastiei manciuriene Qing. 

În câteva zile, Zhuang a ajuns la Podul Lukou%, unde un bărbat 
călărind un măgar a întrebat: 

— Cine este cinstita față din șaretă? 

— Domnul Zhuang, a răspuns vizitiul. 

— Este Excelenţa Sa Zhuang din Nanjing? a săltat acel bărbat din 
șa, în secunda următoare îngenunchind. 


CAPITOLUL XXXV 


— Eu sunt Lu Xinhou, din Hukuang, a spus bărbatul străin, după 
ce l-a condus pe Zhuang Shaokuang la un han și s-au așezat la o 
masă. Am hotărât de tânăr să colecționez operele celor mai faimoși 
cărturari ai dinastiei, iar în douăzeci de ani am făcut treabă destul 
de bună. Din cei patru literați celebri de la începutul epocii actuale%, 
îmi lipseau însă lucrările lui Gao Qinggiu, care a fost executat, şi am 
aflat că le-ar deține cineva din capitală. Atunci am venit la Beijing, 
le-am cumpărat de la acel om cu un preț ridicat și mă pregăteam să 
mă întorc acasă, când am auzit că împăratul m-a chemat în audienţă. 
Eu am studiat scrierile generaţiilor anterioare, care s-au întors în 
țărână, şi nu puteam scăpa șansa care mi se oferea de a întâlni pe 
unul din oamenii cei mai culți din generația mea. Aşa am rămas în 
Beijing, așteptându-vă și interesându-mă de dumneavoastră la 
drumul mare. 


2 Podul Lukou, mai cunoscut europenilor ca Podul lui Marco Polo a fost construit 
din marmură albă în urmă cu opt secole, în decurs de treisprezece ani. Este lung 
de 235 de metri și are 11 arcuri, păstrându-și şi astăzi monumentalitatea care a 
trecut în acea vreme drept faimoasă. 
30 Gao Qinggiu, Yang Qi, Zhang Yu şi Xu Pi. 

— Eu am trăit liniștit acasă, fără să nutresc gânduri de mărire, 
dar trebuia să răspund chemării Palatului. Această întâlnire 
neprevăzută mă face fericit și am numai regretul că ne vom despărți 
curând. Dar să rămânem peste noapte în acest han, să putem discuta 
în voie. 

Venind vorba despre unele antologii de scrieri celebre, Zhuang a 
întrebat: 

— Interesul pentru cărțile vechi dovedește respectul pe care îl 
purtaţi studiului. Mi se pare însă preferabil să nu aveţi nimic de a 
face cu cărţile interzise. Lucrările lui Gao Qinggiu nu pot să conţină 
idei de preţ de vreme ce sub domnia Hong Wu a fost pedepsit şi i s- 
au interzis cărțile. Vă sfătuiesc să nu-i citiți opera. Punctul meu de 
vedere despre studiu este acesta: să citeşti mult, apoi să te 
specializezi. Important este să gândeşti singur. Dragă domnule, 
dacă în drum spre distinsa dumneavoastră reședință mă veți onora 
cu o vizită, vă voi arăta unele scrieri proprii şi vă voi solicita sfatul. 

Lu Xinhou a acceptat invitaţia, iar a doua zi a plecat spre Nanjing, 
unde urma să-l aștepte pe Zhuang. 

O dată pătruns în oraș prin poarta Zhangyi, Zhuang Shaokuang a 
tras direct la Templul Reazemul Patriei. Ministrul Xu a trimis îndată 
un slujbaş să-i prezinte omagii noului sosit, apoi a venit el în 
persoană să-l salute. 

— Sunteţi obosit de drum! l-a întrebat. 

— Noi, provincialii, nu suntem obişnuiţi să călătorim. Eu m-am 
simţit ca „salcia desfrunzită înaintea sosirii toamnei”. Drumul lung 
m-a extenuat și am ezitat să merg de îndată să vă aduc respectele 
mele, și iată că dumneavoastră m-aţi onorat prin această vizită. 

— Sper să vă reveniţi repede. În trei-cinci zile vor trimite după 
dumneavoastră. 

Era în ziua întâia a lunii a zecea din cel de-al treizeci și cincilea an 

de domnie Jia Qing". Peste trei zile, ministrul Xu a trimis un edict 
imperial, copiat după moda vremii, de către Cancelarie: „Cancelaria 
Imperială a primit în ziua a doua a lunii a zecea ordinul de mai jos: 
Preluând misiunea înaltă a înaintaşilor noștri, ne gândim la oamenii 
cei mai de talent ai imperiului, pentru a ne consolida administraţia. 
Din timpuri străvechi, mandarinii au fost dascăli suveranilor 
luminaţi. Conform cu acest principiu convocam în audienţă, în ziua 
a şasea, pe Zhuang Shaokuang, recomandat de ministrul Xu”. 

În zorii celei de-a șasea zile, gărzile imperiale s-au rânduit la 
intrarea Wumen de la Palat, suita imperială şi-a ocupat locul și 
ceremonia a început în timp ce mandarinii așteptau afară. Mai întâi 
a apărut o lumină orbitoare, izvorâtă din sute de torţe, vestind 
sosirea primului ministru. Atunci s-a deschis Poarta Wu, iar 
mandarinii au pătruns prin intrările laterale. Întreaga procesiune a 
înaintat până la Palatul Feng, de unde se revărsa o muzică celestă şi 
se puteau auzi îndemnurile heralzilor: „Ocupaţi-vă locurile!” Biciul 
de mătase galbenă a pocnit de trei ori și eunucii au apărut din 
camerele împărăteşti private, purtând cădelnițe de aur din care 
fumegau arome, în timp ce doamnele de onoare, legănând evantaie 
lungi, îl escortau pe împărat. După ce Fiul Cerului s-a aşezat pe tron, 
toată curtea și-a plecat capetele la pământ. Zhuang, îmbrăcat în 
hainele oficialilor de la Palat, s-a conformat întocmai. După aceea, 
muzica s-a oprit, iar Curtea s-a retras, urmată de cei douăzeci și 
patru de elefanţi, purtând pe spinare vaze de preţ, imense. 


Totul fusese ca în descrierea poetului: 
Florile-s luate în săbii din ramuri 


31 În anul 1556. 


32 În limba chineză: Zai Xiang, ministrul sau sfetnicul care ocupa poziţia cea mai 


înaltă în administraţie. 

La stingerea stelelor pe ceru-nalt 
Frunzele sălciei cad printre flamuri 
Când lacrimi de rouă nu s-au uscat. 


Întors la locuința sa, Zhuang Shaokuang şi-a schimbat 
îmbrăcămintea și se plimba nerăbdător prin cameră, când ministrul 
Xu a venit la el. Au servit un ceai. 

— Sosirea la Palat a Împăratului se poate socoti printre 
ceremoniile de excepţie, a spus Xu. Vă sfătuiesc să aşteptaţi în tihnă 
acasă, fiindcă bănuiesc că o să fiți chemat urgent. 

Peste alte trei zile, a sosit alt edict: „Zhuang Shaokuang va apărea 
în ziua a unsprezecea la Curte, dispunând de un cal de la Palat”. 

În acea zi, ministrul Xu l-a condus până la Wuraen și a rămas 
acolo într-un salon, lăsându-l să intre singur. Doi eunuci ţineau un 
cal și l-au invitat pe Zhuang să încalece, ei gheboşându-se la pământ 
ca niște trepte. Calul era tot împodobit în galben, chiar şi frâul, de 
care trăgeau cei doi eunuci acum, conducându-l în Palat. La intrarea 
în Sala Xuan Zheng, cărturarul a descălecat. Alţi doi eunuci îl 
așteptau, îndemnându-l să înainteze. Zhuang a intrat cu răsuflarea 
tăiată, și l-a zărit pe Fiul Cerului stând pe tronul său bogat 
ornamentat cu pietre prețioase. Împăratul purta haine obișnuite. 
Zhuang Shaokuang a îngenuncheat. 

— De treizeci și cinci de ani ocup acest loc, i s-a adresat Împăratul. 
Mulțumită cerului, pământului şi strămoşilor noștri, în împărăție a 
fost pace, iar la hotare liniște. Dar nu tot poporul o duce bine și 
chiar unii învăţaţi au uitat regulile ceremoniei și muzicii. Cum 
trebuie să acționăm pentru e educa poporul? V-am chemat pentru a 
vă întreba acest lucru. Sper să redactați un asemenea plan, în care să 
vă exprimațţi fără ocolișuri. 

Zhuang era pe punctul de a răspunde, însă a simţit o durere 
acută în cap și în inimă şi s-a înclinat mai adânc. 

— Mulţumesc Majestății Voastre pentru această neasemuită 
favoare, a îngăimat. Îmi va fi însă greu să vă răspund pe loc. Voi 
redacta un memoriu după ce voi reflecta cu grijă. 

— Bine, atunci, a aprobat împăratul, veți redacta un memoriu. 
Sperăm să fie un memoriu practic, în spiritul celor antici şi fără să 
blameze prezentul. 

Cu aceasta, Fiul Cerului s-a ridicat şi s-a retras în palatele 
interioare. leșind din Palat, eunucii l-au însoţit, el fiind tot călare, 
până la Wumen. Ministrul Xu i-a ieşit înainte şi l-a dus până dincolo 
de Orașul Interzis%, unde s-au și despărțit. 

Acasă, Zhuang şi-a scos pălăria, descoperind în ea un scorpion! 

— Se pare că nu merge! a conchis el cu glas tare. 

După ce s-a sculat a doua zi, a ars santal, s-a spălat şi a consultat 
hexagramele?. Răspunsul a venit clar: „Pustnic”. „De acord”, şi-a 
zis. S-a apucat să redacteze cu sârg memoriul, a făcut şi o cerere 
pentru a putea pleca acasă și le-a trimis pe amândouă la Palat. În 
zilele următoare, miniştrii celor nouă ministere şi șase direcţii, fără 
nici o excepţie, au venit şi l-au salutat pe Zhuang, iar el a trebuit să 
fie docil și să le întoarcă vizitele. 

— Majestatea Sa a dovedit o deosebită favoare pentru domnul 
Zhuang din Nanjing, a spus primul ministru către ministrul Xu. De 
ce nu-l introduceţi la mine? ÎI voi primi ca pe un discipol. 

Ministrul Xu i-a sugerat lui Zhuang, cu multă abilitate vizita 


33 Orașul Interzis, Palatul împăraţilor Ming, ridicat între 1406 şi 1420 sub Yong Le, 
ocupă o suprafață construită de 150.000 m?, într-un ansamblu uriaș de 720.000 m2. 
Se păstrează până în zilele noastre în forma iniţială, în urma mai multor renovări. 
Pentru detalii, vezi: Pași în lumea chineză de Mira și Constantin Lupeanu, Editura 
Sport-Turism, 1975, pagina 134 şi următoarele. 

34 Simboluri mistice ale prorocirii prin intermediul oracolelor. Reprezentările 
grafice corespund celor opt esențe ale universului, generate de elementele 
cosmice primordiale, yang şi ying. 

propusă de primul ministru. 

— Confucius nu mai este, a răspuns Zhuang, al cu discipol aș 
putea deveni? Primul ministru a fost examinator şef vreme 
îndelungată și are desigur foarte mulți învăţăcei. La ce-i slujeşte un 
provincial ca mine în plus? Eu nu pot accepta marea onoare pe care 
mi-o face. 

Ministrul Xu i-a transmis primului ministru aceste cuvinte, 
înfuriindu-l. Peste puţin, într-o audienţă la împărat, acesta i s-a 
adresat: 

— Am citit memoriul lui Zhuang. Este scris cu profunzime. ÎL 
putem numi ministru de stat? 

— Zhuang Shaokuang posedă fără îndoială un talent remarcabil, 
a replicat primul ministru. Curtea şi ţara întreagă s-au bucurat de 
semnele de favoare deosebită pe care Majestatea Voastră le-aţi arătat. 
În dinastia noastră nu există precedent în promovarea unui om care 
nu a trecut concursul național. Această promovare ar face să se 
creadă că totul depinde de noroc. Dar Majestatea Voastră hotărăşte. 

Fiul Cerului a oftat şi a decretat: „Permitem întoarcerea acasă a 
lui Zhuang Shaokuang. Trezoreria îi va înmâna cinci sute de liang 
de argint. Lacul Lotusului din Nanjing îi va aparține, ca el să poată 
scrie, spre gloria Noastră”. 

La primirea decretului, Zhuang a mers încă o dată la Wumen 
pentru a-şi exprima recunoştinţa, apoi şi-a luat rămas bun de la 
ministrul Xu și s-a pregătit de drum. Manadarinii de la curte l-au 
condus, apoi el a urcat în șaretă și a ieșit pe Poarta Zhangyi. Se 
nimerise a fi o zi răcoroasă şi au mers mai mult decât de obicei, fără 
a da de vreun han, astfel că au apucat pe un drum lateral şi au cerut 
găzduire unui țăran. Casa avea o singură încăpere şi era acoperită 
cu stuf. Când s-au apropiat, au zărit licărirea unui opaiţ înăuntru, 
iar în prag stătea un bătrân de vreo șaizeci-șaptezeci de ani. Zhuang 
s-a apropiat de bătrân și l-a salutat. 

— Moşule, sunt un călător care n-are unde să înnopteze. Lasă-mă 
şi pe mine în casa dumitale pentru o noapte şi mâine am să-ți 
plătesc. 

— Care călător își ia casa cu el la drum? a răspuns bătrânul. Dar 
eu nu pot să vă găzduiesc: n-am decât o cameră, în care stăm eu cu 
nevasta, oameni trecuți de șaptezeci de ani. Şi din nefericire, 
nevastă-mea a murit astăzi și e în casă, fiindcă n-am bani pentru 
coşciug. Unde ați putea dormi? Aveţi și căruţă și nu putem s-o 
băgăm în casă. 

— Nu-mi trebuie, decât un loc, să mă odihnesc peste noapte. 
Căruţa rămâne afară. 

— Dacă-i așa, atunci dormiţi cu mine în pat. 

— E bine, a aprobat Zhuang. 

În casă, corpul femeii zăcea lângă cuptorul rece de pământ. 
Zhuang Shaokuang şi-a adus bagajul, cerându-i slujitorului să 
doarmă afară, în căruță. Apoi l-a sfătuit pe bătrân să doarmă pe 
cuptor, spre perete. El s-a întins la margine, și s-a perpelit întruna, 
fără să închidă un ochi. Pe la miezul nopții, a simţit cum corpul 
femeii moarte se mișcă. Speriat, s-a uitat mai bine şi a văzut că mișcă 
din mâini, dând să se scoale. 

— E vie! a exclamat și l-a mișcat puţin pe bătrân, apoi mai tare, 
dar acesta nu s-a trezit. 

„Ce somn bun are la vârsta lui”, s-a gândit şi s-a ridicat, 
privindu-l atent pe bătrân. Însă bătrânul nu mai respira, plecase și el 
peste noapte din lumea celor vii. Zhuang s-a întors din nou spre 
femeie și a văzut-o de data aceasta în picioare. Albul ochilor îi 
strălucea. Moartă fiind, mergea! Terorizat, Zhuang s-a repezit de-a 
valma la ușă, a ieşit şi l-a îndemnat pe vizitiu să proptească şareta în 
uşă, pentru ca femeia să nu poată ieși. Apoi s-a plimbat prin fața 
casei, gândind: „Întâmplările, bune sau rele, se nasc din activitate. 
Dacă rămâneam acasă și nu mergeam la Beijing, n-aş fi avut şocul 

acesta niciodată! Viaţa şi moartea sunt fenomene obișnuite pentru 
toate fiinţele. În fond, ar trebui să fiu fericit că am fost alarmat 
astfel”. Calmându-se, s-a urcat în șaretă și a rămas în ea până s-a 
luminat. Corpul mergător căzuse și în cameră se găseau acum două 
cadavre. „Sărmanii bătrâni! s-a înduioșat Zhuang. Eu am petrecut o 
noapte în casa lor. Dacă nu-i îngrop eu, cine o va face?” El a ordonat 
slugii şi vizitiului să meargă până în primul sat, să cumpere două 
sicrie de câţiva zeci de liang de argint şi să plătească pe cineva care 
să le aducă la coliba bătrânilor și să-i îngroape. Apoi a ales o bucată 
de pământ care aparținea vecinului și a cumpărat-o, supraveghind 
înmormântarea. După aceea a mai cumpărat sacrificii și bani de 
hârtie, a scris un epitaf pentru bătrâni şi a vărsat chiar și lacrimi. 
Ţăranii din jur s-au strâns şi au îngenuncheat în fața lui, 
exprimându-și recunoştinţa. 

De la Taier, Zhuang Shaokuang a luat o barcă cu cal de lemn* în 
care putea să citească. În câteva zile a ajuns la Yangzhou și a 
petrecut o zi în port, aşteptând o corabie care să-l ducă la Nanjing. 
Abia a urcat şi pe mal s-au înghesuit peste douăzeci de lectici cu 
negustori de sare care lucrau și pentru guvern, în zona râului Huai. 
Corabia era mică și el a chemat întâi zece din ei. Unii erau înrudiţi 
cu el și se adresau cu „unchiule”, sau „vere”. S-au salutat şi s-au 
aşezat. 

— Majestatea Sa a vrut să ofere un rang înalt şi ați refuzat. Câtă 
nobleţe! îl lăudau. 

— Eu înțeleg, a spus Xiao Boquan. Cu talentul său ieşit din 
comun, dânsul a vrut să urmeze calea ortodoxă, renunțând la 
recomandare. Întors acasă, va aştepta viitoarea examinare și cum 
împăratul îl cunoaște, este cert că va ieşi primul. 

— Cum poţi să spui că am renunţat la recomandare? a întrebat 


35 Un tip de barcă rapidă. 
105 


Zhuang râzând. Cât despre viitorul concurs, tu vei fi primul, 
prietene! Retras, la reşedinţa mea, voi aştepta veşti plăcute. 

— ÎL veţi vizita pe Comisarul pentru sare cât staţi aici? 

— Plec repede, întrucât mă grăbesc. 

Peste puţin, primii zece vizitatori - au plecat și au sosit ceilalți. 
Zhuang Shaokuang începuse să se plictisească, dar imediat după 
aceştia au sosit Comisarul de sare şi alți funcționari, apoi prefectul 
Yangzhou-ului și magistratul judeţului Jiangdu. Când şi ultimul 
vizitator a coborât pe mal, el a cerut proprietarului corăbiei să 
pornească. Cu un vânt bun în spate, au ajuns repede la Stânca 
Rândunicii. „Pot să mă bucur iarăși de splendoarea Fluviului 
Albastru”! şi-a zis. De aici a închiriat o barcă mică cu pânze, şi-a 
mutat bagajele și a călătorit până la Nanjing. Pe mal a luat un hamal 
şi a mers pe jos până acasă. 

A intrat direct în templul strămoșilor, apoi şi-a salutat nevasta. 

— Am promis să revin în trei luni sau chiar două. Ce zici acum? a 
întrebat-o el zâmbind. Am spus oare prostii? 

Soţia a izbucnit în râs. În seara aceea au băut în doi, serbând 
întoarcerea lui acasă. 

— Este aici domnul Gao din Liuhe, l-a anunţat a doua zi un 
slujitor, în timp ce el își spăla faţa. 

Zhuang l-a primit. Abia a plecat acesta și au venit comisarul 
pentru finanţe, primarul, magistraţii din două judeţe și unii bogătași 
locali. Obosise tot îmbrăcându-se și dezbrăcându-se. 

— E prea de tot! i-a spus el soţiei, nervos. Majestatea Sa mi-a 
oferit Lacul Lotusului și eu am rămas aici să n-am pace! Să ne 
mutăm la lac, pentru a ne bucura în tihnă de viață! 

În aceeași noapte s-au mutat. 

Lacul Lotusului este extrem de mare, comparabil ca întindere cu 
Lacul Apusului din Hangzhou. De pe malul stâng se poate vedea 
chiar Templul Cântatul Cocoșului. Lacul produce anual mari 

cantități de castane de apă, sâmburi şi rădăcini de lotus şi multe 
altele. Şaptezeci şi două de bărci pescărești aprovizionau în fiecare 
dimineață Nanjingul cu peşte proaspăt. Pe lac erau cinci mari insule, 
pe care fuseseră ridicate biblioteci. Pe cea din mijloc, cu grădina de 
flori imensă şi clădirea conținând zeci de camere, s-a instalat 
Zhuang Shaokuang. Grădina din jurul casei, cu copaci bătrâni de nu 
puteau fi cuprinși cu braţele de un om, avea merişori, piersici, pruni, 
palmieri, cuişoare, crizanteme și flori pentru toate sezoanele. Într-o 
parte era o pădure de bambuși, formată de zeci de mii de trunchiuri 
drepte. Casa avea ferestre mari pe toate laturile, pentru a fi 
contemplat peisajul. Părea un paradis pentru nemuritori. La mal 
stătea priponită o barcă, cu care se putea plimba oriunde pe lac. lar 
dacă s-ar fi dus barca de acolo, nimeni, nici dacă ar fi zburat, nu-l 
mai putea deranja pe locuitorul insulei. În această grădină s-a retras 
Zhuang. 

— Priveşte! i-a spus el într-o zi soției, în timp ce contemplau apa. 
Lacul scânteietor şi reflectarea asta a munților în el, totul ne aparţine. 
Ne bucurăm de natură în fiecare zi fără să mișcăm un deget. lar Du 
Shaoging îşi duce nevasta până sus, pe Muntele Răcoros, pentru a 
admira pomii în floare. 

Când era obosit de studiu, poruncea băutură fierbinte şi-i cerea 
soţiei să se așeze lângă el şi să-i citească din Comentariile lui Du 
Shaoging la Cartea poemelor. La pasajele bune se opreau, beau câte o 
cupă şi râdeau, veseli. Zhuang Shaokuang trăia astfel fără griji, pe 
Lacul Lotusului. 

Într-una din zile, un om a apărut pe malul lacului, chemând 
barca. leșindu-i în întâmpinare, Zhuang l-a recunoscut pe Lu 
Xinhou. 

— M-am gândit la dumneavoastră tot timpul de la despărțire. 
Cum ați ajuns aici? 

— leri v-am căutat la distinsa dumneavoastră locuinţă, iar astăzi 

iată-mă aici. Cât vă invidiez! Trăiţi ca un nemuritor! 

— Suntem rupți de lume, aici, a spus gazda. Nu este chiar Livada 
cu piersici, dar aduce puţin cu ţara visată de poetul Tao Yuanming. 
Sper să rămâneţi mai mult la noi, în așa fel încât altă dată să nu 
uitaţi drumul. 

A fost adusă băutură și au băut până târziu în noapte. Pe 
neaşteptate a intrat un slujitor. 

— Sute de soldaţi de la reşedinţa prințului Zhuang Shan sunt 
afară, stăpâne, a anunţat el cu răsuflarea tăiată. Se văd mii de torţe 
Au luat toate bărcile pescărești și ne înconjoară de pretutindeni. 

Zhuang s-a speriat. Apoi a intrat alt slujitor. 

— Un general aşteaptă în încăperea centrală, stăpâne! 

Zhuang a ieşit şi l-a salutat pe militar. 

— Cu ce v-a greşit familia mea? a întrebat. 

— Onorata dumneavoastră familie nu este cu nimic amestecată, 
domnule! Am fost informaţi că Lu Xinhou ascunde lucrările lui Gao 
Qingdiu, care sunt interzise. Știind că acest Lu a studiat arta militară, 
am adus trupe să-l arestăm. Luându-i urma, am ajuns la 
dumneavoastră. Sper să nu-i spuneţi nimic, pentru a nu ne scăpa. 

— Lasă pe mine, generale! Mâine îi voi spune să se predea singur. 
Răspund eu. 

— Excelenţă, totul e în ordine, s-a înclinat generalul. Permiteți-mi 
să plec. 

Zhuang l-a condus până la ieşire. Generalul a dat un ordin și 
soldaţii s-au retras. Lu Xinhou aflase motivul sosirii soldaţilor și s-a 
grăbit să spună: 

— Sunt bărbat, cum aş putea să fug! Mâine mă voi preda. 

— Veţi sta numai puţin timp închis, l-a consolat Zhuang. Vă 
garantez că în mai puţin de o lună veți fi liber. 

Lu Xinhou s-a predat a doua zi, iar Zhuang Shaokuang a trimes 
scrisori mai multor mandarini de la Curte. Nu după mult timp 

ordinul ca Lu să fie eliberat şi să fie pedepsit informatorul a sosit la 
Nanjing. Când Lu s-a prezentat să-i mulțumească binefăcătorului 
său, Zhuang l-a reţinut că oaspete. Peste două zile, alți doi oameni 
au venit pe malul lacului, solicitând barca. leșindu-le în întâmpinare, 
Zhuang i-a recunoscut pe Chi Hengshan și pe Du Shaoging. 

— Câtă plăcere! a strigat Zhuang. Sosiţi exact când am nevoie! 

I-a poftit într-un pavilion și Chi i-a spus că vrea să hotărască 
definitiv ceremonia și muzică pentru Templul Tai Bo. Zhung i-a 
oprit la masă, apoi au discutat toată ziua. 

Anul a trecut ca clipa. Pe la mijlocul celei de a două luni, Chi 
Hengshan i-a invitat pe Ma Chunshang, Qu Xianfu, Ji Weixiao, Xiao 
Jinxuan și Jin Dongya acasă la Du Shaoging, să discute ceremonia 
sacrificiului. 

— Pe cine să-l numim maestru de ceremonii? s-au întrebat. 

— Ne trebuie un mare înțelept, a sugerat Chi. Maestrul de 
ceremonii se cuvine să fie el însuși un înţelept, pentru a fi pe placul 
înţeleptului Tai Bo. Un asemenea om ne trebuie. 

— La cine te gândeşti? 

Chi a ridicat două degete și le-a spus numele celui la care se 
gândea. 


CAPITOLUL XXXVI 


În judeţul Changshu din prefectura Sughou se afla satul 
Unicornului. Satul era locuit de vreo două sute de suflete și toți 
locuitorii se ocupau cu munca câmpului. Numai un singur om, 
domnul Yu, nu a lucrat niciodată pământul. El fusese cărturar și 
trecuse concursul prefectural în urmă cu treizeci de ani, însă a 
rămas învăţător în sat. Satul se afla la cincisprezece li depărtare de 

judeţ, dar Yu nu se dusese la oraş decât pentru examene. Toată viața 
şi-o petrecuse în sat, până la peste optzeci de ani, când a decedat. 
Fiul său a devenit tot învăţător, deşi nu trecuse examenele. Ajuns la 
maturitate fără nici un urmaș, el s-a dus cu soţia la templu să ceară 
îndurare pentru această lipsă şi acolo a visat că primise o hârtie pe 
care era caligrafiată o propoziţie din Cartea Schimbărilor*: „Înţelepții 
cultivă virtutea printr-o comportare ireproşabilă”. Imediat, soţia a 
rămas însărcinată şi după ce a trecut termenul l-a născut pe cel care 
a devenit ulterior doctorul în litere Yu. Tatăl s-a întors la templu să 
mulțumească cerului şi şi-a numit fiul Yude”. La trei ani, copilul şi-a 
pierdut mama, iar tatăl l-a luat să locuiască cu el în școala unde 
preda. La șase ani, băiatul a început să înveţe carte, iar când a avut 
zece ani, tatăl său a fost angajat meditator la fiul domnului Qi din 
sat, cu care se înțelegea de minune. Însă după patru ani, meditatorul 
a căzut la pat şi a murit, lăsându-și băiatul de patrusprezece ani în 
grija domnului Qi. 

— Tânărul Yu nu e ca toţi copiii, i-a spus Qi învățătorului înainte 
de a se sfârşi. Dacă nu scăpaţi, am să-l angajez pe el meditator. 

Nu peste mult timp, el şi-a scris numele pe o carte de vizită și s-a 
dus în bibliotecă, împreună cu fiul său de nouă ani, să-l întâmpine 
pe noul meditator. 

Changshu era un județ care dăduse mulți oameni de seamă. Pe 
vremea aceea, un cărturar de acolo, Yun Qingchuan, era neegalat în 
poezie și în eseuri în stilul clasic. Pe la optsprezece ani, Yu a început 
să studieze poetica cu acest cărturar. 

— Sunteţi sărac maestre Yu, l-a povăţuit domnul Qi, iar poezia 
nu serveşte la nimic. E mai bine să studiați ceva care să vă asigure 
traiul zilnic. Eu am învăţat în tinerețe câte ceva despre știința 


5 Yi Jing. 
37 Cultivarea Virtuții. 

lucrării pământului, știința prorocirii destinelor și știința plasării 
mormintelor. Acum pot să vă împărtăşesc cu plăcere ce cunosc și 
poate vă va ajuta cândva. 

Yu a luat aminte la tot ce i s-a spus. 

— E bine să cumpăraţi şi câteva colecții de eseuri ba gu, să le 
studiaţi, l-a îndrumat Qi. Mai târziu, cu examenele luate, veţi găsi 
mai uşor de lucru. 

Ascultându-i îndemnul, Yu a cumpărat şi s-a pus pe studiul 
eseurilor. La douăzeci şi patru de ani a câștigat concursul 
prefectural, iar în anul următor a fost angajat meditator cu treizeci 
de liang de argint pe an la familia Yang, aflată la o depărtare de 
douăzeci de li. A plecat la familia Yang în luna întâia, iar la sfârşitul 
anului s-a întors la domnul Qi să petreacă sărbătorile. Astfel au 
trecut doi ani. 

— Tatăl vostru v-a logodit cu o fată din familia Huang. E timpul 
să vă căsătoriţi, i-a spus domnul Qi într-o zi. 

Yu economisise câteva zeci de liang de argint și, mai 
împrumutându-se cu ceva bani, a încropit suma necesară însurătorii. 
Proaspeţii căsătoriți au închiriat o cameră la domnul Qi, iar după 
luna de miere Yu şi-a reluat slujba. Peste alți doi ani, economisise 
douăzeci-treizeci de liang şi a găsit de vânzare o casă cu patru 
camere aproape de familia Qi. Apoi a angajat şi un băiat. După 
plecarea lui Yu la meditații, băiatul se ducea în fiecare dimineaţă la 
oborul aflat la trei li depărtare și cumpăra lemne, orez, ulei, sare şi 
zarzavaturi. Munca şi grijile au slăbit sănătatea doamnei Huang, 
bani nu avea pentru medicamente, dar trei mese pe zi au reușit s-o 
întremeze. 

La treizeci şi doi de ani, Yu a rămas fără slujbă. 

— Ce faci anul acesta? l-a întrebat soţia. 

— Stai liniștită, i-a răspuns el. De când am început să dau lecţii 
am primit treizeci de liang de argint pe an. Dacă contractul ar fi fost 

de numai douăzeci și nouă de liang, m-aș fi neliniștit, deși prin luna 
a cincea mai veneau la școală vreo doi copii sau trebuiau corectate 
anumite lucrări şi tot s-ar fi întregit suma de bani. Pe de altă parte 
dacă contractul era cu câțiva liang peste treizeci, aș fi fost mulțumit: 
„Bravo, anul acesta câştig mai mult!” 
mereu nevoi şi acei câțiva liang în plus n-ar fi însemnat nimic. lată 


Dar acasă apar, cum ştii, 


deci că tot ce ni se întâmpla nouă este predestinat şi nu trebuie să ne 
facem supărări. 

Într-adevăr, nu peste mult timp, domnul Qi l-a rugat să se ducă 
în alt sat, la un anume Zheng, să-i aleagă locul potrivit pentru 
mormânt. Yu şi-a luat compasul şi a plecat, muncind cu tragere de 
inimă. Când a terminat treaba, a primit doisprezece liang de argint şi 
a luat o barcă spre casă. Era prin luna a treia, iar râul era străjuit de 
piersici în floare şi sălcii verzi. Un vânt ușor împingea barca pe apă. 
Yu era fericit. Ajungând într-un loc mai ferit, a dat peste un om 
pescuind cu cormorani3. Yu stătea la fereastra cabinei şi privea 
încântat, când un om de pe malul opus a căzut în apă. Speriat, Yu a 
strigat la barcagiu să-l salveze, și omul a fost tras în barcă ud leoarcă. 
Din fericire era la amiază. Yu l-a îndemnat pe om să-şi dezbrace 
hainele pline de apă şi să îmbrace o haină uscată împrumutată de la 
barcagiu. Apoi l-a luat în cabină, întrebându-l de ce a încercat să-și 
ia viața. 

— Eu sunt din acest sat, domnule. Am muncit câteva loturi de 
pământ pentru altcineva dar el mi-a oprit toată recolta. Tata e acasă, 
mort după boală și n-am bani nici să-l îngrop. M-am tot gândit: ce 
rost mai are viaţa mea pe pământ? Mai bine îmi pun capăt zilelor! 

— Gestul tău dovedește pietatea filială, însă nu e bine să-ţi cauţi 
singur moartea. Eu am la mine doisprezece liang de argint, abia i-am 


38 În vechea Japonie şi China, pescarii au învăţat să crească și să instruiască aceste 
păsări, pentru a îi ajuta să prindă peşte din râuri. Indeletnicirea este cunoscută 
sub numele de pescuit cu cormorani sau „ukai” în Japonia. 

căpătat. Nu pot să ţi-i dau pe toți, ci numai patru din ei. la-i și 
sfătuiește-te şi cu vecinii și cu rudele. Eu sunt sigur că te vor ajuta şi 
o să poţi să-ți înmormântezi tatăl. 

A scos din bagaj patru liang de argint şi i-a dat. 

— Cine este binefăcătorul meu? a întrebat flăcăul. 

— Mă cheamă Yu și sunt din satul Unicornului. Dar nu mai 
pierde timpul. Mergi degrabă și aranjează lucrurile! 

Flăcăul i-a făcut plecăciuni, mulțumindu-i și s-a dus. 

Yu a ajuns acasă cu bine, iar în partea doua a anului a găsit alt 
post de învăţător. Spre sfârşitul iernii, soția i-a născut un fiu, pe care 
l-au numit Gan Qi%. Yu a predat încă cinci-şase ani şi ajunsese la 
patruzeci şi unu de ani când s-a organizat un nou concurs 
provincial. 

— Cărturare Yu, eu sunt sigur că anul acesta o să treci, i-a spus 
Qi, conducându-l, la plecare. 

— Pentru ce? 

— Fiindcă ai făcut în taină multe binefaceri. 

— Ce binefaceri, unchiule? 

— Uite, spre exemplu, ai pus inimă în fixarea locului pentru 
mormânt, apoi am auzit că ai salvat un flăcău al cărui tată murise. 
Toate sunt binefaceri secrete. 

Yu a râs. 

— Binefacerile e bine să fie ca urechea: ea duce sunetele pentru 
un singur om, nu pentru toți. lar astăzi, unchiule, dacă ştiţi despre 
ele, înseamnă că nu mai sunt ascunse. 

— Ba sunt, şi anul ăsta reușești. 

Întorcându-se de la Nanjing, după examen, Yu a căzut bolnav. 
După afișarea rezultatelor, vestitorii au venit în sat, iar Qi i-a condus 
la casa lui Yu. 


39 Mulțumită lui Qi. 

— Ai trecut, cărturare! l-a anunţat acesta. 

Bolnav fiind, Yu s-a sfătuit cu soţia ce haine să amaneteze și i-a 
cerut domnului Qi să-i cinstească pe curieri și să-i lase să plece. 
Când s-a înzdrăvenit, prietenii şi bogătaşii i-au oferit cadouri. Mai 
târziu s-a dus în capitală să dea examenul naţional, însă a căzut. 

Spre norocul lui, guvernatorul provinciei Shandong, era din 
Changshu. El i-a cerut lui Yu să accepte să facă ceva muncă de 
cancelarie. În scurt timp, ei au devenit foarte apropiaţi. Un secretar 
de la Yamen, You Zisheng, cucerit de știința şi caracterul lui Yu, s-a 
ploconit în faţa lui şi i s-a declarat învățăcel. A împărțit camera cu 
Yu şi îi cerea sfatul în toate. Era pe vremea când Fiul Cerului căuta 
oameni de talent, și guvernatorul Kang s-a decis să-i recomande şi el 
pe cineva. 

— Primirea la împărat este o ceremonie covârșitoare. Mă gândesc 
să-i sugerez guvernatorului să vă recomande, a spus într-o zi You. 

— Eu nu merit, a replicat Yu timid. lar dacă Excelenţa Sa ţine să 
recomande pe cineva, atunci trebuie să-l lăsăm să hotărască singur. 
Pretinzându-i acest lucru nu dăm dovadă de calităţi morale înalte. 

— Dacă nu acceptaţi funcţii publice, atunci aşteptaţi numai 
invitația împăratului și chiar dacă vă primeşte sau nu în audienţă, 
simplul fapt că aţi refuzat o dregătorie vă va ridica prestigiul. 

— Acum greşiți de-a binelea, a rostit Yu. Întâi cerșesc 
recomandarea și apoi refuz postul. Acestea dovedesc lipsă de 
sinceritate. Sau ce altceva? și a râs cu poftă. 

După alți doi ani petrecuţi în Shandong, s-a prezentat în capitală 
la examene, dar tot fără succes. Atunci a luat o barcă și s-a întors în 
sud, continuând să predea lecţii. 

Peste alţi trei ani, la vârsta de cincizeci de ani, a participat iar la 
concursul național și a ieșit câștigător, ulterior plasându-se al doilea 
la examenul de la Palat. Autorităţile au vrut să-l aleagă în Academia 
Han Lin, dar s-a întâmplat că alți candidați mai vârstnici se 

prezentaseră mult mai tineri decât erau în realitate, numai el 
spunându-și anii exacți. 

— Yu Yude este bătrân, a spus împăratul, oferiţi-i uri titlu 
onorific. 

Astfel a ajuns Yu doctor“ la Colegiul Imperial din Nanjing. Yu 
era fericit. „Nanjingul este un oraș frumos. Este străjuit de munți, 
străbătut de ape, și nu este departe de locurile mele natale. Imediat 
ce voi ajunge în sud, îmi voi chema soția și copilul și vom trăi 
laolaltă. Este mai bine decât dacă ajungeam un academician sărac”, 
a reflectat el. În zilele următoare, şi-a luat rămas bun de la 
examinatori şi de la dregătorii din judeţul său. Cu prilejul unei 
asemenea întâlniri, un bătrân academician l-a rugat: 

— La Colegiu veţi întâlni un student, Wu Shu, care i-a fost 
extrem de devotat mamei sale. Sper să-i purtaţi de grijă. 

Dr. Yu l-a asigurat de sprijinul său. Apoi şi-a făcut bagajele, s-a 
dus la Nanjing, şi a trimis un om să-i aducă familia. Primul lucru 
după vizita făcută cărturarului Li care conducea Colegiul, a fost să-i 
adune pe toți tinerii cărturari, pentru ca aceştia să-şi prezinte 
omagiile. 

— Cine este Wu Shi? i-a întrebat dr. Yu, întâmpinându-i. 

Un student scund a ieşit în față. 

— Eu sunt, domnule. 

— În capitală am auzit de pietatea filială de care ai dat dovadă şi 
de marele tău talent. 

Cei doi au schimbat plecăciuni pline de curtoazie, apoi Dr. Yu i-a 
invitat pe tineri să ia loc. 

— Cultura dumneavoastră este întinsă, a continuat Wu Shu. Noi 


40 Ba shi, unul din onorurile academice instituite încă în dinastia Han şi acordat 
celor care posedau cunoștințe vaste într-un domeniu. „Bo” semnifică mult, întins. 
„Shi” are aici sensul de intelectual. În chineza contemporană se utilizează în 
accepțiunea europeană de doctor în ştiinţe. 

suntem privilegiați că putem învăţa de la dumneavoastră. 

— Eu n-am experienţă, dar te voi ajuta. De când eşti în Colegiu? 

— Adevărul este, domnule, că am rămas orfan de tată, de copil şi 
am stat pe lângă mama la ţară. Singur, fără frați, m-am ocupat de 
toate treburile casei, și cât mama mi-a fost în viață n-am putut să 
învăţ. În momentul nefericit al morţii mamei, domnul Du Shaoging 
din Tianchang a plătit funeraliile. Mai apoi am studiat puţină 
poetică cu dânsul. 

— Am văzut o culegere de poezii semnată de Du Shaoging, a 
spus dr. Yu. Dovedeşte un real talent. Acum se află în oraş? 

— Locuiește într-o casă lângă râu. 

— Un anume Zhuang Shaokuang, este în Nanjing? Maiestatea Sa 
i-a oferit Lacul Lotusului. Locuiește chiar per lac? 

— Da. Însă nu prea primeşte oaspeți. 

— Mă voi duce mâine la el, a hotărât dr. Yu. 

— Eu nu reușesc cu nici un chip să scriu eseuri ba gu, a continuat 
Wu Shu. Sărac, lipsit până şi de un post de meditator, în nefericirea 
mea voi căuta două-trei eseuri şi le voi studia până voi reuși eu 
însumi să redactez cu ușurință. Atunci voi trece examenele, iar 
respectaţii mei profesori mă vor pune primul pe listă şi voi ajunge 
licenţiat plătit. Lucrările mele actuale sunt proaste, domnule, însă la 
poezie ies întotdeauna primul. Odată am fost testați studenţii din 
opt judeţe şi eu am ieşit primul. Aşa se face că am fost trimis la 
Colegiul Imperial. Totuși, eu sunt conștient de faptul că nu ştiu să 
compun eseuri. 

— Nici eu n-am răbdare să scriu asemenea lucrări, a afirmat dr. 
Yu. 

— V-am spus toate acestea, a reluat Wu Shu, pentru a înţelege de 
ce n-am adus astăzi eseuri. Voi recopia poeziile scrise şi vi le voi 
oferi împreună cu Note la cărțile vechi şi alte lucrări, cerându-vă 
sfatul. 

— Se pare că ai talent. Voi citi cu atenţie poeziile și celelalte 
lucrări. Mama ta a primit onoruri postume“? 

— Da, însă n-am avut bani pentru formalităţile care se cer la 
Yamen. Sunt vinovat. 

— Pentru ce să mai amânăm? 

Dr. Yu a cerut uneltele de scris. 

— Wu Shu, a spus, scrie o petiție. 

Apoi dr. Yu l-a chemat pe secretarul său. 

— Grăbeşte-te şi prepară un act asupra fidelității şi pietății 
mamei cărturarului Wu. Suport cheltuielile. 

Secretarul a plecat, iar Wu Shu a îngenuncheat, mulțumindu-i 
profesorului. Ceilalţi studenţi şi-au exprimat şi ei gratitudinea, apoi 
s-au retras. 

A doua zi, dr. Yu s-a dus la Lacul Lotusului, însă Zhuang 
Shaokuang n-a vrut să-l primească și el s-a îndreptat atunci spre 
casa lui Du Shaoging. Aflând că bunicul dr. Yu a fost elevul 
străbunicului său, Shaoging a fost încântat şi i s-a adresat cu 
„unchiule”. După ce au terminat cu amintirile trecutului, dr. Yu i-a 
spus că venea direct de la Lacul Lotusului, unde nu fusese admis. 

— Fl n-a știut cine sunteţi, i-a spus Shaoging, dar vă voi prezenta 
eu. 

A doua zi, Shaoging l-a vizitat pe Zhuang. 

— De ce nu l-ai primit ieri pe dr. Yu? a întrebat Shaoging. 

— Sunt sătul de toţi acești oficiali, a replicat Zhuang, zâmbind. 
Gradul său este unic, dar eu sunt plictisit de toți dregătorii. 

— Acest om nu este ca ceilalți. Îi lipsește pedanteria sau aroganţa 
cărturarilor de succes. Nobleţea sa amintește de Bo Yi, Liuxia Hui? 


41 Femeile rămase văduve de tinere (sub treizeci de ani) şi care nu se remăritau, 
primeau, după vârsta de cincizeci de ani, titluri onorifice, pentru virtutea de care 
dăduseră dovadă. 

42 Personalităţi antice, renumite prin integritatea caracterelor. 

sau, mai ajproâpe de noi, de Tao Yuanming*. O să vă convingeți 
singur. 

Auzind aceste lucruri, Zhuang s-a grăbit el să-i facă o vizită dr. 
Yu şi s-au împrietenit din prima clipă. Dr. Yu i-a plăcut felul liniştit 
de a se purta al vizitatorului său, iar acestuia delicateţea gazdei, și 
astfel au devenit prieteni nedespărțiți. 

Peste o jumătate de an, dr., Yu a socotit că venise vremea să-și 
însoare fiul. Băiatul fusese promis de mic unei nepoate a lui Qi, în 
semn de mulțumire pentru ajutorul de nădejde primit de la fostul 
lor binefăcător. Familia Qi a trimis fata împreună cu o slugă şi abia 
acum soţia dr. Yu putea dispune şi ea de un sprijin. Dar după nuntă, 
dr. Yu a hotărât s-o dea pe slujnică de soţie intendentului său, Yan, 
care a vrut s-o răscumpere pentru zece liang de argint. 

— Îţi trebuie bani pentru haine şi casă, i-a spus Yu. Banii aceştia 
socoteşte-i cadou din partea mea. 

Intendentul a îngenuncheat şi i-a mulțumit cu lacrimi în ochi. 


În cursul noului an, prin luna a doua, merișorul sădit chiar de dr. 
Yu la venirea în Colegiu, înflorise, înveșmântându-se tot în flori 
viorii. Dr. Yu era fericit şi a pregătit o masă, invitându-l pe Du 
Shaoging. 

— A venit primăvara, Shaoging, a spus gazda, invitându-l sub 
pomul în floare, şi eu n-am făcut încă o plimbare pe râu. Ce aţi zice 
de una, cu ceva băutură la noi? 

— Mă gândeam la același lucru, a răspuns Shaoging. Vă voi 
invita eu la o plimbare, împreună cu Zhuang Shaokuang. 

În timp ce vorbeau, alți doi oaspeţi şi-au făcut apariția. Erau Zhu 
Xin şi Yin Zhao, care locuiau aproape de Colegiu şi studiaseră mulți 
ani acolo. Dr. Yu le-a ieşit în întâmpinare și i-a poftit să stea jos, însă 


13 Poet faimos (317-402). 

ei au ezitat să ia loc în faţa lui Du Shaoging. Până la urmă s-au 
aşezat, băutura a fost adusă și au început să bea. 

— În pragul primăverii, maestre, să vă serbaţi ziua de naștere, a 
spus Zhu, iar cu primirea cadourilor n-o să conteniți până la vară. 

— Lăsaţi-ne pe noi să facem anunțul, maestre, a sugerat Yin. 

— Dar m-am născut în luna a opta, a răspuns dr. Yu, şi nu văd 
cum aș putea. 

— Nu are importanţă, vă serbaţi ziua de naştere o dată în luna a 
doua și o dată în luna a opta. 

— Bună idee! a strigat dr. Yu. Excelent! Să bem pentru ea! 

Du a zâmbit și el. 

— Shaoging, i s-a adresat dr. Yu, avem ceva de vorbit. Am fost 
rugat de prinţul Zhong Shan să scriu un epitaf pentru o virtuoasă 
femeie care și-a pus capăt zilelor după decesul bărbatului ei. Mi-a 
trimis optzeci de liang în semn de mulțumire. Eu vă rog pe 
dumneavoastră să compuneți epitaful şi vă dau banii drept capital 
pentru excursia pe râu. 

— Dumneavoastră nu-l puteţi lucra, unchiule? a întrebat 
Shaoging. De ce mi-l oferiţi mie? 

— Pot eu să mă măsor cu dumneavoastră? Haideţi, primiţi-l. 

Dr. Yu a scos din mâneca robei o notiţă cu datele femeii şi i-a dat- 
o lui Shaoging, în același moment chemând un slujitor să-i ducă 
banii însoţitorului lui Du... 

— Cărturarul Tang! a anunţat cineva. 

— Să intre! Un nepot de-al meu, i-a lămurit dr. Yu. La mutarea în 
Nanjing, l-am lăsat să stea în casa mea, probabil pentru ea a venit. 

Cărturarul Tang a intrat în grădină, s-a plecat în fața lor, iar după 
schimbul obișnuit de cuvinte a spus: 

— Unchiule, am vândut casa. De o jumătate de an nu mai avem 
din ce trăi, de aceea am dat-o. 

— Nu-i nimic. Trebuia să-ți ţii familia. Dar pentru ce ai bătut 

atâta cale? 

— Acum n-am unde să stau. Am venit să vorbesc cu 
dumneavoastră pentru niște bani cu care să închiriez câteva camere 
undeva. 

— Ai dreptate. De vreme ce ai vândut-o, n-ai unde locui! Ai 
noroc, am exact vreo treizeci-patruzeci de liang de argint. Mâine vor 
fi ai tăi, pentru casă. 

Tang n-a mai zis nimic. Când masa a luat sfârşit, Du Shaoging a 
plecat, iar Yu s-a întors la ceilalți doi oaspeți. 

— Profesore, s-a adresat Yin, sunteţi prieten bun cu domnul Du? 

— Da. E un om plin de talent. 

— Ştiu eu? a reluat Yin. Tot Nanjingul vorbește că domnul Du a 
fost bogat, dar şi-a risipit averea. Acum trăieşte din ce primește de 
la alții. Ce proastă reputaţie! 

— Pentru ce are reputaţie proastă? 

— Îşi duce soţia după el prin taverne, iar oamenii râd de el. 

— Bine, dar acest lucru arată ce romantic este! a întărit dr. Yu. 
Cum ar putea vulgul să-l înțeleagă! 

— Poate că așa este, maestre, a admis Zhu Xin. Însă 
dumneavoastră nu trebuia să-i daţi acel epitaf plătit. El nu şi-a luat 
examenele și nu va putea să compună ceva bun, stricându-vă 
reputaţia. În Colegiul nostru sunt atâţia care au câștigat concursul şi 
ei pot să compună un epitaf bun, fără să pretindă un ban. 

— Nu sunt de acord, a răspuns dr. Yu. Talentul său este renumit, 
iar poemele sale sunt bine primite. De câte ori îi cer să facă ceva 
pentru mine, eu sunt în câştig. Uite, astăzi, am primit o sută de liang 
pentru epitaf, dar am păstrat douăzeci pentru nepotul meu. 

Yin şi Zhu i-au acceptat explicația, apoi s-au retras. 

A doua zi, autorităţile locale i-au trimis dr. Yu un student acuzat 
de a fi practicat jocuri de noroc, pentru a fi pedepsit. Portăreii l-au 
lăsat pe student în camera de la poartă și l-au întrebat pe dr. Yu: 

— Unde să-l închidem, Excelență? 

— Chemaţi-l aici. 

Studentul Duan era de la ţară şi de cum a intrat, cu lacrimi în ochi, 
a îngenuncheat, să-și exprime nevinovăția. 

— Înţeleg, i s-a adresat dr. Yu. 

L-a dus pe student în bibliotecă, l-a aşezat la aceeași masă cu el şi 
i-a dat un aşternut să doarmă acolo. A doua zi, s-a dus chiar el la 
Yamen, explicând că tânărul este inocent și obținându-i iertarea. 
Studentul a îngenuncheat iarăși în faţa lui şi i-a mulțumit. 

— Eu sunt sărac, cum voi putea să vă plătesc! a declarat el. 

— Pentru ce? Era de datoria mea să repar o injustiţie. 

— Aţi fost atât de bun să clarificați cazul meu! a replicat 
studentul. Ba aţi făcut mai mult. Când am fost adus la 
dumneavoastră, eram speriat, gândindu-mă ce pedeapsă îmi veţi da, 
cum să fac rost de bani pentru portărel şi în ce loc sumbru mă veți 
închide. Dumneavoastră, în schimb, m-aţi tratat ca pe un oaspete şi 
în loc să fiu pedepsit, am trăit cele mai minunate zile din viața mea! 
Nu ştiu cum să vă mulțumesc pentru nesfârşita dumneavoastră 
bunătate! 

— Ai irosit câteva zile aici, l-a contrazis dr, Yu. Nu pierde timpul 
tău preţios. Întoarce-te acasă. 

Astfel, studentul a plecat. 


CAPITOLUL XXXVII 


Peste câteva zile, dr. Yu a primit un imens carton de culoare roşie, 
pe care scria: „Chi Hengshan, Ma Chunshang, Ji Weixiao, Qu Xianfu, 
Wu Shu, Yu Hesheng și Du Shaoging doresc să vă facă o vizită”. 

„Oare despre ce să fie vorba?” s-a întrebat dr. Yu plăcut surprins 

și s-a grăbit să le iasă în întâmpinare. 

După ceremonia salutului, s-au aşezat cu toții. 

— Am venit în legătură cu alegerea maeștrilor pentru sacrificii la 
marea ceremonie de la Templul Tai Bo, a explicat Chi Hengshan. 
Ştim cu toţii că Tai Bo a fost un mare înțelept, un adevărat sfânt și se 
cuvine ca maestrul pentru sacrificii să fie un om cu o fire aleasă. lată 
de ce, cinstite domn, am venit cu toţii să vă rugăm să primiţi această 
însărcinare. 

— Cum aș îndrăzni să accept o atât de mare favoare? s-a apărat 
dr. Yu. Fără nici o îndoială că voi lua parte la această importantă 
ceremonie. Aș putea să întreb când va avea loc? 

— În prima zi a lunii a patra, a precizat Chi Hengshan. Vă rugăm 
să veniți la templu încă din ajun, pentru a vă purifica o noapte 
înaintea ţinerii ceremoniei. 

Până la urmă, dr. Yu a consimțit, au servit ceaiul şi oaspeţii au 
plecat spre casa lui Du Shaoqgnig, de pe malul fluviului. 

— Mă tem că suntem totuși prea puţini, a spus Chi Hengshan 
după ce au luat loc. 

— Spre norocul nostru, abia mi-a sosit un bun prieten din sud, a 
răspuns Du. 

El a trimis după Zong Siaozhai şi l-a prezentat oaspeţilor. Şi-au 
făcut unii altora plecăciuni. 

— Sper că ne veţi onora prin prezența dumneavoastră la 
sacrificiu, a îndrăznit Chi. 

— Voi fi fericit să pot lua parte la o atât de somptuoasă ceremonie, 
a replicat Zang. 

Apoi oaspeţii au plecat. 

Pe douăzeci şi nouă din luna a treia, Chi Hengshan i-a adunat pe 
ai săi și a părăsit orașul, ieșind prin Poarta de Sud. Îi avea cu sine pe 
Du Shaoging, Ma Chunshang, Ji Weixiao, Jin Dongya, Lu Huashi, 
Xin Dongzhi, Qu Xianfu, Yu Hesheng, Lu Xinhou, Yu Ganzhi, 

Zhuke Tianshen, Jing Lanjiang, Guo Tiebi, Xiao Jinxuan, Zhu Xin, 
Yin Zhao, Ji Tianyi, Jin Yuliu, Zong Ji, Wu Shu şi Zong Liaozhai. Nu 
mult după ei, a ajuns și Zhuang Shaokuang. 

Când s-au apropiat de templu, cele câteva zeci de trepte care 
duceau la intrarea în templu le-au tăiat răsuflarea. Într-o clădire din 
partea stângă, erau pregătite bucatele pentru sacrificii“. Ei au urcat 
cu încântare treptele, au trecut de Poarta Principală și au ajuns într- 
o curte interioară, de unde alte zeci ele trepte i-au dus la Cele Trei 
Porţi. Dincolo de ele, o terasă roșie era flancată de două coridoare, 
unde erau aşezate urnele unor sfinţi premergători. În mijloc se 
ridica un Palat cu cinci încăperi; în încăperea cea mai largă, din 
centru, era aşezată urna lui Tian Bo, cu o masă în fața acesteia, pe 
care erau candele aprinse şi se ardea santal. 

Spatele palatului răspundea într-o altă terasă, lăcuită în roșu, 
unde se ridica o nouă clădire cu cinci încăperi. În stânga și în 
dreapta acesteia, în clădiri mai joase, cu câte trei încăperi, era 
amenajată biblioteca templului. De cum au trecut ușa principală, au 
văzut inscripţia cu litere de aur: „TEMPLUL TIAN BO”. S-au 
îndreptat apoi spre o a doua ușă, din colțul răsăritean, care i-a dus 
într-un coridor lung şi, când au trecut de palat, o altă pancartă cu 
litere aurite le-a furat privirile: „Pavilionul pentru studiul 
ritualului”. S-au aşezat pentru puţin timp în bibliotecă din partea 
stângă, iar Chi Hengshan, împreună cu Ma Chunshang, Wu Shu și 
Qu Xianfu au urcat la etaj să aducă instrumentele muzicale. Le-au 
aşezat fie în palat, fie în clădire, fie în curtea deschisă. În clădirea 


44 Toate templele au pe una din cele două lături mai multe clădiri joase, în care 
sunt rânduite carnea și celelalte alimente pentru sacrificii. 

45 În chineză „Tian jin”, adică „fântâna cerului”, de regulă o curte pavată, ornată 
cu flori şi arbuști şi înconjurată pe cele patru laturi de clădiri sau zid; nefiind 
acoperită, aduce cu o fântână deschisă spre cerul liber. 

centrală, unde se afla urna, au pus o tablă pentru rugăciune“ și un 
steag” pentru muzicieni; în curte au fixat torţe, iar dincolo de ușa a 
doua au amenajat locul pentru spălarea pe mâini, cu ligheane cu 
apă şi prosoape de bumbac. 

Jin Cifu şi Bao Tingxi aduseseră muzicieni la liră, ţiteră, clopot cu 
jad, flaut, fluier, tobă şi alte instrumente muzicale şi treizeci și șase 
de copii - dansatori“. Ei au intrat să-şi aducă respectele lor 
cărturarilor, iar Chi Hengshan le-a dăruit copiilor flori purpurii și 
pene de fazan. 

Dr. Yu a sosit în aceeași după amiază şi a fost întâmpinat de 
Zhuang Shaokuang, Chi Hengshan, Ma Chunshang şi Du Shaoging. 
Au servit ceaiul, şi-au pus hainele pentru ceremonie și au plecat 
împreună să inspecteze carnea pentru sacrificii. În acea noapte, au 
rămas în bibliotecă pentru a se purifica. 

A doua zi, la cel de al cincilea gong, au deschis porţile templului, 
lăsând mulţimea să intre în el. Candelele şi lămpile din toate 
încăperile, de pe coridoare şi din porţi fuseseră aprinse. Chi 
Hengshan i-a invitat pe maestrul principal pentru sacrificii, dr. Yu, 
pe cel de al doilea maestru, Zhuahg Shaokuang, însă lipsea un al 
treilea maestru. 

— Să fie domnul Chi sau domnul Du, a spus mulțimea. 

— Noi doi vom răspunde de întreaga desfășurare a ceremoniei, a 


40 placă albă de lemn, fixată în ramă metalică, eventual de aur, pe care se scriau 
cuvinte sacre. 

17 Steag de mătase, cu prăjina lungă, cu care şeful muzicienilor dirija. 

48 Numărul muzicienilor era fixat din timpuri străvechi, în funcţie de rang. Încă 
din dinastia Zhou de Apus, pentru împărat, Fiul Cerului, erau aduse 8 
detașamente, cu 64 de oameni; pentru prinți, 6 detașamente cu 36 de oameni. 

replicat Chi, domnul Ma este din Zhejiang”. Îl rugăm pe dânsul să 
fie cel de al treilea maestru. 

Domnul Ma a negat, zicând că nu îndrăzneşte să aspire la o atât 
de mare onoare, dar ceilalți l-au împins în faţă, să stea alături de 
ceilalți doi maeştri. 

Chi Hengshan și Du Shaoging i-au condus pe cei trei maeștri de 
ceremonie la încăperile unde se găseau sacrificiile, apoi s-au întors, 
rugându-i pe domnul Jin Dongya să fie vestitor, pe domnul Wu Shu 
să dirijeze cu steagul de mătase, pe domnul Zong Liaozhai să 
rostească rugăciunile și pe domnii Ji Weixiao, Xin Dongzhi și Yu 
Hesheng să ofere vinul; domnii Qu Xianfu, Lu Xinhou şi Yu Ganzhi 
ofereau jadurile; domnii Zhuke Tianshen, Jing Lanjiang și Guo Tiebi 
ofereau mătăsurile, domnii Xiao Jinxuan, Zhu Xin şi Yin Zhao 
ofereau cereale şi domnii Ji Tianyi, Jin Yuliu şi Zong Ji ofereau 
carnea pentru sacrificii. Lu Huashi îl seconda pe Ji Dongya ca 
vestitor. Odată fixate posturile, Chi și Du i-au condus pe toţi dincolo 
de poarta a doua a templului. 

Apoi tobele au bătut de trei ori, anunțând începerea ceremoniei. 
Jin Cifu și Bao Tingxi au introdus muzicienii și pe cei treizeci şi şase 
de copii dansatori. Ei au luat loc la cele două intrări ale templului. 

Jin Dongya, urmat de Lu Huashi, au intrat în templu. Jin Dongya 
s-a oprit şi a anunţat: 

— Rog pe fiecare să fie la locul său! 

Muzicienii şi-au ridicat instrumentele, gata de acţiune. 

— Pregătirea! a strigat Jin. 

Wu Shu, cu steagul în mână, i-a condus pe cei care ofereau vinul, 
jadurile şi mătasea în partea estică a curţii. Apoi l-a dus pe 
recitatorul Zong Liaozhai în faţa tablei. Cei care ofereau cereale și 


19 După ce i-a cedat tronul fratelui său, Tai Bo a întemeiat principatul Wu, pe locul 
actualei provincii Zhejiang, şi de aceea era necesară o persoană din această 
provincie. 

carnea au fost duşi în partea apuseană a curţii. Wu Shu a rămas cu 
ei. 

— Muzica! a anunţat Jin şi muzicienii au început să cânte. 

— Implorăm spiritul! 

Cu cădelnițe în ambele mâini, Chi şi Du au făcut mătănii spre 
intrarea în templu, în întâmpinarea spiritului. 

— Să înceteze muzica! 

Muzicienii s-au oprit în aceeași clipă. 

— Maeștrii pentru sacrificii să-și ocupe locurile! 

Chi și Du au ieşit afară și s-au întors cu Zong Shaokuang și Ma 
Chunshang, care s-au aşezat de-a stânga şi de-a dreapta terasei roșii. 

— Maestrul principal să-şi ocupe locul! 

Chi şi Du au ieșit iarăşi şi l-au condus pe dr. Yu până în mijlocul 
terasei, iar ei s-au aşezat de o parte şi de alta a mesei pe care ardea 
santalul. 

— Purificarea! a anunţat Jin Dongya. 

Flancat de Chi şi Du, dr. Yu s-a dus şi și-a spălat mâinile, după 
care s-a întors. 

— Maestrul principal să stea în fața mesei cu santal! 

Într-o urnă din lemn mirositor, de pe masă, erau mai multe 
steguleţe roșii. Du a ridicat unul, pe care era brodat cuvântul 
„Muzica”. Dr. Yu s-a apropiat de masă. 

— Îngenunchează! a strigăt din nou Jin. Oferă santal! la pământ! 
Înclină-te! Ridică-te! Înclină-te! Ridică-te! Înclină-te! Ridică-te! 
Înclină-te! Ridică-te! Întoarce-te la locul tău! 

— Intonaţi aria „Bucuria spiritului”! 

Jin Cifu i-a dirijat pe muzicieni, apoi muzica a încetat. 

— Primul sacrificiu! a anunţat Jin Dongya. 

Lu Huashi a ieşit afară din templu cu o pancartă pe care erau 
încrustate cuvintele: „Primul sacrificiu”! 

Cu Wu Shu în frunte, Chi și Du l-au condus pe dr. Yu pe scări în 

jos, în partea răsăriteană, unde se afla vinul, jadurile și mătasea, 
apoi în partea apuseană, la cereale și carne şi înapoi. În drumul lor, 
publicul îl salută pe maestrul pentru sacrificii. 

— Fiecare la locul său! 

Cei care duceau vinul, jadurile şi mătasea s-au oprit în stânga, în 
timp ce cei cu cereale și, carnea au rămas în dreapta. 

— Îngenuncheaţi! 

Dr. Yu a îngenuncheat în faţa mesei. 

— Oferiți vinul! 

Ji Weixiao a îngenuncheat și i-a întins vinul dr. Yu, care l-a așezat 
pe masă. 

— Oferiţi jadurile! 

Qu Xianfu a îngenuncheat și i-a întins jadurile dr. Yu, care le-a 
aşezat pe masă. 

— Oferiţi mătasea! 

Zhuke Tianshen a îngenuncheat şi i-a întins mătasea dr. Yu, care 
a aşezat-o pe masă. 

— Oferiţi cerealele! 

Xioa Jinxuan a îngenuncheat şi i-a întins cerealele dr. Yu, care le-a 
aşezat pe masă. 

— Oferiţi carnea! 

Ji Tianyi a îngenuncheat și i-a întins carnea dr. Yu, care a așezat-o 
pe masă. 

Cu aceasta, oferirea sacrificiilor s-a încheiat și executorii s-au 
retras la locurile lor. 

— Înclinaţi-vă! Ridicaţi-vă! Înclinaţi-vă! Ridicaţi-vă! Înclinaţi-vă! 
Ridicaţi-vă! Înclinaţi-vă! Ridicaţi-vă! 

— Cântecul şi dansul „Suprema virtute!” a anunţat Jin Dongya în 
continuare. 
O muzică diafană s-a făcut auzită, și cei treizeci și șase de copii 


dansatori, cu flaute purpurii şi pene de fazan în mâini, au început să 

danseze. 

Când muzica şi dansul s-au sfârşit, vestitorul a strigat: 

— Să îngenuncheze toată adunarea laolaltă cu primul maestru de 
ceremonie! 

— Rostirea rugăciunii! 

Zong Liaozhai a îngenuncheat în faţa tablei şi a rostit cuvintele 
sacre. 

— Întoarceţi-vă la locurile voastre! 

— Ridicaţi-vă! 

Wu Shu, Chi şi Du, împreună cu cei care au oferit sacrificii l-au 
condus pe maestrul principal spre ieşirea vestică. Dr. Yu și-a reluat 
locul şi fiecare s-a întors de unde plecase. 

— Al doilea sacrificiu! a anunţat Jin Dongya. 

Lu Huashi a apărut cu o a doua pancartă, pe care erau gravate 
cuvintele: „Al doilea sacrificiu”. 

Şi ceremonia a fost reluată de la început, numai că maestrul 
pentru sacrificii era Zhuang Shaokuang, iar cei care ofereau vinul, 
jadurile, mătasea, cerealele și carnea erau alții. Au fost interpretate 
din nou cântecul şi dânsul „Suprema virtute”. 

— Ultimul sacrificiu! 

Lu Huashi a apărut cu cea de a treia pancartă, pe care erau 
gravate cuvintele: „Ultimul sacrificiu”! 

Şi iarăși s-a reluat ceremonia, cu Ma Chunshang ca maestru 
pentru sacrificii şi alți oameni prezentând sacrificările. Au fost 
interpretate pentru a treia oară cântecul și dansul „Suprema virtute”. 

— Ceremonia banchetului! a strigat Jin. 

Chi şi Du l-au condus încă o dată pe dr. Yu în fața mesei și el a 
îngenuncheat. 

— Muzica! 

De data aceasta toți muzicienii au cântat. La terminarea muzicii, 
s-au înclinat de patru ori. 

— Întoarceţi-vă la locurile voastre! a anunţat Jin. 

Chi şi Du l-au condus pe dr. Yu prin partea apuseană, apoi s-au 
întors la locurile lor. 

— Luaţi sacrificiile! 

Du a scos un alt steguleţ, pe care scria „Sună clopotul” şi muzica 
s-a făcut auzită din nou. 

În sunetele muzicii, Chi şi Du l-au adus iarăși pe dr. Yu, prin 
partea răsăriteană, pentru a îngenunchea în fața mesei și a se 
prosterna de patru ori. 

— Întoarceţi-vă la locurile voastre! 

Condus de Chi și Du, dr. Yu a coborât iarăși prin partea apuseană. 
Chi şi Du au revenit. Du a scos un alt steguleţ, pe care scria: „Să 
înceteze muzica!” 

— Primiţi vinul şi carnea pentru sacrificii! 

Chi și Du l-au condus mai întâi pe marele maestru principal, apoi 
pe Zhuang Shaokuang și în cele din urmă pe Ma Chunshang să 
îngenuncheze în fața mesei, să bea vinul sfințit şi să mănânce carnea 
sfințită. 

— Întoarceţi-vă la locurile voastre! 

Cei trei maeştri pentru sacrificii s-au retras. 

— Ardeţi mătasea! 

Zhuke Tianshen, Jing Lanjiang și Guo Tiebi au ars mătasea. 

— Ceremonia s-a încheiat! a strigat Jin Dongya. 

Au dus la locul lor vasele pentru sacrificii, instrumentele, au 
schimbat costumele pentru ceremonial și s-au retras într-una din 
clădirile din spate. Jin Cifu şi Bao Tingxi au condus şi ei muzicienii 
și copiii dansatori în sălile de bibliotecă. 

Oficianţii marii ceremonii, de la maeștrii pentru sacrificii la cei 
treizeci şi şase de copii-dansatori, au totalizat șaptezeci și șase de 
persoane. 

Bucătarii templului pregătiseră un vițel și patru oi pentru a fi 

servite, amestecate cu carnea sfințită şi legume, totul amenajat pe 
cincisprezece mese: opt așezate lângă treptele templului, pentru cei 
douăzeci şi patru de cărturari și opt în cele două biblioteci, pentru 
restul persoanelor. Banchetul a durat mult. Primul care a plecat în 
oraş a fost dr. Yu, condus în lectica sa. Cărturarii ceilalți au plecat 
unii în lectici, iar alţii pe jos. Drumul până în oraș era flancat de 
mulţimea animată, venită cu mic cu mare să asiste la ceremonie, să-i 
vadă pe iluștrii cărturari. 

— Pentru ce sunteţi veseli? a întrebat Ma Chunshang. 

— Suntem născuţi și crescuţi în Nanjing, a venit răspunsul. Unii 
au trăit şaptezeci-optzeci de ani dar n-au văzut niciodată o 
asemenea ceremonie măreață și n-au ascultat o asemenea muzică 
divină. Bătrânii ne-au spus că maestrul principal pentru sacrificii 
este un nemuritor coborât pe pământ pentru această ocazie și ne-am 
grăbit cu toţii să-l întâlnim. 

Cărturarii s-au întors în oraș fericiți. 


Peste câteva zile, Ji Weixiao, Xin Dongzhi şi Jin Yuliu şi-au luat 
rămas bun de la dr. Yu și s-au întors în Yangzhou. Ma Chunshang și 
Qu Xianfu s-au revăzut cu Du Shaoging înainte de a se întoarce în 
Zhejiang. Ei s-au dus la casa acestuia de pe malul râului și i-au găsit 
pe Du și pe Zong stând de vorbă cu un străin. Qu Xianfu s-a speriat: 
„E chiar Zhang Brat de Fier, care şi-a bătut joc de unchii mei cu acel 
cap fals! Ce caută aici?” 

Şi-au făcut plecăciuni. 

Recunoscându-l pe Qu Xianfu, Zhang Brat de Fier era vădit jenat, 
pe față întipărindu-i-se nedumerirea. A sosit ceaiul şi, imediat, Ma şi 
Qu au explicat că trebuie să plece. Du Shaoging i-a condus la poartă. 

— Cum l-aţi cunoscut pe acest Zhang? a întrebat Qu. 

— Îl cheamă Zhang Junmin şi este din Tianchang. 

Zâmbind, Qu Xianfu i-a descris pe scurt cine este Zhang Braț de 

Fier şi cu ce s-a ocupat acesta în Zhejiang. 

— Nu e bine să aveţi de a face cu el, a conchis el. Aveţi grijă, 
domnule Du. 

— Ştiu, a răspuns Du Shaoging. 

După ce oaspeţii s-au îndepărtat, Du Shaoging s-a întors în casă. 

— Dragă Jun, erai cunoscut pe vremuri sub numele de Zhang 
Braţ de Fier? l-a întrebat. 

— În tinereţe, a admis acesta, roşindu-se și plecând capul. 

Du Shaoging n-a insistat. Dar înțelegând că a fost dat în vileag, 
Zhang Braţ de Fier a plecat peste câteva zile, luându-l pe Zong 
Liaozhai cu el. Xiao Jinxuan și prietenii săi au rămas fără bani 
pentru găzduire și masă şi au apelat la Du Shaoging, care a cheltuit 
câțiva arginţi pentru acei cărturari, ajutându-i să se poată întoarce 
fiecare acasă. Domnul Zong s-a întors în Hukuang, nu însă înainte 
de a solicita un autograf de la Du Shaoging. Acesta l-a condus la 
plecare, iar la întoarcere l-a întâlnit pe Wu Shu. 

— Unde ai fost tot acest amar de vreme? l-a dojenit Du. Nu te-am 
mai văzut de mult. 

— Am avut examene la Colegiu, a răspuns Wu. Învățăcelul 
dumneavoastră a fost clasat pe primul loc, în cadrul primei clase. 

— Este extraordinar! 

— Nu tocmai. Am altceva extraordinar, cu adevărat. 

— Ce este? 

— Examenul a fost aranjat de Curtea Imperială pentru toți tinerii 
cărturari aflați în colegii şi de aceea cele şase clase au fost examinate 
laolaltă. Ordinul a fost să se aleagă valorile de la cap la coadă, exact 
ca în examinările de bază. Examenul a constat din două texte din 
„Cele patru cărți” şi un pasaj din „Clasice”. Unul din colegii mei a 
studiat „Analele Primăvară-loamnă” şi a adus o copie în sala de 
examinare. Nimic interesant până aici, veţi spune pe bună dreptate. 
Dar el a amestecat copia adusă cu lucrarea sa pe care a dat-o 

examinatorilor. Din fericire, lucrarea a căzut în mâna dr. Yu, care 
era ajutat de un alt oficial. Când dr. Yu a observat copia, a ascuns-o 
în grabă și, întrebat despre ce este vorba, a răspuns: „Nu-i nimic”. 
Apoi i-a înapoiat colegului meu copia, șoptindu-i: „la-o şi copiază 
după ea. Dar nu trebuia s-o lași în lucrare. Ai avut noroc că am 

băgat eu de seamă și nu altcineva!” Colegul meu s-a speriat peste 
măsură. La comunicarea rezultatelor, el reușise în clasa a doua și a 
mers să-i mulțumească dr. Yu. Dar acesta nu l-a lăsat să 
îngenuncheze. „Eu nu ţi-am adresat nici un cuvânt. Mă iei drept 
altcineva şi nu sunt eu acela!” Întâmplarea a făcut să fiu și eu de faţă 
şi, când acel coleg a plecat, l-am întrebat: „De ce nu recunoașteți că 
l-aţi ajutat? A greşit că a venit să vă mulțumească?” „Cărturarii 
adevărați trebuie să se respecte ei înşişi”, a motivat dr. Yu. „EI s-a 
simţit dator să-mi mulțumească. Dacă l-aş accepta, ce valoare ar mai 
fi avut el?” Cum nu-l cunoşteam direct pe acel coleg al meu, i-am 
cerut numele, dar dr. Yu m-a refuzat. Veţi fi de acord, domnule, că 
nu întâlneşti la tot pasul asemenea întâmplări? 

— Bunii noştri se purtau în mod obişnuit cu asemenea măreție, a 
replicat Du Shaoging. 

— Mai este ceva, mult mai amuzant! Dr. Yu a angajat acea slugă, 
care l-a adus cu ea pe unul, Yan, să administreze casa. Dar alaltăieri 
acesta a plecat, nemulțumit că nu câştiga suficienţi bani. Dr. Yu nu i- 
a cerut bani și i-a dat şi fata. A şi condus-o pe fată, pe când altul în 
locul lui ar fi cerut bani și încă preț mare, nu glumă. Auzind 
hotărârea lor, el le-a spus: „Puteţi pleca, eu vă las, dar de unde o să 
faceţi rost de bani pentru masă și casă?” A scos tot el zece liang de 
argint şi imediat l-a recomandat pe Yan la un magistrat pentru o 
slujbă. Spuneţi-mi, nu este de râs? Slugi ca acestea n-au pic de inimă 
în ei! Dar el a plătit de două ori nu pentru a căpăta cine ştie ce 
reputaţie. Recunosc, asemenea comportare este cu adevărat rară! 

Şi el l-a reţinut pe Wu Shu la masă. 

La plecare, nu departe de Podul Norocului, Wu Shu a întâlnit un 
om purtând bonetă pătrată pe cap, robă de bumbac destul de 
prăfuită pe umeri, cingătoare de mătase la brâu și sandale de paie în 
picioare. Ducea în spinare două legături, era cocârjat, slab, cu părul 
aproape alb. 

Ajuns în faţa lui Wu Shu, omul a lăsat jos bagajele și s-a înclinat 
cu adâncă politeţe. 

— Domnule Guo, a exclamat Wu Shu, au trecut trei ani de când 
ne-am despărțit în Jiangning! Pe unde aţi colindat în tot acest timp? 

— Greu de explicat! a răspuns omul. 

— Veniţi în ceainărie, să stăm puţin! 

Au intrat într-o ceainărie. 

— Am colindat ţara în căutarea tatălui meu. Mai demult, mi-a 
spus cineva că ar fi la sud de Fluviul Albastru şi am răscolit de trei 
ori această regiune. Chiar astăzi am auzit că nu poate fi aici și că s-ar 
fi dus în sud-vest, în provincia Sichuan, călugărindu-se. Plec chiar 
acum într-acolo! 

— Greu trebuie să vă fie! Vai, cât vă înţeleg! Nu va fi ușor să 
străbateţi zece mii de li. Mă gândesc la ceva. Îl cunosc pe 
magistratul You de la prefectura Xian. A fost coleg cu dr. Yu de la 
Colegiul Imperial și îi voi solicita acestuia o scrisoare de 
recomandare pentru dumneavoastră. În drum, dacă veţi rămâne 
fără bani, el vă va ajuta. 

— Sunt un om simplu, de la ţară, a obiectat, Guo. Cum aș 
îndrăzni eu să mă arăt în fața dr. Yu? 

— Nu-i nimic, l-a lămurit Wu Shu. Uite, ceva mai încolo este casa 
lui Du Shaoging. Te voi duce să mă aștepți acolo până mă întorc eu 
cu scrisoarea. 

— Du Shaoging? Omul acela plin de omenie, învățatul faimos din 
Tianchang care a refuzat o înaltă slujbă împărătească? 

— Chiar el. 

— Un asemenea om între oameni aș vrea să întâlnesc! 

Au plătit, au părăsit ceainăria, mergând direct la casa lui Du 
Shaoging. 

Du le-a ieșit în întâmpinare, primindu-i cu plecăciuni. 

— Cine este prea-cinstita persoană care îmi calcă pragul casei? a 
întrebat. 

— Numele lui de familie este Guo, numele mic Tieshan5, dar ai 
săi îi spuneau Forţă. Acum e singur, a continuat Wu Shu, de 
douăzeci de ani străbate ţara în lung și-n lat, căutându-și tatăl, astfel 
că a mai căpătat un nume: Guo Fiul Cel Plin de Dragoste Filială. 

La această prezentare, Du s-a înclinat din nou, apoi l-a așezat pe 
Guo pe locul de onoare. 

— Cum se face că n-aţi aflat nici o veste despre tatăl 
dumneavoastră timp de zeci de ani? 

Lui Guo îi era greu să răspundă, 

Wu Shu a intervenit cu voce înceată. 

— Tatăl s-a numărat printre mandarinii din Jiangxi care s-au 
predat Prințului Ning. După ce lucrurile au luat întorsătura ştiută, a 
trebuit să dispară. 

Mișcat în inima sa, Du Shaoging l-a respectat și mai mult pe Guo 
pentru atitudinea sa. l-a cerut să lase jos bagajele. 

— Veţi dormi aici la noapte, a spus Du. Aveţi destulă vreme să 
plecaţi din nou la drum mâine dimineaţă. 

— Cine nu cunoaște bunătatea domnului Du Shaoging? Nu mă 
socotesc oaspete, însă voi rămâne peste noapte, a bâiguit Guo. 

Du Shaoging, a plecat să-i spună nevestei să dea la spălat hainele 
drumețului, și să se îngrijească de prepararea unei mese bune. Când 
s-a întors, Wu Shu a explicat că se duce să-i ceară dr. Yu scrisoarea 
de recomandare. 


50 Tieshan, Munte de Fier. 

— Nimic mai simplu! a exclamat Du Shaoging. Domnule Guo, vă 
rog să aşteptaţi aici, noi vom merge să vă aducem scrisoarea. 


CAPITOLELE XXXVIII-XXXIX 


În timp ce Guo Tieshan s-a ospătat, Du Shaoging şi Wu Shu au 
căpătat scrisoarea de recomandare de la dr. Yu, împreună cu zece 
liang de argint. Zhuang Shaokuang a adăugat și el o altă scrisoare de 
recomandare. Înarmat cu două scrisori și cu suficient argint, Guo 
Tieshan a plecat la drum. Magistratul You l-a primit cu cinste și l-a 
recomandat cărturarului Xiao Xaoxuan din Sichuan. Trecând prin 
mai multe peripeții, el şi-a descoperit tatăl în persoana unui călugăr 
din această provincie. 

„Ajuns la Chengdu, şi-a găsit tatăl într-un templu aflat la 
patruzeci de li de oraş. S-a dus direct la templu și a bătut în poartă. 
Bătrânul călugăr care i-a deschis l-a recunoscut imediat și s-a tras 
înapoi, plin de surpriză. 

Văzându-şi tatăl, Guo Tieshan a îngenuncheat, cu ochii în lacrimi. 

— Vă rog să vă ridicaţi, domnule, a spus călugărul. Eu n-am nici 
un fiu. Cred că mă luaţi drept altcineva. 

— Am bătut zeci de mii de [i căutându-te, a strigat Guo. Acum, că 
te-am găsit, de ce nu mă accepţi? 

— V-am spus că nenorocitul de mine sunt un biet călugăr pustiit 
și n-am pe nimeni pe lume. Tatăl dumneavoastră trebuie să se afle 
în altă parte. Nu mai plângeți în faţa mea, domnule. 

— Nu te-am văzut de zeci de ani, dar poate un fiu să-și uite tatăl? 
a implorat Guo fără să se ridice. 

— M-am călugărit de copil, sărmanul de mine. Cum aș fi putut să 

am un fiu? 

— Chiar dacă nu vrei să mă recunoști, tată, eu știu că tu eşti, a 
strigat Guo Tieshan printre lacrimi. 

Până la urmă, bătrânul călugăr s-a speriat că va fi obligat să-l 
recunoască. 

— Cine crezi că eşti de ai venit să ne faci necazuri? l-a repezit el. 
Pleacă degrabă! Trebuie să baricadez porțile! 

Ghemuit la pământ, cu ochii scăldaţi în lacrimi, Guo Tieshan nu 
se îndura să plece. 

— Dacă n-o întinzi, bag cuțitul în tine, ticălosule! a izbucnit 
călugărul. 

— Poţi să mă omori, tată, dar eu nu mai plec de lângă tine. 

Mâniat peste măsură, călugărul l-a îmbrâncit cu putere, lovindu-l 
peste față, apoi i-a închis poarta în nas!” 

Guo Tieshan a rămas câţiva ani în preajma lui, trimițându-i 
alimente și supraveghindu-l cu dragoste, iar după încetarea lui din 
viaţă i-a transportat acasă osemintele. 

Într-una din zile, Guo l-a cunoscut pe Xiao Yunxian, fiul unui 
cărturar de modă veche, retras pe domeniile lui. Dotat cu iscusință 
și curaj rar întâlnite, Xiao Yunxian s-a remarcat în război și a fost 
numit ofițer. 


CAPITOLUL XL 


În cinci-şase luni, Xiao Yunxian a fost numit căpitan în sectorul 
Jianghuai din Nanjing. El s-a dus la Palat să primească numirea, pe 
care scria: „A se prezenta imediat la noul post”. Părăsind capitala cu 
documentele care-i certificau numirea, a apucat drumul răsăritean 
spre Nanjing. Dincolo de Podul Dragonului Purpuriu a intrat în 

sectorul Kuangwu și fiind noaptea târziu a tras la un hotel. Era în 
toiul iernii şi pe la trei ceasuri din noapte patronul le-a strigat 
clienţilor: 

— Sculaţi-vă, domnilor! Sergentul Mu își face rondul. 

Călătorii și-au tras câte ceva pe ei și s-au așezat pe pături, în timp 
ce patru-cinci soldaţi s-au apropiat, luminând cu lampioanele calea 
sergentului, care verifica lista clienţilor hotelului. Xiao l-a 
recunoscut pe fostul său aghiotant din timpul războiului, Mu Nai. 
Sergentul s-a bucurat nespus întâlnindu-l pe Xiao, l-a întrebat de 
sănătate şi a insistat să-l ia cu el să doarmă în sector. 

A doua zi, Xiao a vrut să plece. 

— Rămâneţi măcar o zi, l-a implorat sergentul. Stă să ningă și 
putem, dumneavoastră fiind invitatul meu, să facem o plimbare 
până la Templul Yuan Qi. 

Xiao a consimţit. Mu Nai a făcut rost de doi cai şi a ordonat unui 
soldat să care mâncare și băutură la templu. Când au ajuns, un 
călugăr i-a invitat într-un pavilion din spate și le-a turnat ceai. Mu 
Nai a deschis cele şase ferestre ale pavilionului, care dădeau spre 
vârful muntelui. Copacii erau dezgoliţi de frunze, vântul nordic 
șuiera printre ramurile negre, legănându-le, și flori de nea 
prinseseră să valseze spre pământ, din înaltul cerului. 

Xiao Yunxian s-a întors spre sergent. 

— Noi doi am apucat ninsori abundente la Arţarul Verde, la 
frontieră, dar ele nu ne întristau. Astăzi însă, acești câțiva fulgi de 
zăpadă îmi dau fiori! 

— Mă gândesc la cei doi comandanţi, a răspuns Mu Nai. Acum 
cred că stau în jurul focului și, nu știu de ce, îi simt veseli! 

După ce au băut bine, Xiao s-a ridicat şi a prins să se plimbe afară. 
În dreapta pavilionului era o casă micuță, ai cărei pereţi erau 
acoperiți cu poeme scrijelate de diferiți cărturari și el le-a citit pe 
rând. O poezie se întitula Rememorez trecutul pe muntele Kuangwu şi 

fusese compusă în stilul clasic! Xiao Yunxien a citit-o o dată, apoi 
încă o dată şi iarăși, până când lacrimile i-au năpădit obrajii. Alături, 
Mu Nai nu înţelegea ce l-a răvăşit astfel. Xiao a reținut semnătura: 
„Învăţăcelul Wu Shu, din Nanjing”. Apoi au împachetat și s-au 
întors la sector, unde au petrecut noaptea, iar dimineaţa cealaltă 
Xiao s-a despărţit de Mu Nai, care l-a condus până în sectorul 
următor, Salcia Bătrână. 

Xiao Yunxian a traversat Fluviul Albastru şi a intrat în Nanjing, 
iar după ce şi-a prezentat documentele şi-a luat în primire noul post 
de la predecesorul său. 

— Cunoașteţi un bărbat numit Wu Shu, care trăieşte aici în 
Nanjing? i-a întrebat el într-o zi pe subalternii săi. 

— N-am auzit de el, a răspuns un soldat. Dar ce aveţi cu el, 
Excelenţă? 

— l-am citit o poezie, pe muntele Kuangwu şi țin să-l cunosc. 

— Dacă scrie versuri, putem să ne interesăm la Colegiul Imperial. 

— Află-l cât mai repede. 

A doua zi, soldatul a raportat: 

— Am întrebat la Colegiu. De la poartă mi-au spus că au un 
student numit Wu Shu; locuiește la Pavilionul Florii. 

— Cheamă pe cineva să mă însoțească, nu vreau toată escorta. 
Mă duc să-l vizitez. 

A mers direct la adresa indicată, la o casă cu fața spre apus, iar 
acolo şi-a anunţat sosirea prin carte de vizită. Wu Shu i-a ieșit în 
întâmpinare. 

— Eu sunt militar şi abia am sosit în Nanjing, s-a prezentat Xiao. 
Admir sincer cărturarii, și pe oamenii adevărați. Cu puţin timp în 


51 Qi yan gu feng, stilul clasic în șapte caractere, desemnează un gen prozodic 
relativ liber față de alte formule de versificație chinezească. Numărul versurilor 
este nelimitat, la fel și râmă, care poate fi unică sau diferită în cadrul strofelor. 
Fiecare vers este compus din câte șapte caractere (citeşte cuvinte). 

urmă, am citit poezia Rememorez trecutul pe muntele Kuangwu. Şi aşa 
se explică această vizită. 

— Am scris acele versuri într-un moment emoțional, a răspuns 
Wu. Umilei mele persoane nu i-a trecut prin minte că o să mă 
onorați atât de mult, pierzându-vă vremea cu citirea acelei poeme. 

Ceaiul a fost turnat în cești. 

— Aş putea să vă întreb, stimate domn, de unde veniţi? 

— E o poveste lungă și nu vreau să vă plictisesc. Eu m-am 
alăturat expediției pornită să cucerească orașul Arţarul Verde, apoi 
m-am ocupat de reconstrucția oraşului şi, fiindcă am irosit prea 
multe fonduri, am ieșit cu lipsuri. Până la urmă am fost avansat la 
gradul de locotenent și numit la sectorul Jianghuai. Sunt fericit că v- 
am întâlnit, dragă domnule, și vă voi cere sfatul în toate. Voi mai 
reveni să stăm de vorbă. 

— Voi profita pentru a învăţa şi eu de la dumneavoastră, i-a 
întors-o Wu Shu. 

Xiao Yun-xian s-a ridicat şi a plecat. Wu Shu l-a condus până la 
poartă. Tot atunci un servitor de la Colegiu a venit alergând. 

— Excelenţa Sa, dr. Yu vă cheamă, a spus el. 

Wu Shu s-a dus la Colegiu. 

— Treaba aceea privind acordarea unor onoruri mamei tale s-a 
aprobat abia acum, după ce au respins de trei ori cererea. Banii 
pentru arcadă sunt la mine, în sala din Colegiu, sper să treci pe 
acolo să-i ridici. 

Wu Shu i-a mulțumit și s-a retras. A doua zi s-a dus să-l viziteze 
pe căpitanul Xiao. Gazda l-a invitat în încăperea centrală, unde au 
schimbat plecăciuni și s-au așezat. 

— Ieri, când aţi venit la mine, m-am comportat destul de timid, a 
spus Wu. Sunt încă sub impresia aprecierilor înalte făcute 
neînsemnatelor mele versuri și am mai adus câteva bucăţi, cerșindu- 
vă învăţătura. 

Cu aceasta, a scos din mânecă un rulou pe care erau caligrafiate 
versuri. Xiao l-a luat, a citit o parte din poezii și l-a lăudat peste 
măsură. Apoi l-a invitat în bibliotecă și acolo a fost servită masa. 
După ce au mâncat, Xiao Yunxian i-a înmânat oaspetelui un rulou, 
precizându-i: 

— Am aici însemnările vieții mele de până acum şi apelez la 
iscusitul condei al domniei tale cu rugămintea de a le prelucra, în 
versuri sau proză, pentru a nu se aşterne uitarea peste ele. 

Wu Shu a primit ruloul, s-a așezat pe măsuța joasă și l-a desfăcut. 
Titlul cuprindea patru caractere: Însemnări asupra expediției vestice, 
mai jos urmau trei ilustraţii: Distrugerea duşmanilor în munți, 
Cucerirea cetății Arțarul Verde şi La lucru pe câmp, primăvara. Sub 
fiecare ilustrație era trecută o descriere amănunţită. Wu Shu a citit 
totul, apoi, suspinând, a spus: 

— Așa a fost de când lumea. Nenumărate au fost faptele vitejești 
ale Generalului Zburător”! Cu asemenea merite, stimate domn, și 
ați rămas în această poziție modestă! Eu voi face tot ce îmi va sta în 
putinţă privitor la versurile cerute. Dar, din cauza rangului vostru 
modest, meritele pe care le-aţi câștigat în bătălii este posibil să nu fie 
incluse în istoriile oficiale. Aveţi nevoie de câteva personalități 
înalte care să vă descrie actele vitejeşti și astfel ele ar rămâne 
cuprinse în culegerile lor pentru vecie. 

— Mă flataţi, a replicat Xiao. Condeiul dumneavoastră mă va face 
nemuritor. 

— Nu se poate! Dar voi lua acest rulou cu mine. Cunosc câţiva 
cărturari de renume, care se extaziază în fața loialității și a pietății 
filiale. Sunt sigur că după ce vor vedea aceste însemnări vor fi 
bucuroși să le consemneze. Permiteţi să iau manuscrisul? 


52 Faimosul general Li Kuang, sec. II î.H., care s-a distins în luptele împotriva 
hunilor, însă nu a fost înnobilat de către împărat. 

— Dragă domnule, nu ar fi mai bine că mai întâi să-i vizitez? 

— Asta-i simplu. 

Xiao a adus un carton roşu şi l-a rugat pe Wu Shu să scrie ambele 
lor nume pe el pentru vizite. Wu Shu ia dat numele și adresele dr. 
Yu, lui Chi Hengshan, Zhuang Shaokuang și Du Shaoging, a luat 
apoi ruloul și s-au despărțit. 

Xiao Yunxian i-a vizitat pe cei patru cărturari, iar ei i-au întors 
vizitele. Peste puţin timp, el a primit însărcinarea să strângă 
cerealele de pe valea Huai. S-a îmbarcat așadar până la Yangzhou, 
iar acolo, în înghesuiala din port, s-a auzit strigăt dintr-o altă barcă. 

— Domnule Xiao! Ce căutaţi aici? 

— Ai, ia! a exclamat Xiao. Domnul Shen în persoană! 

El a apropiat în grabă barca să de cealaltă, iar Shen a trecut la el. 

— Sunt ani de când ne-am despărțit la Arţarul Verde, a spus Xiao. 
Când v-aţi întors? 

— Cu sprijinul dumneavoastră am reuşit să găsesc o ocupaţie. 
Am mai predat lecţii încă doi ani, câştigând îndeajuns pentru a mă 
putea întoarce la locurile natale. Mi-am promis fiica domnului Song 
din Yangshou şi acum o conduc la el. 

— Felicitări, mă bucur! 

Xiao a cerut însoțitorului său să-i dea cadou fetei un liang de 
argint. A continuat: 

— Merg spre nord, cu o însărcinare oficială şi nu pot opri. Când 
mă voi întoarce însă, vă voi chema să stăm de vorbă. 

Şi-au spus cuvintele de rămas bun și Xiao Yunxian a pornit cu 
barca mai departe. 


Shen și-a însoțit fiica pe mal, a urcat-o într-o lectică, i-a trimis 
bagajele înainte şi s-au dus direct la prăvălia de sare „Marea 
prosperitate” de lângă Poarta Spartă. Vânzătorul l-a primit pe Shen 
şi l-a anunţat negustorului Song Weifu, însă acesta, arogant, a trimis 

un om afară, care le-a spus: 

— Stăpânul a poruncit ca mireasa să fie dusă în casă, iar domnul 
Shen să rămână în prăvălie, ca administratorul să-i dea o masă. 

La auzul acestor cuvinte, Shen s-a întors către fiica sa: 

— Intenţia noastră era să rămânem temporar aici până să aleagă 
el o zi potrivită. Ce-i cu această comportare plină de îngâmfare? Și 
totuşi n-ar fi nimic dacă te ia ca soție principală. Ce facem, ne mai 
legăm sau nu? Fata mea, acest lucru te priveşte direct. 

— Linișteşte-te, tată, a răspuns Shen Ramură de Jad. N-am 
semnat niciun contract că m-ai fi vândut şi ai fi primit vreo plată în 
schimb. Atunci cum să ajung o concubină? Îşi dă şi el aere, dar dacă 
vă luaţi la ceartă o să ne alegem cu alte necazuri. Mai bine să fiu 
dusă cu lectica în camerele interioare şi vom vedea cum mă va trata. 

Domnul Shen a încuviințat vorbele fetei, iar ea s-a gătit ca o 
mireasă, punându-și pe cap o pălărie şi îmbrăcând rochie de un roșu 
aprins. Apoi şi-a salutat tatăl în semn de despărţire și a urcat în 
lectică. Un slujitor a însoţit lectica până la o intrare majestuoasă, pe 
malul râului. În faţa porţii stăteau câteva doici, în braţe cu copiii 
stăpânului și glumind cu portarii. 

— Este nouă soţie Shen? au întrebat ele văzând lectica. Rugaţi-o 
să coboare şi să intre pe una din porţile laterale. 

Ramură de Jad n-a zis nimic. S-a dat jos din lectică şi s-a dus 
direct în camera centrală, s-a așezat și a poruncit: 

— Fiţi buni şi chemațţi-l pe stăpân! Familia Shen din Changzhou 
este o familie respectabilă și nu de rangul trei-patru! Dacă stăpânul 
vostru dorește să mă ia de soţie, pentru ce n-a aprins lampioanele și 
n-a ales o zi favorabilă pentru sosirea mea în casă? M-a adus pe 
furiș, de parcă aș fi concubină! Dacă-i aşa, nu-i cer decât să-mi arate 
scrisorile de căsătorie semnate de tatăl meu și n-am să mai zic nimic 
altceva! 

Slugile s-au înfricoșat şi s-au repezit să-i povestească stăpânului, 

Song Weifu era în farmacie, urmărind pregătirea unor doctorii din 
ren sheng. După ce a ascultat relatările slugilor s-a înroşit tot la față 
și a izbucnit: 

— Noi, negustorii mari, care sprijinim-şi statul, luăm câte şapte- 
opt concubine pe an. Dacă toate ar fi așa de arțăgoase, am pierde o 
grămadă de timp! Dacă a venit, n-am teamă c-o să zboare! 

Peste puţin timp, a chemat la el o fată din casă. 

— Mergi în faţă, i-a ordonat, şi spune-i noii soţii: „Stăpânul nu e 
acasă nouă soție e mai bine să intre în camerele ei. Dacă nouă soţie 
are ceva de zis, să aştepte până se întoarce el!” 

Ramură de Jad a ascultat vorbele acelei slugi și s-a gândit: „Nu 
are rost să mai stau aici. Mai bine mă duc cu ea”. A mers în urma 
slugii, ieşind pe la spatele încăperii centrale, spre partea stângă, prin 
trei camere ridicate din lemn de nanmu, apoi printr-o curte largă, în 
care erau îngrămădite stânci aduse din lacul Tai”. Apucând pe o 
cărare din nou la stânga, printre colinele artificiale sugerate de 
stânci îngrămădite, au ajuns într-o grădină plină cu bambuși și 
pavilioane de vară, cu un lac extrem de larg, mărginit de balustrade 
vopsite în lac roșu. La capătul aleii au intrat, printr-o deschidere 
rotundă ca o lună tăiată în zid, apoi printr-o uşă dublă aurită, 
dincolo de care se afla o curte interioară, în faţa unei clădiri cu trei 
camere. Încăperea principală era aranjată cu gust. O doică a adus 
imediat ceaiul. Ramură de Jad se gândea, în timp ce sorbea dintr-o 
ceaşcă de porțelan: „Tare m-aş mira dacă acest negustor ştie să 
aprecieze ceea ce deține! Oricum, pot să rămân aici câteva zile”. 

— Noua soție este foarte fragedă și frumoasă, dar are nerv, e greu 
de stăpânit, i-a spus sluga lui Song Weifu. 

A doua zi, Song i-a ordonat administratorului să-i plătească lui 


53 Stânci decorative, apreciate pentru formele bizare modelate de apă, nelipsite 
din orice grădină veritabilă. Cele mai multe provin din lacul Tai, din oraşul Wuxi 
- China de centru. 


143 


Shen, cinci sute de liang de argint şi să-l trimită acasă. Fata fiind la el 
în casă, negustorul s-a gândit că Shen cărturarul nu va mai spune 
NIMIC. 

— Vai de mine! a exclamat domnul Shen. Are de gând să-mi ia 
fata de concubină și asta eu nu pot să accept! 

Şi el s-a dus direct la Yamen ca să protesteze. 

— Cărturarul Shen este licenţiat în judeţul său, Changzhou, şi un 
om foarte respectat, a spus magistratul județului Jiangdu. Cum o să 
accepte ca fiica sa să devină concubină? Aceşti negustori de sare 
cred că își pot permite orice! 

Magistratul a primit plângerea, însă Song și-a trimis şi el un 
funcționar cu o petiție şi a mituit pe toată lumea, astfel că hotărârea 
a fost următoarea: „Dacă licenţiatul Shen intenţiona ca fiica sa, 
Ramură de Jad, să devină soţia principală a lui Song Weifu, atunci 
pentru ce a dus-o pe ascuns la casa soțului? Este clar că a fost stabilit 
să fie concubină, iar acum încurcă situațiile. Plângerea se respinge”. 
Pe petiția lui Song fusese scris: „Vezi decizia asupra cărturarului 
Shen”. Când Shen a făcut o nouă plângere, magistratul s-a supărat, 
numindu-l scandalagiu şi ordonând să fie escortat până în judeţul 
său. 

Ramură de Jad a rămas în casa Song mai multe zile, fără să 
primească vreo veste. „Acest om se pregăteşte mai întâi să-l aranjeze 
pe tatăl meu şi apoi se va ocupa de mine. Poate că ar fi mai bine să 
fug”. Ea s-a apucat să-și strângă într-o legătură vasele de aur și de 
argint pe care le adusese cu ea, perlele naturale și celelalte bijuterii, 
apoi a îmbrăcat șapte fuste una peste alta, arătând ca o slujnică şi a 
plătit-o pe slugă să o conducă afară din casă. Spre dimineaţă, la ora 
cinci, a ieşit îndreptându-se spre debarcader și s-a urcat pe o barcă. 
Barcagiul avea toată familia cu el. „Dacă mă întorc la Changzhou, la 
părinţi, şi-a zis Ramură de Jad, or să râdă vecinii. Nanjingul mi se 
pare un loc bun: este plin de cărturari celebri, iar eu știu să fac 

versuri scurte. De ce nu m-aş duce acolo, trăind din vânzarea 
versurilor? Şi poate că îmi întâlnesc norocul”. Hotărându-se, a 
schimbat barca în primul port și s-a dus direct la Nanjing. 


CAPITOLUL XLI 


Se spune pe drept cuvânt că, începând din a doua parte a lunii a 
patra, râul Qinhuai din Nanjing devine şi mai minunat. Bărci de pe 
alte râuri, cu cabinele scoase și vele noi, alunecă pe apă şi fiecare are 
înțepenită în mijloc o măsuţă pătrată, lăcuită în auriu, pe care 
aşteaptă, rânduite cu grijă, un vas de Yi Xing, ceşti din cel mai fin 
porțelan Chenghua ori Suan De“ și ceai fierbinte preparat cu apă 
curată de ploaie. Bărcile duc cu ele băutură, mâncare şi dulciuri 
felurite, încât până și trecătorii obișnuiți sorb o ceaşcă de ceai de 
preț pe vreo barcă, în mijlocul râului, şi apoi îşi văd de treburi. Când 
se lasă întunericul, cele două lampioane luminoase atârnate pe 
fiecare barcă se reflectă în apă, iar deplasarea bărcilor în susul şi în 
josul râului face ca râul întreg să fie o curgere de lumini. Noapte de 
noapte se aud cântece la flaut de la Podul Virtuţii Literare, la Podul 
Norocului şi Poarta Shuidong. Unii călători comandă artificii 
„Şobolanul prin apă”, trase de pe mal și care aduc cu prunii în 
momentul înfloririi. Distracţia durează până pe la ceasurile patru, în 
fiecare noapte. 

Wu Shu de la Colegiul Imperial şi-a serbat ziua de naştere la 
sfârşitul celei de a patra luni, dar sărăcia nu i-a permis să dea o 
petrecere şi Du Shaoging a fost acela care a pregătit dulciuri și 
câteva jin-uri de băutură, a chemat o barcă și l-a invitat pe sărbătorit 


54 Porțelan renumit, ars în cuptoarele imperiale. 

să-şi aniverseze totuși ziua cu el pe râu. Shaoging i-a propus să se 
întâlnească mult mai devreme la el, au luat masa acolo și au coborât 
la râu prin portiţa din spate. 

— Mai întâi să plutim liniştiți mai spre mal, la loc răcoros, l-a 
povăţuit Shaoging. 

Au ordonat barcagiului încotro să se îndrepte și ei s-au ospătat și 
au băut în tihnă. După amiază, erau amândoi amețiți puţin. La 
Podul Norocului au coborât pe mal să se dezmorțească și au zărit 
lângă debarcader o plăcuţă cu următorul anunţ: „Shen Ramură de 
Jad din Changzhou brodează fin, caligrafiază pe evantaie și scrie 
versuri. Locuiește lângă Lacul Regal, unde clienții o pot găsi 
oricând”. Terminând de citit anunţul, Wu Shu a râs în hohote. 

— Domnule Du, ce loc straniu este oraşul Nanjing! Prostituatele 
mișună pretutindeni. Această femeie pare şi ea una dintre ele dacă 
şi-a pus firmă. Nu-i de râs? 

— Ce ne priveşte pe noi? Să mergem pe barcă să bem un ceai. 

Întorşi pe barcă n-au mai pus gura pe băutură, ci au sorbit din cel 
mai bun ceai și au flecărit în voie. Privind în sus, au zărit la un 
moment dat luna strălucind sus, în înaltul cerului și revărsând o 
lumină de zăpadă peste barcă. Au continuat să plutească lin, duşi de 
apă. 

La Bazinul Lună Nouă se găseau o mulţime de bărci de călătorie 
și se trăgeau din plin artificii. Între ele era o barcă mare, luminată de 
patru lampioane, iar în mijlocul ei cu un umbrar, sub care se 
organizase un banchet. Doi oaspeţi ocupau locurile de onoare, iar pe 
locul gazdei stătea un cărturar cu bonetă pătrată, robă albă și 
încălțări răcoroase de vară. Era un om slab, cu faţa galbenă şi cu o 
barbă rară, albă. Lângă el mai şedea un bărbat tânăr, cu pielea feţei 
fină, albicioasă, cu o mustață neagră. Acesta din urmă arunca priviri 
galante femeilor din jur. Când au ajuns aproape de barcă cea mare, 
Shaoging şi Wu Shu au recunoscut în cei doi oaspeţi pe Lu Xinhou 

şi Zhuang Shaokuang, însă ceilalți doi le erau necunoscuți. 
Văzându-i, Zhuang s-a ridicat în picioare. 

— Poftiţi la noi, Shaoging, a strigat el. 

Atunci ei au trecut în barca lor şi s-au salutat cu gazda, care a 
întrebat: 

— Cine sunt distinșii domni? 

— Fratele Du Shaoging din Tianchang și cărturarul Wu Shu, i-a 
recomandat Zhuang. 

— La Changzhou am avut un prefect Du din Tianchang. Sunteţi 
din aceeași familie? a întrebat gazda. 

— A fost tatăl meu, a răspuns Shaoging, surprins. 

— Acum vreo patruzeci de ani am petrecut zile întregi cu tatăl 
vostru. După relaţiile de rudenie, el îmi era văr mai mare. 

— Unchiul Zhuang Zhuojiang? 

— Chiar el! 

— Eu eram mic pe atunci și nu v-am întâlnit niciodată. Astăzi 
sunt fericit că vă cunosc şi pot să vă prezint respectele mele. 

Shaoging s-a ridicat şi a făcut o nouă plecăciune în faţa lui. 

— Sunteţi rudă cu acest onorabil domn? l-a întrebat Wu pe 
Zhuang Shaokuang. 

— Îmi este nepot de mamă, a răspuns Zhuang cu un zâmbet. A 
fost elevul tatălui meu și nu l-am văzut de patruzeci de ani. Abia a 
venit de la Yangzhou. 

— Iar stimatul domn aici de faţă? 

— E fiul meu! a rostit Zhuang Zhuojiang. 

S-au înclinat din nou, apoi s-au aşezat. Gazda a cerut din nou 
băutură şi a ciocnit cu noii veniți. 

— Shaoging, când v-aţi mutat la Nanjing? Unde locuiţi? l-a 
întrebat unchiul său. 

— Sunt în Nanjing, de opt sau nouă ani, a răspuns Zhuang şi are o 
casă chiar lângă râu. 

— Vechea casă părintească, cu grădina şi pavilioanele ei era cea 
mai grozavă dintre reşedinţele de la nord de Fluviul Albastru, a 
reluat gazda. De ce aţi venit aici? 

Zhuang Shaokuang a intervenit din nou şi a înfăţişat în câteva 
cuvinte, felul romantic de a se purta al lui Shaoging, sfârșind cu 
risipirea averii. Gazda nu și-a putut reține un suspin. 

— Ţin minte că acum șapte-opt ani am primit o scrisoare de la 
domnul Wei din Wuyi. Îmi scria că bea din ce în ce mai mult şi de 
vreo douăzeci de ani n-a mai reușit să se îmbete cu adevărat. Numai 
în Tianchang a băut o dată un vas cu o licoare veche de nouă ani 
care l-a lăsat lat la pământ, după o noapte de chef. Se simţea atât de 
fericit, încât mi-a scris, deşi mă aflam la peste trei mii de li depărtare, 
numai pentru a-mi anunţa această veste. Atunci nu ştiam la cine 
anume fusese oaspete, dar acum sunt sigur că este Shaoging. 

— Este o gazdă desăvârșită şi inegalabilă, a spus Wu Shu. 

— Sunteţi prieten cu unchiul Wei? 

— Ne-am cunoscut de copii. În vremea tinereţii, tatăl vostru era 
respectat de toată lumea, ca unul din cei mai faimoși cărturari ai 
generaţiei sale. Am înaintea ochilor faţa sa zâmbitoare, de parcă s-ar 
afla chiar azi aici cu noi. 

Când Lu Xinhou şi Wu Shu au adus vorba despre ceremonia de 
la Templul Tai Bo, Zhuang Zhuojiang şi-a pocnit palmele de 
genunchi: 

— Ce păcat că n-am mai apucat o asemenea ceremonie magnifică! 
Altădată voi căuta o ocazie deosebită să vă întâlnesc. 

Discuţia a continuat astfel până după miezul nopții. Ajunși în fața 
casei lui Du Shaoging, lampioanele de pe râu se răriseră, iar 
cântecele de flaut aproape că încetaseră. Se mai auzea numai, pe 
undeva pe aproape, sunetul duios al unui fluier de jad. 

— E timpul să ne retragem, și-au spus. 

Wu Shu a urcat și el pe mal. 

Zhuang Zhuojiang era cel mai în vârstă, dar cu toate acestea el îl 
trata pe Zhuang Shaokuang cu mare respect. După ce Du Shaoging 
şi-a luat rămas bun, Zhuang Zhuojiang l-a condus pe Shaokuang 
până la Podul Poarta de Nord. Acolo a coborât pe mal și i-a însoțit 
pe el şi pe Lu până acasă, în timp ce proprii săi slujitori luminau 
drumul cu lampioanele. Abia apoi s-a întors. Zhuang Shaokuang l-a 
oprit la el peste noapte pe Lu Xinhou, iar a doua zi au petrecut-o în 
grădină, ca de obicei. În acea zi, Zhuang Zhuojiang a scris pe o carte 
de vizită „Zhuang împreună cu fiul său Feixun” şi s-a prezentat în 
vizită la Du Shaoging. Apoi Shaoging s-a dus el la Podul Lotusului 
să le întoarcă vizita, rămânând o zi întreagă cu ei. Când l-a întâlnit 
pe Shaokuang, la Lacul Lotusului, acesta i-a spus: 

— Acest văr al meu este un om extraordinar. În urmă cu 
patruzeci de ani, a deschis cu cineva o prăvălie de amanetat în 
Sizhou. Dar acela și-a pierdut averea, iar vărul meu i-a cedat 
propriul său capital, vreo douăzeci de mii de liang de argint, cu 
întreaga prăvălie. lar el, cu o boccea pe umeri, călare pe un măgar 
jigărit, a plecat din oraș. De zece ani şi mai bine a călătorit prin toată 
regiunea cu afacerile sale şi a câștigat zeci de liang în plus. Acum a 
venit să se așeze în Nanjing. Este un om cât se poate de prietenos și 
sociabil. La moartea tatălui său a suportat numai el cheltuielile de 
înmormântare și n-a vrut să accepte nimic de la ceilalți frați. S-a 
ocupat de mulți prieteni vârstnici, care nu aveau nici rude și nici 
bani în ceasul morţii. Urmând sfaturile tatălui meu, el i-a stimat 
întotdeauna pe oamenii culți și a ştiut să aprecieze monumentele 
istorice. Acum cheltuiește vreo trei-patru mii de liang să clădească 
un templu pentru prințul Cao Bin. Când o să fie gata, vom stabili cu 
Chi Hengshan un sacrificiu în templul nou. 

Du Shaoging, s-a bucurat. Au mai schimbat câteva cuvinte și s-au 
despărțit. 

Vară a trecut pe nesimţite și o nouă toamnă s-a instalat, cu 

vânturi proaspete şi răcoroase, schimbând înfățișarea râului 
Qinhuai. Toţi locuitorii oraşului căutau bărci de închiriat, pe care 
chemau călugări să agaţe tablouri înfățișându-l pe Buddha, și să le 
citească din cărţile sfinte. Apoi, porneau de la Poarta Xishui și 
ofereau ofrande pe tot drumul, până la vărsarea Râului Parfumat. 
Mireasma pătrunzătoare de santal și altele de tot felul se 
răspândeau cale de zece li, iar cântecele religioase și 
acompaniamentul la tobe şi castaniete puteau fi auzite și de surzi. 
Seara, lampioane delicate în formă de floare de lotus pluteau pe fața 
apei. Mari corăbii de carton duceau spiritele spre ceruri, salvându-le 
de ispășirea păcatelor în iad care ar fi fost la mijlocul lunii a șaptea, 
cum era trecut în canonul legendei budiste. Astfel, Qinhuai devenea 
țărmul budist din apus. În a douăzeci şi nouă zi a celei de a șaptea 
luni, pe Muntele Răcoros, la Templul Zeului Pământului se ţinea o 
mare sărbătoare religioasă. Tradiția menţiona că zeul ţine ochii 
închiși tot anul, deschizându-i numai în această noapte. Dacă zeul 
vedea întreg oraşul adunat acolo, arzând mirodenii, rămânea cu 
impresia că tot anul este la fel şi, de bucurie, îi lua pe toți sub 
protecţia lui. Așa se făcea că în această seară, fiecare familie din 
Nanjing așeza două mese pe care cât era noaptea de lungă, ardea 
santal şi câte două lumânări. De la Marele Pod Central până sus pe 
Muntele Răcoros ducea un drum lung de șapte-opt li, care se 
preschimba într-un uriaș dragon strălucitor de argint, licărind în 
întuneric și îmbălsămat în atâtea mirosuri, încât nu era vânt care să-l 
poată limpezi. Bărbaţii şi femeile orașului erau cu toţii acolo să ardă 
santal şi să se bucure de șezătoare. 

Shen Ramură de Jad locuia la Lacul Regal şi a ieşit împreună cu 
nevasta proprietarului să ardă santal. De când venise în Nanjing, nu 
dusese deloc lipsă de clienţi, amatori de poezii, caligrafii sau 
broderii. Se găsiseră și tineri pierde-vară care o vizitaseră câte doi 
sau câte trei să se hlizească la frumuseţea ei. În această seară, 

întorcându-se de pe munte - fiind aranjată țipător, ducea în urma ei 
o suită de sute de gură-cască. Zhuang Feixun se alăturase şi el 
mulțimii din alaiul tinerei fete. Urmărind-o până acasă și aflând că 
stă pe Lacul Regal, tânărul se întreba cine ar putea fi şi, curios, l-a 
iscodit pe Du Shaoging. 

— Această Shen Ramură de Jad de la Lacul Regal se mânie foc 
când tinerii îşi iau libertăți cu ea, a spus el. Fata aceasta este un 
mister. Shaoging, de ce n-aţi merge s-o vedeţi? 

— Am auzit câte ceva despre ea. În zilele noastre sunt mulți 
oameni nefericiți şi ea trebuie să fi fugit aici ca să scape de necazuri. 
Voi merge să discut cu ea. 

Shaoging l-a reţinut pe Feixun la el să admire luna nouă, 
invitându-i şi pe Chi Hengshan și Wu Shu. După puţin timp, Feixun 
a adus din nou vorba despre Ramură de Jad. 

— Orice ar fi cu ea, a precizat Shaoging, ştie să scrie versuri și 
acest lucru echivalează cu un merit. 

— Acesta este orașul Nanjing, a spus Chi. Sunt atâţia cărturari de 
seamă pretutindeni aici, încât cine oare apelează la o femeie pentru 
versuri? Eu cred că e vorba de un șiretlic să atragă bărbaţii. Dar 
chiar dacă scrie versuri, pe noi nu ne priveşte! 

— E totuşi curios, a reluat Wu Shu. O femeie tânără trăiește 
singură departe de ai săi, fără nici un prieten și se întreține vânzând 
versuri! Mi-e teamă că n-are pereche în lume și, deci, trebuie să fie la 
mijloc un motiv serios, însă de vreme ce este poetesă, de ce n-am 
merge să vedem cum scrie? 

Când au terminat masa, luna nouă se ridicase în înaltul cerului și 
razele ei aurii se reflectau din apele râului luminând podul. 

— Astăzi e prea târziu, Wu Shu, a răspuns Shaoging. Vino mâine 
la mine să iei gustarea de dimineaţă și mergem împreună. 

Wu Shu a acceptat şi a plecat odată cu Chi și Feixun. A doua zi, 
după ce au mâncat, Shaoging și Wu Shu s-au dus amândoi la Lacul 

Regal. Au dat acolo de o casă joasă, în faţa căreia se strânseseră vreo 
zece-douăzeci de oameni, făcând gălăgie. Apropiindu-se, au văzut o 
fată de optsprezece sau nouăsprezece ani înfruntând mulțimea. 

Avea părul strâns în felul femeilor din clasele de jos și era 
îmbrăcată într-o rochie de voal de culoarea safirului, cu un guler 
larg. Cei doi cărturari au ascultat câteva minute și au înţeles că unii 
oameni veniseră să cumpere broderii, iar alții îşi băteau joc de ei. La 
vederea cărturarilor, oamenii s-au împrăştiat. Ramură de Jad s-a 
grăbit să-i salute cu o largă reverență, ei s-au aşezat și au schimbat 
câteva cuvinte. 

— Excelenţa Sa, domnul Du Shaoging este cel mai faimos poet, a 
spus Wu Shu. Am auzit ieri despre versurile dumneavoastră și 
astăzi am venit să vă solicităm învăţătura. 

— Sunt de peste o jumătate de an în Nanjing, a răspuns Ramură 
de Jad, iar cei care m-au căutat până acum m-au luat ori drept 
prostituată, ori drept membra unei bande de tâlhari. Cât îi 
dispreţuiesc! Dumneavoastră aţi venit astăzi să mă doriți sau să mă 
suspectaţi. Îmi amintesc că tatăl meu spunea adesea: „Sunt mulți 
cărturari în Nanjing, dar unul este domnul Du Shaoging!” Vorbele 
lui erau drepte! Dar nu ştiu dacă domnul se află în vizită în oraș, ori 
soţia sa trăiește tot în Nanjing? 

— Soţia e cu mine, locuim într-o casă pe malul râului. 

— Dacă-i așa, îi voi face o vizită şi îi voi împărtăşi tot năduful 
inimii mele. 

Shaoging a încuviinţat și a plecat înapoi cu Wu Shu. 

— Se pare că e un caz deosebit, a spus Wu Shu. Să fie prostituată, 
îi lipsește aerul acela desfrânat; să fie o concubină fugită de la 
bărbatul său, ar fi o femeie vulgară. Pe de altă parte, deşi femeie, are 
ceva mândru și demn în ea. Era îmbrăcată cu gust, dar poziţia 
mâinilor parcă o trăda că ştie să lupte. Și, fiindcă veni vorba de un 
asemenea caz, știu că nu mai există femeie-spadasin ca fata din 

căruță. Mi-e teamă mai degrabă că este o fată călită datorită 
tratamentului prost la care a fost supusă. Dar să aşteptăm să vină. S- 
o chestionaţi, ca să verificăm puterea mea de pătrundere. 

Între timp au ajuns acasă și au găsit-o pe florăreasa Farmec cu un 
braţ de flori proaspete, sosită să le vândă. 

— Ai venit la timp, i s-a adresat Shaoging. Aşteptăm un oaspete 
deosebit și e bine să fii de față. 

El i-a spus lui Wu Shu să intre şi să ia loc şi s-a dus cu florăreasa 
în apartamentele soţiei. Peste puţin, Ramură de Jad a sosit într-o 
lectică. Du Shaoging a condus-o la soţie și femeile s-au salutat 
printr-o reverență, apoi s-au așezat. Ceaiul a fost adus și turnat în 
cești. Ramură de Jad a ocupat locul de onoare, soţia lui Shaoging 
acționând ca gazdă şi având lângă ea pe Farmec. Shaoging însuşi a 
luat loc la fereastră. 

— Domnişoară Shen, a început soţia lui Shaoging, sunteţi atât de 
tânără şi locuiți departe de casă. Nu aveți nici un ajutor? Părinţii 
trăiesc? 

— Tatăl meu a trăit departe de familie ani în șir, fiind învăţător, 
iar mama a murit demult. Am învăţat de mică să cos și să brodez și, 
venind în Nanjing, am încercat să mă hrănesc din propria mea 
muncă. Domnul Du a fost atât de bun să vină să mă vadă și 
dumneavoastră m-ați primit ca pe o prietenă veche. 

— Domnișoara brodează o nebunie! a exclamat florăreasa. Ieri am 
văzut într-o casă o broderie Zeul primește fiii, cum n-am mai pomenit 
alta. 

— Oh, nu! a protestat Ramură de Jad. Cusăturile mele sunt 
demne de râs. 

Florăreasa Farmec a ieşit. Atunci Ramură de Jad a căzut în 
genunchi în fața gazdei, care a rămas surprinsă și s-a grăbit s-o 


5 Aluzie la o nuvelă clasică, foarte populară în dinastia Tang. 

sprijine să se ridice. Ramură de Jad a povestit cum negustorul de 
sare a încercat s-o înșele, luând-o concubină, și cum ea s-a salvat, 
fugind numai cu unele lucruri mai de preţ. 

— Mă gândesc cu teamă că nu m-o fi uitat și mă caută. Puteţi să 
mă salvaţi, doamnă? 

— Aceşti negustori de sare duc o viață coruptă și nu puţini 
intelectuali se pleacă în fața lor. Eşti o femeie slabă, dar l-ai aranjat 
bine. Admirabil! Mai mult ca sigur că te caută și nenorocirea trebuie 
să fie pe aproape. Dar oricum el nu-ţi poate face mare lucru. 

O slugă s-a apropiat şi i-a spus lui Shaoging că Wu Shu vrea să-i 
vorbească. Trecând dincolo, el a văzut în ușă doi vlăjgani, care 
aduceau a portărei. 

— Ce e cu voi aici? s-a arătat el speriat. Și de ce ați intrat în casă? 

— Eu i-am chemat, a spus Wu Shu. E extraordinar! S-a primit o 
înştiinţare din județul Jiangou să fie arestată această fată. Este o 
concubină fugită din casa unui negustor, Song! Am ochi format sau 
nu? 

— Acum ea se află în casa mea și nu pot să le-o dau, a replicat 
Shaoging, întrucât ar însemna că noi am îndemnat-o și am ascuns-o. 
Nu e treaba mea dacă fata scapă sau nu, dar nu le-o pot da chiar eu. 

— Tocmai de aceea i-am chemat în casă, a insistat Wu Shu. Mai 
bine le dai câte ceva, ca să se ducă s-o aştepte la Lacul Regal, până ce 
ea se întoarce acasă. 

Shaoging a primit sfatul, le-a dat portăreilor patru arginți şi le-a 
cerut să plece. Când s-a întors în apartamentele interioare și le-a 
spus veștile rele, femeile s-au înspăimântat. 

— Nu-i nimic! și-a revenit Ramură de Jad. Unde sunt? Sunt gata 
să merg cu ei! 

— l-am îndepărtat de aici și ar fi bine să mâncăm mai întâi. 
Domnul Wu tocmai scrie un poem pentru dumneavoastră, să-i 
acordăm timp să-l termine. 

Le-a îndemnat să mănânce, iar el s-a dus alături să caute un 
volum cu versurile sale. Când Wu Shu a terminat, Shaoging a 
cântărit patru liang de argint şi i-a dat, împreună cu versurile, 
printr-o slugă, soției, pentru a le dărui lui Shen Ramură de Jad. 


De la Du Shaoging, Ramură de Jad a mers întins acasă. Portăreii o 
aşteptau în ușă. 

— Doriţi să mergeţi tot în lectică, sau cu noi? i s-au adresat ei. Nu 
mai are rost să mai intraţi în casă. 

— Sunteţi trimiși de guvernator, sau de cenzor? Eu n-am încălcat 
legea, n-am trădat ţara, de ce să nu intru în casă? Voi puteţi să-i 
speriați pe oamenii simpli de la ţară, nu pe mine! 

Cu acestea, ea a coborât din lectică și a intrat alene în casă, iar 
portăreii au lăsat-o să treacă. A pus argintul şi poeziile în cutia de 
bijuterii și a ieşit din nou afară. 

— Duceţi-mă la Yamen! a cerut ea hamalilor, însă aceștia 
pretindeau mai întâi banii. 

— Cu noi cum rămâne? s-a grăbit să spună un portărel. Suntem 
plecaţi de azi dimineaţă, am alergat încolo și încoace, am aşteptat o 
grămadă de timp acasă la domnul Du, apoi am venit aici ca să vă 
lăsăm să veniţi onorabil, în lectică. Sunteţi femeie, dar oare nu avem 
și noi dreptul să bem un ceai? 

Ramură de Jad a înţeles că portăreii doresc bani, dar nu le-a 
acordat atenţie. Le-a promis oamenilor cu lectica douăzeci și patru 
de bani în plus, şi ei au dus-o la Yamen. Portăreii n-au avut ce să 
facă, decât să-l anunţe pe magistrat: „- Am adus-o pe fata Shen”. 

Magistratul a chemat-o la el şi a constatat că ea corespundea 
descrierii primite. 

— O femeie se supune convenției, a spus el. Pentru ce ai fugit, 
luând și argintul domnului Song și ai venit în județul meu? 

— Song Weifu a vrut să facă dintr-o fată de familie concubina lui, 

a răspuns Shen. Când tatăl meu a făcut o plângere, negustorul a 
cumpărat pe magistrat şi tatăl meu a pierdut. ÎI voi urî toată viața 
mea. Eu sunt o fată obișnuită, însă am puţină cultură. Și nu înţeleg 
cum nevasta unui Chang Er ar putea rămâne sclavă la Wai Huang. 
De aceea am fugit. Acesta este adevărul meu. 

— Eu nu pot decide în ceea ce te priveşte, a răspuns magistratul. 
Vei fi chestionată de colegul meu din judeţul Jiangdu. Spui că ai 
primit o educaţie înaltă. Ştii să compui versuri? 

— Vă rog să propuneţi un subiect. Voi fi fericită să primesc sfatul 
Excelenței Voastre. 

Magistratul a întins mâna spre fereastră, indicând un salcâm din 
curte. 

— Uite subiectul! 

Calmă, fără grabă, Ramură de Jad a compus un poem în stilul qi 
liu. Poezia era reuşită și scrisă în timp record, fapt care l-a 
impresionat pe magistrat. Atunci el a trimis pe cei doi portărei la 
locuinţa fetei să-i aducă lucrurile, pentru a fi examinate. În cutia cu 
bijuterii, magistratul a găsit puţin argint, un pachet sigilat pe care 
scria „Cadou pentru excursie”, o carte și un poem şi a înțeles că fata 
cunoștea cărturari faimoși din Nanjing. 

— Escortaţi-o în judeţul Jiangdu, le-a spus portăreilor. Aveţi grijă 
de ea pe drum şi nu-i faceți greutăți. Aştept un raport scris despre 
felul cum a ajuns. 

Magistratul acesta trecuse examenele în același an cu magistratul 
din Jiangdu și erau buni prieteni. Într-o scrisoare confidențială la 
raportul oficial, el l-a rugat pe colegul său să o achite pe fată şi să o 
trimită acasă la părinți. 

Shen Ramură de Jad a fost urcată într-o lectică și a plecat însoțită 


56€ Aluzie la o eroină din antichitate, care a fugit de condiţia oferită de un 
proprietar de pământuri pentru a se uni cu alesul inimii, ulterior ajuns regele 
statului feudal Zhao (secolul 5 î.H.). 

de portărei spre Poarta Apuseană, de unde au luat o barcă spre 
Yizheng. Cei doi portărei şi-au pus bagajele proprii pe puntea din 
față, pentru a călători cât mai comod, în timp ce Ramură de Jad a 
coborât în cabină. Imediat după ea au intrat încă două femei, una de 
vreo douăzeci şi șase, iar altă de numai șaptesprezece-optsprezece 
ani. Femeile erau simplu îmbrăcate, însă fardate strident. Bărbatul 
care le însoțea avea o față roşie de beţivan și sprâncene bogate. Pe 
cap purta o pălărie prăfuită. El a adus bagajele femeilor în cabină, 
iar acestea s-au așezat lângă Ramură de Jad. 

— Unde călătoriţi, domnişoară? au întrebat ele. 

— La Yangzhou. Sper că avem același drum. 

— Noi coborâm la Yizheng, a precizat cea mai în vârstă. 

Peste puţin, barcagiul a cerut banii pentru călătorie. Cei doi 
portărei au scuipat dispreţuitor și au scos ordinul magistratului. 

— Priveşte! au strigat. Ştii ce e asta? Noi suntem în serviciul 
public. Noi nu ţi-am cerut nimic, iar tu îndrăznești să ne pretinzi 
bani. 

Barcagiul n-a zis nimic. După ce a strâns banii de la toţi călătorii, 
a pornit barca. Peste noapte au beneficiat de vânt dinspre sud-vest și 
a doua zi în zori au ajuns la Jărmul Argilos. Aici portăreii i-au 
pretins Ramurei de Jad, bani. 

— leri am auzit bine ce-aţi spus voi înşivă - sunteţi în serviciul 
public și nu plătiţi călătoria. 

— Domnişoară Shen, sunteţi prea dură! Suntem și noi oameni şi 
avem nevoie de mâncare, de băutură. Dacă toată lumea s-ar purta 
cu noi în acest fel, am înghiţi vânt dinspre nord-vest! 

— Nu vă dau nimic, numai să văd ce-o să faceți. 

Şi imediat fata a ieşit din cabină şi a sărit pe mal, înaintând în 

viteză pe care i-o puteau oferi picioarele ei mici”, intenționând 
parcă să scape de sub escortă. Portăreii şi-au apucat grăbiţi bagajele 
şi s-au luat după ea. 

În clipa în care au ajuns-o, ea i-a întins la pământ cu două lovituri 
puternice. lar după ce ei s-au ridicat cu greu de jos, Ramură de Jad i- 
a ocărât cu atâta furie, încât bărbatul care le însoțea pe celelalte două 
femei a intervenit și i-a comandat o lectică. Portăreii au urmat-o fără 
un cuvânt. 

Bărbatul le-a condus pe cele două femei direct în portul Familia 
Feng, unde au fost întâmpinați de Wang Yian. 

— Deci domnişoara Xi şi doamna Sun au sosit? Le-ai adus chiar 
tu, bătrâne Li! Cum merg afacerile la Nanjing? 

— Sunt înghesuit tare din pricina actorilor de la Podul Huaiging. 
De-aia ţi-am adus două fete, a răspuns noul sosit. 

— Asta-i bine. Chiar aveam nevoie de marfă nouă. 

Wang a luat în primire prostituatele. Au intrat într-o casă din 
paiantă, cu acoperiş de paie, împărțită în trei cămăruţe de nişte 
pereţi din rogojină. În spate era o bucătărie şi un alt bărbat tocmai se 
spăla acolo pe mâini. Observând femeile, el s-a grăbit spre ele, 
radiind de bucurie. 


CAPITOLUL XLII 


— Al Şaselea Stăpân! a strigat Wang Yian intrând în casa de 


57 Datorită practicii bandajării picioarelor, răspândită în China masiv din secolul 
al X-lea, femeile întâmpinau o oarecare, dificultate la mers şi nu puteau fugi pe 
picioarele rămase mici și crescute diform. 

paiantă. Veniţi și admiraţi aceste fete noi! 

Privind spre bucătărie, cele două prostituate au văzut un bărbat 
cu o față lată, negricioasă, sfredelită de doi ochi jucăuși. Pălăria care- 
i acoperea capul era ruptă, roba de culoare închisă era pătată de 
grăsime, iar în picioare avea niște încălțări vechi cu botul ascuțit. 
Spălându-se pe mâini, își suflecase mânecile până aproape de umăr. 
Nu aducea nici a cărturar și nici a militar. 

Când bărbatul s-a apropiat, fetele au rostit; „Al Şaselea Stăpân!” 
şi au plecat capul adânc, şi-au rotit șezuturile spre înapoi și, 
apucând cu câte o mână colțul de jos al fustelor, i-au făcut o 
plecăciune. 

— Bravo, surorile mele scumpe! le-a ridicat el, pe fiecare cu câte o 
mână. Ce noroc pe voi să-l întâlniți pe Al Șaselea Stăpân chiar la 
sosirea voastră aici. 

— Așa e, stăpâne! a accentuat şi Wang. Fetelor, să știți că nimeni 
altul n-o să vă ocrotească mai bine decât Al Şaselea Stăpân. Așezaţi- 
vă stăpâne. Aduceţi ceaiul.!. 

Al Şaselea Stăpân s-a aşezat pe o banchetă de lemn, trăgând 
prostituatele lângă el, în fiecare parte câte una. Și-a ridicat 
pantalonii în sus punându-și picioarele negre unsuroase peste 
genunchii domnişoarei. Și, apoi i-a prins mâna cu pielea fină și albă 
ca zăpada, indicându-i să-l mângâie pe pulpe. Au băut împreună 
ceaiul. El a mai luat o pungă cu sâmburi de cocos pe care i-a 
deșertat pe toţi în gură şi a prins să mestece clefăind. Mustul din 
sâmburi i s-a prelins pe la colțurile gurii, umezindu-i barba, iar la 
mișcarea sa smuncită din cap într-o parte şi alta, stropi mari au 
mânjit obrajii fetelor. lar când ele şi-au scos batistele să se șteargă, el 
le-a smuls pentru a-și tampona transpiraţia de pe braţe. Wang Yian 
i-a luat ceaşca de ceai și, rămas în picioare, l-a întrebat: 

— Aţi mai primit veşti de la Excelenţa Sa? 

— Cum să nu! Acum câteva zile a trimis un om la Nanjing, să-i 

comande douăzeci de steaguri mari din brocart roșu, brodate cu 
dragoni şi un alt steag din brocart galben pentru postul de comandă. 
Se spune că se va duce chiar luna asta în capitală, iar la ceremonia 
steagurilors Împăratul va oficia ca marele general, iar ruda mea va 
fi adjunctul său. Vor sta amândoi pe carpeta lungă și după ce se va 
înclina va fi numit guvernator. 

Un băiat l-a chemat afară pe Wang Yian și au discutat, pe șoptite 
o vreme. 

— Stăpâne Tang Al Șaselea, a spus Wang după ce s-a întors, un 
străin vrea s-o întâlnească pe domnișoara Xi, dar văzându-vă aici nu 
îndrăzneşte să intre. 

— Cum așa? Adu-l înăuntru. O să bem împreună. 

Wang l-a adus pe client în cameră. După înfățișare, era tânăr 
negustor. Abia s-a aşezat şi Wang i-a cerut bani să cumpere un 
platou cu carne de măgar, o porție de peşte fript și zece măsuri de 
băutură. Tang, stăpânul, era de religie mahomedană și Wang a 
cumpărat douăzeci-treizeci de ouă, pe care le-a fiert în apă. O lampă 
a fost adusă înăuntru. Al Şaselea Stăpân a ocupat locul de onoare iar 
clientul a stat în fața lui. Apoi al Şaselea Stăpân i-a spus 
domnișoarei Xi să se așeze pe bancheta de lângă client, însă ea s-a 
încăpățânat să rămână lângă el. Când toţi patru se aranjaseră astfel 
la masă, a fost adusă băutura caldă. Al Şaselea Stăpân a propus să 
joace jocul degetelor: Câștigătorii să cânte, iar învinşii să bea. 
Câștigând, Al Șaselea Stăpân a cântat cu o voce guturală o melodie 
la modă. Dintre client şi domnişoara Xi, a câștigat această din urmă. 
Al Șaselea Stăpân a ordonat să se umple paharele înainte de a o 
asculta pe fată cântând. Însă prostituata a refuzat, întorcând capul şi 
râzând. Atunci Al Șaselea Stăpân a ciocănit cu beţişoarele în masă, 


55 Ceremonie militară organizată în luna a noua a anului, numită şi „la căderea 


brumei”, care marca începerea exerciţiilor militare de toamnă. 

încurajând-o, însă ea s-a mărginit să râdă, neîndrăznind să cânte. 

— Faţa mea e o jaluzea de bambus, a spus el. Poţi să o strângi sau 
să o laşi în jos, după trebuinţă. Dacă eu vreau să cânți, nu scapi! 

Wang Yian a intrat și el în cameră, alăturându-se stăpânului, 
încât în cele din urmă prostituata a cântat câteva strofe. 

— A venit domnul Wang, a anunţat Wang Yian, după ce fata a 
încetat cântecul. 

Sergentul Wang, care îşi făcea rondul obișnuit, a intrat înăuntru, 
dar, văzându-l pe domnul Tang, n-a zis nimic. Prostituatele l-au 
salutat pe sergent, iar el s-a aşezat la masă și alte cinci măsuri de 
băutură au fost aduse. Târziu în noapte, slujitorii din casa unchiului 
lui Tang au sosit cu lampioane pe care erau scrise caracterele: „Casa 
generalului”. 

— Am fost trimiși să vă conducem, Stăpâne, i-au spus domnului 
Tang. 

Al Şaselea Stăpân a ieșit cu Wang Yian. Clientul cel tânăr a trecut 
în cealaltă încăpere, dar i s-au pretins alți bani, pentru apă şi încă 
multe. Peste o vreme, prostituata s-a spălat pe faţă și la șezut și a 
intrat în pat când cocoşii începuseră să trâmbiţeze ivirea zorilor. 

Primul lucru pe care l-a făcut a doua zi Al Șaselea Stăpân a fost să 
anunţe că vrea să organizeze un festin pentru cei doi fii ai unchiului 
său, care urmau să plece la Nanjing. Wang, nu mai putea de bucurie. 

— Stăpâne, a izbucnit el, când vin? Chiar în seara asta? 

Al Şaselea Stăpân a scos de la brâu ceva argint și i l-a dat lui 
Wang, poruncindu-i să pregătească şapte feluri de bucate și două de 
dulciuri. 

— Dacă nu ajung, să vii să mai ceri bani. 

— Da' de unde! Da' de unde! Vă rog numai să mai chemaţi cele 
două fete și pe la alte banchete. Cât despre acest festin, facem noi 
totul şi fără plată. Mai ales că e vorba de fiii Excelenței Sale. 

— Bine, bine! Acum vorbeşti mai pe înţeles! a spus Al Şaselea 

Stăpân. Dacă fetele sunt norocoase și se apropie bine de aceşti doi 
tineri, nu o să le mai lipsească nimic. 

Unchiul meu are casa plină cu lucruri de preţ: galbenul la el 
înseamnă aur, albul - argint, rotundul - perle, şi strălucitorul - pietre 
preţioase! lar copiii lui, dacă le câştigaţi inima, or să se înfierbânte şi 
or să azvârle bani cu mâinile amândouă chiar și la servitorii cei mai 
de jos. 

Li Patru, care stătea de o parte, s-a îmbujorat tot de încântare la 
auzul unor asemenea vești. După ce a ordonat ce să se facă, Al 
Şaselea Stăpân a plecat. Toată lumea s-a apucat imediat, cu tragere 
de inimă să pregătească festinul. După-amiază, Al Şaselea Stăpân a 
venit însoțit de nepoți, care purtau pălării de mătase și încălțări din 
stofă neagră, cu talpa albă. Unul avea roba roşie, iar celălalt una de 
un gri deschis, ambele brodate cu aur. 

Patru slugi, cu lampioane pe care scria „Casa generalului Tang” 
şi „Licenţiat de Nanjing”, îi însoțeau, deși soarele lumina puternic. 
Cei doi tineri au intrat în casă și s-au așezat pe locurile de onoare. 
Cele două prostituate s-au înclinat în repetate rânduri. Al Şaselea 
Stăpân a luat loc pe o latură a mesei. 

— Frate mai mare, a spus Tang Yu, nepotul mai vârstnic. Ai aici o 
bancă. De ce nu șezi? 

— Sigur, a răspuns Al Şaselea Stăpân. Doream numai să vă 
întreb: aceste două fete pot să rămână cu noi? 

— De ce nu? a răspuns Tang Shi. Spune-le să ia loc. 

Cele două prostituate s-au mișcat alene, languros și s-au așezat 
pe o bancă, apoi şi-au scos batistele, ducându-le la gură. Erau toate 
numai zâmbet. 

— Care este vârsta domnişoarelor? le-a întrebat, Tang Yu. 

— Şaptesprezece şi nouăsprezece ani, a răspuns pentru ele Al 
Şaselea Stăpân. 

Wang Yian a adus ceaiul. Prostituatele au turnat în două cești, au 

şters cu batistele stropii de pe pereţii exteriori şi le-au oferit fraţilor 
Tang, care au băut. 

— Până când puteţi rămâne la noi? s-a interesat Al Şaselea Stăpân. 

— Mâine trebuie să vă părăsim. Examinatorul a plecat deja la 
Nanjing. Cum am mai putea rămâne aici? 

În timp ce Al Șaselea Stăpân și Tang Yu discutau, Tang Shi a tras- 
o pe domnișoara Xi lângă el pe banchetă și a strâns-o în brațe, 
mângâind-o pe braţe şi pe pulpe, înfierbântat. Imediat a fost servită 
băutura. Închiriaseră un bucătar mahomedan, care le preparase 
bucate mahomedane: cuiburi de rândunică, rață, pui şi peşte. Al 
Şaselea Stăpân a turnat el însuși băutura în pahare și i-a adus iarăși 
pe cei doi nepoți ai săi pe locurile de onoare, pentru el rezervându- 
și un loc spre capătul mesei. Prostituatele stăteau față în față. 
Mâncărurile au început să curgă una după alta. Stingher, Al Șaselea 
Stăpân a prins să bea. 

— Spuneţi-mi, când ajungeţi în Nanjing, intraţi direct în concurs? 
a întrebat. Pe opt, încă în zori, vor începe apelul cu candidaţii din 
Taiping. Până vor ajunge la Yangzhou nu se va face târziu? 

— Nici vorbă! a răspuns Tang Yu. Mai întâi vor trage trei salve de 
tun în curtea Colegiului și vor deschide panerele. După alte trei 
salve, vor deschide porţile, iar după încă trei salve, va fi dată la o 
parte Poarta Dragonului. Vor fi nouă salve de tun în total. 

— Tunurile lor nu sunt atât de mari ca cele ale tatei, a precizat 
fratele mai mic. 

— Puțin mai mici, diferenţa nu este prea mare. Deci, mai întâi se 
trag salvele de tun, a continuat el să prezinte ritualul concursului la 
nivel provincial, după care se scoate în holul central o masă pe care 
se ard mirodenii. Primarul orașului Nanjing, în haine proprii 
ceremoniilor de sacrificiu, prezidează ritualul, stând în picioare și 
ascunzându-şi prețiosul chip sub două umbrele. Unul din secretarii 
Comisarului pentru finanțe îngenunchează și invocă Spiritul 

războiului să fie prezent la ceremonie, iar soldaţii săi să patruleze 
prin Colegiu. Umbrelele sunt apoi desfăcute larg şi primarul se 
înclină. Secretarul îngenunchează din nou şi invocă Spiritul culturii 
să ia parte la reuniune, iar soldații acestuia - spiritele cărturarilor 
câştigători în trecut - să lumineze adunarea. 

Al Șaselea Stăpân a lăsat buza în jos, surprins: 

— Invitaţi toate aceste spirite și o mulțime de Buddha! Înseamnă 
că are loc o adevărată ceremonie! 

— Cât sunteţi de viteji, a izbucnit doamna Sun, să staţi într-un loc 
unde se adună atâţia Buddha! Eu, una, n-aş intra acolo nici moartă! 

— Scumpii mei nepoți sunt adevărate stele de pe cer! a replicat 
grav Al Şaselea Stăpân. Cum să se compare cu niște biete fete! 

— După ce este invocat şi Spiritul culturii, a continuat Tang Yu, 
primarul face trei reverenţe în fața cerului, iar secretarul, în 
genunchi, invocă strămoșii noștri reuşiți la examene. 

— Pe cine anume? 

— E vorba numai de spiritele strămoșilor care au câștigat 
concursurile pe ţară şi au fost mandarini, a explicat Tang Shi. La ce 
ar folosi să cheme pe acei bătrâni cărturari care abia dacă reușesc să 
treacă treapta prefecturală. 

— În ușa fiecărei cămăruţe de examen este înfipt un steag roșu, 
iar lângă podea câte un steag negru, a spus Tang Yu. De ce? Pentru 
ca sub steagul roşu să se strângă spiritele bune, iar sub cel negru - 
spiritele malefice. În acest moment al ceremoniei, primarul oraşului 
!” invocă secretarul. 
La cele două intrări în sală sunt arşi bani de hârtie şi atunci se simte 


se așază. „Intraţi, spirite binefăcătoare şi malefice 


un suflu vital și spiritele pătrund în zbor şi se rânduiesc sub steaguri. 
— Amida Buddha! a exclamat doamna Sun. Acum se aleg 
oamenii buni! 
— Un om extraordinar ca unchiul meu, care a câștigat însemnate 
merite în luptele cu duşmanii la graniţe și care a salvat nenumărate 

vieți omenești cu mărinimia sa, poate să primească tot atâtea spirite 
în ajutor. Și atunci cum ar încăpea toate sub un steag roșu? 

— Frate Al Șaselea, a pus Tang Yu, ce bine că nu dai examen! 
Dacă te-ai arăta pe acolo ai fi devorat de spiritele rele! 

— Ce vreţi să spuneți? 

— Uite! La concursul anterior, un licenţiat, pe nume Yan, din 
Yixing, tocmai terminase de redactat al şaptelea eseu și declama cu 
voce tare ce scrisese, când un curent de aer abia perceptibil a făcut 
să tremure flacăra lumânării de pe masă, draperia de la intrare s-a 
tras singură într-o parte şi un cap omenesc şi-a făcut apariţia în fața 
sa. Yan a privit atent și a recunoscut figura unei prostituate 
renumite. „Tu ești moartă! a provocat-o licenţiatul. Ce cauţi aici?” 
Prostituata îl privea ţintă și râdea. Atunci Yan şi-a pierdut firea şi a 
lovit cu pumnul în masă. Călimara cu tuş s-a răsturnat peste lucrări, 
pătându-le îngrozitor. Apoi capul prostituatei a pierit. „A fost 
semnul sorții”, a conchis licenţiatul Yan. Bietul de el, şi-a strâns 
lucrările și a plecat din concurs. Afară era furtună și a zăcut trei zile 
în pat. Eu l-am vizitat imediat după concurs și el mi-a povestit 
întreaga păţanie. „Vei fi abuzat de ea, i-am spus. Așa se explică 
prezenţa ei în sala de examene”. Frate Al Șaselea, câte abuzuri ai 
înfăptuit în viață? Ai curajul să intri în sala de examene? 

Cele două fete au aplaudat, râzând în hohote. 

— Al Șaselea Stăpân vrea să abuzeze de noi, au zis ele. Dacă intră 
în sală, noi o să fim spiritele lui rele! 

Au mai servit puţin, apoi Al Șaselea Stăpân a îngânat o melodie. 
Fraţii Tang au cântat și ei, bătând tactul cu mâinile pe genunchi. 
Prostituatele au fost în formă. S-au distrat până după miezul nopții, 
când cei doi nepoți s-au întors acasă însoțiți de lampioanele lor 
strălucitoare. 


Tang Yu şi Tang Shi au plecat a doua zi spre Nanjing, iar Al 

Şaselea Stăpân i-a condus până la barcă. Cei doi fraţi erau neliniștiți 
și încordați din pricina concursului. 

— Ce temă crezi că vor propune anul acesta? a întrebat fratele 
mai mic. 

— Bănuiesc că nu poate fi alta decât în legătură cu înfrângerea 
triburilor Miao de către tata la Guizhou. 

— Tema aceasta va fi mai degrabă în orașul Guizhou! 

— Atunci va fi una din aceste două teme: recomandarea 
cărturarilor de talent sau lichidarea taxelor pe cereale. Altceva nu 
poate fi. 

Până la Nanjing, au analizat pe toate feţele situația lor. În port îi 
aștepta administratorul, care a luat în primire bagajele și le-a dus la 
locuinţa lor din Cartierul Pescuitului. Fraţii Tang au trecut de poarta 
principală şi au urcat la etajul unei clădiri, prin spatele căreia se 
ajungea la o casă confortabilă alcătuită din trei camere, cu vedere 
spre râu. S-au așezat şi în faţa lor, chiar pe malul râului, era o clădire 
impunătoare, străjuită de balustrade vopsite în lac roșu, cu ferestre 
mari verzi, prevăzute cu jaluzele de bambus. Casa era locuită de 
licenţiaţi din diferite ţinuturi şi se auzea până la ei murmurul 
recitărilor din clasici. 

Fraţii Tang l-au chemat imediat la ei pe administrator, 
ordonându-i să le cumpere două noi pălării pătrate și ustensilele 
necesare la examen: coșuri, recipiente de alamă, corturi, draperii, 
sobe, foarfeci pentru lumânări și mape pentru rulourile de hârtie - 
câte două din fiecare. Apoi ei au plecat la Templul Vârful 
Vulturului, pentru a se înscrie. Drept provizii de mâncare, au 
comandat: lipii, prăjituri, sâmburi de lotus, fructul ochiului 
dragonului, sen shen, orez, semințe de dovleac, ghimber și rață 


5 Pe toată durata concursului, uneori de câteva zile, candidaţii nu se puteau 


întoarce acasă. 

conservată. 

— Să luăm şi medicamentele“ primite din Guizhou. Sunt bune 
împotriva nervilor provocaţi de scrierea greşită a vreunui caracter. 

Le-a trebuit o zi întreagă pentru a hotărî tot ce era necesar să ia cu 
ei şi au supravegheat cu atenţie pregătirile, conform dictonului: 
„Când e în joc cariera oficială, nu se pot lăsa lucrurile în voia 
soartei”. 

În dimineaţa zilei a opta, au pus vechile lor pălării pe capul a doi 
slujitori tineri, care i-au însoţit, fiecare cu câte un coş mare cu 
lucrurile trebuincioase. În drum spre clădirea unde avea loc 
concursul, dincolo de podul Huaiqing, erau așezate tarabe, unde 
cărturari săraci vindeau colecţii de eseuri cu coperţi roșii și verzi, 
compilate de Xiao Jinxuan, Zhuke Tianshen, Ji Tianyi, Kuang 
Zhaoren, Ma Chunshang sau Qu Xianfu. Fraţii Tang au fost strigați 
abia spre seară, după cărturarii din Yicheng. Cei doi tineri slujitori 
au fost opriți la ușă, iar Tang Yu și Tang Shi au fost obligaţi să-și 
ducă singuri lucrurile. În interior, sobele fuseseră aprinse pe ambele 
părţi şi era lumină ca ziua. Ei s-au aşezat jos pe pământ şi s-au 
descălțat, conform regulilor. 

— Analizați cu multă atenţie! au auzit ei recomandarea 
examinatorului. 

Au intrat în sală cu alți candidaţi. La cea de a doua ușă au primit 
temele, apoi au trecut prin Poarta Dragonului şi au ocupat fiecare 
câte o cămăruţă. Au ieșit după două zile, extenuați. La masă, a 
mâncat fiecare câte o rață întreagă și au dormit toată ziua. Sesiunea 
a treia se sfârșise. În ziua a şaisprezecea, ei au ordonat slugilor să 
rechiziționeze o trupă de teatru pe baza unor împuterniciri primite 
de la tatăl lor. 


60 Este vorba de „a wei”, numele unei plante din care se prepară un medicament 
recomandat de medicină tradițională chineză drept calmant, stimulator al 
apetitului etc. 

Întâiul sosit a fost ospătarul-şef, care era de religie mahomedană 
și avea un bucătar priceput. Actorii şi-au trimis mai întâi lăzile cu 
recuzita, urmate de o duzină de lampioane purtând inscripția 
„Compania Trei Izvoare”. Apoi a sosit un bărbat însoțit de un băiat 
care a prezentat la intrare cartea de vizită. Portarul a dus cartea lui 
Tang Yu, care a citit: „Bao Tingxi, slujitorul dumneavoastră prea- 
plecat, cu trupa sa de teatru”. 

Tang Yu a ordonat să fie introdus în casă. 

— Umila mea persoană conduce o trupă modestă, s-a prezentat 
Bao Tingxi, dar jucăm numai pentru cărturari şi oficiali. leri am 
auzit că doriţi o trupă de teatru şi am venit pentru a vă oferi 
serviciile mele. 

Tang Yu şi-a dat seama că are în fața sa un om fin şi dotat și l-a 
reținut la masă. Peste puţin timp, au sosit actorii, care au sacrificat 
cai de hârtie zeilor culturii și războiului. Fraţii Tang au 
îngenuncheat și au prezentat ofrande, apoi s-au aşezat la o masă 
împreună cu Tingxi. 

Imediat au sunat gongurile şi patru scenete au fost prezentate 
până a fost servită supa“. Se lăsase întunericul și au fost aprinse 
lampioanele, care răspândeau o lumină plăcută. Pe la miezul nopții, 
reprezentaţia a luat sfârşit. 

— Actorii mei - nişte copii - sunt excelenți acrobaţi, a spus Bao 
Tingxi. Dacă doriţi, vor face câteva demonstraţii, pentru a vă trezi 
din beţie. 

Actorii, îmbrăcaţi cu pelerine largi ori costume strâmte, după 
nouă modă, au intrat alergând în scenă, făcând tumbe și 
compunând figuri acrobatice cu trupurile lor. Fraţii Tang erau 
încântați. 


61 În dinastia Ming, era obiceiul ca spectacolele private propriu-zise să înceapă 


numai în timpul servirii supei, adică spre sfârșitul mesei. 

— lar acum, a propus Tingxi, voi alege doi băieţi care să rămână 
cu dumneavoastră. 

— Dar sunt aproape nişte copii, ce ştiu ei să ne facă gusturile! a 
obiectat. Tang Yu. Mai bine du-ne într-un local. 

— Nimic mai simplu, a răspuns Bao Tingxi. Domnilor, chiar în 
față, peste râu, se află casa lui Ke Laikuan. Îmi este învățăcel și mai 
de mult a ieșit primul în concursul organizat pe lac de Al 
Şaptesprezecelea Domn Du din Tianchang. Dacă dumneavoastră vă 
veţi duce mâine la Ciorapul Apei, mergeţi până la firma chirurgului 
Zhou şi chiar lângă ea este casa actorului. 

— Are și fete? s-a interesat Tang Shi. 

— Pe aproape este faimosul Pavilion Doisprezece, a răspuns 
Tingxi. Mai bine vă duc acolo. 

A doua zi, Tang Yu a pregătit opt cofe de cupru, două carafe cu 
sânge de capre de munte“, patru broderii şi șase coşuleţe cu ceai şi a 
ordonat să fie duse la Ke Laikuan. Tang Yu a ciocănit în ușă. Le-a 
deschis o slujnică, poftindu-i în casă. Partea din față a casei măsura 
cât două încăperi, dar fusese transformată și separată în trei camere. 
În stânga, printr-o ușă, se ajungea la râu. Ke Laikuan, purtând 
pălărie de voal, robă de culoarea jadului și ţinând în mână un 
evantai, stătea pe terasă, în bătaia vântului. Observându-l pe Tang 
Yu i s-a adresat simplu: 

— Poftiţi şi luaţi loc. De unde sunteţi? 

— Domnul Bao Tingxi mi-a spus ieri că aveţi o priveliște 
frumoasă spre râu, a spus Tang Yu. Acesta este scopul vizitei mele. 
Am adus şi unele daruri neînsemnate, care sper să fie primite. 

Slujnica a adus darurile şi actorul le-a admirat bucuros. 

— Cum aş putea să le accept? a spus. Du-le în casă, i s-a adresat 
apoi slujnicei, şi transmite-i stăpânei să pregătească masa. 

— Sunt mahomedan, a precizat Tang Yu. Noi nu mâncăm porc. 

— Am cumpărat crabi proaspeţi de Yangzhou. Nu știu dacă vă 
plac. 

— Mâncarea noastră preferată! Noi suntem din Yangzhou. 
Unchiul nostru ne-a scris din judeţul Gaoyao cât de mult îi lipsesc 
crabii. 

— Tatăl Excelenței Voastre este în serviciul împăratului? 

— Tatăl meu este guvernator în Guizhou. Eu și fratele meu mai 
mic am venit în Nanjing, pentru examen. 

În timpul acestui schimb de replici, băutura a fost turnată în 
pahare. O pâclă de ceață densă a învăluit râul şi în toate casele s-au 
aprins lampioanele. Bărcile de pe râu abia înaintau. După câteva 
pahare, actorul Ke Laikuan a prins roșeaţă în obraji și, în lumina 
proiectată de lampioane, el a ridicat o mână fină, tăiată parcă din jad, 
îndemnându-și musafirul să bea. 

— Eu nu mai pot să beau, prefer un ceai, a spus Tang Yu. 

Laikuan i-a cerut slujitoarei să ducă platourile cu crabi şi fructe, 
să curețe masa şi să pună de ceai. Se simțeau minunat, amândoi, 
când din stradă s-au auzit glasuri răstite. Ke Laikuan a mers în 
grabă să vadă ce s-a întâmplat și l-a văzut pe chirurgul Zhou, 
congestionat la față, blestemând slujnica, fiindcă aruncase cojile 
crabilor în fața casei lui. Laikuan a ieșit în stradă, să-i vorbească 
doctorului, însă acesta l-a apostrofat. 

— Casă de animale marine! De ce nu ţineţi resturile la poarta 
voastră? N-aveţi ochi în cap? 

Abia s-a potolit această ceartă, că administratorul fraţilor Tang a 
cerut să fie primit. 

— Stăpâne, v-am căutat peste tot, nenorocitul de mine! s-a 
văicărit el. N-am știut că sunteţi aici. 

— Ce-i cu tine? l-a întrebat Tang Yu. 

— Al doilea stăpân s-a dus cu acel domn Bao în casa nu-știu-cui 

să servească un ceai, pe lângă Templul Vârful Vulturului, dar a fost 
atacat acolo de niște ticăloşi, care i-au sfâşiat veșmintele într-un hal 
fără hal! Domnul Bao s-a speriat şi a rupt-o la fugă, iar Al doilea 
stăpân e închis în casa aceea și nu-i dau drumul. S-a speriat de 
moarte! O florăreasă, numită Farmec, se dă drept mătușa fetei și a 
barat ușa ca Al doilea stăpân să nu poată ieși. 

Tang Yu s-a repezit întâi acasă, a luat mai multe lampioane care 
să-i lumineze calea și a mers întins spre Templul Vârful Vulturului. 

— De când n-am mai avut noi zile bune! vorbeau cei care-l 
prădaseră pe Tang Shi. Fără un câștig gras nu-l dăm din mână! 

Tang Yu şi-a făcut cu greu loc printre ei, a împins-o pe florăreasă 
Farmec într-o parte, şi dintr-o lovitură a spart ușa. Tang Shi a pășit 
împleticindu-se spre fratele său. Ticăloșii adunaţi afară ar fi vrut să-i 
oprească, însă statura impunătoare a lui Tang Yu şi însemnele 
tatălui lor de pe lampioane le-au tăiat din elan şi ei s-au împrăştiat. 
Cei doi frați s-au întors liniștiți acasă. 

Peste vreo douăzeci de zile, când au început să se curețe zidurile 
la Colegiu, au înţeles că rezultatele vor fi afișate cât de curând. Peste 
alte două zile, listele au fost puse afară, dar niciunul din frații Tang 
nu trecuse. O săptămână încheiată au stat închiși în casă, plini de 
supărare. Apoi s-au dus și şi-au luat lucrările, trei de fiecare, şi au 
constatat că nici una nu fusese citită până la capăt. Tang Yu şi Tang 
Shi s-au mâniat, blestemând stupiditatea examinatorilor. La 
întoarcere i-a întâmpinat o slugă din Guizhou, cu o scrisoare din 
partea tatălui lor, în care li se cerea să revină acasă, indiferent dacă 
au obţinut sau nu titlul de licenţiat provincial. 

CAPITOLELE XLIII - XLIV 


Tahg Yu şi Tang Shi se întorc după puţină vreme în Yicheng, 
împreună cu tatăl lor, retras din serviciul public. Generalul se 
dedică pregătirii viitorului lor și hotărăște să angajeze un cărturar 
de valoare care să-i instruiască în arta de a scrie eseuri. 

Yu Youda, din judeţul Wuhe, licenţiat, refuză invitaţia 
generalului, care continuă să se intereseze de un cărturar de o aleasă 
ținută. 

Întors acasă, Youda se hotărăşte să solicite bani de la un prieten 
magistrat, pentru a-și putea înmormânta părinţii. Magistratul nu-i 
oferă bani, în schimb îl recomandă să pledeze în favoarea unui 
criminal. Cu ajutorul magistratului, Youda obține graţierea 
pârâtului, de la care primește o sută treizeci de liang de argint. 
Frauda judiciară este descoperită, însă este confundat cu fratele său 
mai mic, Youchong, care exact în acele zile se afla în alt oraş, 
câştigând al doilea pe listă examenul prefectural. 


CAPITOLUL XLV 


Într-una din zile, un vânzător de rațe din Wuhe a venit cu o 
scrisoare, spunând că îi este adresată lui Yu Youda de fratele mai 
mic al acestuia. Yu Youda a deschis-o şi, pe loc, faţa i s-a făcut 
pământie. I-a întins fără o vorbă scrisoarea lui Du Shaoging, care a 
citit cele ce urmează: 

„În momentul de față, pe aici s-a întâmplat ceva şi te rog, frate 
mai mare, să nu cumva să vii acasă. Am auzit că te afli la vărul Du şi 
cel mai bun lucru este să rămâi acolo liniștit o vreme. După ce eu 

voi clarifica lucrurile aici, voi veni eu însumi să te iau acasă”. 

— Ce s-ar fi putut întâmpla? a întrebat Yu Youda, neliniștit. 

— De vreme ce vărul nu spune, de aici nu avem cum să aflăm, l-a 
calmat Du. Rămâi aici cum îţi cere și va veni timpul când vom afla. 

Yu Youda a redactat o scrisoare de răspuns: „Până la urmă ce s-a 
putut petrece? scria el. Frăţioare, scrie-mi repede totul în 
amănunțime, pentru a mă calma. Câtă vreme nu ştiu despre ce este 
vorba, nu pot trăi liniştit”. 

Negustorul a plecat cu scrisoarea de răspuns și i-a dat-o lui Yu 
Youchong. Acesta tocmai discuta cu un portărel de la Yamen. După 
ce l-a condus pe consătean, Yu Youchong s-a adresat portărelului: 

— Documentul adus cere ridicarea răufăcătorului Yu Youchong. 
Eu n-am fost nicicând în Wuwei, ce să caut la Yamen? 

— Cine să ştie dacă aţi fost sau nu? Noi, oficialii, căutăm oamenii 
după semnalmente. Ducem bandiții ori pungaşii la Yamen, îi 
strângem în butuci de lemn și tot nu vorbesc. Care om spune tot 
adevărul? 

Dar Yu Youchong n-a avut ce face și s-a dus la județ. În fața 
magistratului, a îngenuncheat. 

— Excelenţă, eu nu înţeleg o iotă din această încurcătură. Umilul 
dumneavoastră discipol n-a fost nicicând în Wuwei. 

— Ai fost sau nu, eu n-am de unde să știu, i-a replicat magistratul. 
Am aici documentul emis din Wuwei. Spui că n-ai fost acolo. Poftim, 
citește singur. 

Magistratul a luat din dosar un document pecetluit cu sigiliu roşu 
și i-a cerut unui portărel să i-l dea lui Yu Youchong. De cum l-a luat 
în mână, acesta a citit: „Privind procesul magistratului din Wuwei, 
care s-a lăsat mituit. Licenţiatul Yu Youchong, care a acceptat și el 
mită, aflându-se în cârdăşie cu magistratul, este din județul 
Wuhe...” 

— Excelenţă, permiteți-mi să vă clarific un lucru. Documentul 

vorbeşte de un licenţiat și elevului dumneavoastră i-ar trebui cel 
puţin zece ani să obțină acest titlu. 

Spunând acestea, el înapoie hârtia și se întoarse, gata să plece. 

— Nu te grăbi, cărturare Yu! Înţeleg ce spui. Apoi, către slujbaşi: 
Există un alt licenţiat Yu în acest judeţ? 

— În familia lui este un licenţiat, dar are alt nume. 

— După cum vedeţi Excelenţă, documentul venit umblă după 
himere. 

Yu dădu iarăşi să plece. 

— Cărturare, acum ești liber. Confesează-mi-te în scris şi mă voi 
îngriji eu de răspunsul către cei din Wuwei. 

Yu Youchong a acceptat să scrie un memoriu în care să se 
disculpe. Apoi a plecat cu portărelul la o ceainărie; după ce au băut 
câte o ceaşcă de ceai, s-a ridicat iar să plece. 

— Unde plecaţi, domnule Yu? l-a reţinut portărelul. Lucrurile s- 
au clarificat rapid şi noi n-am pus bob de orez în gură, deși am făcut 
un drum lung de la dumneavoastră până la Yamen. Chiar de-ar fi o 
treabă a împăratului, şi tot nu se cade ca eu să mă aleg cu mâinile 
goale. Unde să mă mai duc? 

— Stăpânul tău mi-a spus să redactez o plângere. 

— Bine-bine, dar ziceaţi că sunteţi licenţiat. Licenţiaţii scriu tot 
anul pentru alții şi când au ei înşişi nevoie se duc să caute pe 
altcineva? În spatele ceainăriei este o clădire unde licenţiaţii îşi 
redactează lucrările. Mergeţi şi scrieți acolo. 

Yu Youchong a fost astfel obligat să meargă cu portărelul în acel 
loc. 

— Domnul Yu vrea să scrie o plângere, s-a adresat portărelul 
unui om de acolo. Îşi va redacta singur ciorna, vă rog doar să i-o 
copiaţi aşa cum trebuie. Dacă nu plăteşte, necazul va cădea tot 
asupra mea. Eu trag o fugă până la cârciumă, să-l văd pe omul acela 
care e închis înăuntru. 

Yu a dat mâna cu acel om, apoi a zărit pe cineva care i se părea 
cunoscut. Omul stătea mai retras, pe o bancă. Pălăria îi era roasă, 
roba ruptă, în mai multe locuri, iar pantofii abia se mai ţineau. L-a 
recunoscut imediat pe grefierul Tang Santan. 

— Bine ai venit, domnule Yu, l-a întâmpinat acesta. Luaţi loc. 

— Eşti de mult aici, frate Tang? 

— Nu prea. Am mâncat mai devreme cu domnul Fang Al Şaselea, 
l-am condus până la ieşirea din oraș și abia apoi am venit aici. Am 
aflat de încurcătura peste care ai dat. 

Trăgându-l deoparte, grefierul a continuat, cu voce înceată: 

— Domnule Yu, cazul acesta nu poate, fi socotit de felul celor de 
trădare, dar nu eşti departe de o asemenea interpretare. Cine nu ştie 
că fratele tău se află în Nanjing? Din vechime se apreciază că 
„verdictul local este o evidenţă de fier” și nu ai altceva de făcut 
decât să-l atragi pe magistrat de partea ta. Mergi degrabă şi discută 
cu domnul Peng Al Treilea. Toată familia lui e plină de șacali şi tigri, 
numai el are simțul onoarei. Du-te chiar astăzi la el, imploră-l, și să 
vezi cum îți va răspunde. El e un om bun, deschis, i te poți 
încredința cu totul. Dacă vrei, pot să vin cu tine. Drept să-ți spun, 
voi trebuie să vă aveţi bine cu șefii din Wuhe și numai fratele tău se 
poartă prea mândru. Uite, acum ai dat de necaz şi n-ai pe nimeni. 

— Îţi rămân extrem de îndatorat pentru grija ce mi-o porţi, i-a 
răspuns Yu. Ceva mai înainte magistratul mi-a spus să-i duc o 
plângere. O să văd ce mai am de făcut, dar mai întâi să-i dau 
plângerea, ca magistratul să o poată trimite în Wuwei. 

— Bine, o să te supraveghez în timp ce o scrii. 

Yu a redactat plângerea şi a depus-o la Yamen. Magistratul a 
ordonat ca pe baza ei să se facă un răspuns la Wuwei. lar grefierul i- 
a cerut lui Yu Youchong destui bani pentru hârtie și pensulă. 

După o jumătate de lună, a sosit un document nou, mult mai clar. 

„Răufăcătorul Yu Youchong este licenţiat din Wuhe. Are vreo 

cincizeci de ani şi este de talie mijlocie, cu faţa albă şi barba rară. Pe 
opt a lunii a patra a fost în Wuwei și s-a întâlnit cu Feng Ying la 
Templul Chenghuang să mușamalizeze o crimă. Pe data de 
unsprezece s-a dus la prefectură să aranjeze treburile, iar pe 
șaisprezece, după ce sentinţa a fost dată, Feng Ying a organizat un 
banchet la templu şi a împărţit patru sute de liang de argint la trei 
oameni. Lui Yu Youchong i-au revenit o sută treizeci şi trei de liang 
şi ceva. Pe douăzeci și opt ale lunii, el a plecat de la prefectură spre 
Wuhe, trecând prin Nanjing. Putem dovedi că a luat mită, deci omul 
există. Cazul este grav, legea nefiind încă aplicată unui răufăcător. 
Se cuvine să îl căutați în tot judeţul și să-l trimiteţi aici sub arest, 
pentru a putea închide cazul. Urgent! Foarte urgent!” 

După ce a citit documentul, magistratul a trimis din nou după Yu 
Youchong. 

— Răspunsul nostru este acum și mai simplu, a îndrăznit Yu. Rog 
pe Excelenţa Voastră să-mi fie jude; vă voi trimite o nouă plângere. 

Apoi s-a dus degrabă acasă şi a redactat memoriul. 

— Cumnate, i-a spus Zhao Linshu, fratele soției sale, nu e bine ce 
faci! E limpede că el este amestecat în această treabă murdară şi, 
oricum am suci-o, documentele or să cadă peste noi ca zăpada din 
cer; de ce să iei vina asupra ta? Spune mai bine adevărul adevărat, 
cum că fratele tău mai mare se află în Nanjing. Ei vor trimite acolo 
după el și tu vei fi scos din cauză. „Copilul care nu plânge, nu 
suge”; de ce „să-ți pui singur în cap coşciugul altuia și să urli 
degeaba?” 

— E necazul fratelui meu și acest fapt mă priveşte și pe mine, i-a 
replicat Yu. Nu-ţi face griji. 

— Bine, nu mă mai amestec, a acceptat Zhao. Trebuie însă să-ţi 
spun că fratele tău nu se poartă prea bine, mereu ofensează pe câte 
cineva. Uite, să-i luăm numai pe domnii Peng Al Treilea şi Fang Al 
Şaselea, negustori cu dare de mână. Sunt mână în mână cu 

magistrul Wang, iar fratele tău își bate joc de ei. Acum vreo două 
zile, domnul Fang Al Doilea a devenit ginerele domnului Peng, 
proaspăt câștigător la examenele din capitală. Căsătoria a fost 
aranjată chiar de magistrat, au fixat nuntă pe trei ale lunii viitoare. 
Acest Peng nici nu trebuie să-i pună prea multe în cârcă fratelui tău, 
magistratul se va mulțumi cu o învinuire oricât de mică. Şi dacă 
magistratul Wang se înfurie, va spune că ai ascuns un răufăcător și 
o să fie rău de tine. Ascultă-mă pe mine, că te învăţ de bine! 

— Le mai trimit această nouă plângere. Dacă mă vor încolţi, le 
voi spune adevărul. 

— O să ceri ajutorul domnului Peng? 

— Mai aşteaptă puțin, a răspuns Yu zâmbind. 

Văzând că nu-l poate convinge, Zhao Linshu a plecat. 

Yu Youchong a dus o nouă plângere la Yamen, după care 
magistratul a transmis în Wuwei următorul răspuns: „Documentul 
onorabilei prefecturi scrie: «Răufăcătorul Yu Youchong este licențiat 
din Wuhe. Are vreo cincizeci de ani, este de talie mijlocie, cu fața 
albă şi barba rară. Pe opt a lunii a patra, el a fost în Wuwei și s-a 
întâlnit cu Feng Ying la Templul Chonghuang să muşamalizeze o 
crimă. Pe data de unsprezece s-a dus la prefectură să aranjeze 
treburile iar pe șaisprezece, după ce sentinţa a fost dată, Feng Ying a 
organizat un banchet la templu şi a împărţit patru sute de liang de 
argint la trei oameni. Lui Yu Youchong i-au revenit o sută treizeci 
de liang şi ceva. Pe douăzeci şi opt ale lunii el a plecat de la 
prefectură spre Wuhe, trecând prin Nanjing. Putem dovedi că a luat 
mită, deci omul există. Cazul este grav, legea nefiind aplicată unui 
răufăcător...» La primirea acestui document, am trimis imediat după 
licenţiat. Pe baza plângerii lui, relatăm: Cărturarul Yu Youchong are 
patruzeci şi patru de ani, este de mărime mijlocie, are fața marcată 
de vărsat, barba rară. Încă nu a fost numit licenţiat plin și este încă 
unul plătit. Pe opt ale lunii a patra din acest an Examinatorul 


177 


imperial s-a dus la Fengyang; a doua zi s-a rugat în templu și a 
aprins santal, a treia zi a făcut anunţul pentru examene, iar pe data 
de unsprezece a examinat opt candidaţi. Yu Youchong a participat 
la examen. Pe cincisprezece au fost anunţate rezultatele și Yu 
Youchong a trecut; a doua zi a fost din nou examinat și a ieşit pe 
locul al doilea. Pe douăzeci şi patru l-a condus pe Examinator şi 
apoi s-a întors acasă, la studiile sale. Cum putea să dea examen în 
Fengyang şi tot el să ia mită în Wuwei? Am confruntat declaraţiile 
lui cu înregistrarea făcută la examen și este fără nici un dubiu că a 
dat examen în Fengyang şi deci nu putea să comită în acelaşi timp 
fărădelegi în Wuwei. Pe această bază, nu-l putem aresta. Ne temem 
că nu cumva un criminal să-i fi folosit numele. Comunicăm cele de 
mai sus pentru a căuta vinovatul în altă parte și a putea încheia 
cazul.” 

După trimiterea acestui răspuns, n-a mai sosit nici o altă ştire de 
la Wuwei. Yu Youchong s-a simţit de parcă i s-ar fi luat o piatră de 
pe inimă și s-a grăbit să-i scrie fratelui său mai mare, cerându-i să se 
întoarcă acasă. Ajuns acasă, acesta l-a întrebat totul în amănunțime. 

— Ai pus atâta suflet, frățioare! Cât ai cheltuit pe la Yamen? a 
întrebat el. 

— Ce întrebare este aceasta? a replicat fratele mai mic. O să 
folosim banii aduși de tine pentru înmormântarea părinților. 

Peste câteva zile, frații Yu s-au hotărât să-l viziteze pe maestrul în 
geomancie“ Zhang Yunfeng. S-a nimerit ca o rudă să-i invite la o 
petrecere. Plecând de acasă, ei au trecut mai întâi să-l salute pe 
Zhang Yunfeng şi abia pe urmă s-au dus să se ospăteze. Era o 
petrecere în familie, fără străini; mai fuseseră invitați numai verii lor, 
Yu Fu şi Yu Yin. Cei adunaţi s-au grăbit să se încline în faţa lor, apoi 

s-au așezat şi au prins să schimbe noutăți. 

— Magistratul Wang ia azi masa la familia Peng, a spus Yu Fu. 

— N-am auzit să se fi întors, a intervenit gazda, așezată în coada 
mesei. Abia și-a trimis noua carte de vizită. 

— Domnul Peng Al Patrulea va fi examinator şef, a anunţat Yu 
Yin. Am auzit că, la plecarea de la curte, împăratul l-ar fi pălmuit 
pentru o vorbă deplasată. 

— N-avea cum să spună o vorbă deplasată, de vreme ce el 
îndrugă tot timpul numai prostii, a remarcat Yu Youda râzând. lar 
împăratul stătea atât de departe de el, încât n-ar fi avut cum să-l 
atingă. 

— Ei... a bâiguit Yu Yin, roşindu-se. Peng a ajuns mare mandarin, 
este în conducerea Academiei Hanlin și răspunde de casa prințului 
moștenitor. Este zilnic în pavilioanele private ale curţii pentru a se 
ocupa cu aceste lucruri. Dacă dă vreun răspuns greșit, desigur că 
împăratul îl poate pălmui. Parcă împăratului îi este frică de el? 

— Ai auzit cumva că primarul din Nanjing a fost chemat la 
Beijing? l-a întrebat gazda pe Yu Youda. 

Şi înainte ca Yu Youda să răspundă, Yu Fu s-a grăbit să precizeze: 

— Aici este tot mâna lui Peng Al Patrulea. Într-una din zile, 
împăratul a întrebat dacă nu e cazul ca primarul Nanjingului să fie 
schimbat. Peng ar fi vrut să-l recomande pe Tang Zou, un cirac de-al 
său, şi a spus că a venit, într-adevăr, timpul să fie schimbat. Dar 
fiindu-i frică să nu-l supere pe primar, i-a scris, invitându-l să 
meargă în audienţă la împărat. lată de ce acesta a plecat la Beijing. 

— Academicienii Hanlin nu pot hotărî în numirea marilor 
mandarini, a zis Yu Youchong. Eu mă îndoiesc de veridicitatea 
acestei ştiri. 

— Bine, dar însuși magistratul Wang a spus acestea, a replicat Yu 
Yin. Trebuie să fie adevărate. 

În acest moment, masa a fost servită. Se pregătiseră cu totul nouă 

bucate: carne cu conopidă, peşte fript, pui cu orez, omletă, creveţi cu 
ceapă, ren shen conservat, sâmburi de dovleac, soia friptă şi rodii. 
Un vas de lut cu băutură de orez fermentat, închis ermetic, fusese 
cufundat în apă fierbinte. 

Au mâncat, au băut, apoi gazda a dispărut în camerele interioare 
şi s-a întors cu o traistă de pânză roşie, cu cordon roşu, din care a 
scos câțiva bulgări de pământ. 

— Vă întreb, s-a adresat el lui Yu Fu şi Yu Yin, dacă acest pământ 
din deal este bun sau nu. 

— Când l-ai adus? l-a întrebat Yu Youchong. 

— Alaltăieri. 

Yu Fu era gata să deschidă traista să se uite la acel pământ. 

— Lasă-mă pe mine, a spus Yu Yin, şi i-a smuls traista din mână. 

A luat un bulgăre de pământ, l-a așezat în faţa lui, a răsucit capul 
să-l privească pieziş, din partea dreaptă, apoi din stângă, a scobit cu 
degetele câteva fărâme şi le-a pus pe limbă, mestecându-le îndelung. 

— Ce zici de acest pământ, frate al patrulea? a întrebat el în cele 
din urmă, trecându-i lui Yu Fu bulgărele de pământ. 

Yu Fu a sucit bulgărele în lumină, pe toate fețele, revenind, și 
iarăşi privindu-l cu atenţie; a băgat apoi o fărâmă în gură şi, cu ochii 
închiși, cu gura strânsă, a prins s-o amestece. După un timp, a 
deschis ochii şi i-a aţintit iarăși pe acel bulgăre, l-a dus la nas şi l-a 
mirosit pe îndelete. 

— Nu e bun, a diagnosticat el. 

— Pentru cimitir e bun? s-a supărat gazda. 

— Nici vorbă, a replicat Yu Fu. Dacă bagi pe cineva din ai casei în 
el, veţi sărăci! 

— Eu am plecat de acasă acum vreo zece ani şi mai bine, a 
intervenit Yu Youda. Nu ştiam că aţi ajuns atât de pricepuţi în 
cunoașterea solului. 

— Ca să fiu sincer, dacă eu şi fratele meu ne-am spus părerea, 

apoi aşa este! 

— Din ce parte e adus pământul acesta? 

— De la mormântul unchiului nostru al patrulea. Au în vedere să 
mute mormântul, a spus Yu Youchong, arătând spre gazdă. 

— Bine, dar unchiul al patrulea zace acolo de peste douăzeci de 
ani! Familia lui o duce bine, de ce să-l mutaţi? 

— Ce vorbă este aceasta, frate? a intervenit Yu Yin. Locul trage 
apă şi e plin de furnici. Cât de oribil trebuie să fie un fiu care își 
îngroapă tatăl într-un asemenea loc. 

— Şi acum unde vă gândiţi să-l duceţi? 

— N-am hotărât, a precizat Yu Yin. Noi l-am găsit un loc bun la 
Trei Culmi. 

A mutat într-o parte două platouri cu mâncare, a băgat degetul în 
vasul cu băutură şi a trasat pe masă un cerc. 

— Priveşte, frate! Acesta să zicem că ar fi Trei Culmi. Versantul 
vine de departe, din partea aceea! Începe tocmai de la Muntele 
Pukou, într-o configurație minunată; un vârf, o culme, o culme, un 
deal, un deal, o creastă de pământ. E răsucit bine, în toate părțile, 
parcă ar cădea de-a berbeleacul. Se încolăceşte apoi cu Dealul lui 
Zhou, ca un dragon şerpuind peste câmpie. Mai încolo vin alte 
vârfuri, alte culmi, vreo câteva zeci cu totul, formând acea 
configurație numită de locuitori „Lotusul ieşind din apă”. 

Sluga a adus cinci boluri mari cu tăiței fierbinți. Gazda le-a spus 
să pună peste ei zarzavaturi şi carne tăiată în fâșii înguste şi aflată 
pe masă, la discreţie, soia și oțet. Au început să mănânce. 

Yu Yin a mâncat o vreme, apoi a încolăcit doi tăiței pe masă în 
faţa lui, în forma unui dragon. 

— Locul acesta o să nască un câștigător la examenele de la Palat, 
a spus el în cele din urmă. Folosiţi-l ca cimitir şi dacă va ieși cineva 
din familie pe locul al doilea, să-mi scoateţi amândoi ochii! 

— Dacă folosesc locul va fi bine? a întrebat gazda. 


181 


— Te mai îndoiești? Categoric! Şi încă va rodi repede, nici nu 
trebuie așteptat prea mulţi ani! a spus Yu Fu. 

— Foloseşte locul și totul îți va merge bine! a declarat Yu Yin. 

— La Nanjing se spunea că la alegerea locului pentru mormânt e 
bine să te gândești numai să fie odihnitor pentru părinţi, a replicat 
Yu  Youda. Toate teoriile acestea despre prosperitatea 
descendenților erau considerate inutile. 

— Nici vorbă, s-a repezit Yu Yin. Știţi unde este cimitirul familiei 
Peng? Gheara unui dragon e prinsă chiar în stânga mormântului 
tatălui lor şi uite că Peng al Patrulea a ajuns mare. Vrei să spui că nu 
e gheara dragonului? Dacă nu mă crezi, frate mai mare, te voi duce 
mâine să te convingi. 

Au băut câteva pahare și s-au ridicat, mulțumind gazdei. O slugă 
le-a luminat calea cu un felinar până acasă şi fiecare s-a dus direct la 
culcare. 


— Ce părere ai despre cele spuse de verii noștri ieri? l-a întrebat a 
doua zi Yu Youda pe Yu Youchong. 

— Au vorbit frumos, dar ei n-au studiat cu un specialist de 
renume. În ce ne priveşte, e bine să-l consultăm pe Zhang Yunfeng. 

— Ai dreptate. 

A doua zi, fraţii Yu au pregătit un ospăț, la care l-au invitat pe 
Zhang Yunfeng. 

— Aţi fost întotdeauna buni cu mine, a spus maestrul în 
geomancie“. Cum să nu-mi pun tot sufletul, acum, când îmi cereți 
sfatul în legătură cu înhumarea părinţilor? 

— Suntem niște cărturari săraci, a replicat Yu Youda, sperăm să 


61 Geomanția (greacă yewuavteíia, adică divinaţia pământului) este o pseudoștiință 
care prezice viitorul cu ajutorul unor puncte trasate pe pământ sau prin analiza 
unor grămăjoare de pământ. Ea se mai ocupă cu studiul viitorului analizând 
nisipul, pietrele sau scoicile de pe pământ. 

treceţi cu vederea unele lipsuri. 

— Noi avem în vedere numai înmormântarea cum se cuvine a 
părinţilor, a adăugat Yu Youchong. lată de ce v-am chemat astăzi. 
Nu ne gândim să ne îmbogăţim, nici să ajungem mari mandarini. Vă 
vom fi recunoscători numai dacă locul va fi uscat și cald, fără vânt şi 
gândaci. 

Zhang Yunfeng, le-a promis ascultare şi peste câteva zile a găsit 
un loc în spatele cimitirului lor strămoșesc. Fraţii Yu s-au dus să 
vadă locul, l-au cumpărat de la proprietar în schimbul a douăzeci de 
liang de argint şi apoi l-au rugat pe Zhang să aleagă o zi favorabilă. 

Înainte de a se stabili data înmormântării, neavând ce face, Yu 
Youda a cumpărat două vase cu băutură și șase sau șapte platouri 
cu mâncare, gândindu-se să se ospăteze împreună cu fratele său. 

În seara aceea însă, au primit o invitaţie scrisă de la domnul Yu 
Liang din satul lor: 

„Am pregătit o masă simplă şi am plăcerea să vă rog să-mi ţineţi 
companie în această seară. Sper să nu mă refuzați. Yu Liang”. 

— Bine, i-a spus Yu Youda slugii care a adus invitaţia. Transmite- 
i stăpânului tău respectele noastre. Vom veni îndată. 

Imediat însă un nou mesager, trimis de fabricantul de băuturi, 
originar din Suzhou, i-a invitat să facă o baie. 

— Ling Feng o să ne reţină și el la masă, a spus Yu Youda. Eu zic 
să mergem întâi la el și apoi la vărul Yu. 

Ajunși la poarta acestuia, cei doi frați au fost surprinși de 
strigătele și zgomotele dinăuntru. Ling Feng nu-și adusese familia 
cu el şi luase pe lângă casă două femei de la țară. Pe urmă devenise 
un obicei în Wuhe ca bărbaţii să se culce cu femeile acelea. Chiar și 
la banchetele organizate de familii respectabile, când venea vorba 
despre acest obicei, toată lumea se înveselea și se pornea pe râs, 
negăsind nimic rușinos. Dar cele două slugi ajunseseră să se 
gelozească între ele. Fiecare credea despre cealaltă că obținea mai 

mulți bani de la stăpân și certurile se țineau lanţ. Acum se dăduseră 
amândouă în vileag, admițând că se culcaseră cu asistentul lui Ling 
Feng, acesta se amestecase și el şi femeile se porniseră să spargă tot 
ce apucau: farfuriile, bolurile și platourile din bucătărie, până și 
căzile de baie le spărseseră sau le întorseseră cu susul în jos. Fraţii 
Yu n-au făcut baie și nici nu s-au ospătat. După ce au pierdut o 
grămadă de timp încercând să-l calmeze și-au luat rămas bun de la 
stăpân. Ling Feng era foarte jenat, şi-a cerut scuze insistent, de 
nenumărate ori, promițând că îi va invita din nou, cât de curând. 

De la Ling Feng s-au dus direct la Yu Liang, însă au ajuns prea 
târziu. Banchetul luase sfârşit şi porțile erau încuiate. 

— Frate al Doilea, a propus Yu Youda râzând, până la urmă 
haidem acasă. Ne aşteaptă propriile noastre bucate. 

Yu Youchong a izbucnit și el în râs și s-au dus acasă. Cum au 
ajuns, au căutat imediat băutura şi mâncarea, dar se ospătaseră mai 
înainte propriile lor neveste, ştiindu-i plecaţi. În bucătărie găsiseră 
numai vasele goale. 

— Trei ospeţe ne-au îmbiat în această seară, a conchis Yu Youda, 
însă am rămas flămânzi. Totul este predestinat pe lumea aceasta! 

Au mâncat niște legume, au băut ceai și s-au dus să se odihnească. 

Pe la al patrulea ceas din noapte, au fost treziți de strigătele 
puternice care veneau de dincolo de poartă. Pe fereastră răzbăteau 
lumini roşietice şi au înțeles că gospodăria vecinilor luase foc. Şi-au 
pus în grabă robele pe ei şi au rugat lumea să-i ajute să ducă la loc 
sigur sicriele părinţilor. Focul a ars din temelii două case din vecini 
și a putut fi stins abia în zori. Sicriele fuseseră aşezate în drum. 

Era o superstiție în Wuhe, după care un sicriu care a fost trecut 
pragul casei nu mai poate fi dus înapoi, altfel familia va sărăci. 
Acum rudele și cunoscuții i-au sfătuit pe frații Yu să ducă sicriele pe 
munte, urmând să le îngroape într-o zi favorabilă. 

— Să ne înmormântăm părinţii cum se cuvine, a propus Yu 

Youda. Mai întâi trebuie să anunțăm templul, apoi să aducem 
sacrificii la templul strămoșilor, pentru a ne lua rămas bun de la 
spiritele lor, să invităm rudele şi prietenii apropiaţi. Nu putem să 
privim acest lucru atât de ușor! Vreau să spun că e bine să ducem 
din nou sicriele în casă şi să alegem o zi favorabilă pentru ceremonia 
înmormântării. 

— Fără îndoială, a aprobat Yu Youchong. Dacă va sărăci cineva, 
vom fi noi doi, fiii lor! 

N-au ascultat pe nimeni și au pus oamenii să ducă sicriele înapoi 
în casă. 

Când Zhong Yunfeng a stabilit ziua propice înmormântării, au 
făcut totul așa cum glăsuiau regulile străbune. Veniseră oameni din 
tot judeţul, până și familia Du din Tianchang trimisese pe cineva la 
înmormântare. Vestea s-a răspândit cu repeziciune: „Fraţii Yu au 
înnebunit, se spunea. Să caute ei necazul cu lumânarea!” 


CAPITOLUL XLVI 


După ce Yu Youda şi-a înmormântat părinţii, el i-a spus fratelui 
său mai mic că se duce la Nanjing, să-i mulțumească domnului Du 
Shaoging, şi, fiindcă i se terminaseră banii, să caute un post de 
meditator. Şi-a împachetat lucrurile, și-a luat rămas bun de la Yu 
Youchong, a traversat Fluviul Albastru și a ajuns la casa domnului 
Du, aflată pe țărmul fluviului. Întrebat despre proces, el a povestit 
tot ce se întâmplase, iar Shaoging a fost foarte impresionat de 
comportarea lui Yu Youchong. Pe când ei discutau, a fost anunţat 
domnul Tang din Yicheng, care venise în vizită. Yu s-a interesat cine 
era. 

— E omul care a cerut să-i meditezi fiii, a zis Du. Poţi fi și 

dumneata prezent la întâlnire. 

Înăuntru a intrat generalul Tang, i-a salutat şi s-a așezat. 

— Când am avut prilejul să vă întâlnesc alaltăieri, Shaoging, în 
casa dr. Yu, am simțit că toate sentimentele meschine mă părăsesc în 
prezența dumneavoastră, a spus Tang. Am venit și ieri la 
dumneavoastră dar v-am aflat plecat, așa că a trebuit să aştept 
nerăbdător o zi întreagă, până să vă văd din nou. Care este numele 
acestui onorabil domn? 

— El este vărul meu Yu Youda, a spus Du. Anul trecut l-ați 
invitat să vă fie meditator. 

— Nu m-am aşteptat să cunosc astăzi un alt cărturar remarcabil. 
Generalul era încântat. Este o adevărată plăcere! 

S-a înclinat iarăși, apoi s-a așezat. 

— Domnule, a zis Yu Youda, după ce aţi săvârșit atâtea pentru 
țară, trăiţi acum retras și păstraţi discreție în privința faptelor 
dumneavoastră strălucite. Astfel se comportau şi marii generali din 
vechime! 

— N-am de ales, a replicat Tang. Rememorând trecutul, îmi dau 
seama că am fost oarecum prea impulsiv și n-am făcut nimic pentru 
stat, pur şi simplu jignindu-mi colegii. Nu-mi folosesc la nimic 
regretele de acum. 

— Lumea ştie ce trebuie să creadă, a răspuns Yu. Nu este cazul să 
vă subestimaţi, domnule. 

— Pot să vă întreb ce vă aduce aici, unchiule? a întrebat Du. Unde 
staţi? 

— Nu aveam nimic de făcut acasă, așa că am hotărât să vin la 
Nanjing să întâlnesc câțiva oameni talentați. Stau la Templul Favorii 
Imperiale. Intenţionez să-mi prezint omagiile dr. Yu, domnului 
Zhuang și nepotului său. 

După ce a băut ceaiul, generalul și-a luat rămas bun, iar ceilalți 
doi l-au însoțit până la lectică. Yu a mai rămas o vreme la Du. 

Când a ajuns generalul Tang la Colegiul Imperial și şi-a prezentat 
cartea de vizită, i s-a spus că dr. Yu, era plecat. S-a dus atunci mai 
departe la Podul Porții de Nord să îl vadă pe Zhuang Zhuojiang, 
care l-a invitat înăuntru îndată ce i s-a înfățișat cartea de vizită. Tang 
a coborât și a intrat în camera principală. Când a venit și gazda, şi- 
au făcut plecăciuni şi s-au aşezat, spunându-şi unul altuia cât de 
fericiţi erau pentru întâlnire. Apoi Tang a menţionat intenţia sa de a- 
i face o vizită lui Zhuang Shaokuang la Lacul Lotusului. 

— Se nimerește să fie aici, a zis Zhuang. V-ar face plăcere să-l 
întâlniți? 

— Nimic nu mi-ar face mai mare plăcere, a răspuns Tang. 

Zhuang i-a poruncit unui servitor să-l invite pe unchiul său. 
Îndată Zhuang Shaokuang a intrat, l-a salutat pe Tang şi a luat loc. 
Atunci s-a servit ceaiul. 

— Din fericire aţi venit tocmai înaintea plecării dr. Yu, i-a spus 
Zhuang Shaokuang lui Tang. Festivalul este aproape. De ce n-am 
pune la cale o petrecere şi să ne luăm rămas bun de la dr. Yu? Ne 
putem bucura împreună de o zi plăcută. 

— O idee excelentă, a zis Zhuang Zhuojiang. Ne putem întâlni cu 
toţii aici, la data respectivă. 

Curând, Tang s-a ridicat să plece. 

— Vă voi vedea iarăşi nu peste mult timp, la această adunare, a 
spus el. Atunci vom putea vorbi mai multe. 

Cei doi l-au condus până afară. Generalul i-a vizitat şi pe Chi 
Hengshan şi pe Wu Shu. Servitorul lui Zhuang Zhuojiang i-a dus lui 
Tang cinci liang în loc de ospăț și trei zile mai târziu intendentul lui 
Zhuang a sosit cu o invitaţie, solicitând musafirilor să fie acolo de 
vreme. Zhuang Zhuojiang îi aștepta, iar Zhuang Shaokuang, sosise 
deja. Foarte curând au venit şi Chi Hengshan, Wu Shu și Du 
Shaoging. Zhuang Zhoujiang curăţase un pavilion spaţios, care era 
înconjurat pe toate părţile de crizanteme. Era ziua a cincea a lunii a 

noua; vremea era uscată şi limpede. Îmbrăcaţi cu robe căptuşite, ei 
flecăreau şi sorbeau ceai, când s-au ivit generalul Tang, căpitanul 
Xiao Yunxian şi dr. Yu. Ceilalţi i-au primit înăuntru, şi după ce au 
făcut plecăciunile s-au aşezat cu toții. 

— Venim din multe părți diferite ale țării, a spus Tang, şi suntem 
norocoşi să luăm parte la adunarea unor asemenea oameni iluștri. 
Această întâlnire a fost în mod sigur predestinată! Îmi pare numai 
rău că dr. Yu va pleca cât de curând, și mă întreb când vom avea 
plăcerea să-l întâlnim din nou. 

— Umila mea casă este onorată de prezența unor aşa mulți 
cetățeni remarcabili, a zis Zhuang Zhuojiang. Ar trebui şi stelele de 
pe cer să o spună că celebrităţile de la sute de li din jur sunt aici. 

Odată așezați, un servitor a intrat cu ceaiul. Când bolurile au fost 
descoperite, ceaiul arăta tot la fel de limpede ca apa; dar el 
răspândea o aromă rară, și frunzele pluteau la suprafață. După el, s- 
a servit nişte ceai de Tiandu. Şi deși frunzele lui fuseseră păstrate 
mai mult de un an, această băutură era chiar şi mai parfumată decât 
prima. 

— Pe timpul când dumneavoastră amândoi, domnilor, aţi fost în 
armată, a spus dr. Yu cu un zâmbet, mă îndoiesc că v-au căzut 
vreodată ochii pe un asemenea ceai. 

— Fără să vorbesc deloc de armată, a răspuns Xiao Yunxian, în 
cei şase ani ai mei petrecuţi în oraşul Arţarul Verde, m-am crezut 
mai mult decât norocos că beam apă proaspătă - era cu mult mai 
bine decât miasmele bălegarului de cal. 

— Așadar este adevărat că apa şi iarba din orașul Arţarul Verde 
sunt suficiente pentru cineva vreo câţiva ani, a zis Tang. 

— Căpitanul Xiao nu este nici mai mult nici mai puţin decât chiar 
perechea legendarului Cui Haos, a spus Zhuang Shaokuang. 


6 Cărturar celebru și strateg militar din secolul al V-lea. 

— Condiţiile se pot schimba de la o generaţie la alta, a remarcat 
Chi. 

— Prim miniştrii şi generalii ar trebui să fie cărturari, a zis Du. 
Dacă nu prin învățătura sa, cum putea altfel căpitanul Xiao să 
izbutească atâtea? 

— Ceea ce găsesc eu foarte amuzant, a spus Wu Shu, este faptul 
că ei, comandanții de la graniță, nici măcar nu aveau habar că se 
găsea acolo iarbă ori apă, însă funcţionarii din capitală o știau prea 
bine, mai ales când fixau prețurile. Apoi erau miniștrii din capitală 
ori, dimpotrivă, funcţionarii lor, cei care cunoşteau toate acestea. 
Dacă miniștrii sunt atât de atotştiutori nu e de mirare că în faţa 
Curţii ei se bucură de o mai mare consideraţie decât militarii; pe de 
altă parte, dacă funcționarii sunt aceia care fac controalele, acestea 
arată cât de esenţial este sistemul birocratic. 

La asemenea cuvinte, a izbucnit un râs general. 

Muzica s-a oprit și ei au luat loc la masă. Când instrumentiștii au 
venit înăuntru să-şi prezinte omagiile, Zhuang Feixun s-a ridicat în 
picioare și a spus: 

— Cum dumneavoastră, domnilor, ne sunteți oaspeţi astăzi, am, 
angajat nouăsprezece actori faimoşi de pe Lista Grădinii cu Peri şi 
sper ca fiecare din dumneavoastră să numească o scenă pentru a fi 
jucată. 

— Ce este Lista Grădinii cu Peri? a întrebat dr. Yu. 

Yu Youda a descris competiţia romantică, pe care Du Shenging o 
ţinuse pe lacul Mogiu şi au râs toți cu poftă. 

— A intrat deja prea cinstitul dumneavoastră văr în minister? l-a 
întrebat Tang pe Du. 

Du i-a răspuns afirmativ. 

— Judecata lui Shenging era foarte dreaptă și plină de 
discernământ, a spus Wu Shu. Mi-e teamă numai că după ce a ajuns 
în conducere şi a devenit examinator şef, el îşi va pierde talentul 

autentic când va nota lucrările candidaţilor. 

Ceilalți au râs iarăși. Au ospătat până la amurg, până ce 
spectacolul a luat sfârșit şi atunci au plecat acasă. Zhuang Zhuojiang 
a găsit un artist priceput care a pictat acest ospăț de adio, și toți 
musafirii au scris poezii. Pe urmă fiecare i-a trimis în dar tot felul de 
bunătăţi lui dr. Yu, în semn de rămas bun. 

Peste o mie de familii din Nanjing şi-au luat adio de la dr. Yu, 
care devenind prea obosit de toate acestea nu mai voia să-i permită 
nimănui să-l viziteze pe corabie. El a închiriat o bărcuţă și a urcat pe 
ea la Poarta Shuixi, îngăduindu-i numai lui Du Shaoging singur să 
vină să-l conducă. 

— Când vei fi plecat unchiule, i-a spus Du, nu voi mai avea pe 
nimeni cui să mă adresez. 

Dr. Yu nu şi-a putut opri tristeţea. L-a invitat pe Du în cabină. 

— Îţi pot vorbi deschis, Shaoging, a spus el. Eram un cărturar 
sărac, dar în ultimii şase sau șapte ani petrecuţi în Nanjing am 
economisit îndeajuns pentru a cumpăra o orezărie cu o recoltă de 
șaizeci de baniţe pe an. Acum pot fi numit în vreun minister, ori pot 
fi făcut prefect sau magistrat. Voi rămâne la postul meu doi sau trei 
ani cel mult și voi strânge bani să cumpăr un alt lot de pământ de 
vreo patruzeci de baniţe de orez pe an. Atunci soția şi cu mine nu 
vom mai duce grija zilei de mâine și aceasta mi-e de ajuns. Nu mă 
preocupă fiul și nici copiii lui, fiindcă pe lângă învăţătura operelor 
clasice i-am predat medicina, astfel ca să-și câştige singur traiul. De 
ce aş fi dregător? Îţi voi scrie constant. 

Apoi, vărsând lacrimi, ei s-au despărțit. Du a coborât pe țărm și 
nu a plecat până ce barca nu s-a pierdut din vedere. Acasă, Du i-a 
povestit lui Yu Youda, care stătea la el, tot ce-i spusese dr. Yu. 

— „Refractar avansării, bucuros să se retragă”, el este unul din 
aristocrații adevăraţi ai Naturii, a declarat Yu cu admiraţie. Dacă 
vom ajunge cândva demnitari, el ar trebui să ne fie model. 

S-au minunat amândoi de dr. Yu. 

În seara aceea a sosit o scrisoare din partea lui Yu Youchong, care 
îi cerea fratelui să se întoarcă acasă. „Meditatorul pe care vărul 
nostru Yu Liang l-a chemat, a plecat”, scria el... Yu doreşte ca tu să-i 
prepari fiul și ar vrea să faci acest lucru cât mai curând. Întoarce-te 
cât de repede poţi”. 

Yu Youda i-a explicat situaţia lui Du, şi i-a spus că trebuie să 
plece. A doua zi şi-a făcut bagajul şi a traversat Fluviul Albastru. Du 
l-a condus, apoi s-a întors singur acasă. 


De cum a călcat Yu Youda pragul, fratele său l-a întâmpinat, 
înmânându-i această notă: „Cu respect, Yu Liang îl roagă pe vărul 
său Yu Youda să fie meditator fiului lui pentru un salariu de 
patruzeci de liang pe an, cu darurile suplimentare de sărbători”. 

În ziua următoare, Yu s-a dus să-i întoarcă vizita lui Yu Liang. 
Acesta l-a salutat și a fost încântat să-l vadă. După ce au făcut 
plecăciunile şi s-au așezat, un servitor a adus ceaiul. 

— Fiul meu este un băiat stupid, i-a spus Yu Liang, care n-a făcut 
nici un fel de carte de mic copil. Doresc de ani întregi să-i predai, 
vere; dar tu ai fost totdeauna plecat. Spre norocul fiului meu, acum 
eşti în sfârşit acasă. Familia ta şi a mea au dat cu grămada absolvenţi 
provinciali şi naționali de succes - aceasta înseamnă un lucru minor 
pentru noi. Dar mai presus de toate, sub instruirea ta, doresc ca fiul 
meu să preia caracterul tău moral. Acesta este lucrul cel mai 
important. 

— Sunt vârstnic şi aiurit, a răspuns Yu. Familiile noastre sunt 
foarte apropiate, dar tu îmi pari singurul binevoitor. Socotindu-l pe 
fiul tău ca pe propriu-mi copil, îl voi învăţa cu siguranţă tot ce îmi 
stă în puteri. În privinţa examenelor provinciale și metropolitane, 
cum eu însumi nu le-am trecut, nu-i pot fi cel mai bun profesor. lar 
dacă e vorba de caracter moral, fiul tău are bună tradiţie a familiei 

voastre care să-l îndrume; aici nu e nimic de adăugat. 

La aceasta au chicotit amândoi. Apoi a fost aleasă o zi norocoasă 
pentru ca noul meditator să-și preia îndatoririle. Yu s-a sculat 
devreme în dimineața aceea şi tânărul Yu Liang a venit să-și aducă 
omagiile. El era un băiat foarte inteligent. Yu Liang l-a însoțit pe Yu 
în clasă și acolo învățătorul s-a aşezat. Yu Liang l-a părăsit, 
retrăgându-se în camera sa de lucru. 

Aproape imediat, portarul a adus un musafir. Acesta era fratele 
lui Tang Yu, Tang Shi, care trecuse ultimul examen provincial 
pentru demnitarii civili, și care intrase în colegiu în același an cu Yu 
Liang. Venise astăzi să-i țină companie noului meditator. Yu Liang 
l-a invitat să ia loc şi i-a oferit ceai. 

— Aşadar, de azi, fiul tău şi-a început studiile! a spus Tang. 

— Da. 

— Acest profesor este excelent, însă nu prea are răbdare, și se 
ocupă de subiecte diverse în detrimentul studiilor recomandate. 
Deşi domnul Yu nu se face vinovat de practicile cele mai rele ale 
cărturarilor moderni, lui îi place să-i imite pe cărturarii de la 
începutul dinastiei noastre, şi acest lucru este destul de radical. 

— Fiul meu este încă prea mic pentru a da examenele. L-am 
invitat pe vărul meu să-l înveţe niște principii morale, astfel ca el să 
nu devină un caracter meschin şi servil. 

Ceva mai târziu Tang Shi a spus: 

— L-aş întreba ceva pe un om de erudiţia ta. 

— Ce erudiție am eu? Nu glumi pe seama mea! 

— Câtuși de puţin. Îţi doresc cu adevărat sfatul. În cursul 
ultimului examen, pe care eu am fost destul de norocos să-l trec, un 
nepot al meu a reuşit în acelaşi timp cu mine; astfel că pe lângă 
faptul că îmi este coleg, a fost promovat de același examinator. De 
atunci, el n-a mai fost aici, dar acum a venit să aducă sacrificii 
strămoșilor săi. M-a vizitat ieri cu o carte de vizită pe care scria: 

„Colegul vostru și nepot”. Când am să-i întorc vizita, ar trebui să 
mă intitulez eu însumi „Colegul vostru și unchi”? 

— Ce vrei să spui? a întrebat Yu Liang. 

— Ceea ce ai auzit. Nepotul meu a fost trecut în același timp cu 
mine, de același examinator. El şi-a scris pe cartea de vizită „Colegul 
vostru şi nepot”. Să merg cu o carte de vizită similară? 

— Desigur, ştiu și eu că doi oameni care sunt trecuți de același 
examinator sunt numiţi colegi. Dar el trebuie să nu fie întreg la 
minte să scrie „Colegul vostru şi nepot”! 

— De ce să nu fie întreg la minte? 

Yu Liang s-a răsturnat pe spate şi a hohotit. 

— N-am mai auzit niciodată ceva mai absurd! a declarat el. 

Faţa lui Tang Shi s-a posomorât. 

— Nu o lua ca insultă prietene, a zis el. Deşi familia voastră este o 
familie distinsă, ea n-a mai dat de la un timp încoace demnitari, iar 
tu însuți nu ai trecut. Poate nu cunoşti eticheta oficială! Nepotul 
meu s-a întâlnit în Beijing cu nenumărați dregători şi trebuie să aibă 
el un motiv dacă a scris cartea de vizită în felul acesta. Nu a scos 
asta din propriul lui cap. 

— Dacă crezi că a fost concepută corect, frate, de ce mai mă 
consulți? 

— După câte văd nu te pricepi. Așteaptă până va ieși, domnul Yu 
pentru masă și îl voi întreba pe el. 

Tocmai atunci a intrat un servitor. 

— Al Cincilea domn Yao este aici, a zis el. 

Yu Liang și Tang s-au ridicat în picioare, la apariţia domnului 
Yao. S-au înclinat unul către altul şi s-au așezat. 

— Al Cincilea văr, a spus Yu Liang, de ce ai dispărut după masa 
de prânz de ieri? Am avut băutură pregătită pentru seara, dar 
dumneata nu te-ai mai întors. 

— Aţi prânzit ieri aici, domnule Yao? a întrebat Tang. V-am 

întâlnit ieri după amiază şi mi-ați spus că tocmai luaseţi masa cu Al 
Şaselea domn Fang în Prăvălia Sorţii Binevoitoare. De ce m-aţi 
minţit astfel? 

Servitorul a adus mâncarea, și ei i-au cerut domnului Yu să vină. 
Meditatorul s-a aşezat pe locul cel mai de cinste, cu Tang Shi în fața 
lui, domnul Yao pe locul musafirului şi Yu Liang pe al gazdei. După 
ce au sfârşit masa, Yu Liang i-a povestit râzând pe înfundate lui Yu 
Youda, despre cartea de vizită. Faţa lui Yu a devenit stacojie şi 
venele de pe gâtul lui s-au umflat de furie. 

— Cine ar putea să spună un asemenea lucru? a izbucnit el. 
Răspunde-mi, ce este mai important în viață între strămoşi și reușita 
la examene? 

— Strămoșii, desigur, a zis Yu Liang. Se înţelege de la sine. 

— În acest caz, a continuat Yu, cum poate un om care abia a 
trecut examenul provincial să abandoneze relaţiile de familie şi să se 
considere colegul unchiului său? N-aş mai suporta altă dată să mai 
aud o asemenea batjocorire a moralității confuciene. Nepotul acesta 
al dumneavoastră a fost prea norocos de a trecut, domnule Tang! 
Dacă el ar fi nepotul meu, l-aș duce în sala strămoșilor și i-aş trage 
câteva zeci de lovituri înaintea altarelor străbune. 

Văzându-l pe Yu roşu de mânie, Tang şi Yao au înţeles că el era 
într-una din stările lui proaste, și au schimbat discuţia. 

Curând ceaiul a fost terminat, şi Yu s-a întors în clasă. 

— Voi face o plimbare și apoi voi reveni, a spus Yao ridicându-se 
în picioare. 

— Presupun că astăzi, când vei întâlni pe cineva, îi veți spune că 
ați luat masa cu Al Doilea domn Peng! l-a ironizat Tang. 

Yao a hohotit. 

— Astăzi toată lumea ştie că am fost aici cu noul meditator. Nu 
pot pretinde că am fost altundeva. 

Şi a plecat rânjind. Curând s-a înapoiat. 

— Este în camera principală un oaspete care vrea să te vadă, i-a 
spus el lui Yu Liang. Zice că este de la Yamenul prefectului, stă și 
aşteaptă acolo. Grăbește-te şi primeşte-l. 

— Nu cunosc un asemenea om, a spus Yu Liang. De unde poate 
fi? 

Pe când se întreba astfel, i-a fost adusă cartea de vizită a 
străinului. „Învăţăcelul vostru şi rudă, Ji Weixiao, își prezintă 
omagiile”. 

Yu a mers să-l întâmpine. După ce au făcut plecăciunile şi s-au 
aşezat, Ji Weixiao a scos o scrisoare și i-a înmânat-o lui Yu Liang. 

— Am fost în Beijing, a zis Ji. lar pentru că urma să-l însoțesc pe 
prefect în onorabilul vostru judeţ, prea cinstitul vostru văr Du 
Shenging mi-a cerut să vă aduc o scrisoare. Sunt fericit de a avea 
onoarea să vă cunosc. 

Yu Liang a deschis scrisoarea şi a citit-o în întregime. 

— Sunteţi prieten cu Prefectul Li, domnule? a întrebat el. 

— Prefectul Li a fost discipolul unchiului meu, Guvernatorul Xun. 
Aşa se face că mi-a cerut să lucrez în Yamenul său. 

— Ce treburi vă aduc la noi, domnule? 

— Cum nu sunt persoane străine de faţă, vă pot vorbi. Dobânda 
excesivă a caselor de amanetat, de aici, este mai mare decât oamenii 
o pot suporta; de aceea prefectul m-a trimis să fac o investigaţie. 
Dacă acuzaţia se dovedeşte reală, trebuie să punem capăt răului. 

Yu Liang și-a apropiat mai mult scaunul de Jj Weixiao. 

— Aceasta probează bunăvoința prefectului, a şoptit el. Nicio 
prăvălie de amanetat, nu îndrăzneşte să ceară dobânzi mari, în afara 
celor două prăvălii ale familiei Fang. Ei sunt mici nobili locali 
negustorind sare şi sunt în relaţiile cele mai bune cu dregătorii 
judeţeni şi prefecturali; astfel ei fac doar ce le place și oamenii nu au 
curajul să protesteze. Dacă dumneata vrei cu adevărat să 
îndepărtezi acest abuz, trebuie numai să închizi aceste două prăvălii. 

Cum prefectul este un înalt demnitar, de ce ar avea de a face cu 
asemenea oameni? Vă rog păstraţi în taină domnule vorbele mele, și 
nu dezvăluiţi nimănui că de la mine aţi aflat. 

— Vă sunt îndatorat pentru informații, a spus Ji. 

— S-ar cuveni să vă poftesc la o masă pentru a-mi exprima 
recunoştinţa și a profita de pe urma unei conversații cu 
dumneavoastră, a zis Yu Liang. Însă mi-e teamă că n-aş putea 
prepara nimic îndeajuns de bun, iar acest locuşor e tot numai ochi şi 
urechi. Am să vă trimit, mâine la locuinţa voastră, bucate pentru un 
prânz modest. Vă rog să nu interpretaţi greşit. 

— M-aţi onorat prea mult, a protestat Ji. 

Apoi şi-a luat rămas bun și Yu Liang s-a întors în camera de lucru. 

— A venit din partea prefectului? a întrebat Yao Al Cincilea. 

— Desigur. 

— Eu nu cred! 

Yao și-a scuturat capul și a râs. 

Tang Shi a căzut pe gânduri, după care a spus: 

— Probabil că Yao are dreptate. Cum ar putea fi de la Yamenul 
prefectului? Prefectul nu ne este prieten. El este amic cu Peng Al 
Treilea și Fang Al Șaselea. Când am auzit de venirea acestui om am 
intrat la bănuieli. Dacă ar fi fost trimis aici de la Yamenul prefectului 
nu s-ar fi dus direct la domnul Peng şi domnul Fang, decât la tine, 
frate? Prea sună imposibil. Eu unul îl suspectez pe individ că se dă 
drept cineva de la Yamenul prefectului pentru a se învârti prin jur și 
escroca oamenii de bani. Mai bine ai fi prudent. 

— Poate că mai întâi i-a vizitat pe aceia, a zis Yu Liang. 

— Cu siguranţă că n-a făcut-o! a râs domnul Yao. Dacă ar fi fost 
acolo, de ce ar mai fi venit la tine? 

— Nu l-a pus prefectul să mă viziteze, a replicat Yo. Vărul meu 
Du Shenging, din Tianchang, care este în capitală, i-a dat o scrisoare 
pentru mine. El este binecunoscutul Ji Weixiao. 

— Aceasta e şi mai imposibil! a înlăturat Tang Shi numaidecât 
explicaţia. Ji Weixiao este un cărturar renumit, care a arbitrat 
Concursul Grădinii cu Peri. Fiind o asemenea celebritate, el trebuie 
să-i cunoască pe toți academicienii și toate oficialitățile din capitală. 
Pe lângă asta, Du Shaoging din Tianchang este foarte intim cu 
domnul Peng Al Patrulea. Dacă Ji aducea o scrisoare din Beijing, 
pentru tine, de la domnul Du, nu ar fi adus alta pentru domnul 
Peng? Nu poate fi Ji Weixiao! 

— Ei, nu contează dacă este sau nu este, a spus Yu Liang. E 
timpul să schimbăm subiectul. 

A ţipat apoi aspru la un servitor: 

— De ce nu este masa încă gata? 

Un slujitor a intrat şi a anunţat: 

— Masa este servită, domnule! 

Un altul a venit cu o legătură în spate: 

— A sosit domnul Cheng Bătrânul de la țară. 

Atunci şi-a făcut apariţia un bărbat încărunţit, cu o pălărie pătrată, 
robă albastră de bumbac și cu încălțări de pânză cu talpă subțire. 
Avea înfățișarea unui beţivan. S-a înclinat şi s-a aşezat. 

— Cum nu se poate mai bine! Am picat tocmai în ziua când ați 
angajat un învăţător. Mă alătur ospăţului, bucuros de petrecere. 

Yu Liang a poruncit unui servitor să-i aducă apă domnului 
Cheng să se spele şi să-şi îndepărteze noroiul de pe haine şi picioare. 
Apoi i-a poftit pe toţi în camera principală, unde ospăţul a fost 
aranjat. Yu şedea pe locul cel mai de cinste, iar ceilalți mai prejos. 
Fiind în amurg, au aprins două lampioane de sticlă. Acestea îi 
fuseseră dăruite cu peste șaizeci de ani în urmă, de împărat, 
străbunicului lui Yu Liang, pe vremea când acesta era secretar de 
stat, dar ele arătau mai noi ca niciodată. 

— „Casele vechi au copaci înalţi”, a citit Yu Youda. Această zicală 
este perfect adevărată. Nici o altă familie de aici nu are lanterne ca 

acestea. 

— Domnule Yu, a spus Cheng, treizeci de ani la rând oamenii de 
la estul fluviului au fost prosperi, apoi următorii treizeci de ani, 
ceilalți de la vest. Acum treizeci de ani ce puternice erau familiile 
voastre două! Am văzut asta cu proprii mei ochi. Însă acum Pengii 
și Fangii o duc tot mai bine, cu fiecare an. Fără a aminti altele, 
ajunge să vezi ce intimi sunt prefectul şi magistratul Wang, cu ei. 
Necontenit trimit secretari de la Yamen, cu mesaje importante la 
casele lor. Desigur, oamenii simpli nu pot decât să se teamă de ei! 
Secretarii aceştia nu calcă niciodată prin casa altcuiva! 

— A venit recent vreun secretar de la Yamen? a întrebat Tang. 

— Unul pe nume Ji a sosit aici cu nişte afaceri. Stă cu stareţul în 
Templul Lemnului Preţios. Primul lucru pe care l-a făcut a fost ca în 
dimineaţa asta să-l viziteze pe domnul Fang Al Şaselea la Prăvălia 
Soarta Binevoitoare. Şi domnul Fang i-a cerut domnului Peng Al 
Doilea să vină şi el acolo. Toţi trei s-au închis în bibliotecă şi au ţinut 
o lungă, lungă convorbire. Nu-mi dau seama ce nu-i merge bine 
prefectului de data asta, de l-a trimis pe acest individ Ji aici. 

Tang s-a uitat la Yao și a râs sarcastic. 

— Ce am spus eu? a strigat el. 

Yu Youda era dezgustat de felul în care se discută. 

— Vi s-au acordat hainele și pălăria de licenţiat anul trecut, 
domnule? l-a întrebat el pe domnul Cheng. 

— Da, a spus Cheng. Ca un noroc, examinatorul era coleg cu 
domnul Peng Al Patrulea. Astfel, cu o scrisoare de la domnul Peng 
am reușit. 

— Yu a râs. 

— Când examinatorul v-a văzut fața rotofeie și înfățișarea 
tinerească, unchiule, mă surprinde cum v-a acceptat. 

— l-am spus că mi-e faţa umflată, a zis domnul Cheng. 

Au râs cu toţii la asta şi au continuat să bea. 

— Dumneavoastră și cu mine suntem bătrâni, domnule Yu, a 
vorbit Cheng. Nu mai suntem buni de nimic acum. Numai cei tineri 
îşi pot dovedi valoarea. Sper ca fratele nostru Yu Liang, aici de faţă, 
să treacă următorul examen, cu onoruri, şi să devină absolvent 
metropolitan în același timp cu Tang Shi. Chiar dacă ei nu ajung la 
fel de departe ca domnul Peng Al Patrulea, pot fi numiţi magistrați 
aleşi ca domnii Peng Al Doilea şi Al Treilea, spre gloria strămoșilor 
lor şi pentru încrederea pe care noi le-am acordat-o. 

Astfel de vorbe i-au fost şi mai neplăcute lui Yu Youda. 

— Hai să nu mai discutăm asemenea chestiuni, a zis el. Să facem 
un joc cu băutură. 

Îndată au început să joace Băutorii Fericiţi. Au băut până la 
miezul nopții, până ce toți s-au îmbătat zdravăn. Atunci domnul 
Cheng a fost ajutat să ajungă într-o cameră să doarmă, și Yu, Tang și 
Yao au fost duşi la casele lor, cu lampioane aprinse. 

Peste noapte, Cheng s-a trezit şi a vărsat. Înainte, de a se lumina 
de ziuă, a chemat un servitor, şi în secret i-a poruncit să trimită la el 
doi dintre administratorii însărcinaţi cu rentele. După o consultaţie 
tainică cu ei, le-a spus să-şi cheme stăpânul la el. 


CAPITOLUL XLVII 


Yu Liang nu era un om obișnuit. Pe la șapte-opt ani fusese un 
băiat precoce. Mai târziu a citit, a studiat şi a mistuit complet 
canoanele confuciene, istorii, lucrări filozofice şi altele de tot felul, 
astfel că pe la douăzeci era un cărturar desăvârșit. El putea pe dată 
înțelege orice referință din orice domeniu: militărie, agricultură, 
ceremonie, muzică, inginerie, vânătoare, hidrotehnică şi încă multe. 
Compozițiile şi poeziile sale erau de asemenea excelente. De fapt, 

pentru că străbunicul său îndeplinise funcția de ministru, bunicul 
său pe cea de academician, iar tatăl său pe cea de prefect, familia sa 
căpătase o distincție adevărată. Dar în ciuda culturii sale, locuitorii 
din Wuhe nu aveau niciun respect față de el. Dacă un om era lăudat 
în Wuhe pentru caracter moral, localnicii pur şi simplu şi-ar fi bătut 
joc, la menționarea familiilor străvechi s-ar fi comportat 
dispreţuitori, în timp ce dacă vreun cărturar era elogiat pentru 
scriere în stil clasic, sprâncenele tuturor s-ar fi încreţit de râs. Dacă 
întrebai ce era de renume în Wuhe, ţi-ar fi spus, „domnul Peng”. 
Dacă întrebai pentru ce era remarcabil Wuhe, ţi-ar fi spus, „domnul 
Peng”. Dacă întrebai ce oameni de cultură sunt acolo, ţi-ar fi 
răspuns, „domnul Peng”. Dacă întrebai de vreun talent ori caracter 
moral, răspunsul ar fi fost același, „domnul Peng”. 

Ce i-a impresionat cel mai mult pe localnici a fost căsătoria 
oficiată de familia Fang din Weizhou, şi ce i-a încântat în cea mai 
mare măsură a fost producerea de lingouri de argint pentru 
cumpărarea pământului. Yu Liang deținea câțiva mu“ de pământ în 
acest județ vulgar, fapt care îl împiedicase să se mute în altă parte; 
așa se face că devenise complet mizantrop. Tatăl său era un om 
cinstit, care, prefect fiind, trăise cumpătat, iar familia lui Yu Liang se 
deprinsese să mănânce și să se îmbrace simplu și strânsese astfel 
ceva argint. Acum prefectul se retrăsese și renunțase la conducerea 
gospodăriei. În fiecare an, prin strictă economie, rotunjindu-și suma 
de liang, Yu Liang îi chema pe agenţii comerciali, punându-i să se 
intereseze de preţul unui lot de pământ sau al unei case. Dar de 
fiecare dată când înţelegerea era ca și făcută, pe el îl apuca 
indignarea, şi înjurându-i pe toţi refuza categoric să mai cumpere 
ceva. Întregul județ îl considera nebun. Totuși, pizmuindu-i bogăţia, 
îl acceptau aşa cum era. 


6 Un mu este egal cu 1/15 ha. 

Bătrânul Cheng era căpetenia breslei agenţilor comerciali. Când a 
venit Yu Liang poftit de administratori la cererea lui, s-au așezat 
amândoi în bibliotecă. 

— Ştiu o parcelă de pământ în stânga mea, a început Cheng. Nu 
trebuie să-ți faci griji în privinţa inundaţiei și a secetei şi vei obține 
de pe el, anual, o mie două sute de baniţe de orez. Omul cere două 
mii de liang. Alaltăieri, domnul Fang Al Șaselea a făcut o ofertă, și 
proprietarul l-ar fi vândut, dacă ţăranii nu s-ar fi împotrivit. 

— De ce au protestat țăranii? a întrebat Yu Liang. 

— Fiindcă vechilii lui Fang se așteaptă - când se duc la fermele lui, 
ca țăranii să-i întâmpine, arzând tămâie și dacă renta nu este la zi, 
țăranii sunt bătuți. lată de ce ei nu vor să fie pământul vândut lui. 

— Şi de ce m-ai ales tocmai pe mine să-l cumpăr? a întrebat Yu 
Liang. Nu vor stârni ei duhoarea când voi merge la ţară? Dacă eu nu 
îi bat pe ei, nu mă vor bate ei pe mine în schimb? 

— Nu este deloc așa. Ei ştiu că sunteți un stăpân omenos, cu 
inimă bună şi că nu îi veţi trata rău cum o fac alţii. De aceea am şi 
venit să vă ofer acest chilipir. Aveţi ceva bani gheaţă? 

— Fireşte că am. Am să-i spun omului meu să-i aducă aici să ţi-i 
arate. 

A poruncit unui servitor să vină cu treizeci de lingouri de argint, 
pe care le-a răsturnat pe masă, iar ochii lui Cheng parcă se lipiseră 
de ele pe când se rostogoleau. Pe urmă Yu le-a strâns și le-a trimis 
înapoi. 

— Nu te-am minţit în privinţa banilor mei, nu-i aşa? a spus el. 
Du-te la ţară şi încheie afacerea. Când vei reveni, îţi voi achita banii 
pe pământ. 

— Nu pot totuși chiar să plec. 

— Ce treabă mai ai aici? 

— Mâine trebuie să-i fac o vizită Magistratului Wang, ca să 
strângă argint pentru a ridica un portal întru pomenirea unei mătuși 

moarte de-a mea, care a fost castă; şi am de gând să-mi plătesc şi 
taxele cu acest prilej. Poimâine, fiica domnului Peng Al Doilea 
împlineşte zece ani, şi nu se cade să nu-i urez viață lungă. 
Răspoimâine, domnul Fang Al Şaselea m-a poftit la prânz. Nu mă 
pot întoarce fără să-i onorez invitaţia. 

Yu şi-a înăbușit un icnet de râs și l-a reţinut pe Cheng la dejun. 
După plecarea bătrânului la Yamen, Yu Liang a trimis un servitor 
după Tang Yu. Pentru că Fangii îl invitau numai pe Tang Shi la 
ospeţele lor, Tang Yu le spiona toate mişcările. El știa dinainte când 
aveau Fangii musafiri şi care erau ei, şi informaţiile sale erau 
totdeauna exacte. Cunoscându-i această meteahnă, Yu Liang l-a 
rugat să vină la el. 

— Te pot deranja, a spus Yu Liang, să afli dacă domnul Fang Al 
Șaselea de la Prăvălia Soarta Binevoitoare îl invită răspoimâine pe 
bătrânul Cheng? Dacă îmi aduci informaţii de încredere, te poftesc 
la o masă în ziua aceea. 

Tang Yu a primit. După un timp a revenit. 

— Nu, a zis el. Răspoimâine, domnul Fang Al Şaselea nu invită 
pe nimeni. 

— Excelent! a strigat Yu Liang. Vino aici devreme răspoimâine și 
ne vom ospăta toată ziua. 

După ce Tang a fost de acord și a plecat, Yu Liang i-a spus 
servitorului său să meargă la băcănie şi să ceară funcţionarului în 
confidenţă să scrie pe o invitaţie roşie: 

„Mă veţi onora la prânz pe data de optsprezece!” 

Aceasta a fost pusă într-un plic şi sigilată, apoi lăsată pe masa din 
camera unde dormea bătrânul Cheng. Când el s-a întors în seara 
aceea, după achitarea taxelor sale, a căzut în extaz la această 
invitație. 

— A dat norocul peste mine în cele din urmă! a gândit el. 
Păcăleala mea s-a întors în adevăr și încă în aceeași zi! 

S-a dus la culcare înveselit. 

Pe optsprezece, Tang Yu şi-a făcut apariţia foarte devreme. Yu l-a 
poftit pe Cheng să le țină companie în camera principală, şi bătrânul 
a văzut servitor după servitor trecând prin fața ușii spre bucătărie. 
Unul ducea vin, altul pui și rață, un altul broască ţestoasă şi răcituri 
din picioare de porc, unul patru pachete cu zaharicale și un altul o 
farfurie mare cu găluşti de carne. Știa că toate acestea nu puteau fi 
decât pentru un ospăț, dar n-a întrebat nimic. 

— Ai vorbit cu dulgherii și zidarii pentru repararea Pavilionului 
Yuanwu? l-a întrebat Yu pe Tang. 

— Am vorbit, a răspuns Tang. Aveţi nevoie de o mulțime de 
materiale. Peretele exterior s-a prăbuşit şi va trebui să fie reconstruit, 
va mai fi necesar să fie făcută și o nouă scară. Le vor lua zidarilor 
trei luni. Drugii și stâlpii din interior trebuie înlocuiţi, iar grinzile 
fixate. Se cere un mare număr de dulgheri. Dar toți meseriaşii, 
dulgheri și zidari, vor lucra numai jumătate de timp. V-aţi făcut 
socotelile pentru trei sute de liang, însă mi-e teamă că vă va costa 
cinci sute ca să faceţi această treabă. 

— Prea cinstiţii voştri strămoşi au înălțat Pavilionul Yuanwu, a 
spus Cheng, şi el a fost norocul județului că doar mulți cărturari au 
trecut examenele. Dar în zilele noastre trec numai Pengi, aşa că s-ar 
cuvenit să plătească ei reparaţiile. N-are nimic de a face cu 
dumneavoastră. De ce să aruncaţi bani? 

— E cât nu se poate mai adevărat. 

Yu Liang s-a înclinat ţinând mâinile strânse. 

— Vrei să fii atât de bun să le menţionezi acest fapt şi să le ceri să 
contribuie şi ei cu câţiva liang? Voi găsi într-un fel să-ți fiu 
recunoscător. 

— Negreşit că o să le menţionez asta când am să-i văd, a zis 
Cherag. Cu toate că sunt o mulțime de dregători în familia lor şi toți 
arată mari și tari, ei pleacă întotdeauna urechea la ce le spun eu. 

Cam atunci, slujitorul Yu a oprit în taină, la poarta din spate, un 
vânzător de fân, punându-l pentru patru bănuţi de aramă să intre 
pe poarta din faţă şi să anunţe: 

— Domnule Cheng, am venit din partea domnului Fang Al 
Şaselea. Vă aşteaptă să mergeţi la el. 

— Transmite-i omagiile mele stăpânului tău, a spus Cheng. Voi fi 
acolo chiar acum. 

Apoi vânzătorul de fân a plecat. 

Bătrânul Cheng şi-a luat rămas bun de la gazda sa, și s-a dus 
direct la Prăvălia Soarta Binevoitoare. Portarul l-a condus înăuntru, 
iar domnul Fang Al Șaselea a ieșit să-l primească. S-au înclinat și s- 
au așezat. 

— Când aţi sosit în oraş? a întrebat domnul Fang. 

— Alaltăieri. 

Cheng era surprins. 

— Unde staţi? 

— La Yu Liang. 

Cheng era din ce în ce mai zăpăcit. 

Un servitor a adus ceai. 

— Este o zi plăcută, s-a aventurat Cheng. 

— Da, nu-i așa? a replicat Fang. 

— L-aţi mai văzut recent pe Magistratul Wang? 

— L-am văzut alaltăieri. 

Au stat acolo fără să aibă să-și spună nimic și au mai sorbit nişte 
ceai. 

— Prefectul n-a mai fost pe aici de câtăva vreme, a spus Cheng. 
Dacă vine în judeţul nostru, va fi obligat să vă viziteze întâi şi întâi 
pe dumneavoastră, domnule. Vă bucurați mai mult decât oricine 
altcineva de consideraţia lui. De fapt sunteţi singurul om, pe care el 
îl preţuieşte în tot acest judeţ. Cine altul din nobilimea locală se 
poate compara cu dumneavoastră? 

— Noul comisar judecătoresc a sosit. Mă aștept ca prefectul să ne 
viziteze cât de curând. 

— Chiar așa! 

Au continuat să stea tot acolo, fiind serviţi încă o dată cu ceai, dar 
nici un alt musafir nu şi-a făcut apariția şi ospățul nici nu era gând 
să fie întins. 

Plin de presimţiri, Cheng a început să fie chinuit de foame. S-a 
hotărât să-și ia rămas bun să vadă astfel ce va zice Fang. 

— Acum, vă spun la revedere, domnule. 

S-a ridicat în picioare, gata de plecare. 

— Nu vreţi să mai staţi încă puţin? l-a întrebat Fang, ridicându-se 
și el în picioare. 

— Nu, trebuie într-adevăr să plec. 

Fang l-a condus până la ușă. El era în întregime confuz, când a 
ieșit pe poartă. 

— Să fi venit prea devreme? se miră el. Să-l fi jignit în vreun fel? 
Ori n-am citit bine invitaţia? 

Nu putea înţelege cu nici un chip ce se întâmplase. „Yu Liang dă 
un ospăț”, s-a gândit el. „Mă voi întoarce să mănânc bine și am să 
încerc mai apoi să dau de firul lucrurilor.” 

S-a dus ţintă acasă la Yu. 

Yu pusese o masă în bibliotecă și era acolo cu Tang Yu, domnul 
Yao Al Cincilea și două rude, savurând vreo șase feluri de 
mâncăruri picante. Ei s-au ridicat la intrarea lui Cheng. 

— Domnul Cheng ne-a părăsit să se bucure de bucățele mai 
bogate ale domnului Fang, a spus Yu. Trebuie să fi petrecut 
nemaipomenit. Daţi-i de grabă un scaun mai încolo, și fierbeți un 
ceai puternic care să-i ușureze digestia. 

Un servitor a aşezat un scaun mai departe de masă, și l-a poftit pe 
Cheng să ia loc. Pe urmă boluri cu ceai tare au început să-i fie aduse 
în față, unul după altul. Din ce bea mai mult, devenea și mai 

înfometat - bietul de el trecea prin dureri sfâșietoare. Privindu-i cum 
se îndopau cu carne, rață și țestoasă, s-a înfuriat așa de tare că era 
gata să ia foc. Ei s-au ospătat până la amurg și tot până atunci 
Cheng a suferit de foame. Însă îndată ce Yu Liang şi-a condus 
musafirii, Cheng s-a dus pe furiş în camera intendenților, și a cerut 
un bol cu orez prăjit, pe care l-a mâncat cu apă fierbinte. Apoi s-a 
dus la culcare, dar n-a putut să doarmă de supărare. A doua zi i-a 
spus lui Yu că trebuie să se întoarcă la țară. 

— Când te vom vedea iarăși? a întrebat Yu Liang. 

— Cât de curând am să aranjez cu pământul. Dacă nu se poate 
face nimic, am să aştept ziua când mătuşa este pusă în altar, cu alte 
femei caste. 

Cu acestea a plecat. 

Tang Yu l-a invitat într-una din zilele în care Yu nu avea nimic de 
făcut. 

— Prietene Yu, a spus el, domnul acela Ji care a stat la Templul 
Lemnului Preţios a venit din partea prefectului. Domnul Fang Al 
Şaselea și domnul Peng Al Doilea l-au întâlnit amândoi. Așadar 
până la urmă a fost adevărat! 

— Data trecută ai spus că nu poate fi adevărat, astăzi spui că este. 
Nu contează dacă este sau nu este. N-are nici un rost să discutăm 
despre asta. 

— Nu l-am întâlnit niciodată pe prefect, frate. Tu va trebui să 
mergi la prefectură să-i întorci vizita domnului Ji. Mă vei lua cu tine 
să-l văd şi eu pe prefect? 

— O pot face, a zis Yu Liang. 

Peste câteva zile, au închiriat două lectici și s-au dus la Fengyang. 
Acolo şi-au trimis cărțile de vizită în Yamen. Yu și-a alăturat la a sa 
și cartea de vizită a lui Ji Weixiao. Numaidecât a ieșit un om, 
anunțând: 

— Domnul Ji a plecat la Yangzhou, clar Excelența Sa are să vă 

vadă acum. 

Au intrat şi prefectul i-a primit în camera sa de lucru. După 
întrevedere, şi-au găsit două locuinţe în partea estică a orașului. 
Prefectul îi invitase la o masă. 

— Prefectul ne-a poftit poimâine, a zis Tang. Însă nu ar fi corect 
din partea noastră să rămânem şi să aşteptăm aici, iar el să trimită 
un om să facă tot acest drum numai să ne aducă pe noi. Să așteptăm 
în Templul Dragonului care se înalță, aflat imediat în apropierea 
Yamenului, ca să putem fi la el imediat ce trimite după noi. 

— Foarte bine, a spus Yu râzând. 

În ziua următoare, după dejun, s-au înfiinţat în casa unui călugăr 
la Templul Dragonului care se înalță. De la casa altui călugăr din 
vecinătate, ajungeau până la ei o muzică minunată şi un cântec 
divin. 

— Este un spectacol bun, a remarcat Tang Yu. Mă duc să arunc o 
privire. 

S-a întors pe dată, cu o figură parcă opărită. 

— Mi-ai făcut-o cu vârf şi îndesat! i-a spus el lui Yu. Cine crezi că 
petrece acolo? Domnul Fang Al Şaselea de la Prăvălia Soarta 
Binevoitoare, şi fiul Prefectului Li. Masa este splendid întinsă, și 
fiecare din ei giugiulește câte un actoraş. Sunt amândoi în plinul 
fericirii. Dacă aș fi știut că sunt în termeni așa intimi, veneam 
alaltăieri aici, cu domnul Fang. lar dacă veneam cu el, aș fi petrecut 
acum cu fiul Prefectului. Însoţindu-te, l-am văzut pe prefect, dar nu 
suntem pe un asemenea picior de familiaritate. Asta n-are nici 
măcar pe jumătate farmec. 

— Tu ai fost acela care ai propus-o, i-a întors-o Yu Liang. Nu eu 
te-am obligat să vii. Dacă domnul Fang este acolo, de ce nu te duci 
să i te alături? 

— Colegii trebuie să rămână unul lângă altul. Va trebui să merg 
cu tine să prânzim cu prefectul. 

Chiar atunci a sosit un mesager să-i ia, şi ei au fost conduşi în 
Yamen. Prefectul i-a salutat şi şi-a exprimat bucuria să-i revadă. 

— Când trebuie să fie femeile voastre caste puse în altar? a 
întrebat el. Doresc să vin la sacrificiu. 

— La întoarcere vom fixa o dată, i-au răspuns ei. Excelenţa 
Voastră va fi în mod firesc invitată. 

După masă, cei doi s-au retras. A doua zi şi-au trimis cărțile de 
vizită pentru a-și lua rămas bun şi s-au întors în judeţul lor. 


La o zi după revenirea lui Yu Liang acasă, Yu Youda s-a înfățișat 
la el. 

— Pe trei ale lunii viitoare s-a fixat sărbătoarea virtuţii femeiești. 
Sunt câteva strămătuși și mătuși din familiile noastre două, care se 
cuvin să fie puse în altar. Ar trebui să pregătim un sacrificiu şi să-i 
strângem la un loc pe toți membrii clanului ca să însoțească altarele 
la Templul strămoșilor. Îți propun să mergem să dăm de ştire în jur. 

— Cu cea mai mare plăcere, a încuviinţat Yu. În familia mea este 
o mătușă, într-a ta sunt două. Clanurile noastre două trebuie să aibă 
aproape o sută cincizeci de membri. Va fi nevoie să-i adunăm pe toți 
în haine oficiale pentru a întâmpina alaiul, aşa cum se cade din 
partea a două familii distinse. 

— Mă duc să vorbesc cu rudele mele. Tu spune-le alor tale. 

Yu Liang a luat la rând toate rudele sale și ca rezultat s-a înfuriat 
cumplit. Era atât de supărat că n-a dormit toată noaptea. A doua zi 
devreme a sosit Yu, cu ochii ieșiţi din orbite de mânie. 

— Ce ţi-a zis clanul, vere? a întrebat Yu. 

— Vai! Al tău ce ţi-a spus? De ce ești aşa mâniat? 

— Nu-mi aminti! M-am dus să vorbesc cu rudele mele, și dacă ar 
fi refuzat să vină, n-ar fi fost nimic. Dar ei mi-au răspuns că urmând 
să fie pusă bătrâna doamnă Fang în Altar, ei trebuie să se alăture 
procesiunii ei! Ba, m-au sfătuit să fac şi eu acelaşi lucru! Şi când eu 

am obiectat la asta, şi-au bătut joc de mine cum că aş fi demodat. Ai, 
auzit ceva care să te scoată mai mult din minţi? 

— Cu familia mea a fost la fel, a spus Yu Liang cu un zâmbet. N- 
am putut închide un ochi, de supărare! Mâine voi pregăti un 
sacrificiu şi voi urma altarul strămătușii mele de unui singur, fără ei. 

— Am să fac același lucru. 

În felul acesta, au aranjat lucrurile. 

Pe trei, Yu Liang a îmbrăcat haine noi, o nouă pălărie, și a 
poruncit unui slujitor să ducă o masă de ofrande la casa celui de-ai 
optulea văr al său. Acolo, a găsit locul pustiu, fără nici măcar un 
suflet. Al optulea văr al său, care era un licenţiat sărac, i-a ieșit în 
întâmpinare cu pălăria şi roba zdrenţuite. Yu Liang a intrat să se 
încline în fața altarului strămătușşii sale pe care apoi l-a dus la suport. 
Ei închiriaseră un suport vechi, asemănător unei lectici, şi două 
prăjini de umăr. Patru oameni de la ţară l-au purtat strâmb tot 
drumul, fără nici un alai. Înaintea altarului au mers patru muzicanți 
cu o famfară stridentă, iar în urma lui, Yu și vărul său. Din ușa 
Templului strămoşesc au zărit în depărtare alte două suporturi 
părăginite, însoţite de Yu Youda şi Yu Youchong, fără nici un 
instrumentist. Când fraţii Yu au ajuns la templu, cei patru cărturari 
s-au salutat între ei. Pavilionul Cinstirea Clasicilor din fața 
templului era împodobit cu lampioane şi panglici colorate, și acolo 
fusese întins un ospăț. El era un pavilion înalt în mijlocul drumului, 
oferind câte o privelişte frumoasă pe fiecare parte; spre el veneau 
actori ducându-și recuzita. 

— Actorii domnului Fang au sosit! au spus cărăușii suporturilor. 

Au rămas acolo puţin, până ce au auzit trei bubuituri de tun. 

— Doamnă Bătrână Fang a pornit, au zis tot ei. 

Pe dată, gonguri şi bătăi de tobe au umplut strada. Două umbrele 
galbene şi opt steaguri s-au ivit însoţite de patru grupuri de călăreți 
purtând placarde cu inscripţiile: „Ministru de Ceremonie”, 

„Academician”, „Director Provincial de Educaţie” şi „Licenţiat de 
Gradul întâi”. Acestea fuseseră împrumutate de la familiile Yu. 
Când procesiunea s-a apropiat, gongurile și trompetele au răsunat, 
tămâia a fost aprinsă, iar mulţimea s-a îngrămădit în jurul altarului 
doamnei Fang, purtat de opt fete cu picioare mari”. Domnul Fang al 
Şaselea, cu o pălărie de voal şi un guler rotund, venea plin de 
respect, în urmă. După el erau două grupuri: mica nobilime și 
cărturarii. Primii îi includeau pe fraţii Peng: al doilea, al treilea, al 
cincilea, şi al șaptelea. Apoi veneau absolvenți metropolitani şi 
provinciali, licenţiaţi, seniori, şi cărturari universitari din familiile 
Yu - spre şaptezeci în total. Cu pălării de voal şi gulere rotunde, ei 
mergeau gravi după Pengi. Pe urmele lor înaintau alți şaizeci- 
șaptezeci de licenţiați din familiile Yu, care, purtând pălării și robe 
de cărturari, se ţineau în grabă după ei. Ultimul din mica nobilime 
locală, Tang Shi ţinea un caiet în care înregistra evenimentul într-un 
document. Ultimul dintre licenţiaţi, Tang Yu, ducea de asemenea un 
caiet în care consemna un document. Fiindcă familiile Yu aveau o 
tradiţie cărturărească şi un oarecare sentiment al decenței, când au 
ajuns la Templul strămoşilor și au văzut acolo altarele propriilor lor 
mătuși, şapte sau opt dintre ei s-au dus să facă plecăciuni. Apoi s-au 
năpustit cu toţii în templu, după altarul doamnei Fang. Înapoia lor 
erau magistratul. Învățătorul local, custodele poliţiei judeţene şi 
sergentul, care însoţiseră alaiul pentru întreaga ceremonie, muzică 
şi înființarea altarului. Magistratul, învățătorul, custodele poliției și 
sergentul au sacrificat fiecare pe rând. Apoi au sacrificat nobilimea 
locală şi cărturarii şi la urmă de tot, familia Fang. Când au sfârșit cu 
toate, s-au revărsat zgomotoși afară şi au urcat în Pavilionul 
Cinstirea Clasicilor, pentru ospăț. 

Când mulţimea a plecat, Yu şi Yu Liang au dus altarele lor în 


67 Fete din popor, care nu aveau labele picioarelor prinse în bandaj. 

templu şi le-au aşezat pe locurile cuvenite. Yu Liang a pregătit o 
masă de obiecte pentru sacrificiu, Yu Youda trei ofrande. Sacrificiul 
îndată încheiat, masa a fost scoasă afară; dar cum nu se găsea nici 
un loc acolo pentru a se bucura de mâncare, ei au hotărât să meargă 
la casa unui ajutor de colegiu. Yu Youda s-a uitat în sus la oamenii 
bogat îmbrăcaţi din Pavilionul Cinstirea Clasicilor, observându-i 
cum toastau. 

Domnul Fang Al Şaselea părea plictisit de o asemenea ceremonie 
lungă. El își înlocuise pălăria sa ele voal și gulerul rotund cu o 
bonetă de pânză și o robă obișnuită, și se vântura de colo până colo 
prin balcoane. Curând a sosit o florăreasă pe nume Zhuang, care a 
urcat cu picioarele ei mari, scara pavilionului. 

— Am venit şi eu s-o văd pe doamnă bătrână pusă în altar! a 
chicotit ea. 

Domnul Fang Al Şaselea s-a luminat tot, dintr-o dată. El stătea 
lângă ea, înclinat peste balustradă, urmărind steagurile şi muzicanți, 
arătând pe unul și pe altul și dându-i explicaţii. Florăreasa îşi ținea o 
mână pe balustradă şi cu cealaltă își deschidea hainele vânând 
păduchi, pe care cum îi prindea îi strivea în gură. Yu Youda era 
complet dezgustat. 

— Să nu mai ne ospătăm aici, a propus el. Să fie masa dusă acasă, 
vere, iar eu și fratele meu vom veni la tine. Mai bine n-am fi văzut 
asemenea priveliști înnebunitoare! 

Masă a fost luată de-acolo şi toți patru s-au întors acasă. 

— Vere, a spus Yu Youda pe drum, județului acesta al nostru nu 
i-a mai rămas nici un simț al moralității. Nu mai există nici măcar 
un singur învățător bun în colegiu! Astfel de lucruri nu s-ar fi putut 
nicicând întâmpla în faţa doctorului Yu în Nanjing. 

— Dr. Yu nu a formulat restricţii, a zis Yu Youchong. Însă 
oamenii sunt așa de influențați de virtutea lui, că ei în mod firesc se 
abţin de la o comportare indecentă. 


211 


Au oftat. După ce s-au ospătat, s-au despărțit. 


Nu peste mult au început lucrările pentru Pavilionul Yuanwu, şi 
Yu Liang se ducea în fiecare zi să supravegheze reparaţiile. Într-o 
seară, întorcându-se acasă, l-a găsit pe bătrânul Cheng stând în 
bibliotecă. Yu i-a făcut o plecăciune şi ceaiul a fost servit. 

— De ce n-ai venit zilele trecute, unchiule, a întrebat Yu, la data 
când soțiile şi văduvele caste au fost puse în altar? 

— Am avut de gând să vin, dar am fost prea bolnav, a răspuns 
Cheng. Când fratele meu s-a înapoiat la ţară, a spus că a fost o 
privelişte grozavă. Procesiunea Fangilor a umplut jumătate din 
stradă, fiind escortată la altar de Magistratul Wang și de familia 
Peng. Au fost un ospăț şi un spectacol de operă la Pavilionul 
Cinstirea Clasicilor, iar oamenii s-au adunat din toate părţile 
judeţului. „Nimeni în afară de Fangi n-ar fi putut pune la cale o 

asemenea ceremonie!” ziceau ei. Trebuie şi dumneavoastră să fi 
băut fără mine la pavilion. 

— Nu ştii că mi-am însoțit cea de a opta strămătușă, în ziua 
aceea? 

— Al optulea văr al dumneavoastră e atât de sărac că n-are 
pantaloni ca lumea pe el, a spus dispreţuitor Cheng. Nici una din 
rudele voastre nu calcă pe la el. Trebuie să glumiţi. Cu siguranţă că 
ați mers după doamna Fang! 

— Ei, să lăsăm ce e trecut, a replicat Yu Liang. 

După ce au luat masa, Cheng a spus: 

— Stăpânul pământului şi mijlocitorul au venit amândoi în oraș 
şi stau la Templul Lemnului Preţios. Dacă vreți pământul, treaba 
poate fi aranjată mâine. 

— Să presupunem că îl vreau, a spus Yu Liang. 

— Mai este ceva. Eu am fost cel care v-am vorbit de acest pământ, 
aşa că mi se cuvine din această tranzacţie un onorariu de cincizeci 

de liang. Aş dori să mi-i achitați. Am să scot banii de la mijlocitor. 

— Bineînţeles! Vei avea un lingou întreg, unchiule. 

Cheng i-a făcut apoi o relatare despre taxe, prețul pământului, 
cântarul care trebuie folosit, calitatea argintului, despre preţul 
păsărilor și al furajelor, onorariile pentru martori şi acţiune, și toate 
celelalte. Primul lucru pe care l-a făcut a doua zi a fost să îi aducă pe 
proprietar şi pe mijlocitor, la Yu acasă. Dar când a intrat în 
bibliotecă să-i ceară lui Yu să semneze contractul, a dat cu ochii de o 
mulțime de dulgheri şi zidari primindu-şi plata. Yu Liang dădea în 
stânga și în dreapta lingouri a câte cincizeci de liang şi curând s-a 
uşurat de câteva sute de liang. Când a terminat, Cheng l-a rugat să 
semneze contractul. 

— Pământul e prea scump. Nu-l vreau! s-a uitat Yu Liang cu 
asprime la el. 

Bătrânul Cheng era atât de înspăimântat, mai să-și iasă din minți. 

— E ceea ce am vrut să spun, unchiule, a întărit Yu Liang. Nu 
vreau pământul. 

Şi le-a poruncit servitorilor: „Mergeţi şi scoateţi-i afară pe acei 
țărănoi cu picioarele murdare!” 

Între supărare și dezamăgire, faţa lui Cheng a rămas cu o 
expresie tâmpă. Dar el nu a avut încotro și s-a dus să le spună 
ţăranilor să plece. 


CAPITOLUL XLVIII 


Fiind meditator în casa lui Yu Liang, Yu Youda venea în fiecare zi 
să predea. Într-o dimineaţă, după ce s-a sculat, s-a spălat și şi-a băut 
ceaiul, a pornit-o ca de obicei spre clasă. Dar abia trecuse de poartă, 
când trei călăreți s-au îndreptat spre el, au descălecat și și-au 

prezentat felicitările lor. 

— Ce semnificaţie are asta? a întrebat Yu Youda. 

Curierii i-au arătat un anunţ comunicând că el fusese numit 
profesor la Colegiul prefectural din Weizhou. De bucurie, Yu i-a 
poftit la masă, după care le-a dat și niște bani și ei au plecat. Yu 
Liang a venit să-l felicite, și la fel au făcut şi rudele şi prietenii lui. 
Câteva zile în șir a fost ocupat cu primirea musafirilor, apoi și-a pus 
la punct treburile și s-a dus la Anging, pentru scrisorile de numire. 

La întoarcere şi-a luat familia la noul post, invitându-şi şi fratele 
să-l însoțească. 

— Eşti un profesor cu salariu mic frate! a obiectat Yu Youchong. 
Cât veţi sta acolo, nu o să puteți avea îndeajuns niciodată pentru voi 
înşivă. Mai bine rămân aici. 

— Fiecare zi în plus împreună este spre binele nostru, a răspuns 
Yu Youda. Am tot predat prin locuri diferite şi deseori nu ne-am 
văzut decât odată la doi ani. Acum suntem bătrâni, şi atâta vreme 
cât putem fi împreună, ce contează dacă uneori suferim, de foame! 
Se va găsi oricând o cale de ieșire. Îmi imaginez că a fi profesor de 
colegiu este mai bine decât să meditez într-o familie particulară. 
Vino cu mine, frate. 

Atunci Yu Youchong a consimţit. Şi-au făcut bagajele la un loc și 
s-au dus la Weizhou. Cum faima lui Yu Youda de cărturar era bine 
cunoscută, locuitorii din oraş auziseră de el şi s-au bucurat aflând că 
urma să preia un post aici. După sosirea lui, când au descoperit ce 
sincer și deschis era el, cât de blândă îi era conversaţia, licenţiaţi care 
nu intenționaseră să-l vadă, în cele din urmă l-au vizitat. Şi-au dat 
cu toții seama că aveau de a face cu un profesor luminat. Ba mai 
mult, când l-au cunoscut şi pe Yu Youchong, care i-a uimit cu 
cultura lui, au simţit un și mai mare respect. În felul acesta, nu era zi 
să nu treacă pe la ei câţiva licenţiați. 

Într-o zi, pe când Yu Youda şedea în încăperea principală, a intrat 

la el un licenţiat purtând o pălărie pătrată şi o robă veche albastră, 
având o față oacheșă și o barbă sură. Părea de peste șaizeci de ani. 
Tinea în mână o carte de vizită pe care i-a dat-o lui Yu Youda. Pe ea 
era scris: „Învăţăcelul vostru, Wang Yun”. 

Licenţiatul a făcut o plecăciune şi Yu i-a întors-o. 

— Este, întâmplător, celălalt nume al dumneavoastră Yuhuei? a 
întrebat gazda. 

— Da, domnule. 

— Am aşteptat să vă întâlnesc de douăzeci de ani şi astăzi în 
sfârşit mi s-a împlinit dorința. Dumneavoastră și cu mine trebuie să 
fim ca fraţii: nu este nevoie să respectăm convențiile uzuale vulgare. 

El l-a poftit pe Wang în camera de lucru și a poruncit unui 
servitor să-l aducă pe fratele său mai mic. Yu Youchong a intrat şi a 
fost prezentat, iar apoi, după reverenţele obişnuite, s-au așezat. 

— Sunt licenţiat în acest colegiu de peste treizeci de ani, a spus 
Wang. Nu sunt nimic altceva decât un pedant. În trecut nu mi-am 
văzut niciodată profesorul decât oficial; însă acum, având aici un 
astfel de profesor de renume, în persoana dumneavoastră, unchiule, 
vă voi vizita frecvent, apelând la învățătura dumneavoastră. 
Trebuie să vă cer să nu mă socotiți drept unul din mulții elevi ai 
colegiului, ci să mă acceptaţi ca discipolul dumneavoastră. 

— Suntem prieteni vechi, frate, a protestat Yu Youda. De ce să 
vorbim în felul acesta? 

— Am auzit de situația dumneavoastră strâmtorată, a spus Yu 
Youchong. Predaţi ceva în momentul de față? Cum v-aţi întreţinut 
în toţi aceşti ani? 

— Vorbind deschis, unchiule, toată viața mea am avut doar un 
singur ţel: redactarea a trei cărți pentru a veni în ajutorul tinerilor. 

— Care sunt cele trei cărţi? a întrebat Yu Youda. 

— O carte despre ceremonie, una despre etimologie, şi una 
despre etichetă. 

— Ce tratează cartea despre ceremonie? a vrut să știe Yu 
Youchong. 

— Ea separă cele trei opere clasice despre ceremonie în astfel de 
categorii ca: Ceremonia Slujirii Părinților, şi Ceremonia Respectării 
Vârstnicilor. Textul principal din operele clasice va fi în tipar mare, 
susținut de citate ilustrative din alte clasice şi din istorii. Elevii pot 
începe acest studiu încă din copilărie. 

— O asemenea carte ar trebui să fie recomandată de conducere, 
pentru studiul general, şi să circule prin întreaga ţară, a spus Yu 
Youda. Cam ce va fi cartea dumneavoastră asupra etimologiei? 

— Este un manual de etimologie care cere șapte ani pentru 
învățare. Cartea este deja sfârşită. Am să v-o dau pentru a vă 
cunoaște părerea. 

— Ştiinţa etimologiei este de multă vreme neglijată, a zis Yu 
Youchong. O carte ca aceasta s-ar dovedi foarte valoroasă. Pot să vă 
întreb ce fel de carte va fi aceea privind eticheta? 

— Ea pur şi simplu oferă câteva ceremonii suplimentare în 
sprijinul civilizării oamenilor. 

— Aceste trei cărți m-au ţinut aşa de ocupat, încât nu am avut 
timp de predare. 

— Câţi fii aveţi? la întrebat Yu Youda. 

— Unul doar şi patru fete. Fata mea cea mai vârstnică este 
văduvă şi stă cu mine. Celelalte s-au măritat abia de un an. 

Yu Youda l-a oprit pe Wang să ia masa, şi a refuzat să-i accepte 
cartea de vizită scrisă ca din partea unui elev către profesor. 

— Fratele meu şi cu mine vă vom solicita deseori, chemându-vă 
la noi să discutăm, a spus el. Vă rugăm să nu vă simțţiţi ofensat de 
umila noastră mâncare de provinciali. 

Fraţii Yu l-au condus, şi Wang s-a întors alene acasă. El locuia la 
cincisprezece li depărtare de oraș. Ajuns acasă, Wang le-a povestit 
soției și fiului său cât de bine se purtase cu el, Yu Youda. A doua zi, 

Yu Youda a venit cu o lectică în sat să-l viziteze, şi au petrecut câtva 
timp împreună. În ziua următoare, Yu Youchong a venit pe jos, cu 
un hamal cărând două baniţe de orez. A intrat, l-a salutat pe Wang 
ȘI s-au aşezat. 

— Aceste baniţe sunt din alocaţia de orez a fratelui meu, a zis Yu 
Youchong. lar acesta - el a scos un lingou de argint - este un liang 
din salariul lui. Vi le trimite - frate, ca stipendiu. 

— Eu nu am arătat nici un fel de respect față de învățătorul şi 
unchiul meu, a spus Wang, când a luat argintul. Cum pot accepta o 
asemenea generozitate? 

— N-are rost să vorbim despre asta, a răspuns Yu Youchong cu 
un zâmbet. lar salariul colegiului este mic, și fratele meu abia a venit 
la post. Dr. Yu obişnuia să dăruiască zeci de liang de argint 
cărturarilor meritoși din Nanjing, şi fratelui meu i-ar plăcea să-i 
urmeze exemplul. 

— „Nu îndrăznesc să refuz darul mai marelui meu”, a citat Wang. 
Îl primesc deci, cu mulțumiri. 

El l-a reținut pe Yu Youchong la un prânz, şi i-a arătat 
manuscrisele celor trei cărți. Yu le-a citit cu atenţie şi şi-a exprimat 
admiraţia. După amiază a intrat la ei un om. 

— Domnule Wang, a spus el, tânărul nostru stăpân este grav 
bolnav, iar tânăra doamnă mi-a cerut, să vă poftesc acolo. Puteţi să 
veniți imediat? 

— Omul acesta e din partea fiicei mele a treia, i-a explicat Wang 
lui Yu. Ginerele meu este bolnav, şi vor să mă duc la ei. 

— Dacă aşa stau lucrurile, voi pleca şi eu chiar acum, a zis Yu 
Youchong. Am să iau cu mine manuscrisele să i le arăt fratelui meu, 
urmând să vi le înapoiez după ce el le va citi. 

Cu acestea, şi-a luat rămas bun. Hamalul care fusese și el ospătat, 
a pus manuscrisele în coşul gol, ducându-l pe umăr până în oraş. 

Domnul Wang a străbătut douăzeci de li până la casa ginerelui 

său și l-a găsit pe tânăr cât se poate de bolnav. Un doctor se afla deja 
acolo, însă nici o doctorie nu era de vreun folos. Peste câteva zile 
ginerele a murit, şi Wang l-a jelit amarnic; iar lacrimile fiicei lui 
trebuie să fi îndurerat şi cerurile și pământul. Pe când soţul ei zăcea 
în sicriu, ea şi-a prezentat omagiile părinţilor lui și tatălui său. 

— Tată, a spus ea, de la moartea soţului surorii mele mai mari, 
dumneata a trebuit să o iei acasă și să o întreţii. De data aceasta a 
murit soțul meu, va trebui să mă ţii și pe mine? Un cărturar sărac ca 
dumneata nu-şi poate permite să hrănească atâtea fiice! 

— Ce ai de gând să faci? a întrebat-o tatăl. 

— Vreau să-mi iau rămas bun de la dumneata şi de la părinţii 
soțului meu, şi să-mi urmez soțul în pământ. 

Când părinţii mortului au auzit aceasta, lacrimile i-au năpădit ca 
ploaia. 

— Copilă! au strigat ei. Tu trebuie să-ţi fi ieșit din minţi! Până şi 
furnicile şi insectele cât sunt de mici vor să trăiască. Cum de poţi să 
pomenești o astfel de faptă? Trăind, rămâi în familia noastră, moartă 
vei ajunge unul din strigoii noștri! Bineînţeles că vom avea grijă de 
tine, şi nu te vom lăsa pe seama tatălui tău! Nu trebuie să vorbeşti 
astfel! 

— Sunteţi bătrâni, a spus fata. În loc să vă fiu de ajutor, am să vă 
fiu o povară, iar asta mă va face nefericită. Vă rog lăsaţi-mă cu 
soarta mea. Mai am puţine zile de trăit. Aş vrea ca dumneata, tată, 
să mergi acasă şi să vorbeşti cu mama, rugând-o să vină aici să-mi 
iau rămas bun. Aceasta înseamnă acum aproape totul pentru mine. 

— Cuscrii mei, s-a adresat Wang Yuhuei părinţilor ginerelui său, 
chibzuind mai bine, eu cred, că deoarece fiica mea doreşte sincer să 
moară pentru soțul său, ar trebui s-o lăsăm să facă ce vrea. Nu poți 
opri pe cineva care și-a pus în minte ceva. În ce te priveşte, fata mea, 
în acest caz, numele tău va intra în istorie. De ce aș încerca să te 
abat? Tu ştii singură ce trebuie să faci. Mă voi întoarce acasă şi am s- 

o trimit pe mama ta aici să vă spuneţi ultimul cuvânt. 

Socrii ei nu voiau să audă de așa ceva, dar Wang Yuhuei a 
insistat. S-a dus direct acasă și i-a povestit soţiei sale întâmplările. 

— Trebuie să te fi prostit de-a binelea! a protestat ea. Dacă fiica 
noastră vrea să moară, tu s-ar cuveni să-i scoţi din cap așa gânduri și 
nu s-o tot îndemni mai tare! N-am mai auzit un astfel de lucru! 

— Asemenea chestiuni te depășesc, i-a replicat Wang. 

La aceste cuvinte, lacrimile i-au inundat femeii obrajii. 
Numaidecât a închiriat o lectică și s-a grăbit să meargă să-i schimbe 
gândul fetei, în vreme ce soțul său a rămas să scrie și să citească, 
așteptând veşti de la copil. Zadarnic a căutat doamna Wang să-şi 
convingă fiica. În fiecare zi, fata îşi spăla şi îşi pieptăna părul, şi 
şedea alături de mama sa; dar buzele ei nu s-au mai atins de nimic. 
Cu toate cererile și rugăminţile oamenilor mai vârstnici, cu toate 
vicleșugurile pe care ei le-au folosit, ea refuza pur şi simplu să 
mănânce. După un post de șase zile, nu a mai avut putere să se 
ridice în capul oaselor. Această privelişte i-a zdrobit inima mamei ei, 
care s-a îmbolnăvit și a trebuit să fie purtată acasă și pusă la pat. 

Peste trei zile, pe la al doilea ceas, s-au ivit torţe şi câțiva oameni 
au ciocănit la ușa lor. 

— Fiica voastră a postit opt zile în şir, au anunţat ei. Astăzi la 
amiază ea a murit. 

Aflând aceasta, mama ei a ţipat și a leşinat. Când au adus-o în 
simțţiri, ea tot nu se putea opri din plâns. Soţul s-a dus lângă patul ei. 

— Eşti o bătrână proastă! a spus el. A treia fiică a noastră este 
acum o nemuritoare. Pentru ce plângi? A avut o moarte frumoasă. 
Nu-mi doresc decât să pot și eu muri pentru o asemenea cauză 
înaltă. 

Şi-a aruncat capul pe spate și a izbucnit în râs. 

— A murit cum trebuie! a strigat. A murit cum trebuie! 

Apoi, continuând să râdă, a ieșit din cameră. 

Yu Youda a fost uluit auzind aceasta în ziua următoare, şi n-a 
putut să nu se întristeze. Cumpărând tămâie și trei ofrande pentru 
sacrificiu, s-a dus să-şi prezinte omagiile înaintea sicriului ei. 
Sfârşind, s-a întors la Yamen, și i-a ordonat funcţionarului său să 
redacteze o petiție cerând autorităților să o onoreze pe această 
văduvă devotată. Fratele său mai mic a ajutat şi el la redactarea 
petiţiei care a fost trimisă în aceeași noapte. Apoi a fost rândul lui 
Youchong să ofere sacrificii în fața coşciugului defunctei. Când 
studenții colegiului au văzut cât respect arată profesorul lor acestei 
femei, s-au dus aproape toți să-şi exprime omagiul. Peste două luni, 
autorităţile au hotărât să fie plasat în templu corpul defunctei și o 
placă comemorativă să fie ridicată în faţa casei ei. În ziua ceremoniei 
funerare, Yu Youda l-a invitat pe magistratul județului să escorteze 
femeia virtuoasă la templu. Ceilalţi funcţionari, în haine oficiale, au 
urmat procesiunea pe jos. În templu, după ce au aşezat sicriul la 
locul cuvenit, magistratul Yu şi ceilalți colegi au oferit sacrificii. 
După ei, a venit rândul celorlalți oficiali, în ultimul rând venind cele 
două familii. Ceremonia a durat o zi întreagă, încheindu-se cu o 
masă comună. Cărturarii l-au rugat pe Wang Yuhuei să li se alăture 
la masă, declarându-i că dacă a crescut o astfel de eroină, înseamnă 
că s-a preocupat de faima propriei familii. Însă Wang își simţea 
inima foarte slăbită și nu a primit. După terminarea mesei, ceilalți s- 
au împrăştiat. 

A doua zi, Wang s-a dus la Colegiu să-i mulțumească 
profesorului Yu. Fraţii Yu l-au primit împreună și l-au ospătat cum 
se cuvine. 

— Îmi vine greu acum să stau acasă, să văd îndurerarea soției, le- 
a declarat Wang. Poate că ar fi bine să fac o călătorie și mă gândesc 
că cel mai bun loc ar fi Nanjingul. Acolo există multe librării și poate 
găsesc pe cineva care să-mi imprime cele trei cărți. 

— Fratele nostru merge la Nanjing, dar ce păcat că dr. Yu nu mai 

este acolo! Dacă ar mai fi în Nanjing, aprecierile lui la adresa cărților 
i-ar fi pus pe roate pe toţi editorii din oraș. 

— Fratele meu o să scrie o recomandare vărului Du Shaoging, și 
domnului Zhuang Shaokuang, a precizat Yu Youchong. Cuvintele 
lor au valoare. 

Yu Youda a scris cu bucurie câteva rânduri de prezentare către 
cei doi, adăugând și pe Chi Hengshan și Wu Shu. 


Bătrânul Wang nu rezista drumului pe uscat și a luat o barcă, 
trecând prin Yanzhou și Lacul Apusului. Peisajul magnific l-a făcut 
să se îndurereze şi mai mult pentru fiica sa, şi a călătorit posomorât 
până la Suzhou, unde a schimbat barca. „Am un prieten care trăieşte 
pe Muntele Dengwei, şi-a amintit el”. El îmi aprecia scrisul. Oare să- 
| caut mai întâi pe el? 

A dus bagajul într-un han pe mal şi s-a interesat cum putea să 
ajungă până pe malul opus, unde începea Muntele Dengwei. Era 
spre dimineaţă și bacul de traversat lacul pleca abia spre seară. 

— Ce se poate vizita prin împrejurimi? a întrebat Wang Yuhuei. 

— Pe aici înainte, i-a spus hangiul arătând calea dreaptă, după 
șase sau şapte [i ajungeţi la Colina Tigrului, un loc minunat! 

Wang a închis ușa camerei lui și a plecat la drum. La început, 
drumul era îngust, dar după vreo trei li s-a lărgit din ce în ce mai 
mult. Bătrânul Wang s-a oprit într-o ceainărie de lângă drum, să bea 
un ceai. De acolo a privit ambarcaţiunile de pe lac - unele erau 
extrem de largi, cu stâlpii pictați şi bordurile sculptate, iar pasagerii 
ardeau santal şi beau alcooluri. După aceste corăbii mari de 
călătorie, au urmat unele bărci mici, fără pânze, pe care se vedeau 
femei îmbrăcate elegant, chefuind. „Obiceiurile din Suzhou îmi 
displac, şi-a zis Wang în sinea lui. O femeie nu trebuie să iasă din 
camerele interioare. Ce virtute mai poate dovedi aceste femei care se 
distrează pe lac în acest fel!” 

Mai târziu, pe una din bărci a zărit o fată îmbrăcată în alb, care 
aducea cu propria-i fiică. Inima i-a tresărit şi lacrimi fierbinţi i s-au 
rostogolit pe obraji. Până la urmă și-a înfrânat durerea și a ieşit din 
ceainărie, continuând drumul spre Colina Tigrului. În drum, a 
trecut prin fața tarabelor cu brânză de soia, rogojini, jucării și flori 
din toate sezoanele; toate erau asaltate de cumpărători. Erau şi 
restaurante și localuri care ofereau toate soiurile de dulciuri. 
Bătrânul Wang nu era prea obișnuit să meargă la drum lung, şi a 
încetinit mersul, ajungând cu greu la poalele colinei. Urcând câteva 
trepte şi cotind spre versantul opus, s-a îndreptat spre „Cei o mie de 
oameni de piatră”. Plăcuţe indicatoare invitau excursioniștii să-și 
tragă răsuflarea în ceainării. Wang Yuhuei a mai băut o ceașcă cu 
ceai, putând admira peisajul măreț din jur. Cerul era însă înnourat, 
fiind semne că o să plouă. Fără să mai piardă timpul, el s-a ridicat și 
a intrat în templu. 

La întoarcere, pe la jumătatea drumului, bătrânul Wang s-a simţit 
înfometat şi a intrat într-un local oarecare să ia o plăcintă cu carne. 
A plătit şase bănuţi şi a ieșit. Când a ajuns înapoi la han, se înserase 
și şi-a dus bagajele pe bac. Din fericire, ploua mărunt, iar bacul n-a 
fost împiedicat să meargă. Pe muntele Dengwei, bătrânul Wang s-a 
dus direct la prietenul său. Casa prietenului era pitică, cu sălcii 
plângătoare în faţa intrării; dincolo de sălcii se zărea o poartă dublă, 
care era însă închisă şi legată cu alb. Wang a tresărit speriat și s-a 
grăbit să bată în poartă. Băiatul prietenului său, purtând doliu, i-a 
ieșit în întâmpinare. 

— De ce aţi sosit abia acum, unchiule? Tatăl meu dorea să vă 
vadă în ultimele zile! Până în clipă din urmă a spus că-i pare rău că 
nu vă mai întâlneşte o dată şi că n-o să mai poată să vă citească 
operele. 

Wang Yuhuei a înţeles că prietenul său plecase dintre cei vii şi 
lacrimi fierbinţi i-au invadat ochii. 

— Când ne-a părăsit? a întrebat el. 

— Încă nu s-a împlinit primul ciclu de șapte zile, a răspuns 
băiatul. 

— Sicriul este în casă? 

— În casă. 

— Du-mă la el. 

— Unchiule, mai întâi spălaţi-vă fața, serviţi un ceai și apoi o să 
vă duc. 

Băiatul l-a invitat în camera centrală şi i-a adus apă să se spele. 
Însă Wang a refuzat ceaşca de ceai şi băiatul l-a dus în faţa sicriului, 
care se afla în camera alăturată. Lângă sicriu, așezat în mijlocul 
camerei, erau vase pentru ars mirodenii, suporturi de lumânări, 
portretul defunctului și steagul spiritului său. Wang a vărsat lacrimi 
amare, apoi a făcut patru plecăciuni. Fiul prietenului i-a mulțumit. 
Apoi bătrânul Wang a băut o ceaşcă de ceai și a cheltuit o parte din 
banii destinaţi călătoriei să cumpere santal, hârtie şi alte obiecte 
pentru sacrificiu. În timpul sacrificiului, și-a pus manuscrisele lângă 
sicriu. Peste noapte a rămas acolo, dar a doua zi a plecat. Fiul 
prietenului său nu l-a reținut. Wang s-a mai înclinat o dată în fața 
sicriului prietenului, a plâns în hohote, apoi a plecat. Băiatul l-a 
condus până la barcă. 

Wang Yuhuei s-a întors în Sugeou, unde a schimbat barca, 
ducându-se direct la Nanjing. În oraş, mai întâi şi-a găsit o cameră la 
Templul Niu Kong și abia a doua zi a căutat pe cei cărora le era 
recomandat. Dr. Yu fusese transferat în provincia Zhejiang și 
domnul Du Shaoging plecase din oraş să-i facă o vizită. Zhuang 
Shaokuang se întorsese în satul natal, să repare mormintele 
strămoșești, iar Chi Hengshan şi Wu Shu fuseseră numiţi dregători 
în alte oraşe și plecaseră la noile lor posturi. Nu era nimeni de găsit. 
Wang Yuhuei nu era prea întristat, părându-i-se normale cele 
petrecute și stătea închis în camera sa din templu, citind. 

Peste o lună, când banii erau pe sfârşite, el se plimba alene pe 
stradă, când s-a întâlnit cu un bărbat care i s-a înclinat cu respect. 

— Ce căutaţi aici, unchiule? a întrebat acel bărbat. 

Era tânărul Deng Zhifu din sat de la el. Tatăl lui Deng trecuse 
examenul în același an cu bătrânul Wang, care-l recomandase pe 
tânărul Zhifu la colegiu. 

— Nu ne-am văzut de ani de zile, nepoate. Ce faci aici? 

— Unde staţi, unchiule? 

— Pe aproape. La Niu Kong. 

— Vin cu dumneavoastră. 

În cameră, Deng a îngenuncheat. 

— Am fost vreo patru-cinci ani în Yangzhou, a spus tânărul. 
Acum am venit aici să cumpăr sare şi stau la Templul Venerarea 
Cerului. M-am gândit mereu la dumneavoastră. Sunteţi sănătos? De 
ce ați sosit în Nanjing? 

Wang i-a cerut tânărului să se așeze. 

— Nepoate, a spus el, când mama ta a rămas văduvă, casa unui 
vecin a fost salvată de la incendiu, fiindcă mama ta s-a rugat Cerului, 
care a trimis un vânt şi a topit pur şi simplu flăcările. Atunci lumea 
și-a dat seama de virtutea ei. Acum, a treia mea fiică a fost decretată 
erou, ca văduvă virtuoasă. 

Bătrânul i-a explicat cum fata lui s-a sinucis după moartea soţului 
ei. 

— Văicărelile nevestei îmi sfâşiau inima, a continuat bătrânul. lar 
domnul Yu, profesorul de la Colegiul prefectural, m-a recomandat 
unor prieteni ai săi din Nanjing. Dar n-am avut norocul să-i găsesc. 

— Cine sunt? 

Wang le-a spus numele. 

— Ce păcat că nu v-am găsit mai înainte, a spus tânărul. Când dr. 
Yu mai era în Nanjing, orașul era plin de cărturari celebri. Toată ţara 
a aflat de ceremonia de la Templul Tai Bo. Dar după plecarea dr. Yu, 

aceşti faimoși cărturari s-au risipit ca norii în fața vântului. Anul 
trecut eu am mai avut norocul să-l întâlnesc pe domnul Du 
Shaoging, care m-a introdus la Lacul Lotusului. Dar nimeni dintre ei 
nu se mai află în oraș. Unchiule, dacă ați ști ce locuinţe confortabile 
aveau! Spune, n-aţi vrea să vă mutaţi la mine? 

Bătrânul Wang a acceptat. El a plătit, și-a luat rămas bun de la 
călugăr și a chemat un hamal să-i care bagajul. În acea seară Deng l- 
a ospătat pe unchiul său şi au vorbit tot timpul despre Templul Tai 
Bo. 

— Unde se află templul? s-a interesat bătrânul. Aș vrea să mă duc 
mâine să-l văd. 

— Mergem amândoi, unchiule. 

A doua zi, au ieşit împreună pe Poartă de Sud. Deng Zhifu a dat 
câţiva bani paznicului, care le-a deschis poarta și ei au intrat în holul 
mare. După ce au îngenuncheat, cei doi au ieşit să viziteze clădirile 
din spate. Acolo, la parter, au găsit programul ceremoniei, lipit pe 
perete de Chi Hengshan. Filele programului erau pline de praf. Ei 
au urcat scările la etaj, unde au găsit opt dulapuri mari în care erau 
încuiate instrumentele muzicale şi vase vechi de sacrificiu. 

— Cheia este acasă la domnul Chi, a spus paznicul. 

Atunci au coborât, s-au plimbat de-a lungul celor două coridoare 
şi au admirat cele două biblioteci impunătoare şi clădirea unde se 
aduceau preparatele pentru sacrificiu. Apoi au ieșit, îndreptându-se 
spre Templul Bunătăţii Răsplătite. Sub Pagoda de sticle, cei doi au 
luat un ceai şi s-au mutat la restaurantul de alături să ia masa. 

— M-am plictisit să trăiesc departe de casă, i-a spus Wang 
Yuhuei tânărului. Aș vrea să mă întorc, dar n-am bani de drum. 

— Cum puteţi vorbi astfel, unchiule! a protestat tânărul. 

Dang a pregătit un banchet de rămas bun, a scos peste zece liang 
de argint, a închiriat o lectică, să-l ducă pe bătrânul Wang înapoi în 
Weizhou. 

— Unchiule, dumneavoastră plecaţi acum, a spus tânărul Deng 
Zhifu, dar e bine să-mi lăsaţi mie recomandările. Când acei cărturari 
se vor întoarce, eu îi voi anunţa, pentru a ști că i-ai căutat. 

— Excelent! a aprobat Wang. 

Wang Yuhuei i-a dat scrisoarea primită de la Yu Youda și a plecat. 

Peste o vreme, Deng Zhifu a aflat că Wu Shu se întorsese și s-a 
dus la el în vizită, însă acesta era plecat. Deng nu l-a văzut, însă a 
lăsat recomandarea. 

— Mă cheamă Deng şi stau la Templul Venerarea Cerului, a spus 
el servitorului. Dă această scrisoare stăpânului tău. Îi voi explica 
mai multe când îl voi vedea. 

Când Wu Shu s-a întors acasă, a văzut recomandarea şi a hotărât 
să-i întoarcă vizita tânărului Deng. Dar chiar atunci, el a primit o 
invitaţie din partea academicianului Gao. 


CAPITOLUL XLIX 


Wu Shu a întors vizita lui Deng Zhifu, însă nu l-a găsit acasă. 
După prânz, de la casa academicianului Gao a primit a doua 
invitaţie la banchet și s-a dus. Academicianul Gao l-a întâmpinat, iar 
cenzorul Shi, aflat în bibliotecă, a venit și el în încăperea apuseană. 
Apoi a sosit secretarul Qin. Când a fost anunţat Chi Hengshan, 
ceaiul fusese turnat în cești. 

— Vă voi prezenta pe unul din cei mai capabili oameni din 
provincia noastră, i-a spus gazda cenzorului Shi. Caligrafiază 
admirabil. Eu îl cunosc încă de acum douăzeci de ani. Eram în 
Yangzhou, amândoi proaspeţi licenţiaţi. Dar drumul vieţii lui a fost 
diferit de al altor oameni obişnuiţi. Ţin minte că cineva de la Oficiul 
sării l-a tratat fără respect şi el a acționat cu mai multă abilitate chiar 

decât mine. Apoi, însă eu am plecat în capitală şi ne-am pierdut 
urma. Ne-am regăsit abia alaltăieri. Domnul Wan a sosit în orașul 
nostru direct din Beijing, unde a fost numit recent secretar al 
Cancelariei Imperiale. Va fi coleg cu ruda mea Qin. 

— Dacă-i aşa, a spus secretarul Qin râzând, pentru ce oferiţi un 
banchet unui coleg de-al meu? Mâine veţi fi invitații mei. 

În acest timp, Wan, care a apărut în poartă, și-a transmis îndată 
cartea sa de vizită. Academicianul Gao a ieşit în prag și și-a 
împreunat mâinile în semn de salut. Slujitorii au deschis larg poarta, 
însă oaspetele a coborât din lectică afară, în stradă, și s-a grăbit spre 
gazdă. Cei doi s-au înclinat unul în fața altuia și au intrat în 
încăperea principală, așezându-se. 

— Invitaţia dumneavoastră mă onorează foarte mult, a spus Wan. 
După douăzeci de ani, sunt fericit să stăm de vorbă la un pahar. Nu 
știu dacă mai aveți şi alți musafiri. 

— Pot să spun că n-am musafiri, fiindcă am chemat numai 
prieteni intimi: cenzorul Shi, ruda mea Qin și cărturarii Wu şi Chi. 
Ei s-au adunat în camera de apus. 

— Bucuros să-i întâlnesc! 

Administratorul i-a poftit şi pe ceilalți oaspeţi în încăperea 
principală. 

— Domnul Gao a fost atât de bun şi ne-a invitat la acest banchet, 
oferindu-ne plăcerea de a vă cunoaște, a spus cenzorul Shi. 

— Eu l-am cunoscut pe domnul Gao acum douăzeci de ani, în 
Yangzhou, a declarat Wan. Am știut încă de atunci că va ajunge un 
reazem de seamă al imperiului, însă după ce a trecut examenele de 
la curte şi a intrat în administraţie, eu am călătorit cu treburi prin 
toată țara, numai în Beijing n-am fost. Anul trecut, când am ajuns în 
sfârşit în capitală, am aflat cu mare regret că dânsul s-a retras. De 
aceea, ieri, după ce mi-am încheiat afacerile în Yangzhou, unde m- 
am întâlnit cu niște vechi cunoştinţe, am venit în mod special să-i 


227 


fac o vizită. Astăzi am însă norocul să întâlnesc aici și pe Excelența 
Sa, Cenzorul Shi, căruia îi solicit învățătura. 

— Când veți primi numirea la post, stimate domn? a întrebat 
secretarul Qin. Ce treburi v-au adus din capitală, la noi? 

— În Cancelarie sunt promovați licenţiaţi sau studenţi ai 
Colegiilor Imperiale. Umila mea persoană a intrat pe canale 
administrative şi, deci, nu voi putea părăsi această muncă. Uite, 
cred că natura activității mele nu-mi va permite să intru în 
Academia Han Lin. Tocmai de aceea numirile se fac mai greu acum. 

— E greu să fii dregător, dar acest fel de numire este şi mai rău, a 
accentuat Qin. 

Wan n-a mai zis nimic și s-a întors către cei doi cărturari. 

— Reputația dumneavoastră îmi era de mult cunoscută, a spus el. 
Valoarea se clădește în timp. Postul meu este lipsit de valoare, căci 
cariera de succes se întemeiază pe sistemul examenelor. 

— Cum se pot compara niște umili studenți cu talentul 
dumneavoastră imens? a răspuns Chi. 

— Sunteţi frate de cruce cu academicianul Gao și îl aveţi egala în 
faimă, a adăugat Wu Shi. 

— Masa este pregătită în camera apuseană! a anunţat un slujitor. 

— Să mâncăm puţin şi vom discuta apoi mai pe îndelete, şi-a 
îndemnat gazda oaspeţii. 

La sfârşitul banchetului, academicianul Gao a ordonat să se 
deschidă portița dinspre grădină și i-a invitat pe oaspeţi să-şi arunce 
o privire. Intrând printr-o deschidere ovală de forma lunii pline, au 
urmat un zid lung, la capătul căruia au trecut printr-o ușiță tainică, 
au străbătut un coridor care i-a purtat spre est, au coborât câteva 
trepte şi au ajuns la niște ronduri cu orhidee. Vremea se menținea 
caldă şi florile îşi deschiseseră larg petalele. În faţă se ridicau un 
deluşor şi un paravan, alcătuite din stânci artificiale. În vârful 
dealului era un mic pavilion, care putea adăposti trei-patru oameni. 

În faţa paravanului erau așezate două taburete de porțelan, iar 
dincolo de paravan se ridicau, drepte, sute de trunchiuri de 
bambuși. La marginea păduricii de bambuși se zărea o balustradă 
joasă, de un roșu închis, care înconjura răzoare cu răsaduri de plante 
medicinale. Gao l-a prins de mână pe secretarul Wan şi l-a condus 
în pavilion, unde au discutat intimități. Cenzorul Shi şi Qin s-au 
aşezat pe cele două taburete din fața paravanului de piatră, iar Chi 
și Wu s-au pierdut prin păduricea de bambus. 

— Grădina e splendidă, dar are puţini copaci, a spus Chi. 

— Aşa recomandau înaintașii noştri, a subliniat Wu: 


Cu dregătoru-asemeni, pavilionul, lacul 
Identic se formează, în timp și cu noroc; 
Doar lângă firea-aleasă pot așeza copacul: 
Ea-i greu crescută-n lume şi nu în orice loc! 


Gao și Wan au coborât deluşorul şi au înaintat spre ei. 

— Anul trecut, a spus Gao, în casa domnului Zhuang Zhuojiang, 
am citit poezia Bujorul roșu a cărturarului Wu. Sezonul bujorilor se 
apropie. 

Ei s-au mai plimbat o vreme prin grădină şi s-au înapoiat în 
camera apuseană, servind un ceai. 

— Am un prieten din admirabila dumneavoastră provincie, i-a 
spus Chi Hengshan lui Wan. El este din Chuzhou. Nu știu dacă îl 
cunoașteți. 

— Cel mai renumit cărturar din Chuzhou este domnul Ma 
Chunshang. În mediul intelectual mai am o seamă de prieteni, dar 
nu știu despre cine este vorba. 


68 Shao yao, paeonia albiflora, o plantă care seamănă cu bujorul ca mărime şi floare. 
Rădăcina este folosită în medicina tradițională. 

— Domnul Ma. 

— Noi doi ne-am legat frați de cruce, a spus Wan, cum să nu-l 
cunosc. Acum se află la Beijing și va ajunge cu siguranță om mare. 

— Pentru ce s-a dus în capitală, din moment ce nu a trecut 
concursul la nivel provincial? s-a interesat Wu Shu. 

— Examinatorul provincial îl cunoştea bine, a explicat Wan. 
După ce s-a întors la Palat, dânsul l-a recomandat pe cărturar pentru 
comportarea lui, așa că domnul Ma Chunshang s-a dus să obţină o 
numire. 

— Aceste cariere pe căi lăturalnice nu duc departe, a spus 
cenzorul. Un om de caracter reușește la examene. 

— Anul trecut, domnul Ma a venit în oraşul nostru, a explicat Chi. 
Eu am fost de-a dreptul şocat de cunoştinţele sale şi este cel puţin 
ciudat că a rămas un simplu licenţiat. Se pare deci că sistemul 
concursului nu este chiar infailibil. 

— Domnule Chi, a intervenit gazda, alunecaţi pe o pistă falsă. De 
două sute de ani, de la întemeierea dinastiei actuale, în acest 
domeniu nimic nu s-a schimbat. Cine știe iese primul, cine nu, cade 
la examen. Lucrările lui Ma Chunshang sunt superficiale: în esenţă, 
el nu cunoaște mai nimic. Chiar dacă el ar fi fost licenţiat de trei sute 
de ani şi ar fi ieşit în frunte la testele preliminare, tot ar fi căzut la 
concursul provincial! 

— Vreţi să spuneți că examinatorii celor două nivele au pretenții 
diferite? a întrebat Wu. 

— Şi încă cum! a aprobat Gao. Toţi cei care sunt plasați în frunte 
pe listă, cad la examenele adevărate. lată de ce eu am acordat o 
mare atenție examenelor înainte de a le trece! 

— Eseurile dumneavoastră, care v-au adus locul întâi, a spus 
Wan, au fost studiate de toți cărturarii provinciei noastre. 

— Studiul atent este cheia de aur a succesului, a întărit Gao. În 
cele trei lucrări de la concursul judeţean, n-am scris o singură frază 

la întâmplare: totul era cules din clasici. Așa se explică succesul. În 
lipsa studiului minuţios, nici un înțelept nu poate trece examenele. 
Domnul Ma a compilat eseuri toți acești ani, dar ce expune el este în 
afara sistemului. Dacă el ar înțelege sensul real al acestor două 
cuvinte: studiu atent - ar fi acum mare mandarin. 

— Cuvintele dumneavoastră sunt demne de a fi urmate de tineri, 
a spus Wan. Eu totuși îl consider pe fratele Ma Chunchang un 
cărturar rafinat. În Yangzhou, am văzut o ediţie a sa de eseuri la un 
prieten și mi s-a părut a fi excelentă. 

— lar greşiţi, vorbind astfel! a protestat Gao. Un cărturar din oraș, 
domnul Zhuang, numit de Curte într-o poziţie importantă, lucrează 
la nişte comentarii la Cartea schimbărilor. Şi totuşi, el a putut să 
spună că: „Domnul Ma ştie să înainteze, dar nu ştie să se retragă, 
aidoma unui dragon”. Oricum, comparaţia mi se pare nefericită. 
Cum poţi să apropii un licenţiat în viaţă de un lucru sfânt, despre 
care se vorbeşte în cartea antică pe care el însuşi o comentează? 

— Domnul Zhuang a glumit! a intervenit Wu Shu. Spuneţi că nu 
putem ilustra teze filozofice prin exemple vii. Dar oare regele Wen 
şi prințul Zhou nu se referă la Weizi şi Qizi? Ulterior, Confucius nu 
se referă adesea la discipolii săi, care erau în viață? 

— Erudiția dumneavoastră impresionează, însă comentariul 
păcătuiește prin suficiență, a calificat Gao. Specialitatea mea este 
Cartea poemelor şi nu Cartea schimburilor şi mai întimpin unele 
greutăți. 

— Aţi spus Cartea poemelor şi mi-aţi amintit altceva, a spus Wu. În 
zilele noastre, cei care iau examenele studiază numai interpretările 
târzii ale lui Zhu Xi și cu cât vorbesc mai mult cu atât nu se mai 
înțelege nimic. Acum patru sau cinci ani, Du Shaoging a comentat 
câteva poeme uzând de explicaţiile clasicilor, ale cărturarilor din 
dinastia Han. În acea seară, toată lumea a fost surprinsă. De aceea 
zic, astăzi nu mai există adevărați cărturari! 

— Aveţi dreptate numai în parte, a protestat Chi Hengshan. 
Personal, eu am această idee: cărturarii este bine să rămână la 
cercetările lor şi să nu încerce să ajungă dregători; iar mandarinii să 
se ocupe cu treburile lor. Cine vrea să le facă pe amândouă, nu va 
reuși în nici una! 

Intendentul s-a apropiat de ei. 

— Poftiţi la masă, domnilor, a spus el. 

Academicianul Gao l-a condus pe secretarul Wan pe locul de 
onoare. Cenzorul Shi a ocupat locul următor, apoi au urmat Chi 
Hengshan, Wu Shu, secretarul Qin şi gazda. Banchetul a fost 
pregătit pe trei mese joase, în camera de apus, iar mâncarea era 
excelentă. În timpul mesei, au reluat conversaţia. 

— De când a plecat dr. Yu, i-a spus Chi lui Wu Shu, reuniunile 
cărturărești se împuţinează îngrijorător de mult. 

Peste o vreme, mâncărurile au fost schimbate. Când s-au aprins 
candelabrele, Wan s-a ridicat în picioare, să plece. 

— Fratele de cruce al rudei mele îmi este rudă! i-a vorbit 
secretarul Qin. Suntem și colegi și este sigur că vom lucra împreună. 
Insist să fiți mâine, musafirul meu. Mă duc chiar acum acasă să 
pregătesc invitaţiile. Mâine nu vom fi nici mai mulți, a spus el către 
ceilalți, nici mai puţini. Rămânem tot şase. 

— Bine! a spus cenzorul Shi. Mă gândeam să-l invit chiar eu pe 
domnul Wan, dar atunci voi mai aștepta o zi. 

Chi şi Wu Shu n-au spus nimic. 

— Eu am sosit abia ieri în oraş, a spus Wan și nu m-am așteptat 
ca domnul Gao să aibă astăzi un banchet. Dumneavoastră, distins 
secretar Qin, sunteţi extraordinar, dar eu nici măcar nu v-am făcut 
vizita protocolară! 

— Nu-i nevoie! a întărit Gao. Suntem rude şi pot să vă spun: de 
vreme ce veți lucra împreună nu-i un sacrilegiu. Pregătiți-vă pentru 
banchet. 

Wan s-a arătat a fi de acord, apoi și-au luat rămas bun și s-au dus 
care încotro. Ajuns acasă, Qin a scris cinci invitaţii și a trimis un 
servitor să le ducă destinatarilor. Apoi a comandat o trupă de teatru 
şi a ordonat alor săi să fixeze bucătari, ospătari și să pregătească o 
masă bogată pentru a doua zi la prânz. 


Când s-a trezit, în dimineața următoare, Wan şi-a zis: „M-aş duce 
mai întâi să-l vizitez pe domnul Qin, dar mi-e teamă să nu mă 
oprească la el. Atunci nu mai am cum să-i vizitez și pe ceilalți 
cărturari pe care i-am cunoscut ieri şi îi voi ofensa, crezând că m-am 
dus numai la cel care îmi oferă masa. Mai bine mă duc întâi la 
ceilalți!” 

A scris patru cărţi de vizită şi a plecat de acasă. Primul la care a 
mers a fost cenzorul Shi, care l-a primit, însă n-a insistat prea mult 
să rămână. După aceea, s-a dus la Chi Hengshan. 

— Stăpânul a plecat azi noapte la Jiurong să supravegheze 
reconstrucţia colegiului de acolo, i-au spus slujitorii. 

Atunci Wan s-a dus la Wu Shu. 

— Cărturarul nu s-a întors acasă aseară, i s-a spus. O să vă caute 
dânsul după ce va reveni. 

Având timp la dispoziție, Wan s-a pregătit fără grabă şi pe la 
vremea micului dejun a ajuns acasă la secretarul Qin. La intrare se 
afla un zid de culoare închisă, lung cât o aruncătură de săgeată, în 
mijloc cu o nișă, în care se ridica podul porții, cu ornamentații în 
relief. După ce oamenii care purtau lectica au oprit în faţa intrării, 
Wan a zărit o inscripție pe hârtie roşie: „Secretar al Cancelariei 
Imperiale”. Pe cele două lături ale clădirii porții stăteau două şiruri 
de slujitori, iar dincolo de ei erau cuierele pentru pălării și locul 
pentru diferite comunicări. 

Wan s-a anunţat prin cartea de vizită şi Qin i-a ieşit numaidecât 
în întâmpinare, ușile din mijloc fiind larg deschise. Wan a coborât 

din lectică, a dat mâna gazdei și au intrat în încăperea principală, 
înclinându-se cu respect. 

S-au așezat și ceaiul a fost servit. 

— Este o mare onoare pentru mine să vă fiu coleg, a spus Wan. 
Vă voi solicita sfatul în toate privinţele. Astăzi v-am trimis în semn 
de respect cartea de vizită a umilei mele persoane, exprimând în 
primul rând caracterul protocolar al prezenţei mele aici. Permiteţi- 
mi să vin la dumneavoastră și după banchetul de astăzi, ca să vă 
mulțumesc pentru ospitalitate. 

— Ruda mea mi-a spus că sunteți plin de talent, a răspuns gazda. 
După ce mi se va confirma titlul, vă voi considera, stimate domn, 
muntele meu de înțelepciune. 

— Academicianul Gao a sosit? 

— M-a anunţat că va veni. Este chiar vremea să apară. 

Când Gao şi Shi au sosit, ceaiul a fost servit din nou. 

— Dragă vere, a întrebat academicianul, cărturarii Chi și Wu mai 
vin? 

— Am trimis un om să afle. 

— Poate numai domnul Wu. Cărturarul Chi nu vine, a spus Wan. 

— De unde ştiţi? a întrebat Gao. 

— Am fost în vizită la amândoi, a replicat Wan. Domnul Wu nu 
s-a întors ieri noapte acasă, iar cărturarul Chi a plecat la Jiurong. 

— Ei doi formează o pereche ciudată, a remarcat cenzorul. Din 
zece invitații de-ale noastre, la nouă nu răspund. Dacă este să 
vorbim mai deschis, nu înțeleg cum de sunt atât de ocupați, de 
vreme ce sunt licenţiați. Și chiar pentru acest grad, ei își dau prea 
mare importanţă! 

— De vreme ce dumneavoastră şi ruda mea Gao m-aţi onorat cu 
prezenţa, eu sunt mulțumit, a spus gazda. 

— Eu îi știu de buni cărturari, s-a arătat mirat Wan. 

— Cărturari! Nici vorbă! a aruncat Gao în zeflemea. Dacă ar avea 

cultură ar fi reuşit la examene! Noi le-am arătat bunăvoință numai 
la recomandarea dr. Yu. Este chiar bine că n-au venit. 

— Minunat! Minunat! s-a auzit de afară un glas puternic. 

Toată lumea a fost surprinsă şi cărturarul Qin şi-a trimis 
intendentul să vadă cine este. 

— A venit domnul Fang Al Patrulea, prietenul fratelui 
dumneavoastră, stăpânul Qin Al Doilea. 

— Cheamă-l înăuntru, a hotărât gazda. 

Un bărbat solid, de vreo patruzeci de ani, având ochi 
pătrunzători, sprâncene drepte și părul lung a intrat în cameră; pe 
cap purta o pălărie de atlet, era îmbrăcat într-o robă de mătase 
neagră și era încălțat cu pantofi cu vârful ascuţit. Mijlocul îi era 
strâns cu o centură de mătase. La brâu purta un pumnal. Ajuns în 
faţa cărturarilor, el s-a plecat până la pământ. 

— N-am ştiut că distinşii domni sunt adunați aici, a spus el. Vă 
rog să mă iertați. 

Qin l-a invitat să ia loc. Apoi, arătând spre noul venit, i s-a 
adresat lui Wan. 

— Domnul Fang este cel mai galant om din câţi cunosc. Este 
maestru al sportului, iar Cartea abilității fizice o ştie pe de rost. Dacă 
îşi încordează mușchii și este lovit cu o piatră de câteva tone, el abia 
simte o uşoară pișcătură. Fratele meu mai mic îl invită adesea, 
bucuros că poate să înveţe din arta sa. 

— Domnul Fang pare a fi un om remarcabil, a spus Wan. Şi nu 
arată deloc lipsit de forță fizică! 

— De ce ați spus: „Minunat”? s-a interesat gazda. 

— Eu nu am zis nimic. Fratele dumneavoastră a exclamat: 
„Minunat! Minunat!” El credea că, oamenii sunt puternici sau slabi 
prin naştere. Eu i-am spus să tragă bine aer în piept şi să pună pe 
cineva să-l lovească cu un băț și nu va simţi nimic. Încântat de 
experienţă, el a avut acea ieșire. 

— Dacă fratele este acasă de ce nu-l invitaţi? a propus Wan. 

Qin i-a spus intendentului să-l aducă, dar fratele său mai mic 
ieşise deja prin poartă din spate să urmărească nişte soldaţi trăgând 
cu arcul. 

Oaspeţii au fost poftiți la masă, iar după aceea slujitorii au 
deschis o ușă la stânga și i-au invitat în două camere, mai mici decât 
încăperea principală, însă mobilate cu gust. Oaspeţii s-au așezat 
după bunul plac şi acolo douăsprezece feluri de ceai le-au fost 
servite. Un băiat de doisprezece ani a ars santal. „Ce ambianţă 
plăcută, s-a gândit Wan. După ce mă voi întoarce acasă, voi aranja şi 
eu un salon asemănător. Deși n-o să fie la fel, fiindcă eu nu dispun 
de atâţia servitori şi nu voi putea invita musafiri de seamă”. 

Un actor a intrat cu lista repertoriului. Ajuns în faţa lui, a lăsat un 
genunchi jos și, privindu-l cu îndrăzneală, a spus: 

— Alegeţi un fragment. 

Wan a încercat să-i determine pe domnii Gao ori, Shi să hotărască 
primii, însă fără succes. El a ales Invitaţia și Despărțirea după masă. 
Shi a ales Muntele Wutai. Gao - Urmărirea lui Han Xin. Actorul și-a 
notat toate aceste doleanţe și s-a întors la trupă. Secretarul Qin a 
poruncit să se aducă noi cești cu ceai verde. 

— Domnilor, vă rog să luaţi loc dincolo! a anunţat intendentul. 

Wan și ceilalți s-au dus în camera a doua, unde fusese ridicată o 
tribună, în fața căreia erau rânduite cinci fotolii, îmbrăcate în roșu şi 
auriu. După ce ei s-au aşezat, directorul trupei a prezentat actorii, 
fiecare îmbrăcat pentru rolul său. Actorii au făcut plecăciuni, apoi s- 
au retras. Muzicanţii au intrat şi ei şi au început să-şi regleze 
instrumentele. Primul actor a revenit în scenă. Directorul s-a 
înfăţişat din nou, a lăsat un genunchi pe podea și a anunţat: „Luaţi 
loc”. Muzicanţii şi-au ocupat locurile. 

Actorul care se pregătise să deschidă spectacolul, a început să 
cânte. Însă aria sa a fost acoperită repede de zgomote puternice de 

afară și soldați înveșmântaţi în roşu și negru au intrat în casă. Toată 
lumea a fost înspăimântată şi nedumerită. „Au schimbat scena”, şi- 
au zis ei. 

Intendentul s-a oprit în prag și, de frică, nu mai avea glas. Atunci 
şi-a făcut apariția un mandarin, cu o pălărie de satin pe cap, robă 
oficială de culoarea jadului și încălțări negre cu talpă albă. În urma 
lui se zăreau vreo douăzeci de funcționari din Yamen. Doi dintre ei 
au păşit în față, l-au prins bine de ambele brațe pe secretarul Wan și 
l-au arestat, legându-i mâinile și petrecându-i un lanţ, pe după gât. 
După ce l-au scos afară, dregătorul s-a întors cu spatele și a ieşit fără 
să spună un cuvânt. 

Cărturarii se uitau unul la altul, consternați. 


CAPITOLUL L 


Primul care a rupt tăcerea după arestarea lui Wan a fost cenzorul 
Shi. 

— Desigur, dumneavoastră aveți idee asupra motivaţiei 
întâmplării la care am fost cu toţii martori, i s-a adresat el 
academicianului Gao. 

—N-am nici cea mai mică idee. Dar cred că magistratul Fang a 
fost ridicol. Ce l-a determinat să procedeze astfel? 

— Faptul că a fost arestat un oaspete aflat la masă la mine, a spus 
secretarul Qin, îmi scade din prestigiu! 

— Greşeşti, vere, a protestat Gao. Când eu stau în casa mea, de 
unde să știu încurcăturile altora? Oricum, a fost arestat el, nu eu. 
Atunci, de ce v-aţi teme? 

În acest moment, un slujitor a intrat în încăpere. 

— Stăpâne, actorii vă roagă să hotărâți: să mai aştepte sau să 

plece. 

— Noi n-am păţit nimic. Un oaspete a avut necazuri. De ce n-ar 
juca? 

S-au aşezat cu toţii să urmărească spectacolul, numai domnul 
Fang Al Patrulea rămăsese deoparte şi îi privea cu un zâmbet 
sarcastic. 

— Frate Fang, a întrebat Qin, bănuiţi ceva? 

— Cum aş putea eu să am vreo bănuială! 

— Atunci ce înseamnă acest zâmbet? 

— Zâmbetul meu este adresat tuturor cinstitelor fețe prezente aici. 
Un amic a fost ridicat de lângă dumneavoastră, dar nu vă neliniştiți. 
Umila mea opinie este că ar fi bine să alegeți un om de nădejde care 
să se intereseze la Yamen ce s-a întâmplat. Veţi afla atât care este 
situația domnului Wan, cât şi în ce măsură poate fi implicată gazda. 

— Bună judecată! s-a grăbit să aprobe cenzorul Shi. 

— Bine zis! Bine zis! a întărit repede gazda și imediat a chemat un 
om căruia i-a spus ce să facă. Slujitorul a plecat imediat. 

Musafirii s-au calmat din nou, iar actorii au interpretat scene din 
Invitația, apoi din Despărțirea. 

— Alegerea pieselor nu este tocmai potrivită, s-a adresat cenzorul, 
academicianului Gao. Dacă inviţi pentru a te despărți numaidecât 
aceasta echivalează cu lipsa invitaţiei şi rămâne astfel în amintire 
numai despărțirea! 

A urmat apoi Muntele Wutai, şi după ea trupa se pregătea să atace 
altă operă, când slujitorul s-a întors. 

— Nici cei din Yamenul județean nu ştiu nimic, i-a spus el 
domnului Qin. L-am căutat atunci pe bătrânul arhivar Xiao, care mi- 
a făcut o copie după ordinul primit. 

Slujitorul i-a întins domnului Qin o hârtie și toți s-au strâns în 
jurul lui să citească. Era o copie de mână, făcută pe un petec de 
hârtie de bambus: „Prefectul Chi din Taizhou, despre o chestiune 

care priveşte teritoriul de-a lungul mării: Guvernatorul Zou al 
provinciei Zhejiang a emis un mandat de arestare a numitului Wan 
Li, zis Wan Qingyun, unul dintre răufăcătorii aflați în cârdășie cu 
generalul Miao Erkin din Taizhou. Licenţiat descalificat, de statură 
mijlocie, cu fața galbenă și părul tuns scurt; are patruzeci și nouă de 
ani. Wan a dispărut din Taizhou şi este căutat pretutindeni. În cazul 
arestării sale, să ne fie trimis de îndată pentru a-şi suporta pedeapsa. 


17 


Acest anunt este urgent!” Un rând mai jos preciza: „Să fie înştiințaţi 


toți funcționarii din județ!” 

Anunțul fusese trimis la Yamen prin curier. Se nimerise că 
magistratul era din Zhejiang şi când a văzut că acel om era căutat 
din ordinul guvernatorului s-a deplasat personal pentru a-l aresta, 
deşi nu înțelegea nici el de ce era învinuit Wan Li. 

— Nu numai arestarea ca atare este confuză, a spus Gao, dar și 
textul acestui ordin. Wan spunea că e secretar. Atunci de ce-l 
prezintă ca pe un licenţiat căruia i-a fost retras titlul? lar dacă-i 
adevărat, cum putea să fie în cârdășie cu generalul Miao? 

— Râdeaţi de noi, i s-a adresat Qin lui Fang. Acum înţelegeţi 
ceva? 

— Ce putea să afle acest slujitor? Mă voi duce chiar eu să mă 
interesez. 

Zicând acestea, Fang Al Patrulea s-a ridicat şi s-a îndreptat spre 
ieşire. 

— Chiar plecaţi? s-a mirat Qin. 

— La ce folos să ne pierdem în supoziții? 

Şi Fang a ieșit. 


Fang Al Patrulea a mers întins la Yamen, unde a găsit doi polițiști. 


Aceștia s-au străduit să facă totul pentru a-i fi pe plac, iar când Fang 
le-a cerut să-l ducă la curierii din Zhejiang, ei l-au condus îndată la 

Templul Cele Trei Zeităţi“. 

— Veniţi din Taizhou, nu-i aşa? s-a interesat Fang Al Patrulea. 

— Suntem de la Yamenul prefecturii, au încuviințat curierii. 

— Spuneţi-mi, la urma urmelor, cu ce s-a făcut vinovat cărturarul 
Wan? 

— Noi nu avem cunoștință. Superiorii noştri l-au prezentat ca pe 
un răufăcător şi au trimis curieri în toate provinciile. Vă putem fi cu 
ceva de folos, domnule? 

— Unde se află el acum? 

— Magistratul Fang l-a interogat, dar nu a aflat mare lucru. 
Acum a fost dus la închisoarea exterioară, iar dacă mâine primim 
documentele pentru drum vom pleca. Doriţi să-l vedeţi? 

— Merg chiar acum la închisoare. Mâine, la primirea 
documentelor, să nu porniţi la drum înainte de a da ochii cu mine! 

Curierii au promis că așa vor face, iar Fang al Patrulea a plecat 
însoțit de cei doi poliţişti. 

— Sărmanul de mine, s-a plâns cărturarul Wan, sunt învinuit pe 
nedrept! Vă rog să transmiteţi domnilor Gao şi Qin salutul meu. E 
posibil să nu-i mai întâlnesc vreodată! 

Fang l-a chestionat pe îndelete, dar Wan n-a putut să explice care 
ar fi cauza arestării sale. „Pentru a clarifica acest caz, s-a gândit Fang, 
se pare că trebuie să mă deplasez până la Zhejiang”. Însă nu i-a spus 
nimic lui Wan Li. 

— Voi reveni mâine, i-a promis el la despărţire, apoi s-a întors 
acasă la Qin. 

Actorii se retrăseseră, cenzorul Shi plecase și el, numai Gao 
rămăsese să afle veștile. 

— Care-i adevărul? l-a întâmpinat el, curios, pe Fang Al Patrulea. 


% Nume obișnuit de templu taoist. Cele trei zeități sunt: Spiritul cerului, al 
pământului și al apei. 

— Nemaipomenită afacere! a răspuns acesta. Cei din Yamen nu 
ştiu nimic. Curierii veniți din Zhejiang n-au habar și nici măcar el 
nu înțelege ce s-a întâmplat. O poveste atât de încurcată mă 
determină să mă duc eu însumi în Zhejiang să fac puţină lumină. 

— Mai bine o lăsăm baltă! a fost de părere gazda. Ce să ne mai 
facem griji? 

— Eu am de gând să plec mâine odată cu el. Dacă chestiunea este 
serioasă, îi voi da o mână de ajutor, ca unui bun prieten. 

Temându-se să nu fie și el învinuit, Gao l-a sfătuit să meargă, iar 
în aceeași seară i-a trimis şi zece liang de argint pentru cheltuielile 
călătoriei. Fang Al Patrulea a acceptat banii. A doua zi, imediat ce s- 
a sculat s-a dus la templul taoist. 

— Aţi sosit prea devreme, domnule, i-au spus curierii. 

El i-a luat cu el la Yamen, acolo l-a chemat pe arhivarul Xiao și l-a 
grăbit cu întocmirea actelor. Când documentele au fost gata, patru 
portărei s-au prezentat cu ele în fața magistratului ca să fie semnate 
şi sigilate. 

Magistratul a cerut să-i fie înfățișat Wan, iar curierii din Taizhou 
să aştepte la intrarea în Yamen. Wan Li mai purta încă o bonetă de 
cărturar și îmbrăcămintea funcţionarilor de al șaptelea rang. 
Văzându-l, magistratul Fang s-a mâniat: „A fost descalificat, pentru 
ce mai îmbracă asemenea veștminte?” El a verificat încă o dată 
numele și înfăţişarea omului, însă aici nu exista nicio îndoială. 

— Sunteţi licenţiat sau funcţionar? a întrebat. 

— Eu sunt licenţiat de Taizhou, a răspuns Wan. Anul acesta, în 
capitală, am fost promovat pentru arta mea caligrafică, secretar al 
Cancelariei Imperiale și până acum nu mi s-a retras titlul. 

— Probabil că numirea aceasta nu a ajuns până în Taizhou, a spus 
magistratul. lar din pricina acestui caz, guvernatorul v-a descalificat. 
Dar eu nu am nici o dovadă. Sunteţi originar din Zhejiang, ca și 
mine, de aceea nu vă voi face greutăți. Vă sfătuiesc să vă întoarceți 

acasă și să vă reglați situația. 

În sinea sa, magistratul și-a zis: „La întoarcere, va fi tratat ca un 
om obişnuit, nu ca un licenţiat, şi va fi pedepsit. Oare nu ar fi bine 
să-l ajut, atâta cât pot?” Atunci a scris chiar el pe documentele 
anexe: „Împricinatul Wan Li corespunde ca vârsta şi înfățișare 
anunţului primit. El este îmbrăcat ca un funcționar de rangul șapte 
şi poartă bonetă de cărturar, susținând că a fost numit, în capitală, 
secretar al Cancelariei Imperiale. Eu îl trimit sub escortă, însă 
curierii nu-i vor pretinde bani, dar nici nu-l vor scăpa de sub pază.” 
Apoi i-a chemat la el pe portărelul şef Zhao Shen și pe curierii din 
Taizhou. 

— Acest om nu este un răufăcător, le-a spus el. Voi doi, împreună 
cu acest portărel de la mine îl veți putea însoţi fără bătaie de cap. 
Purtaţi-vă cu grijă! 

Cei trei au primit actele şi l-au scos pe Wan afară. Fang Al 
Patrulea îi aştepta. 

— Tu îl conduci? l-a întrebat Fang pe portărel. 

Apoi, către curierii din Taizhou: 

— A fost dovedit? 

— Da. ÎI escortăm împreună, au răspuns. 

La ieșirea din Yamen, văzând un cărturar în lanţuri, vreo două 
sute de oameni s-au îngrămădit imediat în jurul lor. 

— Unde stai, domnule Zhao? a întrebat repede Fang. 

— Imediat după colț. 

— Să ne oprim puţin la tine acasă, a hotărât Fang. 

Au intrat cu toții în casă. În încăperea principală, destul de 
strâmtă, s-au așezat. Fang i-a cerut lui Zhao Shen să dezlege lanţul 
care-i înconjura grumazul cărturarului Wan. El însuși şi-a dezbrăcat 
robă lungă, exterioară și i-a dat-o lui Wan ca să-și schimbe 
veșmântul de funcționar. Apoi i-a trimis pe cei doi curieri să-l 
cheme pe slujitorul lui Wan Li. 

— Slujitorul a dispărut, au spus curierii la întoarcere. Lucrurile se 
găseau încă acolo, dar călugărul nu ne-a lăsat să le luăm. 

Fang Al Patrulea şi-a scos propria-i pălărie şi i-a dat-o 
cărturarului Wan, rămânând într-o jachetă scurtă, iar pe cap cu un 
basc. 

— Această casă e mică, haideţi la mine, a spus el atunci. 

Fang Al Patrulea a luat-o înainte, iar Wan și cei trei însoțitori l-au 
urmat îndeaproape, până acasă la el, în strada Hongli. S-au oprit 
într-o cameră din spate, iar Wan Li s-a grăbit să-i facă o plecăciune. 

— N-avem timp pentru ceremonii, l-a oprit Fang. Staţi jos, 
domnule Wan. 

Apoi, către cei trei însoțitori: 

— Voi sunteți oameni de înţeles, nu are rost să discutăm prea 
mult. Veţi rămâne o vreme în casa mea. Domnul Wan îmi este 
prieten şi va merge cu mine, fiindcă vreau să-l scot din acest caz 
judiciar. N-o să aveți nici un necaz. 

— Voi ce credeţi? i-a interogat Zhao pe cei doi curieri. 

— Ce întrebare! Facem tot ce ne cere domnul Fang. Numai să 
decurgă totul repede. 

— Natural! i-a asigurat Fang. 

El i-a condus pe cei trei însoțitori într-o cameră nelocuită, 
spunându-le: 

— Staţi aici două zile. Puteţi să vă aduceţi lucrurile personale. 

Cei trei l-au lăsat pe Wan în mâinile lui Fang Al Patrulea, iar ei au 
ieşit cu grijă în stradă, plecând să-și aducă bagajele. 

Fang l-a invitat pe cărturarul Wan într-o bibliotecă din partea 
stângă a casei. 

— Domnule Wan, i s-a adresat el, pentru acest necaz al 
dumneavoastră, am trebuință de adevărul curat și chiar de ar fi o 
vină cât cerul de mare tot voi fi în măsură să vă ajut. În caz că îmi 
veți vorbi la fel de neclar ca și până acum, am încheiat. 

— Cum aş putea să vă dezamăgesc, când v-aţi purtat cu atâta 
mărinimie! a răspuns Wan. În fața unui bărbat adevărat nu voi 
îndrăzni să spun lucruri false. Cazul meu nu aparține de Taizhou, ci 
de judeţul Jiangning. 

— Excelenţa Sa, magistratul din Jiangning v-a tratat cu destulă 
condescendenţă. Ce vreţi să spuneți? 

— Adevărul, domnule Fang, este că sunt numai licenţiat. Trăiam 
destul de strâmtorat acasă și n-am avut încotro, am început să 
hoinăresc din oraş în oraș. Dacă mă recomandam licenţiat, m-aș fi 
hrănit cu vânt. Spunând însă în dreapta şi în stânga că sunt secretar 
al Colegiului Imperial, negustorii și bogătaşii locului mă sprijineau. 
Cum să-mi treacă prin cap că magistratul o să-mi descrie în 
documentele anexe îmbrăcămintea? Nu-mi e teamă că voi păți ceva 
în Taizhou, dar greşeala de a mă fi dat drept funcţionar mă 
copleșeşte. 

— Domnule Wan, a reluat Fang discuţia după un moment de 
reflecţie, dacă aţi fi fost cu adevărat funcționar, aţi fi câștigat 
procesul? 

— L-am întâlnit o singură dată pe generalul Miao şi nu mă știu 
vinovat că aş fi încălcat legea. Cred, deci, că nu pot fi implicat prea 
serios în cazul lui. Neştiindu-mi impostura de aici, ei mă vor achita. 

— Am un plan, a spus Fang Al Patrulea. Rămâneți aici. 

Lăsându-l pe Wan Li în bibliotecă și pe cei trei însoțitori ai 
acestuia în camera din spate, Fang a ordonat slugilor să pregătească 
o masă, iar el s-a grăbit spre casa secretarului Qin. Când Qin a aflat 
că s-a întors Fang i-a ieșit imediat în întâmpinare, nemaiavând 
răbdare să-și îmbrace roba. 

— Care-i situaţia, frate Fang? a întrebat. 

— E uşor să întrebi! Aţi stat tot timpul în casă, iar nenorocirea 
cade peste dumneavoastră de sus, din înaltul cerului. Nu știți 
nimic? 

— Ce să ştiu? Ce? s-a precipitat gazda. 

— Ce este, ce nu este, cazul acesta vă va păta jumătate din viaţă! 

Qin a îngheţat, s-a făcut pământiu la faţă și n-a mai scos o vorbă. 

— Ce rang spuneațţi că are? a întrebat Fang. 

— Va fi secretar la judecată! 

— Minţea? 

— E puţin spus - minţea! Un acuzat public a fost arestat în 
această distinsă casă ca impostor. Acel guvernator de Zhejiang nu 
va avea nevoie de alte acte pentru a vă acuza. Va expune pur și 
simplu faptele și, scuzată fie-mi expresia, veţi fi „șobolanul din 
căldarea cu apă fiartă”. 

La aceste vorbe, ochii secretarului Qin s-au mărit, albi de groază. 

— Frate Al Patrulea, a îngăimat, privindu-l fix pe Fang, sunteți 
un om abil. Spuneţi-mi, ce pot să fac? 

— E greu. Numai oprirea cazului său vă poate salva. 

— Cum l-aş putea opri? 

— Falsul funcţionar va fi condamnat. Dacă însă el ar avea într- 
adevăr acel rang, ar învinge. 

— Dar e fals, cum ar putea să fie altfel? 

— Oare dumneavoastră sunteţi tot fals? a întrebat Fang Al 
Patrulea. 

— Eu sunt într-adevăr recomandat. 

— Dumneavoastră ați obținut recomandarea. Oare el n-ar putea- 
o obţine? 

— Chiar dacă ar obţine-o, nu dispune de timpul necesar. 

— De ce nu? a insistat Fang. Cu bani poţi să ajungi oricând 
mandarin. Îl antrenați puţin și pe cenzorul Shi, iar succesul este 
previzibil. 

— Bine. Cheamă-l degrabă pe Wan, a consimţit Qin. 

— Dacă aranjăm totul, el nu va mai trece drept fals. 

— Mă bizui pe dumneavoastră. Cum procedăm? 

— În cazul în care nu vă temeţi că veţi fi implicat, lăsaţi totul să 
meargă de la sine. Dar dacă doriți să rămâneți curat, oferiți-i acest 
grad. Târziu, după ce va câştiga procesul şi va deveni cu adevărat 
funcționar, să-i cereți o cincime sau o zecime din venit, pentru a nu 
rămâne în pagubă. 

Qin a răsuflat ușurat. 

— Vă sunt îndatorat, a spus. Aşa vom proceda. Altă ieşire nu am, 
frate Fang. Eu ofer banii, dumneavoastră ocupați-vă de celelalte. 

— Îmi spuneţi să pescuiesc luna din lac, s-a opus Fang. 
Aranjamentele trebuie făcute de domnul Gao. 

— Gao? 

— Cenzorul Shi este un bun prieten al academicianului Gao, care 
îi poate cere să trimită recomandarea la Palat. 

— Frate Al Patrulea, observ că pătrundețţi toate detaliile. 

Qin a scris câteva cuvinte prin care îl chemă la el pe Gao. 
Academicianul Han Lin a venit imediat. Qin l-a pus la curent cu 
întregul plan. 

— Mă ocup eu, a promis Gao. 

— Lucrurile sunt presante, a intervenit Fang. Domnule Qin, 
prezentaţi-i ce ne-a fost vorba. 

Qin a ieşit și s-a întors după puţin timp, împreună cu un slujitor 
care a adus douăsprezece pachete cu argint, fiecare de câte o sută de 
liang. 

— Acționați jumătate din prietenie și jumătate cu bani, i-a spus 
Qin, oferindu-i argintul. Banii sunt pentru cheltuielile de la Palat. 
Roagă-l pe cenzorul Shi să aranjeze totul. 

Încolţit astfel, Gao a acceptat. EI a luat banii, l-a vizitat pe cenzor 
și l-a convins să trimită chiar în acea seară un om la Beijing. 

Fang Al Patrulea s-a întors la el acasă şi s-a dus direct în 
bibliotecă. Wan stătea pe un scaun și privea în gol. 

— Veşti bune! a strigat Feng. Sunteţi dregător! 

Apoi i-a povestit tot ce s-a întâmplat. Wan Li s-a aruncat la 
pământ şi i-a făcut zeci de plecăciuni, încât cu greu a reușit Fang Al 
Patrulea să-l oprească. 

— Mâine, i-a spus Fang, veţi îmbrăca din nou veșmintele 
funcţionăreşti şi vă veţi duce la cei doi cărturari să le mulțumiți. 

— O voi face, deși mi-e puţin peste mână. 

Curierii au venit să-l întrebe pe Fang Al Patrulea când vor porni 
la drum. 

— Mâine nu se poate, a răspuns Fang. Rămâne singur pentru 
poimâine. 

A doua zi, Fang Al Patrulea l-a îndemnat iarăși pe Wan să-i 
viziteze pe Qin şi pe Gao. Cei doi cărturari au primit cartea de vizită, 
dar au anunţat prin slujitori că nu sunt acasă. Atunci Fang l-a pus pe 
Wan Li să-şi ia bagajele de la Templul Bunătăţii Imperiale, s-a 
pregătit el însuși de drum şi la timpul stabilit au plecat cu toţii spre 
Taizhou. 


CAPITOLUL LI 


Era pe la începutul celei de-a patra luni şi se încălzise de-a 
binelea. Fang Al Patrulea, Wan Li şi cei trei însoțitori erau îmbrăcaţi 
în haine ușoare. leşind din Nanjing pe Poarta de Vest, ei au încercat 
să găsească o barcă cu care să ajungă direct în provincia Zhejiang, 
însă fără succes. Nici o barcă nu mergea spre Hangzhou aşa că au 
urcat până la urmă pe una de Suzhou. În Suzhou, Fang a achitat 
călătoria și au luat o barcă spre Hangzhou, care era însă ca mărime 
pe jumătatea celei dintâi. 

— Nici nu ne trebuia una mai mare, a constatat Fang. Avem 
nevoie doar de două cabine. 

El a plătit anticipat un liang şi opt, pentru a li se reţine cabinele 
din centru şi din față. Au mai aşteptat însă o zi acolo, până când s-a 
mai găsit un călător pentru cea de-a treia cabină, anume, un 
negustor de mătase. Era un tânăr de peste douăzeci de ani, bine 
făcut şi avea un singur colet, însă destul de greu. În aceeași seară, 
barcagiul a ridicat pânzele, iar după vreo cinci li au ajuns în dreptul 
unui sat, unde au oprit. 

— Legaţi bine funia, coborâţi ancora şi aveți grijă de pasageri, a 
ordonat barcagiul. Eu trag o fugă până acasă. 

— Cauţi vânt bun? au glumit curierii. 

Barcagiul a plecat râzând. Cărturarul Wan și Fang Al Patrulea au 
coborât pe mal să-și dezmorțească picioarele. Vălul nopţii se lăsa 
încet, iar razele lunii se zăreau tot mai palide în apa fluviului. După 
ce s-au plimbat puţin, ei s-au întors în cabină. Mai târziu, în liniștea 
care se lăsase, au auzit șipotul apei din josul râului și au zărit o 
joncă micuță. Ajutoarele barcagiului dormeau. Însoţitorii jucau cărţi 
la lumina opaițului. Numai Wan Li, Fang și tânărul negustor stăteau 
în cabine, în dreptul ferestrelor, admirând luna. Jonca s-a apropiat, 
ghidată de un bărbat slab, de vreo patruzeci de ani. În spate, la pupă, 
stătea o femeie de optsprezece-nouăsprezece ani, care, observând pe 
cei trei bărbați admirând luna, s-a ascuns în cabină. Apoi Wan şi 
Fang şi-au făcut patul şi s-au culcat, lăsându-l pe tânărul lor 
camarad de călătorie singur. 

A doua zi, înaintea ivirii soarelui, barcagiul s-a întors, cu o boccea 
în spinare. După ce a urcat, a dezlegat imediat barca şi au pornit. 
Până la micul dejun parcurseseră treizeci de li! După-amiază, Wan 
și Fang Al Patrulea s-au pus pe vorbă în cabină. 

— Încă nu aţi trecut greul, a spus la un moment dat Fang, dar am 
impresia că nu veţi avea prea mult de furcă, în acest caz. În opinia 
mea, oricât de cordial ar fi interogatoriul, o acuzaţie semnată de 
guvernator înseamnă totuși ceva! lată de ce, orice învinuire vi s-ar 

aduce, puneţi-o pe seama unui individ, numit Fang Mingzhi. Eu 
ştiu cum să mă descurc. 

Deodată, tânărul din cabina alăturată a izbucnit în plâns şi cu 
ochii roșii s-a năpustit la ei. 

— Ce este, călătorule? a întrebat Fang. 

Tânărul a tăcut. Fang Al Patrulea a izbucnit apoi cu energie, 
îndreptând arătătorul spre el: 

— Asta e! Tânăr cum ești şi în putere ai căzut în cursă! 

Lacrimile șiroiau și mai tare pe fața negustorului. Fang l-a 
chestionat cu de-amănuntul și a aflat adevărul. Cu o seară înainte, în 
timp ce ei dormeau, el a sărit pe fereastră, afară pe punte, s-o 
observe mai bine pe tânăra nevastă din mica joncă. Femeia, văzând 
că ceilalți doi se retrăseseră, a ieșit și ea, zâmbind spre tânăr. Jonca 
oprise chiar în dreptul lor şi se apropiase atât de mult, încât tânărul 
a întins mâna și a ciupit-o uşor, iar femeia, numai zâmbet, a sărit pe 
barcă și a intrat cu el în cabină. În noaptea aceea, s-au iubit. lar când 
el a adormit, ea a scotocit în bagaje și a sustras patru pachete cu 
argint - două sute de liang în total. Dimineaţa, când s-au dezlipit de 
joncă, tânărul era pe jumătate adormit și nici nu pricepuse că fusese 
furat. Acum plângea cu disperare, ca un mut care visase că-i vorbise, 
maică-şi. 

— Aţi mai recunoaşte jonca? i-a întrebat Fang pe barcagii după 
un moment de gândire. 

— O recunoaştem noi, i-au răspuns băieţii, dar vorba noastră n- 
are greutate la judecată. Nu-i puteţi învinui. Ce-i de făcut? 

— Dacă recunoașteţi jonca, e bine, a spus Fang. După ce ne-au 
furat, sunt sigur că au luat-o în partea cealaltă. Întoarceți pânzele și 
porniţi degrabă la drum. Când zăriţi jonca, urmăriţi-o de departe. 
Dacă recuperăm banii, veţi fi răsplătiți. 

Imediat, barca a pornit-o înapoi şi pe înserat a ajuns în locul unde 
înnoptaseră cu o zi înainte, însă jonca dispăruse. 

— Să căutăm mai departe, a spus Fang. 

Peste numai vreo doi li, au zărit jonca trasă sub o sălcie, însă nu 
se zărea nici un om pe punte. S-au mai apropiat puţin şi au tras la 
mal. Fang Al Patrulea le-a spus celorlalți să se odihnească, iar el a 
coborât pe mal, plimbându-se agale. Când a ajuns în dreptul joncii, 
a recunoscut-o și el. Femeia și bărbatul se aflau în cabină. Fang s-a 
mai plimbat un timp şi, întors pe barcă, a observat că jonca se 
apropiase din nou de barca lor. Dintr-o dată, bărbatul acela slab a 
dispărut din vedere. În această noapte, razele lunii erau mai 
strălucitoare decât cu o seară înainte. În cabina ei, femeia şi-a 
pieptănat părul, apoi şi-a îmbrăcat o fustă neagră de mătase şi o 
bluză albă de stambă. S-a așezat la fereastră, privind luna. 

— Drăguţo! a şoptit Fang. Nu-ţi este frică să stai singură noaptea, 
în joncă? 

— Ce te priveşte! Sunt obișnuită să fiu singură. De ce să mă tem? 

Femeia și-a dat ochii peste cap. Fang Al Patrulea a sărit din barca 
să pe joncă și a prins-o în brațe. Femeia s-a prefăcut că se 
împotriveşte, dar n-a scos o vorbă. Fang a ridicat-o în sus şi a aşezat- 
o pe genunchiul său drept, iar ea, în loc să-l respingă, i s-a ghemuit 
la piept. 

— Aici nu e nimeni, i-a şoptit Fang, vino să petreci noaptea cu 
mine. Se pare că noi am fost foarte apropiaţi în viaţa anterioară. 

— Noi, cei care trăim pe apă, suntem oameni curaţi, nu ne 
încurcăm cu oricine, a răspuns femeia. Însă în noaptea aceasta cum 
sunt singură și fiindcă te-am întâlnit, rămâi aici. Nu merg cu tine. 

— Am lucruri de preţ în bagaje, a protestat Fang şi sunt neliniștit 
dacă stau departe de ele. 

Fără să mai aștepte încuviințarea ei, el a ridicat-o uşor în braţe și 
a trecut-o pe barcă. Toţi dormeau, numai în cabina centrală ardea 
opaițul, luminând o boccea. Abia a lăsat-o acolo jos şi femeia și-a 
lepădat hainele de pe ea şi s-a băgat sub cuvertură. Însă, spre 

surprinderea ei, în loc să se dezbrace, bărbatul şușotea alături. 
Încercând să se ridice, ea a fost repede împinsă la loc cu o lovitură 
de picior și țintuită ferm, încât nu mai putea nici să mişte. 

Ascultând atent, ea a înţeles că barca pornise. 

— De ce a pornit barca? a întrebat ea, înciudată. 

— Ei au grijă de barcă, tu vezi-ţi de somn! 

— Lasă-mă să plec! a cerut femeia disperată. 

— Poamă bună! a apostrofat-o atunci Fang Al Patrulea. Tu ai 
furat banii, eu te-am furat pe tine. Suntem chit. Ai ceva împotrivă? 

Femeia a înțeles, în sfârșit, că fusese păcălită. 

— Dă-mi drumul, s-a rugat, şi-ţi dau înapoi tot ce am luat! 

— Nu pot să-ți dau drumul! Dar, dacă aduci lucrurile, te las. Şi 
nu-ți fac nici un rău. 

El a lăsat-o să se ridice, însă hainele îi dispăruseră. Cărturarul 
Wan şi tânărul călător au ieşit și ei din cealaltă cabină, neputând să- 
şi țină râsul, văzând-o goală. Fang a întrebat-o unde locuieşte și cum 
îl cheamă pe bărbatul ei, apoi a ordonat barcagiului să oprească într- 
un loc mai ferit de lume. Când s-a luminat, a doua zi, el i-a cerut 
tânărului să pună într-o legătură toate lucrurile femeii şi să meargă 
de-a lungul malului cale de zece li, căutându-l pe bărbatul acela slab. 
Acesta, descoperind plecarea bărcii şi lipsa soţiei sale, se întinsese la 
umbra sălciei, așteptând plin de neliniște. Tânărul călător l-a 
recunoscut şi i s-a adresat, bătându-l ușor pe umăr: 

— Ce-ai păţit? „Ţi-ai vândut nevasta şi-ai pierdut și soldaţii!” Dar 
eşti un om norocos, a spus tânărul. 

Bărbatul tăcea. Tânărul a desfăcut legătura pe care o adusese cu 
el şi a scos lucrurile tinerei femei: bluza, fusta, ciorapii și pantofii. 
Bărbatul nu s-a mai putut abţine şi, de disperare, a căzut în 
genunchi, rămânând cu capul în pământ. 

— Eu nu-ți fac nimic, a promis tânărul. Scoate repede cele patru 
pachete cu argint şi-ţi dau înapoi nevasta. 

Bărbatul s-a repezit spre joncă, a scos un sac dintr-o trapă aflată 
sub cabina de dormit şi s-a întors cu banii. 

— Nu m-am atins de ei, a spus. Vă rog, domnule, fiți îngăduitor 
și eliberaţi fata. 

Tânărul şi-a primit argintul, bărbatul a strâns de pe jos hainele 
femeii și s-au îndreptat spre barcă. Când au ajuns, bărbatul nu 
îndrăznea să urce și numai chemat de tânăra sa soţie şi-a luat inima 
în dinţi și a urcat pe barcă. Nevasta era băgată sub cuvertură, în 
cabina din mijloc. Bărbatul i-a trecut legătura. Toţi cei aflați pe barcă 
au urmărit-o pe femeie îmbrăcându-se, apoi ea s-a dat jos din pat, s- 
a plecat până la pământ de două ori și a coborât pe mal alături de 
soțul încornorat. Tânărul a luat un pachet de cincizeci de liang de 
argint şi s-a dus și i-a mulțumit lui Fang Al Patrulea. După un 
moment de ezitare, încurcat, Fang a primit darul, apoi a împărțit 
banii în trei părți şi i-a oferit celor trei însoțitori. 

— Munca voastră e foarte grea. Luaţi voi aceşti bani. 

Însoţitorii au mulțumit. 


În aceeași zi, ei au ajuns la Hangzhou și au luat altă barcă până la 
Taizhou. 

— Domnule Fang, au spus însoțitorii, poate treaba noastră a 
transpirat. Ce ne facem dacă prefectul a aflat ce-am făcut noi? 

— Lăsaţi pe mine, i-a liniștit Fang Al Patrulea. 

A închiriat apoi patru lectici mici, la care a lăsat perdelele în jos și 
i-a urcat în ele pe cei trei însoțitori și pe Wan Li. El a mers pe jos, în 
urma lor. Au ajuns repede la casa lui Wan. Dincolo de poarta mare 
de la stradă, se aflau două căsuțe, iar din curte se pătrundea într-o 
altă clădire, de două camere, care fusese însă partajată în trei. Când 
au intrat în casă, s-au auzit țipete, apoi totul s-a liniştit. Imediat, 
femeile au pregătit o masă pentru neaşteptaţii oaspeţi. După masă, 
Fang Al Patrulea s-a adresat curierilor: 

— Nu vă grăbiţi să plecaţi. Aşteptaţi să se întunece și abia atunci 
să vă duceţi la Yamen să-l chemaţi pe portărelul care se ocupă de 
cazul nostru. 

Curierii au fost de acord şi după ce s-au aprins lămpile în casă, au 
plecat la Yamen, întorcându-se nu peste mult timp cu portărelul 
Zhao Qin. 

— El e omul dreptăţii! a exclamat portărelul când a auzit numele 
lui Fang. Cum de l-a cunoscut cărturarul Wan? Înseamnă că e un 
om norocos! 

Zhao Qin a venit astfel împreună cu cei doi curieri acasă la Wan 
Li. De cum s-au văzut, el și Fang Al Patrulea, s-au comportat 
amândoi ca niște vechi cunoștințe. 

— Un singur lucru, maestre Zhao, i s-a adresat Fang: mijloceşte 
să fim tratați cât mai bine cu putinţă până vom fi interogați. 

Zhao a promis sprijin, iar a doua zi Wan s-a dus într-o lectică la 
Yamen. Purta costumaţia dregătorilor de gradul șapte, dar peste 
grumaz avea petrecut un lanţ. Escorta de la Nanjing a prezentat 
documentele, iar Wan a fost chemat în faţa prefectului. Prefectul i-a 
aruncat o privire de cum a intrat, observându-i boneta de cărturar, 
apoi l-a mai cercetat o dată, aflând din documente că este secretar al 
Cancelariei Imperiale. Wan Li nu îngenunchease. 

— Când aţi fost numit? 

— Anul acesta, în ianuarie. 

— Eu de ce n-am fost înștiințat? 

— Din cancelaria Palatului sunt anunţaţi mai întâi miniştrii, apoi 
guvernatorii şi toate acestea iau timp. Mă gândesc că urmează 
curând să vă sosească înștiinţarea. 

— Ei, bine, veţi pierde acest grad, a ameninţat prefectul. 

— Eu am plecat anul trecut din Taizhou. Am stat o vreme în 
Beijing, iar anul acesta m-am mutat la Nanjing. În tot acest timp, n- 
am greşit cu nimic. Pot să vă întreb, Excelenţă, sub care motiv ați 

trimis să fiu arestat, aflându-mă în altă provincie? 

— Generalul Miao a fost închis de guvernator pentru 
incompetenţă. În biroul său s-a găsit o poezie pe care i-aţi dedicat-o. 
Aţi fost plătit pentru aceasta și noi ştim suma primită de 
dumneavoastră. 

— Aceasta este calomnie! Eu nu l-am văzut niciodată pe general, 
cât am stat acasă. Cum puteam să scriu pentru el? 

— Eu am văzut poezia cu ochii mei. E destul de lungă și este 
semnată cu numele dumneavoastră literar, purtând și sigiliul. 
Excelenţa Sa domnul guvernator este în vizită prin provincie și 
aşteaptă rezultatul acestui proces. De ce negaţi? 

— Sunt cărturar, însă n-am fost niciodată în stare să scriu poezie. 
Apoi eu n-am sigiliu pentru numele meu literar. Acum găzduiesc 
un prieten, care mi-a dăruit anul trecut mai multe sigilii, mari și 
mici, pe care le ţin în bibliotecă și nu le-am folosit niciodată. 
Prietenul meu este poet. Poate a scris el poemul și l-a semnat cu 
numele meu. Vă rog, Excelenţă, să mai faceți cercetări. 

— Cum se numește acel om? Acum unde se află? 

— Fang Mingzhi. Locuiește la mine. 

Prefectul a ordonat acelorași curieri să-l aducă imediat pe Fang la 
Yamen, pentru a fi interogat. Curierii s-au întors repede cu Fang Al 
Patrulea. Atunci prefectul s-a întors în sală, s-a aşezat, iar curierii au 
anunţat: 

— Fang Mingzhi este prezent. 

Prefectul a cerut să fie introdus. 

— Vă numiţi Fang Mingzhi? l-a întrebat. Aţi fost prieten cu 
generalul Miao? 

— Excelenţă, eu nu l-am întâlnit în viaţa mea pe acest general. 

— Acest Wan Li i-a dedicat o poezie generalului. Astăzi, la 
interogatoriu, Wan a spus că dumneavoastră aţi scris poezia și ați 
aplicat sigiliul său. Pentru ce aţi făcut-o? 

— Eu nu scriu versuri, dar chiar dacă aş fi făcut-o, aceasta nu-i o 
crimă. 

— Cum îndrăzneşti să răspunzi astfel? s-a mâniat prefectul. 

El a ordonat ca Fang să fie torturat. Curierii din Yamen s-au 
grăbit să execute ordinul, strigându-se unul pe altul. Ei au luat o 
pereche de eclise din lemn și le-au aruncat jos în curte, în fața 
intrării. Doi dintre ei l-au dus afară pe Fang Al Patrulea, l-au lungit 
la pământ şi i-au prins acele pene de lemn la genunchi. 

— Strângeţi mai tare! a poruncit prefectul. 

Oamenii care strângeau funiile au tras cu putere și atunci eclisele 
s-au rupt în şase! 

— Acest câine folosește magia?! s-a mirat prefectul. 

El a ordonat să se aducă eclise noi, pe care le-a examinat el mai 
întâi şi apoi a aplicat sigiliul prefecturii pe ele. Curierii i le-au fixat 
lui Fang la genunchi dar când au strâns mai tare s-au rupt din nou, 
cu un pârâit identic. Trei perechi de eclise au devenit îndată 
optsprezece bucăţi de lemn. Fang Al Patrulea râdea, fără să scoată o 
vorbă. Însă prefectul s-a alarmat. Fl a încetat interogatoriul, i-a 
trimis pe împricinaţi la închisoare şi a plecat imediat la guvernatorul 
militar. Acesta auzise că Fang ar fi omul dreptăţii și s-a gândit că 
cineva comisese o nedreptate cu acest caz. Peste puțin timp, 
generalul Miao a murit sub arest, iar numirea lui Wan a sosit la 
Yamen. Cum vina lui Wan nu era prea mare, guvernatorul i-a 
poruncit prefectului să hotărască o pedeapsă de formă şi să închidă 
cazul. Curând, Wan Li și Fang Mingzhi au fost eliberați. 

Wan s-a întors la el acasă împreună cu Fang Al Patrulea și nu știa 
cum să-și exprime mai bine gratitudinea sa. 

— Dumneavoastră ați devenit pentru mine la fel de nepreţuit ca 
tatăl sau ca mama mea, a declarat el. Cum să vă mulţumesc? 

— Noi ne cunoaștem de puţin timp, a răspuns Fang, râzând 
amuzat. Apoi, eu nu vă eram cu nimic obligat. Eu m-am apucat să 

vă ajut printr-o întâmplare și dacă insistați prea mult nu mă voi 
simţi bine. Trebuie să merg la un prieten, în Hangzhou, aşa că vă 
voi părăsi mâine. 

Insistențele lui Wan Li n-au ajutat la nimic: Fang era decis să 
plece. A doua zi, el s-a despărţit de cărturarul Wan fără să 
primească în semn de mulțumire, nici cel mai neînsemnat dar, cel 
puţin unul care să valoreze măcar cât un pahar cu apă. 


CAPITOLUL LII 


Fang Al Patrulea a călătorit singur până la Hangzhou, unde avea 
un prieten, Chen Zhenggong, căruia îi împrumutase mai demult 
câţiva zeci de liang de argint, „il întâlnesc și iau banii ca să-i am 
pentru întoarcere” și-a zis el. Chen Zhenggong trăia dincolo de 
Poarta Qientang și Fang a ieșit din oraș, în drum spre prietenul său. 
La un moment dat, la umbra sălciilor de pe Digul Su”, a văzut mai 
mulți spectatori urmărind o întrecere ecvestră. Unul dintre cei doi 
bărbaţi călare l-a observat pe Fang de departe şi i-a strigat, cu 
bucurie în glas: 

— Frate, Al Patrulea! De unde veniţi? 

Bărbatul a descălecat și a înaintat spre Fang, strângându-i mâna. 

— Chiar domnul Qin Al Doilea! a exclamat Fang. Sunteţi venit de 
mult și ce căutaţi în acest oraş? 

— Cam de când ați plecat dumneavoastră. Ce este cu necazul 
cărturarului Wan? Dar nu înțeleg de ce v-aţi amestecat în treaba 
altuia, când şi aşa o duceaţi destul de rău cu banii. Sunt nespus de 


7 Digul de la Lacul Apusului poartă numele celebrului poet și dregător sub a 
cărui îngrijire a fost ridicat: Su Shi. 

bucuros că v-am întâlnit. Eu şi fratele Hu Al Optulea ne-am tot 
gândit la dumneavoastră. 

— Dumnealui? 

— Dânsul este domnul Hu, al optulea fiu al ministrului Hu din 
Hangzhou. Un om foarte interesant și cel mai bun prieten al meu. 

După ce Fang a fost prezentat, a schimbat un salut cu Hu. 

— Propun să amânăm călăria, a spus Qin și să mergem la mine să 
bem. 

— Eu sunt în drum spre un alt prieten, a obiectat Fang. 

— ÎI veţi vedea mâine pe distinsul dumneavoastră prieten, a 
intervenit şi Hu. Astăzi am avut șansa de a vă întâlni și e bine să o 
marcăm într-un fel. 

N-au mai aşteptat răspunsul lui Fang și au ordonat unei slugi să-i 
dea un cal. În poarta Templului Wu au descălecat și au intrat 
împreună. Qin locuia la parterul unei case din spate. Fang a intrat, s- 
a înclinat după obicei și s-a aşezat. Qin a ordonat să se aducă de 
îndată ceva de băut, iar apoi niște gustări. 

— Fratele Fang a sosit cum nu se poate mai bine, s-a adresat Qin 
lui Hu Al Optulea. Mâine, veţi putea asista la un joc atletic, iar 
poimâine vă vom întoarce această vizită. Vă vom deranja mereu 
zilele acestea. 

— Cum nu se poate mai bine, a spus Hu. 

Fang Al Patrulea a arătat spre un tablou atârnat pe perete. 

— L-am cunoscut pe Hong Ganxian. În tinerețe, el a studiat arta 
militară. Dar, nu ştiu de ce, mai târziu s-a apucat de ocultism, 
îndemnând oamenii să practice alchimia. Oare măi trăieşte? 

— La urma-urmei, ce am să vă spun eu acum pare o glumă bună. 
Fratele meu Al Treilea era cât pe ce să fie înșelat de acest domn 
Hong. În acel an se înhăitase cu un anume Ma Chunshang din 
Chughou și cei doi l-au vrăjit şi momit pe fratele meu, cum că ar 
putea descoperi piatra filosofală: Fratele meu pregătise deja argintul 

în pachete să i-l dea, când, din fericire pentru el, acest Hong a căzut 
bolnav şi s-a prăpădit în câteva zile. Dacă nu s-ar fi întâmplat astfel, 
fratele meu şi-ar fi pierdut toată averea. 

— Fratele se numește Hui Zhong? 

— Da. Noi doi avem caractere diferite. El este prieten cu oameni 
de toate condiţiile, dacă ei se intitulează poeți și cărturari. El n-a 
băut nici un pahar de alcool bun și n-a mâncat nici o bucăţică de 
carne mai de soi de pe urma lor, în schimb, e curățat mereu de sute 
de liang de argint. Pe când locuiam împreună, mie îmi plăcea ca și 
acum să ţin un grajd cu cai de rasă, pe care el era cumplit de furios, 
pretinzând că strică aspectul curții. Într-o zi, când n-am mai putut 
răbda, i-am lăsat lui casă părintească și m-am mutat în altă parte. De 
atunci am terminat cu el. 

— Noua reședință a fratelui Hu este foarte îngrijită, frate Al 
Patrulea. Veţi vedea singur, când îl veţi vizita. 

Băutura a fost servită și ei au toastat pentru fiecare în parte. 

— Frate Fang, a întrebat Qin Al Doilea, cine este prietenul la care 
vă duceaţi? 

— Un bărbat din partea locului, Chen Zhenggong. l-am 
împrumutat niște bani și vroiam să-i recuperez. 

— Cel care locuia pe Bambusului și s-a mutat dincolo de Poarta 
Qientang? a întrebat Hu. 

— EL. 

— Dar nu e acasă. E dus cu Mao Bărbosul la Nanjing, să vândă 
mătase. Acest Mao este unul din protejaţii fratelui meu. Frate Fang, 
nu vă mai osteniți până acolo. Voi trimite eu un slujitor cu câteva 
rânduri, cerându-i să vă caute la întoarcere. 

La terminarea mesei, Hu şi-a luat rămas bun și a plecat acasă. Qin 
l-a oprit pe Fang la el, iar a doua zi l-au vizitat împreună pe Hu. 
Peste câteva zile, Hu le-a transmis printr-un servitor următorul 
mesaj: 

— Stăpânul invită pe domnul Qin şi pe domnul Feng la o masă 
intimă pentru mâine dimineaţă. Stăpânul nu vrea să folosească 
invitaţii scrise pentru niște prieteni buni ca dumneavoastră. 

A doua zi, după ce au servit gustarea, Qin a poruncit slujitorului 
său să pregătească doi cai și a plecat împreună cu Fang Al Patrulea. 
Slujitorul îi urmă pe jos. Hu Al Optulea i-a întâmpinat în poartă şi i- 
a poftit în încăperea centrală, unde s-au așezat toți trei. 

— De ce nu mergem în bibliotecă? s-a mirat Qin. 

— Mai întâi să sorbim un ceai, a răspuns Hu. 

După ce au băut ceaiul, gazda i-a condus în spatele casei, trecând 
prin curtea care era plină de balegă de cal. În bibliotecă se 
strânseseră deja alți invitaţi, călăreți şi spadasini cu care Hu își 
petrecea timpul. Veniseră cu toții să-l vadă pe domnul Fang. 

— Aceştia sunt prietenii mei buni, i-a recomandat Hu. Auzind că 
fratele Fang va veni pe la mine, s-au înfățișat să-i prezinte omagiile 
și să-i ceară să ne facă nişte demonstrații. 

— Mă flataţi! Nici nu îndrăznesc! a răspuns Fang. 

După încă o ceaşcă cu ceai, au ieşit afară. Clădirea cu etaj și trei 
camere - locuinţa lui Hu Al Optulea - nu era prea mare! De-a lungul 
casei era un fel de coridor, ai cărui pereţi erau ticsiți cu şei și tolbe cu 
săgeți. Coridorul ducea până la o poartă de forma lunii pline, 
dincolo de care se afla o curte imensă, cu un grajd. 

— Dragă frate Qin, a spus Hu. Am cumpărat un cal nou, cu un 
corp minunat, ţin foarte mult să vă aflu părerea. 

Hu i-a cerut grăjdarului să scoată calul, iar oaspeții s-au grăbit să- 
| admire. Calul era cu adevărat superb. Dar cum ei nu erau atenți, la 
o zvâcnire de copită în spate, calul l-a lovit pe unul din tinerii 
oaspeţi în coapsă. Tânărul a căzut jos, chircindu-se de durere. 
Mâniat, Hu s-a apropiat de cal și l-a lovit puternic cu piciorul în 
crupă, rănindu-l. Ceilalți s-au speriat și mai tare. 

— Frumos nărav! a exclamat Hu. 

Tânărul a fost trimis acasă, masa a fost pregătită, iar ei s-au așezat 
să ospăteze. Erau cu toții şapte-opt bărbaţi şi au mâncat pe săturate, 
servind, în boluri mari, mâncarea adusă pe niște platouri imense. 

— Acum, frate Fang, a spus Qin în clipa în care s-au ridicat de la 
masă, executați, după cum vă e voia, un exercițiu-două. 

— Oferiţi-ne o lecţie! l-au îndemnat şi ceilalți. 

— Bine, voi încerca. Ce preferaţi? a acceptat el. 

Apoi, arătând spre suporturile florilor din faţa bibliotecii, a spus: 

— Aduceţi câteva cărămizi pătrate de-acolo. 

Qin, a poruncit slujitorului său să aducă pe trepte opt cărămizi, 
pe care să le așeze una peste alta. Fang şi-a suflecat mâneca brațului 
drept şi a apăsat cu palma peste cărămida de sus, iar peste puţin în 
locul cărămizilor a rămas o grămadă de cioburi. Asistența a 
aplaudat. 

— Fratele Fang este vechi maestru! a spus Qin. În manualul 
întocmit de el scrie: „Să poţi să sfărâmi capul tigrului cu pumnul, şi 
să dobori boul cu dunga palmei”. Dar ce am văzut noi nu e nimic. 
Frate Hu, veniţi aici. Lovitura dată calului a fost de prima clasă, ceea 
ce dovedeşte că aveţi mușchi puternici în picior. Îndrăzniţi să-i 
aplicaţi o lovitură şi domnului Fang? Atunci voi putea zice că 
reputația dumneavoastră este întemeiată. 

— Cum se poate? s-au împotrivit ceilalți. 

— Dacă doriţi, nu vă sfiiți, domnule Hu, l-a îndemnat Fang. Dacă 
voi fi rănit, mă voi supăra pe domnul Qin! 

— Încearcă, l-au îndemnat atunci oaspeţii. Dacă domnul Fang 
este de acord, probabil că are vreun motiv s-o facă. 

La insistenţele celorlalți, Hu s-a gândit că acest Feng nu poate fi 
de granit, ori Jiu Muba”! în persoană. 

— Bine, a acceptat el. Voi comite crima. 


71 Erou antic, renumit pentru forța sa fizică. 

Fang a ridicat pulpana hainei. Hu a ridicat piciorul drept, şi l-a 
trimis cu toată forța, fulgerător, în şoldul partenerului. Dar piciorul 
lui Hu parcă s-a lovit de o bucată de oţel, iar cele cinci degete 
aproape i-au amorţit şi o durere profundă l-a străpuns până în 
inimă. O vreme n-a putut mișca deloc piciorul. 

— lartă-mă! lartă-mă, a spus. Fang, apropiindu-se de Hu. 

Oaspeţii nu ştiau ce să facă: să râdă sau să se teamă. Peste puțin, 
s-au despărţit. Gazda şi-a condus oaspeţii mergând şontâc. Șapte- 
opt zile nu și-a putut scoate pantoful şi a zăcut la pat. 

Fang locuia la Qin, cu care boxa ori călărea zi de zi, neavând timp 
să se plictisească. Într-o zi, pe când erau la un antrenament de box, a 
venit un tânăr de vreo douăzeci de ani, slab și scund, care a întrebat 
de domnul Fang Al Patrulea din Nanjing. Fang l-a recunoscut pe 
nepotul lui Chen Zhenggong, Chen Crevete. 

— Am fost anunţat că ați sosit, domnule. Unchiul e la Nanjing. 
Astăzi plec și eu la el. Dacă aveţi ceva să-i transmiteţi, spuneţi-mi 
mie. 

— Vroiam să-l văd, n-am nimic să-i spun. Mai demult, a 
împrumutat de la mine cincizeci de liang de argint şi m-am gândit 
că poate mi-i înapoiază. Eu mai rămân o vreme aici, aşa că îl voi 
aştepta să se întoarcă. Salută-l din partea mea, nu-i mai scriu. 

Chen Crevete a consimţit, s-a întors acasă să-și ia bagajele și s-a 
dus la Nanjing cu o barcă. Unchiul său avea o prăvălie de mătase în 
fața Yamen-ului județului Jiangning. Când Chen Crevete a ajuns la 
prăvălie, Chen Zhenggong era la masă, cu Mao Bărbosul. Nepotul a 
fost poftit să mănânce cu ei, apoi chestionat de ale casei. După ce a 
povestit tot, inclusiv chestiunea banilor domnului Fang, nepotul a 
urcat la etaj să se odihnească. 


Acest Mao Bărbosul avusese o prăvălie de fire de mătase în 
Hangzhou, cu un capital de două mii de arginți. Apoi, fusese 

îndrăgit de Al Treilea domn Hu, care-i oferise alți două mii de liang 
de argint. Cu aceștia el a plecat în Jiaxing, unde a deschis o mică 
prăvălie. Mao Bărbosul avea un defect: prețuia banii foarte mult, 
mai mult decât propria-i viață. De curând, intrase în combinaţie cu 
Chen Zhenggong, care avea şi el această slăbiciune, astfel că se 
înțelegeau de minune. În acea vreme, breasla mătăsarilor din 
Nanjing, oferea membrilor ei mâncare și băutură din belșug. 

— Cei de la breaslă dau carne la fiecare masă, a spus într-o zi 
Mao către Chen, dar banii nu sunt ai lor, ci îi rețin de la noi. Ce-ar fi 
să luăm numai legume de acum încolo? Nu crezi că va fi mult mai 
ieftin? 

— Chiar aşa! a aprobat Chen. 

La ora mesei, i-au cerut lui Chen Crevete să cumpere de 
paisprezece bănuțţi ciorbă de varză pentru toți trei. Dar tânărul a 
rămas flămând, neputând să mănânce zeama aceea chioară. 

În altă zi, Mao a apus: 

— Am aflat ieri ele la un amic că secretarul Qin se pregăteşte să 
se ducă la Beijing să primească un post şi că are nevoie de bani. El 
vrea să împrumute o mie de liang de argint, la o dobândă de șapte la 
sută. Fiindcă trece drept om serios şi restituie datoria în numai trei 
luni, de ce nu i-am oferi cei două sute de liang care-ţi rămân după ce 
cumperi marfă? În trei luni, o să primești înapoi aproape trei sute de 
liang, mult mai mult decât scoţi din vânzări. Dacă n-ai încredere, îţi 
dau o garanţie scrisă. Eu îl cunosc bine pe mijlocitor, nu poate să mi 
se întâmple nimic rău. 

Chen a acceptat și i-a dat banii. Peste trei luni, Mao i-a înapoiat 
banii cu dobândă. Era un argint frumos la culoare, corect la cântar şi 
Chen a rămas grozav de mulțumit. 

— M-am întâlnit cu un prieten care vindea ren shen, i-a spus Mao 
Bărbosul, altădată. El zice că domnul Chen Al Patrulea, care e nepot 
cu Excelenţa Sa Xiu, de la Palat, a cumpărat ren shen de la el. Acum 

vrea să se întoarcă la Suzhou dar n-are bani să-i plătească și ar vrea 
o sută de argințţi. Peste două luni plăteşte două sute. Treaba e foarte 
sigură. 

Chen i-a dat iar o sută de liang şi a primit două în loc, peste două 
luni. Argintul era bun, ba chiar depăşea greutatea normală. Chen 
radia de bucurie. 

Chen Crevete era tratat foarte rău de către Mao Bărbosul, care nu- 
i dădea nici băutură şi nici chiar mâncare suficientă. Pentru aceasta, 
băiatul a prins să-l urască. 

— Unchiule, i-a spus el într-o zi lui Chen Zhenggong, dumneata 
eşti negustor. Dacă ai cumpăra mătase extra de la breaslă și ai 
vinde-o, ai câștiga bine. Apoi ai cumpăra cantități mai mari și ai 
obține câștiguri serioase şi sigure. Pe când mata, asculți de Mao 
Bărbosul şi împrumuţi bani. Camăta este o afacere riscantă. Dacă 
dai de necazuri, ce ne facem noi fără tine? 

— Vezi-ţi de treabă! l-a repezit bătrânul. Peste puţină vreme o să 
ne facem plinul şi ne întoarcem acasă. 

Într-o zi, Mao Bărbosul a primit o scrisoare de acasă. După ce a 
citit-o a rămas cu gura căscată, privind în gol. 

— Ce s-a întâmplat? s-a interesat Chen. 

— Nimic, a răspuns Mao. Nu pot să-ți spun ţie. 

Cheng Zhenggong a insistat, iar Mao i-a mărturisit: 

— Mi-a scris fiul meu. Familia Tan, care ţinea o prăvălie de 
amanetat a dat faliment şi vor s-o dea cu totul. Valoarea prăvăliei 
este de vreo mie și şapte sute de liang de argint. În situaţia disperată 
în care se găsesc, pot să o lase la o mie de liang. Acum, mă tot 
gândesc: dacă aș putea aduce acele lucruri aici, ar fi o afacere bună. 
Dar nu pot să mișc un deget, că n-am banii trebuincioşi. 

— De ce nu mai iei pe cineva părtaş? 

— M-am gândit și la asta. Dacă aș găsi pe cineva care să-mi dea 
bani cu o dobândă de unu şi ceva la sută, tot aş fi câştigat. Dar dacă- 

mi cere doi la sută sau mai mult, înseamnă că „fac mofturi la carnea 
de oaie dar mă omor după mirosul ei”. 

— Prost ce ești! l-a certat Chen. De ce n-ai discutat cu mine? Eu 
am ceva bani acasă şi ţi-i împrumut să faci afacerea. Nu mă gândesc 
eu că mă înșeli tu! 

— Nu, nu! a protestat Mao. Afacerea este riscantă. Dacă pierd și 
nu mă mai pot plăti, cum să mai dau ochii cu tine? 

Chen Zhenggong a fost impresionat de această sinceritate și s-a 
hotărât să-i dea banii. 

— Frate al meu, i-a spus Chen. Haide să ne angajăm amândoi. Tu 
iei banii să cumperi lucrurile, iar eu nu-ți cer cine ştie ce dobândă: 
doar două procente pe lună. Grosul profitului îţi revine ție iar mie 
îmi dai banii, mai târziu. Chiar dacă nu ne-am plăti până la ultimul 
ban, noi suntem doar vechi prieteni. Cum am putea să ne facem 
necazuri unul altuia? 

— Eşti foarte bun, frate Chen. Dar mai avem nevoie de un 
intermediar, care să consemneze clar tot aranjamentul. În felul ăsta o 
să fii liniștit. Numai noi doi nu putem să încheiem nimic. 

— Frate Mao, eu te știu că nu eşti dintre acei oameni falși şi nu 
am de ce să mă neliniștesc. Eu zic că noi doi n-avem nevoie nici de 
intermediar și nici de acte scrise. Noi avem încredere unul în altul. 

Fără să-i sufle o vorbă lui Chen Crevete, el şi-a strâns toți banii pe 
care-i avea, inclusiv unele datorii care abia îi fuseseră returnate, 
totul însumând o mie de liang de argint și i-a dat lui Mao Bărbosul. 

— Eu îl aştept aici pe șeful breslei să-mi ofere un preţ, pentru 
mătasea mea, i-a spus. Cu banii ăştia mă gândeam să cumpăr altă 
mătase din Huzhou. Dar acum ti-i dau ţie să te întorci acasă și să 
rezolvi afacerea. Eu trebuie să mai aştept un număr de zile şi mai 
încolo o să plec şi eu. 

Mao Bărbosul i-a mulțumit şi a pornit-o chiar a doua zi spre 
Jiaxing. Peste câteva zile, Chen Zhenggong a strâns toţi banii pe 

mătase de la datornici, și-a luat rămas bun de la șeful breslei și a 
închiriat o barcă, întorcându-se împreună cu nepotul său la 
Hangzhou. Trecând prin Jiaxing, ei au făcut o oprire şi s-au dus să-l 
vadă pe Mao Bărbosul. Prăvălia lui era în strada Apusului și s-au 
dus direct într-acolo. De departe se vedea o clădire care avea 
deschidere spre stradă, în față cu un paravan împotriva spiritelor”. 
În curte se aflau câţiva vânzători. 

— Prăvălia aparţine domnului Mao? a întrebat Chen. 

— Dumneavoastră cine sunteţi, domnule? s-a interesat un 
vânzător. 

— Chen Zhenggong este numele meu. Vin de la Nanjing și vreau 
să-l văd pe domnul Mao. 

— Intraţi, vă rog. 

În spate era o clădire cu etaj care servea drept depozit. Chen a 
intrat la parter. Un vânzător tânăr a servit ceaiul. 

— Domnul Mao este acasă? a întrebat Chen, sorbindu-și ceaiul. 

— Prăvălia a fost la început a domnului Mao, a spus omul, dar i-a 
vândut-o cu totul domnului Wang. 

Chen Zhenggong a tras o sperietură grozavă. 

— Nu a venit aici acum câteva zile? 

— Dar nu e prăvălia sa. De ce să vină? 

— Ştiţi unde îl pot găsi? 

— A şters-o de aici, cred că e în Nanjing sau în Beijing. 

La aceste vorbe, Chen Zhenggong a transpirat tot şi și-a amintit 
vorba veche: „capul măgarului nu e făcut pe măsura gurii calului”. 
S-a ridicat, s-a întors la barcă și a continuat călătoria fără să-i spună 
un cuvânt nepotului său. 

Ajuns acasă, Cheng Zhenggong a primit vizita domnului Fang Al 


72 În credința populară, un paravan de orice natură (lut, piatră, zidărie etc.) ridicat 
în fața unei intrări, ținea la distanță de locuitori spiritele malefice al căror drum 
era numai în linie dreaptă. 

Patrulea. L-a invitat în casă şi s-au salutat, apoi au schimbat amintiri. 

— Vă sunt dator de multă vreme, a deschis vorba Chen. Din 
nefericire, acum câteva zile am fost înșelat de cineva şi nu mai am 
cum să mă plătesc. 

Fang a vrut să ştie ce s-a întâmplat și Chen Zhenggong i-a 
povestit cu de-amănuntul. 

— Nu-i nimic, a spus Fang. Lasă-l pe seama mea. Mâine mă 
întorc în Nanjing împreună cu domnul Qin Al Doilea. Așteaptă-mă 
în Jiaxing şi îți promit că o să-ți primeşti înapoi toţi banii. Ce zici? 

— Dacă faceţi asta, vă voi rămâne veșnic îndatorat! 

— Vorbele de mulțumire nu-mi plac, l-a oprit Fang. 

Întors la Qin, Fang i-a împărtășit ce aflase. 

— Deci aţi găsit alt caz, a conchis Qin. Cât de mult vă atrag aceste 
acțiuni! 

Qin a poruncit să se strângă lucrurile din casă, să se plătească 
chiria pentru camere şi s-au îmbarcat spre Nanjing. La Jiaxing au 
oprit. 

— Cobor şi eu, să mă amuz puţin! a hotărât Qin. 

S-au dus împreună la prăvălia domnului Mao, unde l-au găsit pe 
Chen certându-se cu vânzătorii. Din două salturi, Fang a fost lângă 
el. 

— Acest Mao este sau nu acasă? a întrebat el. Vreau să știu dacă 
plătește sau nu banii datorați familiei Chen? 

Cum vânzătorii nu răspundeau, Fang a pus mâinile pe uşă, s-a 
dat puţin înapoi de spate și a împins, dărâmând jumătate din perete. 
Qin, care s-a grăbit să vadă ce s-a întâmplat, şi-a lovit puțin capul de 
zid. Vânzătorii au rămas muţi de uimire. Fang Al Patrulea a intrat în 
clădire şi s-a lipit cu spatele de un stâlp. 

— Dacă ţineţi la viaţa voastră, ștergeţi-o repede! a spus el. 

Prinzând stâlpul bine cu ambele mâini, el și le-a răsucit în jurul 
lui, ca pe doi craci de foarfece, iar stâlpul s-a detașat de pământ, 

îndoindu-se de la jumătate. Clădirea s-a scofâlcit, cărămizile au 
prins să curgă cu zgomot pe podea și un nor de praf a învăluit totul. 
Din fericire, vânzătorii fugiseră, astfel că n-au pățit nimic. Afară se 
strânseseră toţi trecătorii, atraşi de zgomotele neobișnuite. 

Înţelegând că nu-i de glumit, Mao Bărbosul a apărut. Cu capul 
plin de moloz, Fang Al Patrulea arăta ca un zeu. El s-a dus ţintă în 
prăvălia centrală şi s-a apropiat iarăși de principalul stâlp de 
susținere. Mulțimea l-a înconjurat să-l tempereze. Mao Bărbosul şi-a 
recunoscut și el vina şi a promis să plătească toţi banii, numai să nu- 
i se dărâme proprietatea. Fang a început să râdă. 

— Oricât de mare ţi-ar fi cuibul, a spus el, în timpul cam cât ar 
dura o masă, eu ţi-l fac zob! 

Qin Al Doilea a venit cu bătrânul Chen şi s-au așezat. 

— Domnul Mao este vinovat, a spus Qin. El s-a gândit să-l înșele 
pe domnul Chen, profitând de faptul că n-au avut martori. Dar ştiţi 
proverbul: „Nu te teme de neputința debitorului, ci de eroismul 
creditorului!” În persoana fratelui Fang, domnul Mao și-a găsit 
nașul! 

Mao Bărbosul n-a zis nimic, ci a înapoiat datoria cu dobânda la zi. 
Chen Zhenggong a luat banii şi i-a condus pe Fang Al Patrulea și pe 
Qin Al Doilea până la barcă. După ce Fang s-a spălat, Chen i-a dat 
două pachete, în total o sută de liang de argint, în semn de apreciere. 

— Eu însumi am dorit să te ajut şi nu vreau să aud mulțumiri. 
Cei cincizeci de liang pe care mi-i datorezi îi primesc, dar cealaltă 
jumătate sunt ai tăi. 

Chen i-a mulțumit de mai multe ori, a luat înapoi argintul şi 
spunându-i drum bun s-a întors cu altă barcă acasă. 

Qin şi Fang s-au distrat tot drumul până la Nanjing cu această 
întâmplare, apoi despărțindu-se s-a dus fiecare la casa lui. Două zile 
mai târziu, Fang Al Patrulea l-a vizitat pe secretarul Qin. 

— Stăpânul lipsește, i-a spus portarul. De câtăva vreme se duce zi 

de zi împreună cu Al Patrulea domn Chen de la prefectura Taiping 
la familia Zhang din Cartierul curtezanelor. 

Mai târziu, reușind să-l întâlnească, Fang l-a sfătuit pe secretar să 
renunţe la asemenea prieteni. Apoi, din fericire, secretarul Qin a fost 
chemat în capitală, pentru o slujbă, lăsându-l pe Chen Al Patrulea 
singur să petreacă în Cartierul curtezanelor. 


CAPITOLUL LIII 


Cartierul curtezanelor din Nanjing avea două intrări principale: 
una în față, peste Podul Pacificării Militare şi alta în spate, peste 
Podul Lung şi capătul sudic al străzii Tezaurului, din Parcul 
Răsăritului. După ce primul împărat al dinastiei Ming a unificat din 
nou ţara, el a făcut codoşi şi prostituate din toate familiile nobile ale 
dinastiei anterioare Yuan, şi a însărcinat un militar să-i 
supravegheze. Acest dregător avea în subordine funcționari, soldați 
şi curieri, ca orice şef de Yamen, putând chiar să pedepsească 
oameni cu bătaia. Numai cu tinerii de familie nu îndrăznea să se 
poarte conform poziţiei sale şi rămânea în faţa lor în picioare. 

În fiecare an, în lunile a doua și a treia, de primăvară, 
prostituatele cartierului, pudrate şi machiate, aşteptau în fața 
intrărilor principale, sub pomii în floare, îndemnând trecătorii să li 
se alăture. Unele obișnuiau să se strângă laolaltă, patronând un fel 
de concurs al preparatelor culinare, fiindcă la aceste ocazii se 
serveau cele mai alese mâncăruri și băuturi, bucătarii întrecându-se 
pe ei înșiși. Cele mai frumoase dintre curtezane nu acceptau să 
primească orişicând şi orice fel de clienţi. Pe lângă curtezane se 
pripăşeau bătrânele fără ocupaţie, care erau aproape nelipsite din 
casele lor, arzând santal pentru ele, curăţind cuptoarele, îngrijind 

florile din glastre, lustruind mesele și scaunele, ori ajutându-le să 
înveţe să cânte, să caligrafieze şi să picteze. Prostituatele nu duceau 
lipsă de iubiţi şi totuşi țineau să primească vizitele unor cărturari, 
acestea sporindu-le faima. 

În Cartierul curtezanelor, trăia o copilă, pe numele mic Pin. 
Socrul ei fusese actor în cadrul trupei „Primăvara” şi ajunsese 
celebru în tinereţe pentru interpretarea rolurilor feminine. După ce a 
început să-i crească barba şi n-a mai putut să-şi facă meseria, s-a 
însurat, în speranţa că nevasta o să-i păstreze clienţii. Însă nevasta s- 
a îngrăşat repede și s-a înnegrit la față că nici dracul nu-i mai călca 
pragul casei. Atunci el n-a mai avut încotro și a adoptat un copil, 
căruia i-a şi găsit o mireasă. La vârsta de șaisprezece ani, această 
copilă devenise o frumuseţe și clienţii o căutau frecvent. Dar deși 
Pin era o prostituată obișnuită, prefera să se culce mai ales cu 
cărturari și dregători. Unchiul ei după mamă, Jin Xiuyi, care era fiul 
lui Jin Cifu venea adesea la ei acasă, aducând cu el câte unul sau doi 
mandarini. 

Într-una din zile, Jin Xiuyi i-a zis fetei: 

— Un domn doreşte să te vadă mâine. El e vărul domnișorului 
Xiu de la palatul ducelui. Se numeşte Chen şi este al patrulea născut 
din familie, de aceea i se spune Chen Al Patrulea. Noi am dat ieri o 
reprezentaţie la palatul ducelui şi acest domn Chen mi-a spus că a 
auzit de farmecul tău şi că vrea să te vadă. Prin el o să ai acces la 
domnișorul Xiu. Cum să nu fie grozav! 

Pin nu și-a mai putut încăpea în piele de bucurie, iar Jin Xiuyi şi-a 
băut ceaiul şi a plecat. A doua zi, Jin l-a vizitat pe Chen Al Patrulea, 
care era de felul lui din prefectura Taiping, dar acum locuia în casa 
familiei Tong. Când Jin a ajuns în fața intrării, doi slujitori în 
uniforme noi l-au introdus în casă. Chen l-a întâmpinat îmbrăcat 
într-o robă de brocart de culoarea jadului, pusă peste o jachetă din 
piele de vulpe; avea pe cap boneta pătrată de cărturar, iar în 

picioare, încălțări din stofă neagră, cu talpa albă. Chen Al Patrulea 
era în al douăzeci și optulea sau douăzeci şi nouălea an al vieții. 

— Ai transmis mesajul meu? a început discuţia Chen. Când mă 
pot duce? 

— Am fost ieri și i-am vorbit. Vă aşteaptă, Excelenţă. 

— Atunci merg chiar acum cu tine. 

Chen s-a retras în camerele interioare să-şi pună veşminte noi, 
apoi a ieşit din nou şi le-a poruncit celor doi slujitori să cheme o 
lectică. Chiar atunci un băiat a adus un plic, recunoscut imediat de 
Chen ca fiind din partea familiei domnișorului Xiu. Deschizându-l, 
el a citit: „Vere Munan, vremea s-a limpezit după zăpezile iernii și 
mărişorii roşii din grădină au îmbobocit. Sper să vii pe la mine, să 
stăm la palavre în faţa sobei. Pentru nimic în lume nu poţi amâna. 
Nu spun mai multe. Atât!” 

— Eu mă duc la palat, i-a spus Chen lui Jin. Revin-o mâine. 

Jin s-a întors acasă, iar Chen Al Patrulea a plecat în lectică la 
Arcul Marilor Împliniri, urmat de cei doi slujitori ai săi. A trecut 
mult timp până a fost invitat în palat: „Sunteţi poftit”. Chen Munan 
a coborât din lectică și a intrat pe poarta principală, a trecut pe lângă 
Sala Clopotul de argint şi a mers în spate. Domnişorul Xiu îl aștepta 
la intrarea în grădină. 

— Frate Al Patrulea, l-a întâmpinat el, ce e cu tine îmbrăcat 
astfel? 

Chen l-a privit pe vărul său și a băgat de seamă că purta o pălărie 
neagră obişnuită, o robă de brocart pe care erau brodaţi nori cu fir 
de aur, la mijloc era încins cu o curea de mătase, iar în picioare avea 
pantofi roz. 

Tinerii şi-au dat mâna. Grădina era supraîncărcată de ridicături 
artificiale închipuind munţii, alcătuite din pietre de toate mărimile 
aduse din Lacul Tai; pe vârful stâncilor se mai putea vedea încă 
zăpadă. Xiu l-a condus pe Chen de-a lungul unei balustrade 

întortocheate, până în pavilionul așezat în mijlocul grădinii, pe 
terenul cel mai înalt. Din pavilion se puteau vedea cei câteva sute de 
merișori, ai căror muguri roșii păreau că se crapă sângerând. 

— Anul acesta s-a încălzit din vreme în Nanjing, a observat 
domnișorul Xiu, iar merișorii vor fi în floare înaintea lunii a zecea. 

— Palatul distinsului meu văr nu este un loc obișnuit. Uite, acest 
pavilion, este deschis pe toate părțile, dar aici nu se simte câtuși de 
puţin vântul. Bine spune poetul: „Cine își poate închipui că iarnă e 
afară”. Dacă nu aş fi venit în acest loc, n-aş fi înțeles niciodată 
gândul poetului. 

În acest timp, a fost adusă băutura. Ceainicul din argint încrustat 
era așezat pe un suport de metal, iar focul ardea dedesubt încet, 
încălzind băutura fără să scoată un pic de fum. Cei doi tineri au fost 
serviţi cu băutură fierbinte. 

— Apar tot mai multe modele noi de servicii pentru încălzit 
băutura, a spus Xiu. Eu unul nu știu cum arătau vasele în antichitate, 
dar mă îndoiesc că erau atât de dibaci lucrate. 

— Ce păcat că am venit în Nanjing prea târziu! a declarat Chen. 
Pe când dr. Yu mai preda la Colegiul Imperial, Chi Hengshan l-a 
rugat să conducă ceremonia la Templul Tai Bo, unde muzica și 
vasele erau antice. Dacă aș fi fost în oraş aş fi participat negreșit și aș 
fi ştiut ce formă aveau serviciile vechi. 

— Eu am stat în Beijing în ultimii zece ani, a reluat Xiu, şi n-am 
știut că oraşul meu natal deține atâţia oameni remarcabili. Sunt 
sincer întristat că nu i-am cunoscut. 

Au golit câteva pahare și Chen Munan s-a încălzit bine. Atunci s- 
a ridicat în picioare, și-a scos roba, iar un slujitor s-a grăbit să i-o ia 
punând-o pe un umeraș. 

— Se spune că, mai demult, un domn Du din Tianchang a făcut o 
selecţie a actorilor la Lacul Mogiu. Pe atunci existau câţiva actori 
faimoşi. De ce oare, în zilele noastre, nu se mai află unul măcar, pe 

jumătatea lor? Oare cerul nu mai naște oameni de talent? 

— În ceea ce mă privește, eu îl găsesc culpabil pe domnul Du. 
Din antichitate, femeia n-a fost prin ea însăși nici nobilă și nici 
inferioară. O prostituată de joasă speţă, dacă ajungea concubină și 
năştea un fiu care ajungea dregător, mai târziu primea ea însăşi un 
titlu onorific. Dar acești actori, oricât ar fi de talentaţi, rămân totuși 
niște slugi inferioare. Ori, de la acel concurs al domnului Du, 
anumiți bogătași şi chiar cărturari au invitat şi actori, care au stat la 
masă şi au discutat cu ceilalți oaspeţi de parcă ar fi fost de același 
grad. E scandalos! Mie mi se pare că domnul Du trebuie făcut 
responsabil pentru toată această situație! 

— Sunt de vină aceste familii îmbogăţite peste noapte, a spus Xiu. 
În casa mea nu se pomenesc asemenea libertăţi! 

De la o vreme, Chen Munan a simţit iarăşi că transpiră și şi-a mai 
dezbrăcat o haină. Slujitorul a luat-o în primire, iar el a spus: 

— Ştiam că această distinsă casă nu e ca celelalte. Dar cum de este 
cu mult mai cald ca în altă parte? 

— Frate Al Patrulea, a răspuns domnişorul Xiu, pe o rază destul 
de mare în jurul pavilionului nu rămâne zăpada. Pavilionul a fost 
ridicat din ordinul tatălui meu și este în întregime din cositor, încât 
pe dedesubt se poate arde cărbune. De aceea este atât de cald aici. Şi 
de aceea este unic sub soare! 

Chen Al Patrulea a înţeles în sfârșit. Ei au continuat să bea până 
s-a înserat. Apoi în sutele de merișori au fost agăţate lampioane 
confecționate din coarne de berbeci. Unele au fost puse sus în vârf, 
altele în crengile dinspre bază, asemenea unor perle mari 
strălucitoare, dintr-o adevărată feerie. Când n-au mai putut să bea, 
le-a fost adus ceai aromat, apoi, despărțindu-se, Chen s-a înapoiat 
acasă. 

În ziua următoare, el a trimis pe unul din slujitori cu două 
rânduri către domnișorul Xiu, solicitându-i două sute de liang de 

argint. Din toți aceşti bani, el a cumpărat cupoane de mătase şi a 
comandat mai multe rochii, apoi le-a luat cu el ca daruri cu ocazia 
primei întâlniri cu Pin, curtezană. Când Chen Munan, însoţit de cei 
doi slujitori care purtau darurile, a ajuns în faţa casei, ei, un câine- 
lup a lătrat de câteva ori, iar o bătrână grasă şi negricioasă a ieșit 
afară să-l întâmpine. Casa era compusă din două dormitoare și o 
cămăruţă mică la etaj, folosită pentru toaletele prostituatei Pin. Totul 
era însă aranjat cu gust, de la mobilă până la vazele de porțelan ori 
suporturile pentru ars santal. Pin juca cu cineva șah? şi văzându-l 
pe Chen a strâns jocul și s-a ridicat. 

— Excelenţă, a şoptit fata, n-am ştiut că sosiți. Scuzaţi-mi, rogu- 
vă, neorânduiala. 

— Dânsul este domnul Chen Al Patrulea din Taiping, l-a 
prezentat bătrâna. Tu i-ai citit versurile şi ţineai să-l întâlneşti. 
Dumnealui vine direct de la palat. 

— Am adus vreo două costume, mamă, a spus Chen. Sper să le 
primiţi. 

— Ce vorbe! a răspuns bătrâna. Mă onoraţi prea mult. 

— Cine este distinsul domn? a întrebat Chen. 

— Zou Tailai de la Podul Porții de Nord, l-a prezentat Pin. Este 
maestru în jocul de șah şi îmi predă lecţii. 

— Încântat de cunoştinţă. 

— Chiar Excelența Sa Chen Al Patrulea? a exclamat Zou 
admirativ. Știu că sunteţi vărul domnișorului Xiu și un om de 
valoare. Domnișoara Pin este norocoasă dacă primește asemenea 
vizite. 

— Stăpâne, a intervenit Pin, sunt convinsă că jucaţi excelent șah. 
Doriţi să faceți un joc cu maestrul Zou? Eu învăţ de doi ani, dar nu 
reușesc să-i fur măiestria! 


73 Wei qu, este varianta chinezească a jocului de şah. 

— Jucaţi cu maestrul Zou, l-a îndemnat și bătrâna. Eu mă duc să 
prepar câte ceva. 

— Eu unul nu îndrăznesc, a protestat Chen. 

— Dar nu-i nimic! a spus Pin. Maestrul Zou este fericit când are 
ocazia să joace şah. 

Ea a întins tabla de șah, a aranjat piesele în cele două părți şi i-a 
invitat pe bărbaţi să ia loc. 

— Eu şi domnul Chen suntem parteneri egali, a spus Zou. 

— Dumneavoastră sunteţi maestru, cum aș îndrăzni să mă 
socotesc partener? Am să vă rog să-mi oferiţi câteva piese în plus. 

Pin s-a aşezat alături și, fără nici o vorbă, a mai adăugat şapte 
piese negre pentru Chen. 

— Aşa multe! a spus Zou. O să-mi plesnească capul de efort. 

— Ştiu că nu jucaţi pe gratis, domnule. Aceasta este miza a spus 
Chen, scoțând un lingou de argint şi înmânându-l lui Pin. 

Curtezana l-a îndemnat pe maestru să accepte jocul, iar el a făcut 
prima mișcare, cu ciudă. La început, Chen Munan nu a prea 
dezlegat jocul, la jumătatea partidei fiind oprit pe tot frontul, iar 
când a încercat să-i atace adversarului niște soldaţi s-a trezit 
încercuit. Când a încetat ofensiva, adversarul i-a luat toţi soldaţii. În 
final, deşi rămăsese cu două piese mai mult decât maestrul, Chen 
era epuizat de efort! 

— Jucaţi bine, domnule Chen, i-a spus Zou Tailai. Sunteţi 
partenerul ideal al curtezanei Pin. 

— Maestrul nu se lasă bătut niciodată, a precizat Pin. Astăzi însă 
a pierdut. 

— Evident că maestrul Zou a acţionat din politeţe, a negat Chen 
şi, deci, nu mă pot numi câștigător. Mai daţi-mi două piese și să 
începem altă partidă. 

Cum era o miză în joc şi Chen era atât de slab, Zou Tailai a 
acceptat să-i dea nouă piese în plus și a câștigat la o diferență de 

peste treizeci de piese. Nervos, Chen a insistat să continue jocul, 
solicitând treisprezece piese, dar a pierdut din nou. 

— Sunteţi un adevărat maestru, domnule Zou, a rostit atunci 
Chen. Se cuvine să-mi dați de la bun început și mai multe piese. 

— Dar nu mai putem juca de atâtea piese! 

— Eu zic să jucaţi altfel, a propus Pin. Maestre, la început, nu vei 
muta, ci vei lăsa prima piesă să rămână unde va cădea, fără nici un 
fel de gândire. Acest joc se numește: „Fericirea vine din Cer”. 

— Eu n-am auzit de acest joc! a obiectat Zou. N-are nicio rațiune! 

Însă Chen a insistat din nou să mai joace şi atunci curtezana Pin a 
ridicat o piesă albă și a lăsat-o să cadă la întâmplare pe tablă, Zou 
reluând jocul de acolo. În această partidă, Zou a pierdut patru-cinci 
piese, Chen bucurându-se în sinea lui. Însă maestrul Zou Tailai i-a 
urzit o cursă şi Chen era gata să piardă încă o dată. Numai, că atunci 
pisica cu blană neagră şi picioare albe care torcea în braţele 
curtezanei a făcut un salt, căzând chiar în mijlocul tablei de șah, 
împrășştiind astfel piesele. Cei doi bărbaţi au izbucnit în râs, 
ridicându-se în picioare. 

Chiar atunci a sosit și bătrâna, anunțând: 

— Masa este servită! 

Băutura a fost turnată în pahare și prostituata Pin şi-a ridicat sus 
mâneca mâinii drepte, bând primul pahar cu Chen Al Patrulea. Ea a 
umplut paharul să toasteze şi cu maestrul, dar el n-a acceptat. Apoi 
s-au așezat la masă, iar bătrâna a venit şi ea și a luat loc în capul 
mesei. După ce Chen Munan a mai golit un pahar, bătrâna a făcut 
întocmai, apoi a deschis vorba: 

— Domnule Chen Al Patrulea, cum puteţi să staţi cu noi la masă, 
dumneavoastră, care ați mâncat şi ați băut lucruri alese la palatul 
prințului? 

— Ce rea de gură ești, mamă! a strigat Pin. Vrei să spui că 
stăpânul Chen nu are bucate alese acasă şi trebuie să se ducă la palat 

după ele? 

— Ai dreptate, fata mea, a acceptat bătrâna, râzând, amuzată. M- 
a luat gura pe dinainte și drept pedeapsă o să mai beau un pahar! 

Şi-a turnat singură un pahar plin şi l-a sorbit pe dată. 

— Mâncarea şi băutura sunt peste tot aceleași! a protestat Chen. 

— Domnule Chen Al Patrulea, a continuat bătrâna, eu trăiesc de 
când mă ştiu în Nanjing, uite am peste cincizeci de ani și am auzit 
multe despre palat dar n-am pus niciodată piciorul înăuntru. 
Trebuie să fie la fel ca în rai! Am auzit că nici opaițe nu le trebuie. 

— Această femeie îndrugă prostii! a spus Zou. N-au opaițe 
fiindcă au lămpi cu ulei! 

— Ehei! domnule Zou, l-a apostrofat bătrâna. Să-ţi explic eu, nu- 
mi spune mie că „n-au opaițe fiindcă au lămpi cu ulei!” În palat, în 
toate camerele femeilor sunt perle mari cât baniţa care fac noaptea o 
lumină cerească şi nu mai au nevoie de opaițe! Este, domnule Chen? 

— Perle au destule, a acceptat Chen, dar nu e nevoie să le 
folosească la luminat. Nevasta vărului meu este o femeie cu un 
caracter minunat. Mai târziu, am s-o duc pe domnișoara Pin s-o 
cunoască şi atunci o s-o puteți însoți la palat. 

— Amida Buddha! și-a împreunat bătrâna mâinile a rugă. Dacă- 
mi arunc o privire în palat înseamnă că n-am trăit degeaba! Eu ard 
mirodenii și mă rog lui Buddha în fiecare zi şi uite că a picat o stea 
de pe cer să mă ducă în rai! lar în viaţa viitoare o să fiu tot om şi nu 
măgar sau cal! 

— Când primul împărat Ming și-a dus părinții în palat, a povestit 
Zou Tailai, ei au crezut că au intrat într-un templu. Așa o să vi se 
pară şi vouă! 

Au izbucnit cu toţii în râs. După încă două pahare, bătrâna era 
beată. 

— Femeile de la palat, a spus ea uitându-se chiorâș, sunt toate 
frumoase să le pui în cadră! Pin a noastră nici nu se poate compara 

cu ele! 

— Oamenii se nasc la fel și noblețea nu-i face mai frumoși! a 
răspuns Pin cu răceală. Vrei să spui că toate femeile dregătorilor și 
ale negustorilor plini de bani sunt frumoase? Odată, am întâlnit la 
templu vreo zece femei de la palat și aveau toate nişte fețe rotunde, 
nimic deosebit! 

— lar am spus prostii şi m-a corectat fata asta. Să mai beau un 
pahar drept pedeapsă! 

După mai multe pahare, bătrâna nu se mai putea ține dreaptă pe 
scaun. A strâns totuşi masa, a chemat pe cineva să lumineze cu un 
lampion calea spre casă, maestrului Zou 'ailai, iar pe Chen Al 
Patrulea l-a invitat în dormitor, să se odihnească. 

Intrând acolo, Chen Munan a fost izbit de un puternic miros de 
parfum. În faţa ferestrei era oglinda, fixată pe un suport de trandafir. 
Pe perete atârna o pictură celebră de Chen Meigong, iar sub ea pe 
masă, se zărea o zeitate sculptată în jad. În jurul mesei erau opt 
scaune bine lustruite, din lemn nanmu. Un pat mare din lemn ale 
cărui tăblii erau încrustate cu sidef se lăfăia în mijlocul încăperii; pe 
pat era întinsă o cuvertură de mătase roşie. Salteaua era groasă de 
peste trei qi, pernele erau și ele bogate, iar în fața patului se aflau 
câteva zeci de mandarini pitici aranjaţi în formă de inimă. În partea 
opusă era o sobă încinsă, pe care fierbea un ceainic. Cu mâinile ei 
delicate, Pin a luat dintr-un vas de cositor câteva fire de ceai fin, ca 
niște ace, pe care le-a lăsat să cadă într-o ceașcă de porțelan de 
Yixing. Când infuzia a fost gata, ea i-a oferit ceaşca lui Chen Al 
Patrulea şi s-a aşezat lângă el, poruncindu-i slugii să mai aducă apă. 
Pin a pus batista ei roşie pe genunchiul lui Chen. 

— Excelenţă, a spus ea, sunteți rudă cu familia prințului şi totuşi 
nu sunteți dregător. 

— Îţi voi destăinui, dar să ştii că nu am discutat cu nimeni 
altcineva acest lucru. Vărul meu m-a recomandat la Curte şi într-un 

an voi fi numit prefect. Dacă te porți bine, voi discuta cu mama ta, îi 
voi plăti câteva sute de liang de argint şi te voi lua cu mine. 

Prostituata și-a pocnit palmele și i s-a ghemuit la piept, îngânând: 

— Aceste vorbe rostite de dumneavoastră, Stăpâne, au fost auzite 
de Buddha. Să nu mă abandonaţi pentru altă frumuseţe, căci 
statueta aceasta a mea de jad este atotputernică. Este de ajuns să o 
întorc cu faţa spre perete și ea știe că trebuie să vă urmărească. Dacă 
veți fi în pat cu altă femeie, capul va începe să vă doară şi nu va 
înceta decât atunci când vă veți scula din pat. Eu provin dintr-o 
familie respectabilă și nu-mi pasă că veţi ajunge dregător, fiindcă vă 
iubesc cu adevărat. Aveţi grijă de inima mea? 

Sluga a deschis ușa și a adus ligheanul cu apă caldă. Prostituata 
Pin s-a ridicat în picioare şi a tras un sertar, de unde a luat un pachet 
cu praf mirositor, din care a presărat în lighean. Apoi i-a cerut 
domnului Chen să stea jos şi i-a spălat picioarele. În timp ce ea îl 
spăla pe picioare, o altă slugă cu un lampion în mână a intrat în 
cameră, urmată de patru sau cinci tinere fete, îmbrăcate în haine de 
blană şi râzând vesele. Ele s-au aşezat pe scaunele din jurul mesei. 

— Pin, ai primit astăzi un client distins. Mâine vei plăti tu 
banchetul comun! 

— De acord, a acceptat ea. 

Prostituatele au mai glumit o vreme, apoi s-au retras. Pin s-a 
dezbrăcat şi a urcat în pat lângă Ghen, care văzând-o cât era de 
frumoasă - numai carne și nerv - a căzut în extaz. Târziu, prostituata 
Pin a adormit şi apoi s-a trezit brusc, din cauza sfârâiturilor 
opaițului. L-a privit pe bărbatul de lângă ea, al cărui somn era 
profund, l-a acoperit bine și a adormit din nou după ce, afară, în 
oraș, bătuse ora trei. Peste încă o vreme i s-a părut că aude o 
hărmălaie afară şi sunete de tobă. „E mult peste miezul nopții, s-a 
gândit ea, cine face oare atâta gălăgie?” Dar bătăile de tobă se 
apropiau, apoi o voce i-a strigat: 

— Vă rugăm, doamnă, să mergeţi la postul dumneavoastră! 

Luându-și o jachetă peste cămaşa de noapte, cu papucii anapoda 
în picioare, s-a năpustit spre uşă. Afară, patru slujitoare s-au aplecat 
până la pământ: 

— Excelenţa Sa, prefectul Chen Al Patrulea, s-a prezentat deja la 
post în Hangzhou şi ne-a trimis să o conducem pe Stăpână. Vă urăm 
sănătate şi măreție. 

Prostituata Pin s-a întors grăbită în dormitor şi şi-a aranjat părul, 
s-a îmbrăcat, şi-a pus pe deasupra o rochie cu însemne dregătoreşti 
şi a ieşit. Dincolo de poartă, în stradă, a zărit o întreagă procesiune, 
cu gonguri, steaguri, umbrele, muzicanți şi însoțitori. 

— Duceţi-o întâi la palat! a ordonat careva. 

Procesiunea a pornit, cu ea în frunte, dar deodată o bătrână 
negricioasă aflată pe margine, s-a apropiat de lectica în care stătea 
prostituata Pin şi a început să tipe: 

— Ea e eleva mea. Unde mi-o duceţi? 

— Eu sunt nevasta prefectului de Hangzhou, s-a apărat Pin. Cum 
îndrăzneșşti tu să întinzi mâna ta murdară spre mine? 

Hotărâse să poruncească însoţitorilor să o biciuiască pe bătrână, 
dar când a întors capul spre ei, aceștia dispăruseră. Înfricoșată, a 
scos un strigăt şi s-a trezit în braţele lui Chen Munan, înțelegând că 
totul fusese doar un coșmar. 


CAPITOLUL LIV 


Afară se luminase de mult, când Pin s-a dat jos din pat şi s-a gătit. 
Chen Munan s-a sculat și el. Bătrâna a intrat în dormitor și i-a 
întrebat dacă au dormit bine, apoi le-a adus o gustare. După puţin a 

venit Jin Xiuyi, care a insistat în glumă pe lângă Chen Al Patrulea să 
ofere banchetul logodnei. 

— Astăzi mă duc până la palatul prinţului, a spus el, dar voi da 
mâine banchetul. 

În fața oglinzii, prostituata Pin încă nu-și aranjase părul ei lung, 
negru, care zăcea mai mult de jumătate pe podea. 

— Felicitări pentru oaspetele distins, i-a spus. Mi se pare mie, 
deși acum încă nu se distinge clar, că ai început să te înfumurezi! 
Apoi, către Chen Al Patrulea: Pe la ce oră veţi veni mâine? Eu voi 
cânta din fluier, iar Pin va interpreta pentru dumneavoastră cele trei 
piese Linişte de Li Bai. Cu ele nu are egal printre curtezanele din 
toate cele şaisprezece pavilioane ale cartierului. 

Pin s-a apropiat de Chen şi i-a netezit părul cu batista ei roșie, 
șoptindu-i: 

— Să veniţi oricum diseară. Să nu mă faceţi să vă aştept zadarnic! 

Apoi Chen Munan a plecat, însoţit de cei doi slujitori ai săi. Ajuns 
acasă, fără un ban, i-a scris vărului său câteva rânduri, cerându-i 
împrumut alte două sute de liang. Însă slujitorul său s-a întors fără 
bani. 

— Stăpâne, domnişorul Xiu vă trimite salutările sale. Să știți că Al 
Treilea Stăpân de la palat s-a întors din Beijing, cu numirea de 
prefect de Zhangzhou, în Fujian. Peste două zile pleacă la post, iar 
domnișorul îl însoţeşte și el acolo. Domnișorul mi-a spus că o să 
vină mâine să-şi ia rămas bun şi va aduce dânsul argintul. 

„Dacă a sosit Al Treilea văr, mă duc să-l salut”, a hotărât Chen. A 
luat așadar o lectică şi a plecat spre palatul prinţului. În poartă, a 
fost oprit: 

— Stăpânii sunt invitaţi la un banchet la palatul Prințului Mu. 
Dacă aveți vreun mesaj, îl vom transmite. 

— N-am nimic de spus, venisem să-l salut pe Vărul Al Treilea. 

Şi Chen Al Patrulea s-a întors acasă. 

A doua zi, cei doi veri au venit împreună să-şi ia rămas bun. 
Lecticile au rămas în poartă, în timp ce ei au fost invitaţi în casă de 
Chen Munan. 

— Nu ne-am văzut de mult timp, a deschis discuția Al Treilea 
domnișor Xiu și constat că vărul nostru arată ca un adevărat bărbat. 
La moartea mamei tale eu am fost plecat și n-am putut să mă înclin 
cu respect în faţa ei. Sunt convins că ai devenit un cărturar distins. 

— Mama a murit acum trei ani și ceva, iar de atunci, pentru că 
admir mult cultura vărului meu, am venit la Nanjing, să profit de 
învățătura sa zi și noapte. Acum, dacă merge cu dumneavoastră în 
Fujian, îmi veţi lipsi amândoi. 

— De ce nu vii cu noi, vere? a sugerat Al Noulea domnişor. Vei fi 
o companie plăcută în timpul lungii călătorii până la Zhangzhou. 

— Şi eu vreau, însă mai am vreo două treburi de aranjat. Peste o 
lună sau două voi fi acolo. 

Al Noulea domnișor Xiu a cerut unui slujitor să aducă cutia cu cei 
două sute de liang de argint, întinzându-i-o lui Chen. 

— Te aşteptăm, a spus domnișorul cel mare. Am nevoie de 
ajutorul tău. 

— Voi veni negreşit. 

Cei doi oaspeți au servit ceaiul, s-au ridicat şi şi-au luat rămas 
bun. Chen Munan i-a condus până la poartă, apoi a urcat şi el într-o 
lectică și a mers la palat, rămânând acolo până la plecarea verilor săi. 

Întors acasă, l-a găsit pe Jin Xiuyi aşteptându-l, gata să-l ia la 
Cartierul curtezanelor. Au pornit-o împreună și când au intrat în 
dormitorul prostituatei Pin, au observat imediat paloarea feţei. 

— Nu v-a văzut câteva zile, domnule Chen, a explicat Jin Xiuyi și 
asta i-a declanșat o durere de inimă. 

— A căpătat boala când era mică, a confirmat bătrâna. Îi apare ori 
de câte ori are o supărare grea. Acum, dacă domnul Al Patrulea nu 
s-a arătat de patru zile, ea a crezut că a fost uitată şi a căzut la pat. 

Cu lacrimi în ochi, Pin l-a privit pe Chen fără să spună un cuvânt. 

— Unde te doare? a întrebat-o el. Ce-ţi face mai bine? Altădată 
cum ai tratat boala? 

— Când a mai căzut la pat, s-a grăbit să răspundă bătrâna, nu 
punea nimic în gură, nici chiar un strop de ceai. Doctorii i-au dat 
leacuri, dar nu le lua, zicând că sunt fiere şi numai sirop de ren shen 
poate să bea. Uite așa am crescut-o! 

— Am adus bani, a spus Chen. Uite cincizeci de liang de argint 
pentru ren shen. Voi cumpăra şi eu cel mai scump ren shen şi ţi-l voi 
aduce chiar eu. 

Auzind aceste cuvinte, Pin s-a cuibărit mai bine în pat, cu capul 
pe perna brodată. De sub pătură, i se zărea corsajul de culoare roșie. 

— Când a început boala, a spus ea oftând, nu ştiu de ce, mi-am 
simţit inima foarte grea. Doctorii spun că dacă te hrănești numai cu 
ren shen, poţi să elimini focul care te cuprinde. De multe ori luam ren 
shen amestecat cu genţiană și numai așa puteam să închid ochii 
noaptea. Când nu aveam doctorii, stăteam toată noaptea cu ochii pe 
pereţi fără să am liniște. 

— Foarte bine. Îţi voi aduce mâine și genţiană. 

— Eu nu cred să se găsească ren shen şi genţiană la palatul 
prințului, a spus Jin. Ce o să se facă Pin! 

— Nu pricep de ce, a reluat ea, dar inima mi se zbate continuu, 
iar dacă închid ochii am tot felul de vise, încât mi-e frică și ziua! 

— Eşti prea delicată, a spus Jin. Este bine să te ferești de orice 
suferinţă și dezamăgire. 

— Oare nu te-o fi deocheat vreun spirit? a spus bătrâna. Pot să 
chem eu niște călugărițe să-ți descânte. 

De afară s-au auzit bătăi în ușă. Bătrâna a ieşit și a dat de Benhui, 
călugărița de la Templul Prelungirea Vieţii, venită să adune darurile 
pe luna aceea. 

— Ai-ia! a exclamat bătrâna. Chiar călugărița Benhui! Nu te-am 

văzut de două luni, aţi avut multă treabă la templu? 

— Adevărul, doamnă, este că anul acesta a fost un an rău. Una 
din călugărițele tinere, de numai douăzeci de ani, s-a prăpădit luna 
trecută şi n-am mai avut timp nici de slujbe pentru sfinți. Ce-ţi mai 
face nora? 

— Ei îi merg lucrurile trei bune, două rele. Sunt bucuroasă să-ți 
spun că domnul Chen Al Patrulea din Taiping se îngrijește de ea. El 
este văr bun cu domnișorul Xiu Al Noulea, de la Palat, și vine 
mereu pe la noi. Numai că Pin e lipsită de noroc. Boala ei de inimă, 
iar a apărut. Hai puţin s-o vezi. 

După ce au intrat, bătrâna a explicat: 

— Dumnealui este domnul Qin. 

Călugăriţa s-a apropiat și s-a înclinat. 

— Călugăriţa Benhui, a spus Jin, este foarte pricepută în chestiuni 
religioase, domnule Chen. 

Călugărița s-a îndreptat spre pat. 

— Chiar acum ziceam că trebuie eliberată de spiritele rele. Vreţi 
să faceţi o slujbă? 

— Eu nu ştiu să țin asemenea slujbe. Vreau numai să-i văd 
culoarea feței. 

Călugăriţa s-a oprit lângă pat şi s-a aşezat pe marginea lui. Pin o 
cunoștea bine, însă acum s-a îngălbenit de cum a dat ochii cu ea, 
capul i-a căzut pe spate, de parcă n-ar fi recunoscut-o pe femeie. 
Această întâlnire îi pricinuise şi mai mult rău. Ea a strigat „Lăsaţi- 
mă!” şi şi-a tras pătura peste cap. 

— Domnișoara nu se simte bine, a spus călugărița. Eu mă retrag. 

Înclinându-se adânc, a ieșit cu bătrâna, care i-a dat orez pentru 
templu. Călugărița a plecat, ducând în mâna stângă un clopot şi în 
dreapta sacul cu orez. 

Ceva mai târziu Chen s-a întors acasă la el şi le-a dat bani 
slujitorilor să cumpere ren shen şi gențiană. Dar în acel moment a 

apărut bătrâna Tong, menajera casei, sprijinindu-se în baston. 

— Cărturare Chen, a spus ea, văd că sunteţi sănătos şi bine, la ce 
vă trebuie aceste leacuri? Vorbește lumea că vă distraţi, de la o 
vreme. Eu am în grijă numai casa dumneavoastră și sunt o bătrână 
proastă şi de aceea îmi vine greu să vorbesc. Dar, cărturare, este un 
proverb care spune: „Unei curtezane nu-i ajunge o barcă plină vârf 
cu aur şi argint”. Ce suflet pot să aibă aceste făpturi! Ele după ce ți- 
au tocat banii, îţi întors spatele! Uite, eu am şaptezeci şi ceva de ani, 
şi citesc cărţile sfinte. Şi atunci cum aș putea eu să închid ochii când 
sunteţi în această situaţie? 

— Ai dreptate, mătuşă, a răspuns Chen. Ştiu tot ce-mi spui. Cei 
de la palat m-au rugat să le cumpăr ren shen și gențiană. Şi ca să 
scape de vorbele bătrânei, a continuat: Poate că slugile nu știu să 
aleagă. Mă duc chiar eu! 

Chen Munan s-a dus direct la farmacie, după slujitori şi a 
cumpărat jumătate de jin de ren shen şi tot atâta genţiană, mergând 
apoi ţintă la Cartierul curtezanelor, cu leacuri în mâini, ca o 
comoară. Încă de la intrare a auzit sunete de mandolină. Bătrâna 
chemase un muzician orb să-i ghicească fetei. Chen Munan i-a dat 
bătrânei doctoriile și s-a aşezat. 

— Domnişoara are șaptesprezece ani şi o aşteaptă un mare noroc, 
a început orbul. O stea prețioasă a intrat în viața ei. Steaua este 
influențată din patru părți, de multe ori în rău. lar un spirit a intrat 
în inima domnişoarei, obosind-o, însă situația nu este disperată. Voi 
spune deschis: domnişoara a ofensat un alt spirit și trebuie să se 
dedice unui suflet budist pentru a scăpa de rău. Pe urmă se va 
mărita cu un dregător, va purta pălărie, rochii frumoase, devenind o 
doamnă. 

Orbul a lovit cu putere corzile instrumentului, a cântat puţin, 
apoi s-a ridicat să plece. Bătrâna l-a reținut să bea un ceai şi l-a forțat 
să se așeze, punându-i în față o farfurie cu alune și alta cu curmale. 

O slugă i-a turnat ceai. 

— În Nanjing câștigi bine cu meseria ta? l-a întrebat Chen. 

— Nici vorbă! Nu mai e ca pe vremuri, a răspuns orbul. Înainte, 
numai noi, muzicienii orbi ne ocupam cu ghicitul, dar acum ghicesc 
și alții cu ochi buni şi ne-au stricat vadul! Acum vreo douăzeci de 
ani trăia în Nanjing un bărbat, pe nume Chen Hefu. El era din alte 
locuri și s-a învârtit destul de bine pe lângă mandarinii din oraș. Dar 
el a murit, iar pramatia de fiu-său s-a însurat cu o fată din vecini şi-i 
aud zi de zi certându-se, că nu mai am linişte. Acum știu că dacă mă 
întorc acasă dau iar de certuri! 

Orbul s-a ridicat şi a ieşit. Ajuns acasă, pe o ulicioară de lângă 
Parcul Răsăritului, el a fost din nou martorul unei certe între socru 
şi ginere. 

— Te ocupi cu ghicitul şi găseşti zilnic mușşterii, striga cât îl ţinea 
gura socrul. Ar trebui să ai măcar câteva zeci de liang puși deoparte. 
Dar tu arunci banii pe te miri ce: carne de porc, cap de porc, pateuri 
cu carne, din care te înfrupți doar tu și în casă nu dai un ban. E bine 
oare să-ți hrănesc eu nevasta? O să spui că e fiica mea. Bine! Dar 
mâncarea ta n-o pui la socoteală? Şi pe lângă toate astea, vii tot la 
mine să ceri bani. Ce soartă nenorocită! 

— Tată, dacă chiar tu ai mâncat un cap întreg de porc, de ce 
pretinzi altora bani? 

— Ce spui!? Dacă aş fi mâncat eu, aș fi plătit. Dar l-ai înfulecat tu! 

— Uite, să zicem că ţi-am dat bani și i-ai cheltuit. lar acum trebuie 
să mi-i dai înapoi! 

— Baliverne! a blestemat socrul. Tu îmi ești dator, cum poți să 
spui că ţi-am cheltuit banii? 

— Ori, dacă porcului nu-i creştea capul, tot mie îmi cereai bani? 

Înfuriat de asemenea conversaţie, bătrânul a înșfăcat bastonul să-l 
bată. Însă orbul a intervenit în acest moment. 

— Domnule! Ginerele meu nu e om întreg! Eu îi vorbesc curat 


285 


chinezeşte și el îmi întoarce niște vorbe betege, că-mi vine să-mi iau 
câmpii! 

— Eu nu spun vorbe betege, unchiule, s-a supărat Chen Siyuan. 
Eu nu beau, nu arunc banii la jocuri de noroc şi nici nu umblu după 
femei. Tot ce fac, este că port o carte cu poezii la mine și când nu am 
clienţi, citesc versuri. Ce vedeți rău în asta? 

— Bine, nu mai vorbim nimic. Dar ai o nevastă pe care trebuie s-o 
hrănești! 

— Socrule, dacă nu-ţi convine că mi-ai dat mie fata, ia-o înapoi! 

— Animal afurisit! a înjurat bătrânul. S-o iau înapoi? Şi ce să fac 
cu ea? 

— Îi cauţi alt soţ. 

— Slugă ce eşti! Poate mori sau te faci călugăr. Altfel cum să aibă 
voie să se mărite din nou? 

— Nimeni nu moare când vrea. Însă mâine mă duc şi mă fac 
călugăr, a hotărât Siyuan. 

— Te duci să te faci călugăr! l-a îngânat socrul furios. 

Orbul i-a ascultat mai departe şi şi-a dat seama că vorbele pe care 
și le aruncau socrul şi ginerele erau ca „buruienile care cresc în 
casă” - nu erau vorbe ci ocări, aşa că s-a întors agale în cămăruţa lui. 


În ziua următoare, Chen Siyuan și-a ras părul de pe cap, şi-a 
vândut pălăria și a cumpărat o tichie de călugăr. Gătit astfel s-a dus 
la socrul său. 

— Tată, sărmanul călugăr a venit să-şi ia rămas bun. 

Socrul său l-a privit uimit şi cu lacrimi mari scurse din ochi, i-a 
reproşat încă o dată totul. Apoi, înțelegând că lucrurile fuseseră 
hotărâte definitiv, i-a cerut un certificat de divorț şi și-a luat fata 
înapoi. 

De atunci, călugărului Chen i s-a uşurat viața: Nu mai ducea grija 
soției, şi mânca pe săturate. Banii pe care-i câştiga îi erau suficienți 

să cumpere zilnic carne cât îi trebuia. Își petrecea timpul stând în 
fața măsuțţei sale de ghicitor, de lângă Podul Virtuţii Literare, citind 
versuri. După vreo jumătate de an, un coleg de breaslă pe nume 
Ding Yanzhi, a venit să-l vadă. 

— Când aţi cumpărat această carte? l-a întrebat. 

— Acum trei-patru zile. 

— Poemele au fost scrise la Lacul Gât de Grangure. Ţin minte că 
atunci domnul Hu Al Treilea a invitat pe cei mai faimoși cărturari 
din oraş la un banchet pe lac. Erau acolo: Zhao Xuezhai, Jing 
Lanjiang, Yang Zhizhong, Kuang Zhaoren și Ma Chunshang. Au 
fost stabilite rimele fixe și s-au apucat să scrie. Știu și acum că rima 
dată lui Xuezhai era gi. Ascultă primul vers compus de el: „Lacul - 
gât de grangur, soarele-n amurg...” Subiectul este maestru stăpânit 
încă de la început şi poezia continuă la fel până la capăt. Concursul 
de poezie de atunci a rămas incomparabil superior tuturor altor 
reuniuni. 

— Nici nu aveţi habar! Mai bine m-aţi întreba,pe mine! l-a 
contrazis Chen. Banchetul a fost dat de fraţii Lou şi nu de domnul 
Hu! Tatăl meu a fost prietenul intim al domnișorilor Lou și a luat 
parte la banchet împreună cu Yang Zhizhong, Quan Wuyong, Niu 
Buyi, Qu Xianfu, Zhang Braţ de Fier, cei doi frați Lou și copilul lui 
Yang, în total nouă persoane. Tata mi-a povestit. Nu ştiţi nimic! 

— Vreţi să spuneți că versurile cărturarilor Zhao Xuezhai şi Jiang 
Lanjiang aparţin altora? Gândiţi-vă un moment: cine ar fi putut scrie 
asemenea poezii? 

— Aceste cuvinte sunt şi mai lipsite de sens! Versul pe care l-aţi 
recitat a fost compus de Xuezhai la Lacul Apusului! 

— Dar scrie limpede: „Lacul - gât de grangur...” Cum puteți 
spune că se referă la alt banchet? 

— Această antologie a mea cuprinde alți poeţi. Să-l luăm pe Ma 
Chunshang;: de obicei el nu scria poezii. Cum atunci să-i fie incluse 

versuri într-o carte de poezie? 

— Vorbe în vânt! Ma Chunshang şi Qu Xianfu au scris versuri 
nenumărate. Dar, desigur, nu le-aţi văzut niciodată! 

— Eu nu le-am citit, dar le cunoști dumneata! a izbucnit călugărul 
Chen. S-a şi găsit cine să ştie cum a fost la banchetul de pe lac! 
Dumneata n-ai măcar o idee aproximativă despre aceste lucruri și 
vii să te cerţi cu mine. 

— E de necrezut! a exclamat Ding. Orice întâlnire între cărturari 
faimoși se încheie printr-o întrecere în versuri. Însă îmi dau seama 
că tatăl dumitale n-a fost la banchet! Dacă a fost invitat, înseamnă că 
se numără printre cărturarii renumiți și atunci eu cel puțin mă 
îndoiesc că dumneata ești fiul lui! 

Călugărul Chen s-a mâniat. 

— Vorbeşti aiurea! Cine îşi reneagă adevăratul tată? 

— Chen Siyuan! s-a răstit Ding. Scrie câte poeme vrei! Dar cum 
îndrăzneșşti să te dai drept fiul lui Chen Hefu? 

— Poete Ding! Tu ăsta, „nici piersică, nici om”! i-a replicat Chen. 
Fă-mi ce vrei, dar ştiinţa ta stă în a declama două versuri de Zhao 
Xuezhai! Şi-ţi mai dai aere de cărturar! 

Ding Yanzhi a sărit în sus de furie. 

— Dacă eu nu mă pot numi cărturar, nici tu nu ești! 

Cei doi cărturari s-au apropiat și s-au prins de gulerele robelor 
trăgându-se anapoda. Ding l-a pocnit de câteva ori pe Chen peste 
capul ras, Chen a ripostat şi, tot hărțuindu-se, s-au trezit în mijlocul 
podului. Călugărul şi-a îngustat ochii, și cu un efort suprem, a 
încercat să-l târască pe Ding în apa râului, dar Ding i-a dat un brânci, 
trimițându-l de-a berbeleacul sub pod. Jos, călugărul a prins să ţipe 
şi să țopăie ca apucat. 

În acest moment, Chen Munan a trecut pe acolo și văzând în ce 
situaţie se afla călugărul Chen s-a oprit să-l ajute. 

— Ce s-a întâmplat? l-a întrebat. 

Călugărul, care îl cunoștea pe Chen Munan, a arătat spre Ding 
Yanzhi care rămăsese pe pod, spunând: 

— Uitaţi-vă la acel ignorant! Să-mi spună mie că domnul Hu a 
fost acela care a oferit banchetul de pe Lacul Gât de Grangure! Eu i- 
am indicat fapte concrete și el refuză să mă creadă. Zice că Chen 
Hefu nu-mi este tată. Cum se poate pronunţa astfel? 

— Vă certaţi pentru un nimic! Şi, totuşi, domnul Ding nu trebuia 
să vorbească astfel despre tatăl dumneavoastră. Ce sunt aceste 
insulte? 

— Domnule Chen Al Patrulea, a intervenit Ding, dumneavoastră 
nu înțelegeți. Credeţi că eu nu știu că Chen este fiul bun al 
cărturarului Chen Hefu? Dar el își dă aere de mare cărturar. Și nu e 
frumos! 

— Doar sunteţi colegi și prieteni! a izbucnit Chen Munan în râs. 
De ce vă purtaţi astfel? Dacă acest călugăr Chen își dă aere că ar fi 
celebru, ce să mai zicem despre dr. Yu sau Zhuang Shaokuang? 
Haideţi să bem împreună un ceai, să vă împăcațţi și să nu vă mai 
certaţi niciodată. 

I-a luat pe amândoi la o ceainărie aflată chiar la capătul podului, 
unde au servit câte o ceașcă de ceai. 

— Se vorbeşte că vărul dumneavoastră v-a invitat să mergeţi în 
Fujian, a spus călugărul. V-aţi hotărât să plecaţi? 

— Vă căutam azi tocmai în acest scop, a răspuns Chen Munan. 
Vă rog să-mi ghiciţi și mie şi să-mi spuneţi care zi este mai 
favorabilă călătoriei. 

— Domnule, a intervenit Ding, toate aceste vorbe pe care noi le 
turnăm oamenilor sunt false. Dumneavoastră fixaţi-vă singur o zi și 
aşterneţi-vă la drum, nu aveţi nevoie de sfaturi. 

— Domnule Chen, v-am căutat acum vreo jumătate de an, dar nu 
v-am găsit. A doua zi după ce mi-am părăsit familia am scris un 
poem pe tema călugăriei și am mers la dumneavoastră acasă să vă 

cer sfatul. Însă bătrâna Tong mi-a spus că sunteți plecat la curtezane. 
Mergeţi mereu acolo? Astăzi de ce nu sunteți însoţit de cei doi 
slujitori? 

— Prostituata Pin îmi apreciază mult poeziile și mă duc des la ea. 

— Curios! Dacă vă înţelege talentul înseamnă că este cultă! a spus 
Ding. 

Apoi s-a întors către călugăr: 

— Vedeţi? Ea e numai femeie și tot admiră poezia. Atunci cum se 
putea termina banchetul de la Lacul Gât de Grangure fără să se 
compună versuri? 

— Chen are dreptate, a întărit Chen Munan. Domnișorii Lou erau 
prieteni cu tatăl meu și ştiu că întrețineau relații cu Yang Zhizhong 
şi Quan Wuyong. Însă nici unul dintre ei nu era un mare talent 
poetic. 

— Quan Wuyong fusese condamnat, nu ştiţi cum a terminat-o? a 
întrebat călugărul. 

— Ponegrit de câţiva confraţi, până la urmă cazul său a fost 
limpezit și el a scăpat. 

Peste încă puţin timp, Chen Munan s-a despărţit de ei, a achitat 
ceaiul și s-a înapoiat în Cartierul curtezanelor. 

Imediat ce a intrat pe poartă, a întâlnit-o pe bătrână stând de 
vorbă cu florăreasa, în faţa casei. 

— Luaţi loc, domnule Chen. 

— Urc sus să o văd pe domnişoara, a răspuns acesta. 

— Astăzi nu este acasă, e la un banchet la Pavilionul Pâclei. 

— Venisem să-mi iau rămas bun, pentru că plec în Fujian. 

— Plecaţi? s-a minunat bătrâna. Și vă mai întoarceţi? 

Între timp, o slugă a adus o ceașcă cu ceai, dar după ce și-a 
înmuiat buzele, Chen Munan a pus ceașca jos, ceaiul fiind prea rece. 

— Nici un ceai nu știe să fiarbă! a mormăit bătrâna și s-a dus 
după slugă. 

Rămas singur, Chen și-a dat seama că nu mai era în grațiile lor şi 
a plecat de-acolo. Nu a mers prea mult şi aproape că s-a ciocnit de 
un alt trecător. 

— Domnule Chen Al Patrulea! a strigat acel tânăr. De ce ne 
puneţi pe drumuri? 

— Tii o farmacie atât de mare cu ren shen şi alergi după câţiva 
zeci de liang de argint. Am să-ți plătesc negreșit. 

— N-am reușit să dau nici de cei doi slujitori ai dumneavoastră. 
Am norocul să o găsesc numai pe bătrâna Tong şi credeți că mă pot 
pune cu ea? 

— Linișteşte-te! „Pustnicul nu-și ia templul cu el”. Îți voi plăti. 
Vino mâine la mine acasă. 

— Dar mâine să plătiţi! Nu mă puneţi pe drumuri pentru nimic. 

Chen Munan l-a lăsat și şi-a urmat calea. Ajuns acasă, şi-a zis: 
„Toate treburile ți s-au împotmolit. Slujitorii te-au părăsit, bătrâna 
nu m-a mai primit în casă, bani nu am și sunt în schimb dator 
vândut. Ar fi bine să-mi fac bagajele și să plec în Fujian”. Fără să o 
anunţe pe bătrâna menajeră Tong, el a dispărut în aceeaşi zi de 
acasă ca fumul, fără a lăsa o urmă. 

A doua zi, negustorul de ren shen a venit din zori și a aşteptat 
vreme îndelungată, fără să vadă pe nimeni. Într-un târziu, s-a auzit 
scârţiitul porţii şi a intrat un bărbat, în mână cu un evantai pe care 
era caligrafiat un poem. Omul părea un cărturar: 

— Care este distinsul dumneavoastră nume? a întrebat 
negustorul. 

— Ding Yanzhi. Am venit să aflu părerea domnului Chen asupra 
unei poezii scrise de mine, recent. 

— Şi eu îl caut. 

Peste încă o vreme, negustorul a îndrăznit şi a ciocănit, într-o uşă 
care ducea spre camerele interioare. Bătrâna Tong a ieșit, 
sprijinindu-se în baston. 

— Ce vreţi? 

— Am venit după bani, a spus negustorul de ren shen. 

— Ehei! cred că dumnealui a trecut deja pe porţile orașului! 

— Bine-bine! s-a repezit el speriat. Dar poate că v-a lăsat banii 
mei. 

— Ce vorbeşti! Nu mi-a dat nici chiria pe camerele acestea pe 
care le-a folosit. De când și-a pierdut capul pentru o prostituată din 
Cartierul curtezanelor, a cheltuit tot ce avea și s-a vârât până la gât 
în datorii. Și tu vrei acolo câțiva liang de argint! 

La aceste vorbe, negustorul de ren shen n-a mai știut cum să-şi 
exprime amărăciunea, întocmai ca „mutul care a visat o iapă”. Era 
furios la culme. 

— Nu fi neliniștit! l-a sfătuit Ding. Nu servește la nimic. Mai bine 
ai răbdare până va reveni. Domnul Chen Al Patrulea este un 
cărturar şi nu te poate înșela. Eu sunt convins că va plăti negreșit la 
întoarcere. 

Negustorul s-a răsucit nervos o vreme apoi, negăsind altă soluţie, 
a întors spatele și a plecat fără un cuvânt. 

Mișcându-și alene evantaiul, Ding Yanzhi a ieșit şi el, gânditor. 
„Există şi femei care iubesc poezia!... Eu n-am fost niciodată în 
Cartierul curtezanelor. Ce-ar fi să iau puţinii bani strânşi până acum, 
și să mă duc acolo să mă distrez?” Hotărârea odată luată, s-a întors 
acasă, a luat un rulou plin cu poezii, şi-a schimbat hainele cu cele 
mai bune pe care le avea, inclusiv boneta pătrată de cărturar şi a 
pornit spre curtezane, îndreptându-se spre casa domnişoarei Pin. 
Când bătrâna l-a văzut cât de nevoiaș arăta, l-a oprit, iscodindu-l ce 
doreşte. 

— Am venit să citesc poezie cu domnișoara. 

— Dacă-i aşa, întâi plătește! a spus bătrâna și a pus mâna pe 
balanţa galbenă. 

Ding a scos o pungă de la brâu și a scos conţinutul - vreo doi liang 

și ceva de argint. 

— Lipseşte mai mult de jumătate de liang! a spus bătrâna cu voce 
aspră. 

— Îi voi aduce altădată, a răspuns Ding şi a intră în casă. 

A urcat direct la etaj, unde a întâlnit-o pe domnișoara Pin, 
studiind o schemă pentru şah. Ding Yanzhi s-a înclinat adânc. Pin 
era gata să izbucnească în râs, apoi l-a invitat să se aşeze. 

— Îmi este cunoscută patima domnișoarei pentru poezie. Am aici 
compoziții proprii, le-am adus să vă ascult opinia. 

— Regula casei este să nu citim poeme înainte de a primi bani în 
dar. 

Ding a scotocit la brâu vreme îndelungată și până la urmă a găsit 
douăzeci de bănuţi de aramă pe care i-a azvârlit pe masă. Pin a 
izbucnit în râs. 

— Fă bine și du acești bani unei prostituate din Yicheng, a spus 
ea. Nu-mi murdări mie casa! Sau cumpără-ţi pâine și mănâncă! 

Ding Yanzhi s-a roșşit şi s-a albit la faţă, în acelaşi timp, apoi a 
lăsat capul în jos, a strâns sulul cu versurile, l-a băgat în sân şi a 
coborât scările domol, abia simţit. Auzind că domnișoara i-a cerut 
bani acestui straniu client, bătrâna a suit la etaj: 

— Cât ţi-a dat nebunul ăsta? Dă-i încoace să cumpăr mătase. 

— Ce bani! Avea nişte amărâţi de bani de aramă. Cum puteam 
să-i iau? Mi-am râs de el și i-am cerut să plece. 

— Tare zăpăcită mai ești! Dai peste un nebun și în loc să-i ceri o 
sumă mare, tu îl trimiţi la plimbare! Dar nu te cred. Ai primit atâtea 
cadouri de preț de la clienţii tăi bogaţi și eu n-am văzut o centimă. 

— Eu n-am adus o grămadă de bani în casă? a răspuns Pin. Ce 
mai vreţi? La ce bun toată această scenă pentru o nimica toată? Mai 
târziu am să ajung o doamnă, de ce-mi trimiți asemenea bărbaţi? Şi 
mai şi vii aici să te cerți cu mine! 

Bătrâna s-a supărat, s-a apropiat, de ea şi i-a dat o palmă, 

trântind-o la pământ. Pin s-a zvârcolit pe jos, despletindu-și părul și 
țipând: 

— Ce-mi e dat mie să pătimesc atâtea! V-am umplut de argint! 
Caută-ţi altă fată şi lasă-mă să plec. 

Plângând, şi ocărând-o pe bătrâna, Pin s-a apucat să caute un 
cuţit să se omoare sau o frânghie să se spânzure şi neavând așa ceva 
la îndemână a început să-și smulgă părul din cap. Codoșul s-a 
înfricoşat şi a strigat după nevastă, care s-a rugat de Pin să se 
calmeze, însă fata n-a mai vrut să asculte de nimeni, făcând un 
tărăboi că ieșită din minţi. În cele din urmă singura soluţie a fost să 
o ducă la Templul Prelungirea Vieţii. Pin şi-a ras părul şi s-a 
călugărit. 


CAPITOLUL LV 


În cel de-al douăzeci și treilea an al perioadei Wan Li” 
dispăruseră din Nanjing aproape toţi cărturarii de seamă de 
altădată. Generaţia dr. Yu era şi ea spre apus; unii îmbătrâniseră, 
alții muriseră, unii se răspândiseră în cele patru orizonturi, iar alții 
se claustraseră în casele lor, rupând contactul cu lumea. 
Restaurantele, tavernele şi localurile de plăceri nu mai erau 
frecventate de oamenii de cultură. Ceremoniile, eseurile nu-i mai 
preocupau pe oamenii de talent. Cât despre examene - câştigătorii 
erau apreciaţi fără excepţie, iar cei care cădeau erau socotiți proști. 
Acum numai cei bogaţi îşi permiteau, în mod ostentativ, unele 


74 Împăratul Zhu Yijun, cu numele de domnie Wan Li, este al patrusprezecelea 
împărat al dinastiei Ming și a stat în scaunul împărăției 48 de ani. Cel de al XXII- 

gesturi romantice, căci cei săraci o duceau cum nu se poate mai 
mizerabil. Nimeni nu se interesa şi nu se gândea să ceară sfatul 
cuiva care ar fi posedat geniul literar al poeţilor Li Bai şi Du Fu, ori 
caracterul înțelepţilor Yan Hui şi Zeng Shen. În familiile avute, la 
ceremoniile majoratului, căsătorii, funeralii şi sacrificii sau la 
banchetele oficialilor nu se discuta decât despre promovări, 
transferuri, reorganizări sau degradări din funcţiile mandarinale. 
Cărturarii săraci erau obligați să se zbată în căutarea unor oameni 
influenţi la examene. Şi totuși, se mai întâlneau câţiva bărbaţi care se 
bucurau de stimă în oraș. 

Un asemenea bărbat era caligraful Ji Xianian. El rămăsese orfan 
de mic și trăise aciuat pe lângă temple. Când călugării se strângeau 
să ia masa, lua și el un bol de pământ şi se amesteca printre ei. Nu-l 
gonea nimeni. Ji caligrafia excelent, deşi nu studiase vechii maeștri. 
Îşi crease singur un stil al său de a desena caracterele, urmând 
unduirea firească a pensulei. Orice inscripţie care trebuia 
caligrafiată, lui îi lua trei zile încheiate: în prima zi postea; în a doua 
prepara tuşul - și nu permitea nimănui să facă acest lucru în locul 
lui; chiar pentru un cuplet de patrusprezece caractere el umplea pe 
jumătate tuşiera; în a treia zi începea munca propriu-zisă. Folosea 
numai pensulele aruncate de alţii, pe motiv că erau stricate, iar când 
se apuca să caligrafieze avea nevoie de trei-patru oameni care să-i 
ţină hârtia netedă. Dacă se întâmpla ca aceştia să n-o ţină corect, îi 
lua la înjurături şi chiar la bătaie. Caligrafia bucuros orice atunci 
când se simțea inspirat. Când nu avea inspiraţie, respingea 
solicitarea oricui, fie el prinț, nobil, general sau mandarin şi nu 
arunca nici măcar o privire spre bani, trimițându-i înapoi. 

Ji nu acordă atenţie ţinutei sale. Îmbrăca o robă zdrenţuită și în 
picioare avea mereu aceleași sandale de paie rupte. Din banii primiți 
pe caligrafii, el îşi cumpăra mâncare pentru ziua respectivă, iar 
restul îl împărțea săracilor pe care-i întâlnea în cale. 

În ziua aceea, Ji Xianian mergea în vizită la un prieten. Ninsese și 
sandalele sale de paie se desfăcuseră şi mai mult prin noroiul de pe 
jos. Cunoscându-i caracterul, gazda nu știa cum să deschidă discuţia 
despre încălțări. Până la urmă l-a întrebat. 

— Încălțările domnului Ji s-au distrus cu totul. N-ar fi bine să 
cumpăraţi altele? 

— N-am bani, a răspuns Ji Xianian. 

— Aţi putea să-mi caligrafiați un catren și eu vă cumpăr nişte 
încălțări. 

— Oare n-am sandale? Ce-mi mai trebuie altele? 

Nemulțumit de cursul conversațţiei, gazda s-a dus în altă cameră 
și a adus o pereche de pantofi de pânză. 

— Domnule, vă rog să schimbaţi sandalele cu acești pantofi. Mi-e 
teamă că v-au degerat picioarele. 

Însă Ji s-a înfuriat și fără să-şi ia rămas bun a plecat. În poartă, a 
suduit printre dinţi: 

— Cine anume te crezi! Sandalele mele nu se cade cumva să-ţi 
calce pragul! Trebuie tu să fii onorat de prezența mea! Ce să fac eu 
cu pantofii tăi? 

Apoi s-a întors direct la Templul Lumii Celeste și a luat masa din 
nou cu călugării templului. Încă nu-și revenise. După prânz, a văzut 
în camera unui călugăr o tușieră superbă. 

— Doriţi să caligrafiați ceva? a întrebat el. 

— Nu. Mi-a fost oferită ieri de unul din nepoţii cenzorului Shi şi 
o păstrez până o voi dărui vreunuia din patronii noștri. 

— Lăsaţi-mă şi pe mine să o folosesc o dată. 

Ji n-a mai așteptat răspunsul şi s-a înapoiat în camera sa, a ales un 
tuş peste care a turnat apă, s-a așezat pe patul călugărului şi a 
început să prepare amestecul. Călugărul îl cunoştea și îl provocase 
în mod deliberat pentru a-l determina să scrie. În acest timp un 
slujitor a anunţat: 

— Excelenţa Sa Shi de la Podul Plutitor a sosit! 

Călugărul a ieşit înaintea nepotului cenzorului, dar oaspetele 
ajunsese deja în holul central. El l-a văzut pe Ji Xianian, dar nu s-au 
salutat. Călugărul l-a tras deoparte pe noul venit și au stat împreună 
de vorbă. Ji a terminat de amestecat tuşul, a luat o bucată de hârtie 
și a întins-o pe masă, apoi a cerut unor slujitori şi ţină hârtia. Pe 
urmă a prins în mână o pensulă boantă, a înmuiat-o în tuş, a privit 
cu atenţie hârtia și a tras o linie dintr-o suflare. Un slujitor, cel din 
dreapta, a mișcat puţin și Ji l-a împuns bine cu pensula, încât omul a 
fugit țipând. Călugărul s-a apropiat să vadă ce s-a întâmplat și l-a 
găsit pe Ji Xianian în culmea furiei. L-a sfătuit să se calmeze și i-a 
ținut chiar el hârtia, până Ji a terminat caligrafia. Nepotul 
cenzorului s-a apropiat s-o admire și el, după care și-a luat rămas 
bun de la călugăr și a plecat. 

A doua zi, un om de la casa cenzorului a venit la templu și, 
întâlnindu-l pe, Ji Xianian, a întrebat: 

— Locuiește aici caligraful Ji? 

— Ce ai cu el? 

— Stăpânul doreşte să vină mâine acasă la noi să caligrafieze ceva. 

— Bine, a aprobat Ji după un moment de gândire. Caligraful 
lipseşte astăzi. O să-i spun eu să meargă mâine acolo. 

A doua zi, Ji s-a dus la casa de lângă Podul Plutitor şi a dat să 
intre, însă portarul l-a oprit. 

— Ei, cine eşti? Cauţi să intri neobservat! 

— Am fost chemat să caligrafiez. 

Atunci s-a apropiat omul care-l anunţase cu o zi în urmă. 

— A, dumneavoastră sunteţi! a exclamat el. Știţi să caligrafiați? 

Omul l-a condus în încăperea principală şi s-a dus să-l anunţe pe 
nepotul cenzorului. Când acesta a apărut de după paravan, Ji 
Xianian şi-a dat drumul: 

— Cine te crezi tu de îndrăznești să-mi ceri să caligrafiez pentru 

tine? Eu bani nu vreau, poziţia ta nu mă impresionează și nici nu 
aştept cine ştie ce favoruri de la tine. Atunci cum îndrăznești să-mi 
comanzi mie? 

Ji Xianian a continuat să-l blesteme pe nepotul cenzorului, care n- 
a scos un cuvânt și, stupefiat, a plecat capul şi s-a retras. Caligraful a 
mai tras câteva înjurături și s-a întors la Templul Lumii Celeste. 


Un alt bărbat adevărat era vânzătorul de suluri de hârtie pentru 
aprins focul, Wang Tai. El provenea dintr-o familie de grădinari, 
însă tatăl său pierduse capitalul, vânduse grădinile şi ajunseseră 
săraci lipiţi. Lui Wang Tai îi plăcea de mic să joace șah. După 
moartea tatălui său, neavând din ce trăi, se ducea zilnic până la 
Trecătoarea Tigrului și îşi vindea marfa. Într-o zi de târg la Templul 
Mirifica Idee, aflat lângă Balta Dragonului Negru, Wang Tai s-a dus 
și el, plimbându-se de colo-colo. Era o vreme minunată de început 
de vară şi lotuși abia deschişi se zăreau pe lac, printre răsfrângerile 
fragile ale pavilioanelor. Venise lume multă, pestriță, distrându-se 
toți în voie. Wang Tai a ajuns până la urmă sub o sălcie, unde era o 
masă de piatră, cu câte patru scaune pe fiecare parte. În jurul ei se 
distingeau trei-patru mandarini, care urmăreau o partidă de şah. 

— Domnul Ma al nostru, spunea un bărbat îmbrăcat într-o robă 
de culoarea safirului, a jucat la Yangzhou cu negustorii de sare, pe o 
miză de o sută zece liang de argint, şi a plecat cu un câștig de peste 
două mii de liang. 

— Domnul Ma n-are egal în toată ţara, a aprobat un bărbat mai 
tânăr, într-o elegantă robă de culoarea jadului. Numai domnul Bian 
poate să joace cu el și încă lui trebuie să i se dea două piese în plus. 
Nouă ne vine greu chiar să ajungem la nivelul domnului Bian. 

Wang Tai s-a ridicat pe vârfurile picioarelor să vadă şi el, însă 
slujitorii mandarinilor l-au împins la o parte, văzându-l prost 
îmbrăcat. 

— Un om ordinar ca tine înțelege ceva dacă se uită la jocul de 
șah? i-a spus unul din jucători, care stătea pe locul gazdei. 

— Am învăţat şi eu puţin, a răspuns Wang. 

Atunci a fost lăsat să privească, însă peste puţin timp, Wang a râs. 

— Acest om râde! a izbucnit jucătorul cu numele Ma. Ai impresia 
că joci mai bine decât mine? 

— Sunt convins. 

— Cine eşti tu, a protestat gazda, de îndrăznești să te pui cu 
domnul Ma? 

— Să-i dăm o lecţie, căci este prea îndrăzneț! a propus Bian. 
Altădată n-o să mai râdă când o să vadă oamenii de condiţie jucând 
șah. 

Wang nu s-a retras, ci s-a apropiat și şi-a pregătit piesele, 
invitându-l pe domnul Ma să mute primul. Cei de pe margine au 
izbucnit în râs. Însă după primele mutări, acel Ma și-a dat seama că 
are de înfruntat un jucător neobișnuit. La jumătatea partidei, Ma s-a 
ridicat. 

— Pierd la o jumătate de punct, a declarat el. 

Ceilalți au rămas impresionați. 

— Da, putem spune că domnul Ma n-a făcut jocul prea bine, a 
admis Bian. 

Atunci, ei l-au invitat pe Wang Tai la un banchet. 

— Nimic nu e mai plăcut pe lumea aceasta decât să învingi un 
jucător de mâna a doua, a răspuns Wang. Eu am învins un 
asemenea jucător şi sunt atât de fericit, încât nu-mi face nici o 
plăcere să beau! 

Wang Tai a izbucnit în râs şi s-a îndepărtat fără să se uite înapoi. 


Alt om renumit era Gai Kuan, patronul unei ceainării. Inainte el 
avusese o prăvălie. Când el avea vreo douăzeci de ani, familia sa era 
bogată şi deţinea pământuri și stufării. Neamurile sale erau și ele 

avute, însă lui îi displăcea vulgaritatea în care se complăceau 
acestea și se închidea ziua întreagă în bibliotecă, citind, scriind 
versuri şi pictând. Cu timpul picta tot mai bine și începuse să fie 
vizitat de mulți poeţi şi pictori. Poemele lor nu se puteau compara 
cu ale sale şi nici tablourile, însă el preţuia firile artiste şi îi reținea la 
masă, bucurându-se să discute şi să stea cu ei. La ceremonii de 
majorat, căsătorii, funeralii şi sacrificii, dacă se întâmpla ca aceşti 
oameni să nu aibă bani, ei veneau și i se plângeau lui, iar el le dădea 
zeci şi chiar sute de liang de argint. Aflând de purtarea puţin 
obișnuită a stăpânului lor, vânzătorii de la prăvălie l-au considerat 
nebun şi au început să-i tragă de bani din stânga și din dreapta, 
epuizându-i capitalul. În câţiva ani, pământurile pe care le deţinea 
au fost inundate de ape și nu mai dădeau recolte bune. S-au găsit și 
oameni care l-au sfătuit să le vândă, iar cumpărătorii au pretextat că 
pământul este sărac și i-au oferit cinci-şase sute de liang pentru 
loturi care valorau o mie. 

Neavând altă ieşire, el a vândut tot, iar argintul primit nu l-a 
depus să-i aducă ceva venituri, ci l-a ținut în casă. Cât timp putea 
să-i ajungă? Când a rămas fără un ban, trăia din veniturile aduse de 
stufării. Însă slujitorii săi, incapabili şi leneşi, au dat foc stufului și 
lemnului de foc din bălți şi, incendiu după incendiu, s-a dus totul, 
iar el a rămas fără nimic. Din zecile de mii de grămezi de stuf și 
lemne, au rămas din loc în loc niște forme bizare ca pietrele din lacul 
Tai. Slujitorii i le-au adus să se convingă, iar lui i s-au părut 
amuzante şi le-a reținut în casă. „Acestea sunt semne rele, nu se 
rețin”, spuneau oamenii. Dar Gai Kuan nu a ascultat de vorba lumii. 
Slujitorii s-au risipit și ei şi într-o jumătate de an a fost obligat să 
vândă casa mare, părintească, pentru a avea din ce trăi. El s-a mutat 
atunci într-o casă mică, însă într-o altă jumătate de an i-a murit soția 
și ca să aibă cu ce s-o îngroape a vândut şi această casă. 

Rămas cu doi copii, un băiat şi o fată, Gai Kuan s-a mutat într-o 

cocioabă dintr-o stradă liniștită, alcătuită din două încăperi, în care a 
deschis o ceainărie. În camera din spate stăteau copiii, iar în cea din 
față a pus câteva mese. Lângă peretele din fund a aşezat cazanul 
pentru fiert apă, iar în dreapta o tejghea pe care ținea două vase 
mari de lut, în care strângea apă de ploaie. 

Deşi nu mai era tânăr, era obligat să se scoale devreme, să 
aprindă focul şi să toarne apă în cazan. Apoi se așeza la tejghea şi 
citea poezii ori picta. Pe tejghea se găsea o vază în care punea câteva 
fire de flori proaspete, după sezon, iar în spatele cănii era un raft cu 
cărți vechi. Vânduse toate celelalte lucruri din casă, însă la cărțile 
iubite ținea ca la ochii din cap. Când soseau clienţi el își lăsa cartea 
și aducea un ceainic cu cești la masa acestora. Însă veniturile 
ceainăriei erau mici. Un ceainic cu ceai nu costa mai mult de un gian, 
iar el vindea numai cincizeci-șaizeci de ceainice pe zi. Abia dacă-i 
ajungeau banii pentru lemne și hrana zilnică. 

Într-o zi, un vecin a intrat în ceainărie să mai schimbe câteva 
vorbe cu el și a observat, că, deşi erau în luna a zecea”, Gai avea pe 
el tot roba de pânză, de vară. 

— Dragă vecine, a spus el, văd că o duci destul de greu. Toţi aceia 
care s-au înfruptat pe vremuri din bunătatea dumitale nu te mai 
caută. Rudele celelalte sunt bogate. De ce nu mergi să discuțţi cu ele. 
Ai putea împrumuta nişte bani şi să te apuci de alt negoţ, mai 
prosper. 

— Unchiule, a răspuns Gai, există o vorbă: „Sentimentele 
oamenilor sunt când reci, când calde; oamenii scăpată, dar nu se 
dușmănesc pentru asta.” Când eu eram bogat, mă îmbrăcam bine și 
aveam slugi în jurul meu, nu mă deosebeam de neamurile mele. 
Astăzi am ajuns însă sărac şi dacă mă duc peste ei chiar dacă ei nu s- 
ar simţi ofensaţi, nu m-aş simţi eu bine. Cât despre cei pe care i-am 


75 Sfârşitul lunii noiembrie. 

ajutat pe vremuri, ei sunt tot săraci şi n-au cum să mă ajute. Ei 
vizitează acum pe alți oameni bogaţi. La ce bun să vină la mine? 
Ducându-mă eu peste ei, i-aș întrista. Și ce rost ar avea? 

Simţindu-i amărăciunea din glas, vecinul i-a zis: 

— Ceainăria e goală astăzi, vecine, şi mă îndoiesc să mai vină 
cineva. Afară e timp frumos, haideţi să ne plimbăm în afara oraşului. 

— Ar fi plăcut, într-adevăr, dar n-am niciun ban. 

— Am eu câţiva bănuti, destui să luăm o masă copioasă. 

— Eşti foarte bun, a acceptat el. 

Gai Kuan şi-a chemat fiul să stea în ceainărie și a plecat pe jos cu 
vecinul său, până dincolo de Poarta de Sud. În schimbul a câţiva 
bănuţi, ei au servit o masă de vegetale, apoi s-au plimbat până la 
Templul Bunătăţii Răsplătite. Ei s-au oprit în holul central, au ocolit 
prin coridorul sudic, trecând prin faţa altarului şi marelui cazan și s- 
au întors. În poarta mare a templului au cumpărat o pungă cu 
dulciuri şi s-au dus într-o ceainărie din dosul Pagodei Preţioase să 
bea un ceai. 

— Lumea este altfel astăzi, a spus vecinul. La templu erau numai 
câţiva vizitatori și nici dulciurile nu se mai caută ca acum douăzeci 
de ani. 

— Unchiule, mata ești trecut de șaptezeci de ani şi ai făcut multe 
în această viață. Astăzi nu mai este ca pe vremuri. Cu talentul meu 
la pictură, eu dacă aş fi trăit pe vremea acelor faimoși cărturari din 
timpul dr. Yu, n-ar mai fi trebuit să mă îngrijesc de fiecare bol de 
orez! Cine s-ar fi gândit că o să apucăm asemenea zile! 

— Uite, mi-ai amintit ceva, a reluat vecinul. Templul Tai Bo de pe 
versantul stâng al Muntelui Ploii de Flori a fost construit de domnul 
Chi din Jiurong. Ce timpuri admirabile, atunci când el i-a cerut dr. 
Yu să oficieze în templu! Eu eram tânăr, să fi avut vreo douăzeci de 
ani şi m-am strecurat prin mulțime să văd mai bine, pierzându-mi 
chiar pălăria. Astăzi nu mai îngrijește nimeni de templu, a început 

să se degradeze. După ce bem ceaiul, să ne ducem să aruncăm o 
privire pe acolo. 

Au comandat o porție de brânză de soia uscată, au plătit şi au 
plecat. Au urcat muntele pe versantul stâng; şi peste puţin timp le-a 
apărut în față silueta Templului Tai Bo. Avea acoperișul căzut pe 
jumătate. În faţa intrării, cinci-șase copii jucau mingea. Una din cele 
două părți ale ușii duble de la intrare ieşise din balamale și zăcea pe 
pământ. În curtea interioară, trei sau patru ţărănci culegeau iarbă. În 
încăperea principală, toată lucrătura în lemn care împodobea pereţii 
dispăruse. Din cele cinci încăperi din spate rămăseseră numai 
pereții; până şi pardoseala fusese scoasă. După ce s-au uitat peste tot 
în tăcere, Gai Kuan a deschis vorba: 

— Un asemenea loc celebru să cadă în ruină și să nu se găsească 
un singur om măcar, care să-l repare! Cei care au bani dau mii de 
liang de argint pentru locuinţele călugărilor budiști şi nici nu se 
gândesc la templul unui înţelept! 

— Pe atunci, a rememorat vecinul, domnul Chi Hengshan a 
cumpărat o mulțime de ustensile, toate antice, pe care le-a rânduit în 
două dulapuri mari de lemn. Acum nici dulapurile nu mai sunt! 

— Amintirea vremurilor de odinioară îţi face rău, unchiule, a 
spus Gai Kuan. Mai bine să ne întoarcem! 

S-au depărtat încet. 

— Să urcăm atunci până în vârful muntelui, a sugerat vecinul. 

Ei au privit atent de pe înălțime verdele crud al munţilor care 
gâtuiau fluviul şi bărcile care se legănau pe ape. Roata roșie a 
soarelui se rostogolea încet-încet la apus. Cei doi bărbaţi au coborât 
alene la vale și s-au întors în oraș. 

Gai Kuan a mai vândut ceai vreme de o jumătate de an. În anul 
următor, prin luna a treia, el a acceptat un post de meditator într-o 
familie înstărită, în schimbul a opt liang de argint pe lună. 

Alt bărbat de treabă era croitor. Avea peste cincizeci de ani și se 
numea Jing Yuan. Ţinea o croitorie în strada Trei Munti. În fiecare zi, 
terminându-și lucrul, el cânta la gin” şi picta. Cel mai mult îi plăcea 
însă să scrie poezii. 

— Dacă vrei să te porţi ca un om subțire, îi spuneau prietenii și 
cunoscuții, de ce mai practici această meserie onorabilă? Ai putea să 
te apropii de cărturarii de prin colegii. 

— Eu nu vreau să par un om subţire, replica el. Mă simt apropiat 
de aceste locuri şi, tocmai de aceea, studiez mereu. Cât despre umila 
mea meserie, ea a fost transmisă din moşi-strămoși până la mine şi 
oare este vreo dezonoare pentru studiu faptul că croiesc şi cos 
haine? Cărturarii din colegii, despre care vorbiţi, au alt fel de 
prieteni şi n-ar îndrăzni să se apropie de un meseriaș. Eu câștig, cinci 
sau şase arginţi pe zi. lar după ce mănânc, cânt la gin dacă îmi place, 
sau pictez în voie. Nimeni nu mă poate opri. Nu mi-ar plăcea să fiu 
bogat sau nobil și nici să slugăresc la alţii. Cerul nu mă apasă, 
pământul nu mă frământă, sunt liber. Oare nu trăiesc fericit? 

Auzindu-l vorbind în acest fel, prietenii au început să se poarte 
cu el cu mai puțină căldură. 

Într-o zi, după masă, Jing Yuan nu avea nici o treabă și a urcat pe 
Muntele Răcorii, care este cel mai liniștit loc din vestul Nanjingului. 
El avea un prieten, numit Yu, care trăia pe munte, retras de lume. 
Acel Yu era bătrân și nu ştia carte şi nici nu învățase vreo meserie. 
Crescuse cinci băieți: cel mai mare avea vreo patruzeci de ani, cel 
mai mic peste douăzeci. Bătrânul Yu îi îndruma la îngrijirea grădinii. 
Aveau un teren de douăzeci-treizeci mu şi în mijloc plantaseră pomi 
și flori şi ridicaseră stânci artificiale. Bătrânul ridicase o casă din 


76 qin (gu qin) [gugin (pinyin); ku ch'in (Wades-Giles)], vechi instr. cordofon 
chinezesc cu 7 corzi din familia lautei, asociat de numele lui Confucius (se numea 
şi „instrumentul înţelepţilor”). Denumirea completă este gu (= „vechi, antic”) gin 
sau gixiangin („instr. cu 7 strune”). V. ch'in; laută. 


304 


paiantă alături, cu mai multe camere. Platanii puși cu mâna lui 
crescuseră considerabil. Când flăcăii lucrau grădina, bătrânul 
aprindea focul în casă, îşi prepara un ceai și-l sorbea în liniște, 
urmărind verdele crud al grădinii. 

În ziua când Jing Yuan l-a vizitat, Yu i-a ieşit înainte. 

— De atâta vreme nu te-am văzut, frate! Ai avut treburi multe? 

— Chiar aşa, a răspuns Jing. Astăzi am fost ceva mai liber și am 
venit să-mi văd bătrânul prieten. 

— Abia am făcut un ceai. la o ceașcă. 

Yu a turnat ceai în ceașcă şi i-a dat-o lui Jing, care a luat-o în 
mână şi s-a așezat. Au băut amândoi. 

— Ceaiul e minunat şi la culoare şi la aromă şi la gust, bătrâne. 
De unde faci rost de asemenea apă bună? 

— Noi cei care stăm în vestul orașului suntem mai norocoși decât 
cei din sud. Avem atâtea izvoare cu apă curată! 

— Anticii ziceau că la Izvorul Piersicilor ai scăpat de lume. Eu m- 
am tot gândit şi cred că nu aveam nevoie de nici un Izvor al 
Piersicilor. Să trăieşti așa cum ştie să o facă bătrânul meu prieten, 
calm și netulburat, într-o mare de verdeață în mijlocul oraşului, 
înseamnă să fii un nemuritor al zilelor noastre. 

— Numai că netrebnicul de mine nu știu să fac nimic. Dacă aș 
cânta și eu la vreun instrument, ca tine, frate, aş simţi că timpul 
trece mai uşor. Acum cred că ştii să cânţi mai bine decât nimeni 
altul. Ce-ar fi să vii pe la mine mai des să mă înveţi? 

— Cum nu se poate mai ușor, a aprobat Jing. În caz că nu rănesc 
urechile bătrânului meu prieten, o să vin mâine cu instrumentul 
meu. 

Peste încă puţin, s-au despărțit. 

A doua zi, Jing Yuan s-a întors cu instrumentul la grădina 
bătrânului Yu, care preparase ceaiul şi-l aştepta. După ce s-au 
salutat, au schimbat câteva vorbe, iar bătrânul Yu a pus gin-ul pe o 

bancă de piatră, Jing s-a aşezat direct pe pământ, iar bătrânul Yu 
alături de el. Mai întâi, Jing și-a trecut mâinile ușor peste corzi, apoi 
a început să cânte. Sunetele limpezi au umplut toată pădurea și 
păsările şi-au reținut ciripitul, ascultând din cuiburile lor. Apoi 
melodia s-a învolburat, exprimând durerea și speranţa și bătrânul 
Yu a ascultat tulburat, până când nu şi-a mai putut reţine lacrimile. 
De atunci, cei doi prieteni s-au întâlnit tot mai des. 


Gândiţi-vă, cititori! Oare de acum încolo nu se mai întâlnește nici 
un bărbat de valoare care să poată fi inclus în Ciudatele întâmplări din 
lumea cărturarilor? In poem se spune: 


Ţin minte că pe-atunci 

Tânjeam după Qinhuai 

Şi satul mi-am lăsat atras de bărci și lunci 

Până spre fierăria din Rădăcini de prun 

Am tot umblat aiurea oprindu-mă din drum. 

În satul cu migdali înciorchinaţi de floare 

M-am învârtit în loc în mreje de uitare. 

În vârf de paltin, Pheonix, credeam că n-am egal 
Dar n-am fost decât greier cu ţârâit banal, 

Şi om, mi-am pierdut timpul oricât a fost de lung. 
Azi, vai! Îmi lepăd roba de larvă și-o arunc 

De dregători departe stau fără griji pe râu. 

Când inima mi-e goală torn vinul vechi pârâu, 
Licori de curcubee împart cu-amicii noi. 

Se rotunjeşte-un secol și-alunecă-napoi; 

De ce la urma urmei să îmi mai pară rău? 

Nu poți la nemurire s-ajungi cu trupul tău! 
Ne-am irosit în van în vorbe și idee, 

Fum peste fluviu doar, topit în curcubee. 

De anii-mbătrâniţi la sudul lui Qinhuai 
Scriind poveşti în şir, bolnav sunt acum, vai! 
Mi-e totuna oricum; de astăzi înainte 

Voi sta lângă cuptor cu leacuri şi cu clasici 


Cuminte ca un Buddha, sătul de ani zadarnici. 

Wu Jingzi 


Faptele de viață înmănuncheate în romanul Întâmplări din lumea 
cărturarilor au o mare forță obiectivă critică, fiind prinse într-o 
naraţiune vie, cu nenumărate scene memorabile. În același timp, 
povestirea este întrețesută de multe fire poetice care revin constant 
cu o coloratură sentimentală, subiectivă. Întrepătrunderea materiei 
obiective cu substanţa lirică poetică și poematică este pentru 
romanul Chinei un specific de stil, de structură internă 
compozițională. Fenomenul ţine de tradiție, de începuturile 
romanului în China, de modul folcloric inițial de a alcătui ad-hoc 
romanul ca o poveste cu zeci de întâmplări și eroi, de care autorul- 
povestitor nu se poate dintr-o dată obiectiviza. 

Culme a realizărilor romaneşti într-o epocă de împlinire a acestui 
gen, Întâmplări din lumea cărturarilor cuprinde elementul poetic în 
materia epică, și el devine propriu citit autorului cât şi personajelor 
sale, dar nu mai are funcţiile primare limitate la comentariul liric, 
teza didactică sau moralizatoare, liantul poveștii. Poezia, descrierile 
poetice există într-o strânsă îmbinare cu personajele prezentate, ele 
sunt un plus de culoare pentru ceea ce se numește... 

